
LJUBO KARAMAN, SPLIT 


PO RUŠEVINAMA STAROHRVATSKOG 
SOLINA 


Uvod ( 


Horde nomadskog naroda Avara, što su s nepreglednih azij- 
skih stepa bile nahrupile na brzim konjima u Evropu goneći 
pred sobom mase Slavena, ratara i ratnika, stale su, u drugoj 
polovici VI. vijeka po Kristu, sve češće i u sve većem broju 
provaljivati preko Dunava. Koncem toga vijeka razliše se Avani 
i Slaveni u velikim masama, pljačkajući i harajući, po Balkanu 
i do istočne obale Jadrana. Krik boli i zaprepaštenja odjekuje 
u pismu, što ga god. 600. veliki papa Grgur upravi salonitan- 
skom nadbiskupu Maksimu: »Veoma sam žalostan i zabrinut 
zbog velike opasnosti Slavena, koja vam prijeti; žalostan sam, 
jer osjećam s vama vaše boli, a zabrinut, jer preko Istre oni već 
prodiru u Italiju.« I pesimistički i neutješno završava »koji iza 
nas dođu, ti će još gora vremena doživjeti«. Proročka se riječ 
Pape obistinila. U prvom deceniju VII. vijeka jedna provala 
došljaka dopre do jadranske obale i pohara groblje i bazilike 
mučenika, što su bile izvan tvrdih zidina grada Salone. U zdvoj- 
noj volji da se održe, Salonitanci obnoviše još jednom na glav- 
nom groblju mučenika u Manastirinama, mada u mnogo čednijem 
opsegu, grobišnu kapelu i u nju pohraniše kosti svetih mučenika, 
što ih pokupiše sa svih poharanih groblja. Ali staroj Saloni i 
antiknom svijetu bilo je već odzvonilo. Ne pomože gradu ni 
vrletni kliški klanac, što ga Salonitanci u oči propasti na brzu 
ruku utvrdiše, eda ih odbrani od prepada provalnika. Zadnji da- 
tirani natpis iz stare Salone jest iz g. 612. To je nadgrobni nat- 
Pis neke opatice Ivanice iz Srijema, koja je vjerojatno po rasapu 

a pribjegla u Salonu. Po tome iz so- 


jeme nema znaka života: historik na- 
ilazi na muk i tišinu groba, a arheologu zijeva dvostoljetna pra- 
znina u slijedu spomenika i ostataka solinskoga polja. 

Negdje oko g. 615. povodom nove i jake provale Avara i 
Slavena bogati i napučeni gradovi stare Dalmacije bjehu poha- 
rani i napušteni. Njihovi stanovnici, koliko ne padoše pod mač 
provalnika, razbježaše se ili se stopiše sa došljacima. I u Saloni, 
glavnom gradu rimske Dalmacije, brojne palače i javne zgrade | 
biše sravnjene sa zemljom, prestade u gradu kršćanski život i 
zanijemi latinska riječ. Ostade samo, kroz stoljeća, uspomena na 
negdašnji sjaj i veličinu propale Salone. Starac Milovan ovako 
uzdiše i plače god. 1790. »vrh rasuća solinskoga«: 


Solin lipi, kraljevstvo bogato, 
Grad uresni, osta smradno blato, 
Plokate su pustošne livade, 
Po ki pasu sad pastiri stade, 
“Neima miri koji ga veliče, 
Ni polača koje no ga diče, 
Ni pazara dino se trguje, 
Niti puka da se proglasuje. 
Crkve nije, nije svećenika, 
Ni putnika, konja ni konjika, 
Neima broda da vozi uz riku, 
Nit majstora da grade al siku. 
Suda nije, ni carskog pristolja, 
Već gomile i pustošna polja, 
Ljuti trni i prioštre drače; 
Ko ga gleda uzdiše i plače. 
“Sva i svaka oganj je zgorio, 
U zidine polače gorio, 
Crni oblak i tamne magline, 
Prikrile su brda i doline. 


rodnoga joj Syrmiuma bil 
linskoga polja za dugo vri 


ti u ovom crnom opisu rasapa i 


pustoši Solina nepoznatoga pučkog pjesnika. Seoba naroda do- 
vede u rimsku Dalmaciju pa i u solinsko polje slavenskoga ra- 
tara, kojemu uskoro ratničko pleme Hrvata donese oslobođenje | 


od avarskog gospodstva i dade ime. Hrvatski će seljak odsad, 


Ima glagoljive pretjeranos 

samostana, 


utemeljena od kneza Trpimira oko g. 852 


Ruševin ižini 
e u Rižinicama i i 
a : : 
između Klisa i Solina s ostacima starohrvatsk k 
atske crkve i 


sna 


dsog eu zuedol19 “AS 2A]I19 IUIAJ 


(946 '3) 2uog>( PXI,erY DJSIPAIT eo1uqo13 

kroz vjekove pa do danas, obrađivati župno solinsko polje i 
saditi lozu, maslinu i smokvu uz obronke Kozjaka. j 

Hrvatski seljak ne zastade sprva među ruševine stare Salone 
i ne obnovi ostatke njezine. Ne zbog toga, što je negdašnja Sa- 
lona bila do zemlje sravnjena, već što su socijalna struktura i 
zanimanje, tradicionalni običaji stanovanja i naseljavanja sla- 
venskih plemena bili vezani uz selo i seosko naselje, a ne uz 
grad. Mnogo se pretjeruje u pričanju o rušenju i haranju bar- 
bara seobe naroda. Nijesu nadošla primitivna plemena imala 
ni mogućnosti ni volje ni interesa, da odmah s prvog maha, 
dosljedno i do kraja, sraze sa zemljom sve, što je postojalo. I 
ostatke Salone rušili su i raznosili malo po malo vjekovi. Još za 
Tome Arciđakona, splitskoga kronista XIII. vijeka, viđao se u 
solinskom polju u priličnom stanju stari amfiteatar; materijal 
je ove goleme zgrade služio još dugo kao kamenolom za gradnju 
u okolici.!) 

Avari i Slaveni opljačkaše po svoj prilici i Dioklecijanovu 
palaču, ali se ne zaustaviše ni u njoj. Oni omogućiše tako salo- 
nitanskim bjeguncima, da unutar zidova careve palače u Splitu 
sačuvaju kršćansku vjeru i latinski jezik. Neminovno je moralo 
doći do sukoba između novih stanovnika i gospodara Dalmacije 
Hrvata, u to vrijeme još neznabožaca, i ovih Romana, zatvorenih 
u carevoj palači. Splićani u nevolji nađoše oslona kod svojih 
naravnih zaštitnika bizantinskoga cara i rimskoga pape. Inter- 
vencija cara i zauzimanje pape za tužne ostatke Romana u Dal- 
maciji jedine su gotovo vijesti, koje probijaju dvostoljetnu tamu 
i ujedno jedina dva podatka o Hrvatima u solinskom polju u 
vrijeme, dok su još bili neznabošci. : 

Papa Ivan, rodom Dalmatinac, pošalje g. 641. opata Martina 
u Istru i u Dalmaciju s obiljem novca da otkupi zarobljenike od 
neznabožaca. Opat Martin obađe tom prilikom i solinsko polje te 


*) Dokument iz g. 1000., u kojem se kaže, da je kralj Držislav bugar- 
skom odličniku i bjeguncu Pinču dopustio da vadi kamenje s amfiteatra za 
gradnju crkve Sv. Mihovila, jest prosti falsifikat XIV. vijeka. Ali onaj, koji 
je sastavio ovaj dokument, jamačno je u nj unio ovaj detalj prema onome, 
što se doista događalo u njegovo vrijeme. 

sa ruševina groblja mučenika ponese sobom u Rim moći . 
tanskih mučenika: eto i danas u vječnom gradu u kapeli . = 
nancija u lateranskoj krstionici kao još živi svjedok doga e “ 
prvog vremena doseljenja Hrvata na jug mozaik sa 2 mi 
dalmatinskim svetim mučenicima sv. Venancijem, prvim | isku- 
pom Salone iz sredine III. vijeka te sv. Dujmom i drugovima, 
mučenim pod carem Dioklecijanom (g. 304.). 4 
Solinjani, kao što je razumljivo, smetali su og : ka 
sjedu i uživanju ono nešto zemalja, što je. gradu bi M a _ 
splitskom polju ispred gradskih zidina. Splićani se utel . car 
u Bizantu, koji im »svetim carskim ukazom« potvrdi, la ua 
živjeti u palači i naredi vođama Hrvata da puste na miru Sp Z 
ćane.2) I doista, nastavlja Toma Arciđakon, koji nam sve ov 
priča, »primivši carsku zapovijed ne navaljivahu ika više ća 
grad; Splićani sklopiše s Hrvatima mir i počeše se s njima pa o 
po malo družiti, trgovati, ženidbe sklapati i živjeti u miru i 
rijateljstvu.« 
; 2, sta moglo je zapravo da bude tek poslije nego su sha 
negdje oko g. 800. primili sveti krst. Pod konac VIL kera 
Splićani su svijesno ili nesvijesno bili zaboravili, da je pre nA 
od stoljeća opat Martin bio pokupio u Solinu moči zmićeni ai 
ponio ih sobom u Rim. Oni su ponovno pretražili solinske dia 
vine i s njih digli kosti sv. Dujma, po nehistorijskoj špa : 
đaka apostola Petra i mučena pod carem Trajanom, pa te kosti 
unijeli u svoju katedralu da im bude čvrst svjedok i oslon pra- 
vima i aspiracijama Splita za crkvenim primatom. Solinjani su 
u to doba jamačno bili još neznabošci. U životu sv. Dujma ee 
se, da su se prvi splitski nadbiskup Ivan Kavenjenim i kler 3 
straha pred Hrvatima, neprijateljski raspoloženima, tako žurili 
kod. iskopavanja ovih. svetih moći u Solinu, da su prvoga dana 
pogrešno uzeli tijelo svetog Staša mjesto tijela sv. Dujma. ' 
Sukob s. moćnom državom cara Karla Velikoga doveo je 
međutim osvitom IX. vijeka poglavice Hrvata do napuštanja 
neznaboške vjere i do prvoga okupljanja u političke organizacije. 


2) Šišić stavlja ovaj carski ukaz potkraj vlade cara Heraklija (f g. 641). 

Svetim krstom ušli su Hrvati u kolo prosvijetljenih historijskih 
naroda. Ređaju se od toga vremena hrvatski knezovi i kraljevi i 
nižu se u dalmatinskoj Hrvatskoj njihove pobožne zadužbine. 

Prvo je središte Hrvata bilo u sjevernoj Dalmaciji bliže 
Francima, kojih su vlast oni isprva priznavali. U Ninu, na 
krajnom sjeveru Dalmacije, bilo je prvo središte hrvatske crkve; 
u njemu su još danas moći franačkih svetaca, što su ih Hrvati 
dobili na dar pri pokrštenju i u njemu je bila krstionica prvoga 
poznatog kneza Hrvata, Višeslava, danas u Mlecima. Knez dal- 
matinske Hrvatske, Borna, koga naslijedi sinovac Ladislav, spo- 
minje se i kao »dux Liburniae«; a Liburni su u staro doba sta- 
novali između Krke i Zrmanje. Ali već u drugoj četvrti vijeka 
pomiče se težište hrvatskoga narodnog života više prema jugu i 
u blizinu solinskog polja. 

Knez Mislav diže na obronku Kozjaka crkvicu Sv. Jurja u 
Putalju i sklapa mir s Mlečićima kod Sv. Martina u susjednom 
poljičkom primorju (g. 839.). Trpimir i Mutimir borave u dvorcu 
nedalekih Bijaća (g. 852. 1 892.). Knez Trpimir gradi samostan 
i crkvu za prve monahe u hrvatskim stranama u Rižinicama 
poviše Solina. Priskače mu u pomoć pozajmljenim novcem kum, 
splitski nadbiskup Petar. Uporedo s time, kako se Split diže i 
kako obnavlja, kao nasljednik Salone, crkveni primat, tako se 
njemu nasuprot solinsko polje razvija u središte hrvatskoga 
Života. Romanski Split prima crkveno nasljedstvo Salone; njegov 
je nadbiskup »primas totius Dalmatiae et Chroatiae«. A hrvatski 
je Solin u neku ruku nasljednik političke moći i značenja starog 
Solina; u njegovu se polju g. 1076. pred golemom masom puka 
i odličnika svečano kruni Zvonimir za kralja Hrvatske i Dal- 
macije. 

Solinsko je polje usko vezano s najstarijom povijesti Hrvata 
i sa narodnom dinastijom Trpimirovića. Vjerojatno je pače, da 
Trpimirovići potječu iz starohrvatske primorske župe, kojoj je 
središte bilo kliško-solinsko polje. Pojedina su hrvatska plemena, 
kako je poznato, bila smještena u pojedinim župama. Pleme Sva- 
čića je imalo svoje uporište i svoju djedovinu u Bribiru, pleme 
Svačića, poslije zvanih Nelipić4, stanovalo je ponajviše oko 

Knina, a Kačićima je bila domaja između Cetine i Neretve. Mi 
ne znamo sigurno, odakle su rodom i plemenom bili hrvatski 
vladari, koje po knezu Trpimiru nazivamo Trpimirovićima. Ali 
više činjenica upućuje onamo, da je njihova djedovina bila 
upravo primorska župa. U tom slučaju tvrdi bi Klis, grad pri- 
morske župe iznad Solina, bio odnjihao dinastiju, koja je kroz 
tri vijeka upravljala hrvatskom državom a solinsko bi polje bila 
njihova plemenština. 
Svakako su hrvatski vladari često i rado dizali zadužbine u 
solinskom polju. U Solinu je kraljica Jelena podigla grobnice 
za hrvatsku dinastiju; u solinskom je polju otkopan kraljevski 
samostan Sv. Mojsija i crkva u srednjevjekovnoj »Gradini«, 
građena za svečane obrede dvora; u solinskom se polju spominju 
kraljevske mlinice, u njemu »blaženo počiva« kralj Stjepan.) 
Spomenute su zadužbine bile otkopane marom društva »Bi- 
haća«, koje je Don Frane Bulić osnovao u Splitu još g. 1894. 
Njegovom smrću zaključen je važan i plodan period rada hrvat- 
ske arheologije u solinskom polju. Neka ovaj prikaz rezultata, 
koje je Don Frane, do svoje smrti predsjednik i duša »Bihaća», 
postigao u Solinu, posluži također veličanju njegove uspomene. 


Je li na Gospinu Otoku bio dvorac kneza u neznabožačko doba 
Hrvata? 


Solinska rječica iza kratkoga vijugavog toka od samo: neko- 
liko kilometara pri svom se ušću u tihi solinsko-kaštelanski zaliv 
razgranjuje u: više rukava. Rukavi rječice u neravnu terenu 
tvore malene vodopade, koji od davnine tjeraju mlinice i zatva- 
raju malene zelene otočiće. Najveći je otok onaj, na kojemu je 
današnja seoska župna crkva; pokraj nje je don Frane Bulić 


%) U dokumentu zapravo >»feliciter quiescentis in clisio campo«. Imati 
nam je na umu, da je u srednjem vijeku teritorij hrvatskoga grada (castrum) 
Klisa graničio na solinskoj rječici sa teritorijem slobodnoga grada (commune) 
Splita. Solin u to vrijeme nije bio posebna političko-administrativna jedinica, 
već samo topografsko-geografski naziv, i to više vezan uz uspomenu staroga 
Solina riegoli uz posebrio srednjevjekovno naselje toga imena. 

god. 1898. otkrio grobnicu kraljice Jelene. Arhitekt Dyggve, 
koji je više godina boravio u Solinu i tu proučavao rimsko i 
starohrvatsko doba, izrekao je mišljenje, da bi na ovom otočiću 
— »Otok« mu je i u narodu ime — mogao biti prvi dvorac 
hrvatskoga kneza u pogansko doba Hrvata odmah po doseljenju 
na jug. Na ovu je hipotezu Dyggve-a dovelo proučavanje same 
strukture Otoka. Otok ima dva dijela različna niveau-a; sjeverni, 
viši dio bio je na rubu prema donjemu, nižem dijelu, bar na 
mjestima umjetno nasut poput »Wallburg«-a. A učvrstila su 
Dyggve-a u mišljenju o mogućnosti ranosrednjevjekovne utvrde 
na Otoku još neka druga razmatranja. Evo ih: 


Prvi Slaveni, koji su kao neznabošci došli u VII. vijeku u 
Solin, ne naseliše sprva strme i nepristupne obronke brda i viso- 
čine. Oni se također ne sklonuše između ruševina stare Salone, 
gdje je pregled nad okolicom bio otegoćen; tu su lako mogli 
biti žrtva nenadanog prepada neprijatelja. Oni zato radije iza- 
braše za naselje Otok, koji im je pružao prirodnu tvrđavu iz- 
među rukava rijeke poput onih otoka, koje su Slaveni u svojoj 
pradomovini na sjeveru često birali u niskom i blatnom te- 
renu za svoje župske gradove (Wasserburg). Na prostranom 
Otoku imao je knez usto dovoljno livada za svoje blago. Tu je 
bio također za slučaj, da se čitav narod iz okolice u vrijeme po- 
gibelji slegne na Otok, izvrstan izvor vode; i danas je poznata 
voda »Gospina bunarića«. A mlinovi i stipe za sukno, koje su 
od davnine tu postojale, mogle su pružiti knezu priličan izvor 


dohodaka. 


Hipoteza je Dyggveova duhovita i zamamljiva. Nije ni bez 
analogija kod Slavena u sjevernim krajevima. Poznate su sla- 
venske utvrde na vodi, koje su služile kao zbježišta okolnom 
narodu u nevolji i u kojima je poseban dio bio odijeljen i jače 
zaštićen visokim nasipom za knežev dvorac.) Ali Dyggveovo 





*) Vidi C. Schuchardt, Die Burg im Wandel der Weltgeschichte 1931 
str. 283. Burg Teteron: to je slavenska utvrda u današnjem Mecklenburgu, 
koju su držali preci čuvenoga danas njemačkog roda Moltke. 

mišljenje o mogućnosti utvrde na Gospinom otoku u Solinu 
ostaje hipoteza, koja se ne da dokazati. ' 

Po svemu što znamo i stvarno nagađamo, Slaveni su došli u 
naše krajeve u gustim masama i napučili su čitavu Dalmaciju, 
brda i doline, tjerajući na otoke i preko mora ostatke romanskog 
pučanstva, što ne pade pod mač ili se ne stopi s njima. Jedino 
tako tumačimo, da uskoro nema više Romana u unutrašnjosti 
Dalmacije. . 

' Obronci Kozjaka i Mosora, koji sa sjevera zatvaraju solin- 
sko polje, položiti su i zasađeni lozom, maslinom i smokvom 
gotovo sve do pod samu vrlet u uleknini između Kozjaka i Mo- 
sora, na kojoj je drevna tvrđava Klis. Ali baš za Klis, tu pri- 
rodnu tvrđavu za čitavu okolicu, čini se, da su ga Slaveni zapo- 
sjeli još neposredno prije negoli je pala stara Salona. Car Kon- 
stantin Porfirogenet priča nam, da su Avari i Slaveni jednom 
zaskočili i svladali stražu Salonitanaca i oduzeli im oružje i za- 
stave. Tako preobučene pusti ih straža u Klis, našto im uskoro 
uspije zauzeti i samu Salonu. 

U prvo doba po doseobi na jug, dok nije čvrsta ruka hrvat- 
skog kneza držala svu zemlju od Raše do Cetine, borbe su u 
hrvatskim stranama bile u glavnom između pojedinih plemena. 
Sukobi sa Splićanima morali +su biti manje važni, izazvani u 
prvom redu pljačkanjem Solinjana, dok su se Splićani stisnuti u 
malom broju u Dioklecijanovoj palači oprezno držali u obrani. 
I sa tog razloga nije nam tražiti najstariju utvrdu Slavena na 
Otoku na granici prema splitskom teritoriju. Vjerojatnije je po- 
mišljati na Klis, koji je kao od prirode za to stvoren. Uistinu spo- 
minje se god. 892. u jednoj povelji Leledrag, župan Klisa. Ovo 
je znak, da je u to vrijeme već Klis bio grad primorske župe. 
A «poznato je, kako su se ovakvi gradovi i središta znali kroz 
stoljeća održati na istom mjestu. Prema tome je u Klis po svoj 
prilici već u pogansko doba pribjegavao narod iz čitave župe u 
vrijeme pogibelji i u njemu se sakupljao za zajedničke vjerske 
obrede; u njemu je župan sudio po starim narodnim običajima; 
u njemu je ili do njega je bio trg, gdje se kupovalo i prodavalo i 
gdje su se poglavice plemena sastajali na vijeće. 

Dyggve naravno zna za Klis. On priznaje, da su primorski 
župani stražu stražili uvrh Klisa. Ali on upozorava na to, da su 
knezovi odabrali sebi pitomije sijelo u solinskom ravnom polju, 
gdje su, po svim znakovima, hrvatski vladari privremeno kad- 
ikad boravili. To je točno. Brojne zadužbine, obiteljske grob- 
nice, zemljišni posjed i mlinovi pokazuju, da su hrvatski vladari 
i u Solinu imali svoj dvorac kao u Bijaćima, Kninu itd. (IX.—XI. 
st.). Ali ti su dvorci bili naprosto bolja i veća gospodarska ima- 
nja, koja su bila tako uređena, te su mogla za duže vrijeme pri- 
miti kralja i kraljevu pratnju, kad je obilazio zemlju krojeći 
pravdu. Takvi dvorci iz vremena hrvatskih vladara u otvorenom 
ladanjskom kraju nijesu bili utvrđeni niti su imali nasipa, 
zidina i kula kao što ih nijesu imali ni dvorci suvremenih fra- 


onačkih i njemačkih vladara (Pfalzen).5) 


Samostan kneza Trpimira u Rižinicama 


Najstarija povelja hrvatskih vladara jest ona, koju je na 
svom dvorcu u Bijaćima, okružen županima i dvorskim sveće- 
nicima, izdao god. 852. Trpimir, »milošću Božjom knez Hrvata«. 
Knez u njoj kazuje, kako je posavjetovavši se sa svim svojim 
županima, sagradio samostan i u nj smjestio zbor svete braće, da 
ga njihove revne molitve oslobode grijeha. Ponestalo mu novca 
za srebrno posuđe samostanske crkve, pa mu je sa 11 srebrnih 
librica priskočio u pomoć kum i prijatelj, splitski nadbiskup Pe- 
tar; knez mu uzvraća potvrdom već stečenih i darivanjem novih 
zemalja u splitskom polju. Gdje je bio samostan, koji je »greš- 
nik Trpimir« — kako se srednjevjekovnom pobožnom dikcijom 
knez u povelji naziva — podigao, i to po svoj prilici kao prvi 
samostan u hrvatskim stranama? 

Farlati nam je u XVIII. vijeku zabilježio vijest, da se u 


Splitu u to doba držalo, da je knežev samostan bio između So- 


*) Za veće naselje na Otoku u srednjem vijeku ne znamo. Selo pokraj 
crkve Sv. Stjepana, za koje Dyggve misli, da je bilo na Otoku u Solinu, 
poznato je naselje u poljičkom primorju, gdje je pokraj samostana Sv. Petra 
Gumajskog bila crkva Sv. Stjepana, još danas sačuvana na seoskom groblju 
Krila— Jesenica. 


lI 


lina i Klisa na mjestu, gdje su još stršile ruševine stare zgrade. 
A god. 1891. u položaju Rižinicama između Solina i Kl:sa, gdje 
se obronak Kozjaka spušta prema dubokoj urvini, kojom pro- 
tječe potok Rupotina i kojom je išla cesta u rimsko doba, po- 
molio se iz zemlje odlomak crkvene pregrade i na njemu riječi: 
PRO DUCE TREPIME (RO) (za kneza Trpimira... .). Buliću 
je odmah bilo jasno, da je upravo tu, u romantičnoj osami sli- 
kovitog i nemirnog pejzaža istočno od današnje državne ceste, 
što se sa Solina vijugajući penje na Klis, a u položaju rodnom i 
zasađenom lozom i maslinama, nedaleko lomnog potoka, koji 
zimi nabuja da tjera mlinove, knez Trpimir smjestio monahe 
svetoga Benedikta, eda, vjerni lozinci svog reda »ora et la- 
bora«,) uče narod riječi božjoj, gaje pismenost, pokazuju na- 
rodu, kako se šuma krči a zemlja obrađuje. 

Društvo »Bihać« nabavilo je u Rižinicama zemljište i povelo 
u više mahova (god. 1895. i 1908.) iskopavanje; zadnji put pred 
par godina, god. 1930., pod upravom arh. Dyggve-a. Ove su 
iskopine dale na svijetlo pomanju jednobrodnu crkvu sa oblom 
apsidom (16 m$) X 7:50 m) i do nje još skup različnih zidova 
pored nekoliko fragmenata kamena, urešenih poznatim starohr- 
vatskim ukrasom. Bilo je otkopano i više srednjevjekovnih gro- 
bova i u njima su nađene naušnice i prstenje što se pokojnicima 
davahu u grob. Našlo se usto u nekim grobovima starohrvat- 
skoga ali već kršćanskoga doba strukova spaljene trave i cvijeće, 
položeno na donjem životu mrtvaca. To je običaj nepoznata 
značenja, ali zacijelo u vezi sa shvaćanjem i vjerovanjem starih 
Hrvata iz poganskoga doba. Naš je narod u mnogim običajima 
konservativan; i dandanas se u nekim krajevima nad grobom po- 
kojnika drži gozba kao u slavensko pradoba. 

- Samostanska crkva, otkopana u Rižinicama, zapravo je sta- 
rokršćanska crkvica, koja je vjerojatno do DŽ. vijeka većim dije- 
lom bila sačuvana, pa je od Hrvata bila popravljena, učvršćena 
te su u nju uza zid crkvenog broda bila postavljena kamena 

%) Znači: moli i radi. 
%a) Sa predvorjem, koje je ispred crkve Dyggve otkopao i utvrdio. 


12 





Natpis na pročelju sarkofaga kraljice Jelene (g. 976) 


ITUIUOAZ fpe1y 


'8 orq noijng od of fofoy n ćnuijog n 


IUIPEIO“ n ODAJI HUTASSNU 


4 


ITJSIEAIU usfunlyo 91/01 





sjedala. I to pokazuje da je crkvica u Rižinicama Trpimirova 
zadužbina i da je bila namijenjena u prvom redu bogoslužju i 
pjevanju monaha u koru. 

Do crkve su bile otkopane različne prostorije, dugi zidovi i 
stepenice u terasnom terenu, ostaci prostranoga rimskog zaseoka, 
koji su Hrvati dijelom upotrebili i pregradili u srednjem vijeku. 
Eto nam i ovdje potvrde davne riječi, da stari Hrvati nadove- 
zuju i nadograđuju na prijašnji rimski život u našim stranama. I 
to pogdjekad upravo u materijalnom smislu riječi. Na ostacima 
rimskoga zaseoka podignut je u nedalekom kaštelanskom polju 
i kneževski dvorac u Bijaćima, i srednjevjekovni hrvatski samo- 
stan Sv. Petra od Klobuka kao i gospodarske zgrade duvna bene- 
diktinaka na imanju u Pustici kod današnjega Kaštel-Gomilice, 
koje je duvnama bio darovao kralj Zvonimir. A činili su to i 
drugi narodi u to vrijeme. Adula, kći franačkog kralja Dago- 
berta II., postavila je samostan duvna u sačuvanu rimsku 
zgradu. A mladi Karlo Veliki često je u svojim mladim danima 
boravio i po tome je održao i državni sabor u dvorima, koji, 
rekao bih, nijesu ništa drugo do preudešeni ostaci rimske ladanj- 
ske zgrade. i 


Kraljevske grobnice na »Gospinu otoku« 


Hrvatski su se vladari brinuli i za to, da dolično urede svoj 
vječni počinak. Splitski kronist Toma Arciđakon kazuje nam, da 
je neka hrvatska kraljica Jelena sagradila u Solinu i obdarila 
imanjem crkve sv. Marije i sv. Stjepana. Crkve su u prvo vri- 
jeme bile povjerene monasima, koji su trajno vršili bogoslužje u 
počast kraljevskih grobnica, što su. bile u tim crkvama. Toma 
spominje još, da je u atriju crkve sv. Stjepana bio pokopan 
»plemeniti muž Kresimir kralj uz još mnoge druge kraljeve i 
kraljice.« : 

Trpimirovići su podigli sebi grobnice nadomak Splitu ali u 
Solinu, na svojoj plemenštini i na teritoriju hrvatske države. 
Nego, kada je Hrvatskom zavladao Zvonimir, koji nije bio iz 
roda Trpimirovića i kada je usto Split, kao i svi ostali romanski 
dalmatinski gradovi, postao dio hrvatske države, a na splitsku 

je nadbiskupsku stolicu zasio Lovro »primas čitave Hrvatske i 


Dalmacije« i intimni prijatelj hrvatskoga kralja, darovao je 


Zvonimir crkve sa kraljevskim grobnicama i sa svim: onim, što 
im je pripadalo splitskoj prvostolnoj crkvi.) Po tome su ove 
crkve kroz čitav srednji vijek ostale sa svojim zemljama i vino- 
gradima, kmetovima i riječnim mlinicama u posjedu splitske 


nadbiskupije i spominju se u dokumentima kao Sv. Marija »de 


Otok« i Sv. Stjepan »de Salona«.5) 

Na zelenom otočiću između rukava solinske rječice bila je 
do g. 1875. starinska seoska crkva posvećena bl. Djevici, u na- 
rodu zvana »Gospa od Otoka«. Bila je to mala crkva, građena 
PO svoj prilici još u tursko doba Solina sa drvenom tezom ispred 
crkve; ispod ove teze narod bi se sklonuo za kiše i nevremena. 
God. 1875. izgorjela je crkva do temelja od požara, koji je 
buknuo za svečanosti prigodom boravka austrijskog cara Franje 
Josipa u Splitu. Pet godina po tome obnovili su Solinjani svoju 
župnu crkvu na istom mjestu. Naziv crkve »od Otoka«, još živ 
u puku a jednak nazivu Jelenine zadužbine u dokumentima, te 
jedan stup sa kapitelom, uzidan ispred vrata stare crkve, na ko- 
jemu je često sjedio još kao mlad klerik don Frane Bulić po- 
hrlivši iz nedalekoga rodnog Vranjica, a za koji je stup i kapitel 
on držao da nije nikako rimski — ovaj. naziv i ovaj stup i kapi- 
tel dali su povoda društvu »Bihaću« da god. 1898. započne na 
»Gospinu otoku« iskopinama u okolici nove župske crkve. . 

Don Franu je i ovdje poslužila sreća. Već prvi udarci 
mašklina na sjeveru nove crkve otkriše zidove i temelje stare 
građevine. Za par dana dođoše u vrlo maloj dubini na vidjelo 


?) Vidi Lj. Karaman, Iz kolijevke hrvatske prošlosti, Zagreb 1930., 
str. 218. 

*) U dokumentu iz vremena nešto prije god. 1200. spominje se Belcen, 
svećenik Sv. Marije, u Solinu kao svjedok i očevidac zanimljive epizode: 
Madžar, Adrijan ban, boraveći u našim stranama, uzjaši jednom konja protiv 
samostana Sv. Benedikta u Splitu, pa pade s konja i ozlijedi se; pokajavši 
se za svoju grešnu obijest darova ban nato splitskom samostanu neke zemlje 
u Solinu. — God. 1342. Mladen Šubić, knez Klisa, odredi za svoga puno- 
moćnika splitskog patricija. Tomu Alberti u sporu zbog ugrabljenog blaga 
i to ispravom izdanom »u Solinu potkraj vijeka blizu crkve sv. Marije«. 

zidovi trobrodne crkve sa prostranim predvorjem (23 m X 10 m), 
nešto starohrvatskih pleternih skulptura i oko stotinjak komada 
i komadića smrvljenoga natpisa, koji je don Frane zamjernom 
strpljivošću i velikom ljubavlju složio u poznati natpis kraljice 
Jelene. 

Natpis je bio na prednjoj strani kraljičina kamenog sarko- 
faga, koji je stajao u crkvenom predvorju i u kojem je bila 
kraljica sahranjena 10. ožujka 976. Kraljičina je grobnica bila 
potom uništena, po svoj prilici za provale Tatara, koji su. god. 
1242. opljačkali solinsko polje. Suvremenik i očevidac arciđakon 
Toma pipovijeda, kako je »pogani narod Tatara \bezbožnim 
rukama oskvrnjivao grobove kršćana i to osobito vladara te nji- 
hove kosti razbacivao«. 


Natpis kraljice Jelene pokazao je, da je točno Tomino pri- 
čanje o kraljevskim grobnicama u Solinu i potvrdio izvan svake 
sumnje, da je otkrivena crkva kraljičina zadužbina. Natpis nam 
je još dao kršćanska imena dvaju hrvatskih kraljeva: Mihajla 
Kresimira i Stjepana Držislava; dao nam je čvrstu okosnicu za 
rekonstrukciju dotad nepotpunog rodoslovlja hrvatske narodne 
dinastije; dao nam je, napokon, potvrdu, da je Hrvatska davno 
prije godine 1000 bila podignuta na kraljevinu, što su neki hi- 
storici osporavali, 


Evo nam sadržaja natpisa u hrvatskom prijevodu: U ovom 
grobu počiva slavna Jelena, žena kralju Mihajlu i mati Stjepana 
kralja, koja je bila vladarica. Dne 8. listopada umrije u miru. 
Ovdje bi sahranjena godine od upućenja Gospodinova 976., 
indikcije IV., cikla mjesečnoga V., epakte XVII, cikla sunča- 
noga V., dana V., koji pada sa VI. (petak, 10. ožujka 976.). Ona 
koja je za života bila kraljevstvu majka, postade (majkom) sirota 
i zaštitnicom udovica. Ovamo gledajući čovječe reci: Bože smi- 
luj joj se duši.« (Šišić). 

Kako je crkva s Jeleninom grobnicom bila otkopana blizu 
župske crkve bl. Djevice, to se, naravno, držalo, da je to Jele- 
nina zadužbina Sv. Marije. Živa nada i težnja hrvatskih arheo- 
loga, 'historika 1 rodoljuba bila je odsad upravljena na to, da 

se pronađe i Sv. Stjepan s grobnicom »plemenitog muža kralja 
Kresimira i mnogih drugih kraljeva i kraljica«. a 

Ali nažalost podaci o Sv. Stjepanu i o njegovu položaju u 
solinskom polju bili su oskudni i nejasni. Štošta je drugo bilo 
još više zamrsilo pitanje Sv. Stjepana i skrivilo, da se on koje- 
kuda tražio. Miješao se kraljevski Sv. Stjepan u Solinu sa bene- 
diktinskim samostanom Sv. Stjepana u Splitu na ulazu u splitsku 
luku, u kojem je predzadnji hrvatski kralj Stjepan III. bio sebi 
odabrao vječno počivalište; miješao se i sa crkvom Sv. Stjepana 
u »Selu« u poljičkom primorju, koja se i danas vidi i čuva na 
tihom seoskom groblju Krila-Jesenica. Tražio se Sv. Stjepan u 
Solinu, tražio se u položaju zvanu »Sustjepanu« između Kaštela 
Gomilice i Sućurca, tražio se na vrleti iznad izvora solinske 
rijeke Jadra. 

Dugo i besplodno tapkanje u ovom pitanju dokrajčio je do- 
kument, što ga je g. 1929. don Lovro Katić našao u arkivu split- 


ske biskupske kurije. Dokument spominje god. 1397. Gospin otok > 


u Solinu kao »insula in qua existunt ecclesiae B. Virginis et St. 
Stephani«. Prema tome, tvrdio je s pravom Katić, mora da je na 
Gospinu otoku osim Sv. Marije bio i Sv. Stjepan s kraljevskim 
grobnicama. Uprava je »Bihaća« uvidjela odmah važnost Kati- 
ćeva sretna otkrića i odlučila prvom prigodom tragati za Sv. 
Stjepanom na »Gospinu otoku«. 

Trebalo je društvu »Bihaću« Provjeriti neke detalje tlorisa 
starohrvatske crkve, u kojoj je Bulić još g. 1898. bio otkrio Je- 
leninu grobnicu, pa bude povjereno društvenom tehničkom iz- 
vjestitelju, arhitektu Dyggve-u, da ponovno odgrne tanki sloj 
zemlje sa ostataka te crkve (g. 1930.). Tom se prigodom zapa- 
zilo, da zidovi jedne male kapele, podignute sa južne strane 
prije otkrite starohrvatske crkve, vode dalje ispod današnje 
župne crkve. Odlučilo se na to da se prekopa unutrašnjost župne 
crkve. I gle, ispod njezina Pločnika dođoše na vidjelo ostaci 
crkve starohrvatskoga doba, na jedan brod, koje su zidovi tekli 
gotovo uporedo sa zidovima god. 1898. otkrivene crkve s kralji- 
činom grobnicom. Tajna Sv. Stjepana bila je napokon riješena. 
Jasno je bilo, da je kraljica Jelena uistinu bila podigla na »Go- 

spinu otoku« uporedo jednu do druge i crkvu sv. Marije i crkvu 
sv. Stjepana da služe kao mauzoleji hrvatskih vladara. 

Nametnulo se namah pitanje, koja je od dviju starohrvatskih 
crkava, otkopanih kod današnje Sv. Marije »od Otoka«, Jelenina 
Sv. Marija a koja Sv. Stjepan. Svakako, vjerojatnije je, da je 
Sv. Marija ona crkva, koja je g. 1930. bila otkrivena ispod žup- 
ske crkve, posvećene i danas bl. Djevici Mariji; a Sv. Stjepan 
da je ona poveća crkva, otkopana još god. 1898. od Bulića. U 
ovoj je bila nađena grobnica kraljice Jelene; njezino prostrano 
predvorje sa više prostorija, koje su bile odijeljene jakim pilo- 
nima, izazivlju pouzdan dojam, da je to predvorje bilo odre- 
đeno za više odličnih grobnica. 

Prigodom zadnjih iskopina ispod župne crkve nije se našlo 
starohrvatskih skulptura ni toliko očekivanih natpisa. Nada 
hrvatske historiografije, da će se otkrićem crkve sv. Stjepana i 
njezinih kraljevskih grobnica naći napisa važnih za hrvatsku 
Povijest, nije se ispunila. Provala Tatara, haranje Turaka i zub 
vremena temeljito su prorijedili ostatke kraljevskih mauzoleja u 
Solinu. Ali svakako, ovim iskopinama društva »Bihaća« bila je 
riješena jedna od znatnijih zadaća hrvatske arheologije. 

Crkva sv. Marije, otkopana ispod pločnika današnje župne 
crkve, jednostavna je malena građevina na jedan brod sa pra- 
vokutnom apsidom i sa relativno velikim predvorjem (18 m 
X 6 m). Prije otkopana crkva Sv. Stjepana sa Jeleninom grob- 
nicom veća je i zanimljiva sa svoje konstrukcije. Građevina je 
to na tri broda i onoga bazilikalnog tipa, koji je od starokrš- 
ćanskih vremena bio dobio upravo kanoničko značenje u crkve- 
nom graditeljstvu Evrope i Zapada. Značajno je međutim za 
samostalnost, koja odlikuje starohrvatsko graditeljstvo u vri- 
jeme narodnih vladara, da u ovoj kraljevskoj crkvi na »Go- 
spinu otoku« kao i u kneževskoj sv. Marti u Bijaćima brodove 
crkve ne dijele laki stupovi, kako je to redovno pravilo u to doba 
u susjednoj Italiji, nego pačetvorni zidani piloni, koji su vje- 
rojatno nosili svodove. Možda je jedno polje u srednjem brodu 
Sv. Stjepana bilo nadvišeno kupolom. 

Crkva je usto imala — kako je Dyggve utvrdio iskopinama 
8. 1950. — par zvonika u uglovima glavnoga crkvenog. proče- 

lja. To je karakterističan i efektan raspored zvonika, koji se u 
crkvama Italije, Njemačke i Francuske javlja tek pod konac X. 
vijeka. Jedan jedini primjer takvog pročelja stariji od Jele- 
nine crkve u Solinu, građene nešto prije g. 976., bio je dosad 
utvrđen nedavnim iskopinama ispod samostanske crkve u Hers- 
feldu.?) Ali nikako nije vjerojatno, da je osamljeni primjer ta- 
kva pročelja u dalekoj Njemačkoj bilo kako djelovao na domaće 
hrvatske majstore. Ja radije i u ovom slučaju vidim potvrdu 
činjenice, da se određeni motivi, koji se po sebi nameću kao 
zgodni, samostalno i neodvisno javljaju u različna doba i u 
različnim krajevima. 


Starohrvatska crkva u srednjevjekovnoj »Gradini« 

U Solinu, na izlazu iz sela a s desne strane ceste, što vodi na 
Klis, vide se ruševine srednjevjekovne utvrde, koju narod na- 
ziva »Gradinom«. Donedavna su jednostavne mase pravokutne 
utvrde stršile slobodno u polju, dok je danas već dijelom zastiru 
kuće sela Solina, koji se širi i razvija. U »Gradini« je »Bihać« 
u više navrata, prije rata i poslije rata, kopao i otkrio u njoj 


ostatke starohrvatske crkve!) Bulić je već kod prvih iskopina . 


izrekao mišljenje, da je tu bila crkva Sv. Petra, u kojoj je u li- 
stopadu g. 1076. bio svečano okrunjen hrvatski kralj Zvonimir. 

Crkva je u »Gradini« vrlo zanimljiva sa svoje čudnovate i 
ponešto nejasne forme. To je bila građevina centralnog tipa u 
obliku kvadrata i po svoj prilici presvođena (12 X 15 m sa 
apsidom). Istočna je strana svetišta imala tri apside; jednu u sre- 
dini, veću i što oblo strši izvan linije međašnog zida i dvije po- 
bočne apsidice, mnogo manje i oblo izdubene u debljini samoga 
zida. Nutrinu crkve ispunjalo je osam stupova, koji su bili po- 
ređani u obliku oktogona i još po jedan stup u četiri ugla iza 
toga oktogona. Nije se našlo ostataka svodova; a nije ni negdaš- 
nja svodna konstrukcija crkve u detalju jasna. Bit će nam ipak 

?%) Par zvonika u pročelju imala je crkva u Hersfeldu građena god. 
831—850, — J. Vondesan, Die Ausgrabungen an der Stiftskirche zu Hersfeld, 
Fulda 1925. 

*%) Kopalo se u »Gradini« g. 1909.—1911., g. 1923.—1925. i g. 1925. 
«lo 1927. 

slobodno rekonstruirati u duhu crkvu u »Gradini« tako, da je 
ona imala središnju kupolu, koju je držalo ono 8 stupova, po- 
ređanih u oktogonu; a statički pritisak te kupole prenosio se na 
vanjske njezine zidove s pomoću svodova, poduprtih od ona četiri 
stupa u uglovima crkve. Stupovi su bili uzeti sa ruševina kakve 
zgrade rimske Salone i svi su od sivoga granita; a baze stu- 
pova su bile dijelom rimske a dijelom izvorne starohrvatske 
(jedna je baza u glomaznom obliku kusastoga čunja). 

Zanimljiv je u crkvi još jedan motiv. Imamo u njoj čitav 
niz prilično dubokih oblih zidnih udubina (niša), nanizanih gu- 
sto jedna do druge i pri svom donjem kraju, u visini upravo 
zgodnoj da se sjedi, zatvorenih lijepo tesanim i velikim kamenim 
pločama. Ove udubine i sjedala prate ne samo uzdužne zidove 
crkve, već i srednju apsidu. Ne možemo se oteti dojmu, da su u 
nišama apside sjedjeli crkveni dostojanstvenici, a u "nišama 
uzdužnih zidova svjetovni velikaši za kakvih svečanih obreda. I 
inače nam se nameće misao, da je ova crkva bila namijenjena 
svečanim crkvenim dvorskim ili kraljevskim ceremonijama. 
Značajno je, kako se u njoj mjesto oltarnog prostora ističe sre- 
dina pod kupolom vrlo zgodna za vršenje obreda. 

Mjesto, na kojem je bila građena starohrvatska crkva i na 
kojem je potom podignuta srednjevjekovna utvrda, doživjelo je, 
kao svaki komadićak zemlje historijskoga solinskog polja, brojne 
periode i burne obrate. 'Tuda je, do same rječice Jadra, tekao 
gradski zid stare Salone. Nije čudo, da se u »Gradini« otkopalo 
rimskih natpisa i arhitektonskih fragmenata i da se ispod apside 
starohrvatske crkve križaju, u dubini, zidovi rimskoga doba. 
Hrvati podigoše crkvu na tom mjestu kratko pred propašću 
hrvatske dinastije. Kapiteli i neki skulpturni fragmenti s ukra- 
som pleternih motiva, nađeni u crkvi, jasno upućuju na ovo 
doba. Pleterna dekoracija starohrvatskoga crkvenoga pokućstva 
gubi u XI. vijeku, pred pojavom nove, romaničke umjetnosti, 
svoj strogi geometrijski i antiklasični karakter. Pored običajnoga 
troprutastog pletera javlja se pleter sa četiri prutića, a pletenica 
dobiva ponovo klasične kuglice nalik na »oka« u svojim zaviju- 
cima: upravo takvih pleternih skulptura našlo se u »Gradini«. 

S izumrćem hrvatske narodne dinastije nijesu se u crkvi 
vršili više sjajni obredi. Ali ona je i dalje služila za vjerske 
potrebe okolnoga naselja. Crkvica je naša bila pregrađena i pro- 
Širena predvorjem, koje se sa zapada na nju prislonilo. Našlo 
se -u »Gradini« pleternih fragmenata vrlo rustična izgleda i kao 
izrađenih od nevješte i umorne ruke; u takvu se degeneriranu 
obliku starohrvatska pleterna dekoracija održala u dalmatin- 
skom selu kroz XII. vijek. U pridodanom predvorju ispred 
crkve i svuda uokolo crkve seljaci su se pokopavali i brojne su 
jednostavne zazidane grobnice bez ikakvih predmeta bile otko- 
pane. 

Ali i ovoj je crkvi odzvonilo. Po svoj prilici bijahu Tatari 
oni, koji sravniše, prigodom provale g. 1242., crkvu sa zemljom. 
Ali i iza odlaska Tatara bilo je u solinskom polju borba i pljačka. 
Sukobljavali su se u njemu interesi slobodnoga grada Splita i 
Klisa u rukama hrvatske feudalne vlastele. Splitski kronist A 
Cuteis kazuje, da je nadbiskup Splita Ugolino de Mala Branca 
oko g. 1349. podigao tik do solinske rječice veliku utvrdu da 
obrani od Klišana imanja Splićana i svoj posjed u Prosiku.!!) 
Prosikom se zove usjek Dioklecijanova vodovoda u brežuljasti 
teren do rijeke Jadra, koji leži više od po kilometra u zračnoj 
liniji na istoku od »Gradine« i koji je dao ime srednjevjekov- 
nom naselju i imanju splitskih nadbiškupa. Ovo se imanje pro- 
tezalo do same lijeve obale rječice Jadra na mjestu, gdje je tik 
na suprotnoj, desnoj obali bila podignuta »Gradina«. Po svoj 
je prilici Ugolinova utvrda baš naša »Gradina« u obliku trape- 
zoida sa četiri ugaone kule i sa prozorima, tipičnima za fortifi- 
kacijsko graditeljstvo kasnoga srednjeg vijeka. 

Kada je najezda Turaka dokrajčila stoljetne sukobe Splićana i 
Klišana, poslužila je »Gradina« Mlečanima i sigurno je ona 
imala važnu zadaću u borbama između Mlečana i Turaka u XV. 
vijeku. Nju poharaše Turci, kada postadoše gospodari solinskog 
polja. U Camuccievoj karti g. 1571. ucrtana je »Gradina« točno 
na mjestu, gdje se rječica Jadar dijeli u više rukava, uz natpis: 
»castello ruinato dai Turchi« — kula porušena od Turaka. 

1) U to je doba Klis držala u svojim rukama Jelena udova Mladena 
Šubića a sestra srpskoga cara Dušana. 

Ruševine crkve kraljevskog samostana Sv. Mojsija u ,Šupljoj crkvi" 





Zabat crkvene pregrade sa natpisom, posvećenim Sv. Petru 
iz crkve Sv. Mojsija u ,Šupljoj crkvi" 


Konačno, u doba cara Napoleona u »Gradini« je bio smje- 
šten odred francuske konjice. I narodna mašta se dohvatila ove 


utvrde, koje su zidovi sugestivno i slikovito stršili u polju. Don 


Frane Bulić je pokupio s usta seljana kazivanje, da je u »Gra- 
dini« bila kovnica novca cara Dioklecijana i fantastično priča- 
nje o carevoj kćeri. U zidovima »Gradine«, pričali su don Frani 
stari seljani, živi začarana kći Dioklecijanova, koja do tri puta 
na godinu o ponoći dolazi na ovaj svijet u zlatnim kolima, pra- 
ćena od vlastelina u crno odjevena — vraga, koji ju je opsjed- 
nuo i ne dopušta joj da drugome kome dade očevo blago, koje 
ona čuva. 


Dne 9. studenoga god. 1076. silan je narod prekrio solinsko 
polje. U nazočnosti naroda i odličnika iz svih hrvatskih župa u 
sjajnom oružju, župana i biskupa u svečanim haljinama, Gebi- 
zon, poslanik velikog pape Grgura VII., svečano je zastavom, 
mačem, žezlom i krunom okrunio Dimitrija Zvonimira za kralja 
Hrvatske i Dalmacije. Sačuvani tekst kraljeve prisege kaže, da 
se to zbilo »in salonitana basilica sancti Petri«. Bulić je još g. 
1913. izrekao mišljenje, da je baš crkva u »Gradini« krunidbena 
bazilika kralja Zvonimira. 

Crkva u »Gradini« pripada po kapitelima i skulptonskim 
ulomcima u XI. vijek; a u tom se vijeku javlja u ispravama 
crkva sv. Petra u Solinu (oko g. 1069.). Konstrukcija sa središ- 
njim oktogonom ispod kupole i kamena zidna sjedala za odlič- 
nike prave crkvu zgodnom za svečane obrede. »Gradina« je, 
usto samo neko 300 metara daleko od starinskih »Gašpićevih 
mlinica«, što su u srednjem vijeku bile u posjedu splitskoga 
samostana sv. Stjepana; a isprava iz oko g. 1069. spominje crkvu 
sv.. Petra u Solinu blizu mlinica, koje je te godine kralj Petar 
Kresimir darovao ovom splitskom samostanu. Ne smeta, što je 
crkva u »Gradini« malih dimenzija, jer je takva, do toga doba, 
bila većina starohrvatskih crkava. U njoj je svakako bilo mje- 
sta za crkvene i svjetovne dostojanstvenike; a narod, koji je kli- 
canjem davao samo formalnu svečanu sankciju kraljevu izboru, 
mogao se smjestiti izvan crkve po širokom polju uokolo. 

' Sve je dakle bilo u prilog Bulićevu nagađanju. Nedostajao 
je samo natpis, koji bi to punom sigurnošću potvrdio. Međutim 
je »Bihać« g. 1931. otkopao u solinskom polju natpis posvećen 
sv. Petru; ali ne u »Gradini«, već u crkvi Sv. Mojsija u »Šupljoj 
crkvi« (o ovim iskopinama i ovom natpisu bit će dalje govora). 

Crkva u »Šupljoj crkvi« pripadala je kraljevskom samosta- 
nu, koji se također spominje u ispravi XI. vijeka (g. 1078.) kao 
i Sv. Petar. To je bila prostrana bazilika na tri broda; nalazila 
se još bliže »Gašpićevih mlinica« nego »Gradina«. Ta je crkva 
bez sumnje kraljevski Sv. Mojsije. Ali, ako je u njoj bio što- 
van sv. Petar, ako je Štoviše — prema otkopanom natpisu — 
pregrada pred oltarom, valjda dar hrvatskoga kralja, bila po- 
svećena sv. Petru, nijesu li mogli kralj Petar Kresimir u povelji 
0.8. 1069. i kralj Zvonimir u svojoj krunidbenoj prisezi g. 1076. 
nazivati crkvu sv. Mojsija po sv. Petru? Nije li bliže pomisliti, 
da se Zvonimir dao kruniti u prostranoj bazilici otkopanoj u 
»Šupljoj crkvi« negoli u relativno maloj crkvi otkrivenoj u 
»Gradini«? ' ; 

. Branioci i pristalice Bulićeve teze o Sv. Petru u »Gradini« 
prigovorit će tome, da je to kombinacija, koju treba tek doka- 
zatl; pogotovu što sve isprave spominju ove crkve ili samo po 
sv. Mojsiju ili samo po sv. Petru. : 

Svakako Pitanje krunidbene bazilike sv. Petra u Solinu po- 
novno je pokrenuto i nije o njemu rečena još zadnja riječ. A 
tu će zadnju riječ vjerojatno izreći, kako je don Frane u ova- 
kvim slučajevima lojalno priznavao: felix casus et fortunatus 
ligo (slučajan movi nalaz ili sretan mašklin arheologa).!2) 

Crkva u »Gradini« nije samo zainteresirala našu historio- 
grafiju, već je ona ušla i u nauku poredbene historije umjet- 
nosti. Čuveni bečki profesor J. Strzygowski učinio ju je jednom 
od osnova svoje teze o sjevernjačkom podrijetlu umjetnosti sta- 
rih Hrvata. 


. a Ovo je don Franin omiljeli citat prema Mommsenovim riječima: »Ad 
liquidum aliquando rem perducent felix casus et fortunatus ligo, quos bi hac 
nostra_arte multo plus. posse quam ingenium nostrum iu ignoramus« 
(Pitanje će nekada riješiti sretan slučaj i sretan mašklin, koji u ovoj našoj 
struci — to dobro znamo — mnogo više mogu negoli naše oja : 

= Crkva u »Gradini« podsjeća Strzygowskoga na norveške 

srednjevjekovne drvene crkve a osobito na crkvu »na dvanaest 
jarbola« u Borgundu iz XII. vijeka. Tako zove bečki naučnjak 
norveške drvene crkve, u kojima krov podržava više stupova, 
koji su poput jarbola broda nasađeni na drvene podnice. Po 
mišljenju Strzygowskoga u tom se motivu održava još u kršćan- 
skim crkvama davna praksa i tradicija graditelja brodova iz 
poganskoga doba: Skandinavija je domovina poznatih i smjelih 
gusara Vikinga. I Hrvati bi, iza svoje seobe na jug, bili gradili 
u kršnoj Dalmaciji crkve od kamena u istim onim oblicima, u 
kojima su negda u šumovitoj zakarpatskoj pradomovini dizali u 
drvetu svoje dvorane za okupljanje naroda i hramove. 

Teza Strzygowskoga o starohrvatskoj umjetnosti jest, po 
mojemu mišljenju, osnovana na odveć smjelim kombinacijama, 
pogdjekad, što više, na samovoljnim tvrdnjama. U konkretnom 
slučaju hramlje sama stvarna uporedba između starohrvatske i 
norveške građevine. Crkva u Borgundu ima dvanaest stupova, 
što su poređani točno u pravokutniku i podržavaju ravni drveni 
strop; a crkva u »Gradini« ima osam stupova, što su poređani 
u oktogon i još po jedan stup u četiri ugla crkve, a nose kupolu 
i svodove. Sva je sličnost, prema tome, u slučajno jednakom 
broju potpora krova u obje crkve! 

Tumač originalnosti tlorisa i konstrukcije crkve u »Gradini« 
vidim radije u nedostatku jačih izravnih utjecaja izvana na naše 
domaće majstore sve do sredine XI. vijeka. Neskučeni ograni- 
čenim brojem tipova, koje su crkvene potrebe i graditeljska 
praksa zapadnoevropskih kulturnih zemalja bile ukalupile u odre- 
đene oblike — na Zapadu je u to doba pravilo trobrodna ne- 
presvođena bazilika — naši majstori pokazuju, u prvo doba, 
svoju volju i svoju sposobnost za građenje u raznovrsnim slo- 
bodnim oblicima. ' 


Kraljevski samostan Sv. Mojsija u »Šupljoj crkvi« 

Više je momenata ponukalo društvo »Bihać« da god. 1927. 
započne iskopinama u »Šupljoj crkvi« u solinskom polju, to jest 
na zelenim livadama do rijeke Jadra, što leže s obje strane ce- 
ste, koja vodi od Solina na tvornicu cementa »Split« na »Maj- 
danu«. 

»Šupljom crkvom« narod u Dalmaciji obično naziva“ ona 
mjesta, na kojima strše stare zidine, osobito lukovi i svodovi. 
Moralo je prema tome i u »Šupljoj crkvi« do rijeke Jadra 
jednom biti starih zidina, koje je vrijeme uništilo ili ih je rijeka 
Jadar, koja tuda teče nepravilno i uz česte zimske poplave, za- 
sula. Uistinu su stari seljaci pričali Buliću, da su u »Šupljoj 
crkvi« još u njihovoj mladosti virile zidine nad zemljom u toli- 
koj visini, da su za bure tražili iza njih zaštite od vjetra. 

Mogli su to biti ostaci građevine rimske Salone, a ne iz 
srednjevjekovnoga hrvatskoga Solina. Ali najstarija sačuvana 
karta splitske okolice od Camuccia iz god. 1571. bilježi upravo 
na tom mjestu oveću crkvu sa zvonikom, ma i bez imena sveca. 
Vjerojatno je u vrijeme Camuccia, u koje su Turci bili gospo- 
dari Solina, još postojala zgrada stare crkve, u kojoj se više 
nije vršila služba Božja i za koju se nije znalo, kojem je svecu 
negda bila posvećena. 

I još je nešto upućivalo na »Šuplju crkvu« i davalo arheo- 
logu nade u uspjeh. »Šuplja crkva«, premda je u solinskom po- 
lju, nalazi se na današnjem teritoriju Klisa. A poznato je, da 
se kralj Petar Kresimir u nekoj povelji iz g. 1069. sjeća svoga 
oca kralja Stjepana »koji blaženo počiva u kliškom polju«. 

Prve iskopine god. 1927. dadoše na vidjelo nešto starinskih 
zidova s jedne i s druge strane ceste, koja vodi u tvornicu na 
»Majdanu«. Međutim je Katić u jednom članku g. 1929., na 
temelju metodičnog ispitivanja topografskih podataka sadržanih 
u raznim srednjevjekovnim ispravama, dokazivao, da se u 
»Šupljoj crkvi« nalazila srednjevjekovna crkva sv. Mojsija. To 
još jače učvrsti »Bihać« u odluci da kopa kod »Šuplje crkve«. 
Samostan sv. Mojsija je, naime, po svoj prilici bio tijesno vezan 
uz hrvatski kraljevski dvor. Opat sv. Mojsija Urso spominje se 
god. 1078. u nekoj ispravi, kojom hrvatski herceg Stjepan, kad 
se povukao u samostan u Splitu, daruje u nazočnosti kralja Zvo- 
nimira neke svoje zemlje tome samostanu. U kraljevoj su prat- 
nji tom prilikom bile same ličnosti usko vezane uz dvor: uz kra- 
lja su tu nazočni kraljica Lepa i kraljević Radovan i papin legat 
kardinal Petar, onda upravo gost hrvatskoga dvora; nadbiskup 

splitski Lovre, intimni savjetnik kraljev; hrvatski dvorski biskup 
Grgur; opat kraljevskog samostana sv. Bartula kod Knina; dva 
dvorska kapelana i Urso, opat sv. Mojsija. 

U očekivanju važnih arheoloških rezultata »Bihać« je od 
težaka: otkupio zemlju oko »Šuplje crkve«. Čim se u proljeću g. 
19351. voda povukla sa tih zemalja arhitekt Dyggve je u ime 
društva počeo sistematskim iskopavanjem. Već prvih dana ko- 
panja pomolio se iz zemlje ulomak relijefne ploče sa glavom 
jednoga sveca i na njoj natpis S MOISE, a za vrijeme od par 
sedmica otkrivena je čitava prostrana starohrvatska crkva iz 
XI. vijeka: još jedno pitanje hrvatske arheologije i solinske 
starohrvatske topografije bilo je sretno riješeno. 

Otkopana je crkva velika pravilna bazilika na tri broda 
(26:30 m X 18:60 m). Po četiri stupa dijelila su srednji brod 
od pobočnoga. Duboko prema naosu crkve bila je postavljena 
ograda, koja je dijelila prostor crkve namijenjen vjernicima od 
prostranoga svetišta za svećenstvo i bogoslužje. To često biva 
kod samostanskih crkava u kojima monasi pjevaju u koru. Ispred 
pročelja crkve izbija pravokutno zdanje, vjerojatno predvorje, 
nadvišeno zvonikom. Crkva je, u svojim ostacima, dobro saču- 
vana. Još je na mjestu pločnik crkve, pače i ostaci stepenica, 
koje su vodile u spratove zvonika. 

Crkva sv. Mojsije građena je iznad ostataka starokršćanske 
cemeterijalne (grobaljske) crkve. Od starokršćanske crkve sa- 
mostan sv. Mojsija preuzeo je zidove za svoje ograđeno dvori- 
šte pred crkvom i upotrebio, kako je to obično u ono doba 
bivalo, dio materijala, sarkofaga itd. Tako je na pr. veliki sar- 
kofag u crkvenom predvorju Sv. Mojsija ponovno u starohrvat- 
sko.doba upotrebljen starokršćanski sarkofag. 


Otkopalo se u »Šupljoj crkvi« i dosta fragmenata crkvenoga 
pokućstva ureš€noga poznatim pleternim skulpturama. Ove skulp- 
ture pokazuju dijelom one posebne forme, tipične za drugu polo- 
vicu XI. vijeka. Drugi pak ulomci pokazuju pleterne motive u 
nepravilnoj i većma rustičnoj (grubljoj) izvedbi, koja je karak- 
teristična za pleternu dekoraciju XII. vijeka u hrvatskom selu. 

Sudeći prema ovome, reklo bi se, da je crkva Sv. Mojsija bila 
građena u XI. vijeku pa nešto restaurirana u XII. vijeku. 

Između otkopanih skulptura najvažniji je trokuti zabat 
crkvene pregrade sa dva lijepa pauna sa strane križa. U času, 
kada je ovaj zabat bio otkopan, jasno se na njemu zapažala 
smeđožuta i crvena boja, koje su na zraku brzo, do malih tra- 
gova, propale. Na zabatu je natpis: SANCTISSIME PETRE 
SUSCIPE MUNUS A REV(ERENDO) MOYSES FAM(ULO) 
T[UO].%) Opat samostana (reverendus), koji je nosio ime bi- 
blijskog vođe izraelskoga naroda kao i samostan, podigao je 
pregradu pred oltarom u čast prvaka apostola, sv. Petra. 

Svojim opsegom i relativno dobrim stanjem, u kojem su sa- 
čuvane do nas, daju ruševine u »Šupljoj crkvi« lijep dojam 
i pružaju povoljnu predodžbu o starohrvatskom graditeljstvu 
druge polovice XI. vijeka. Crkva Sv. Mojsija pripada u sloj 
ranoromaničkih trobrodnih bazilika većih dimenzija i dotjeranije 
zidarske tehnike, koje su od sredine _ XI. vijeka zamijenile u 
hrvatskim stranama postepeno prijašnje, po osnovi i konstrukciji 
interesantne i originalne, ali po tehnici i dimenzijama čedne 
i malene starohrvatske crkvice slobodnih oblika. Ova je pro- 
mjena nastala pod utjecajem benediktinskih monaha iz Monte 
Cassina, koji su upravo u to doba, osnutkom većeg broja sa- 
mostana, došli u naše strane. Ovi su monasi donijeli u onda još 
romanske primorske gradove Dalmacije kao i u dalmatinsku 
Hrvatsku običajni crkveni tip evropskoga Zapada, ranoromani- 
čku baziliku na tri broda. Ali je interesantno konstatirati, kako 
kod starohrvatskih bazilika, a tako i kod Sv. Mojsija, hrvatski 
graditelji zadržavaju svoje posebne motive i svoju posebnu 
graditeljsku praksu. Crkva Sv. Mojsija, kao i većina staro- 
hrvatskih crkava bazilikalnog tipa, ima izvana uokolo crkve 
lezene te zvonik na pročelju, spojen s crkvom; bazilike tog vre- 
mena u primorskim romanskim gradovima Dalmacije nijesu 
naprotiv urešene lezenama i, prema italskoj praksi, grade zvo- 
nike odjelito od crkve. 


*%) Ovako je složio naknadno natpis arh. Dyggve (v. moju brošuru: 


Otkriće kraljevskog samostana sv. Mojsija itd., 1931. (str. 18.). 

Starohrvatsko groblje na »Majdanu« 


Tvornica cementa »Split« dala je u jeseni g. 1933., u položaju 
zvanu »Majdan« na desnoj obali rijeke Jadra, nedaleko samog 
izvora, dignuti naslagu zemlje, koja je prekrivala slojeve tupine, 
od koje tvornica pravi cemenat. Otkopavanjem na tom mjestu 
naišlo se na ostatke naselja iz rimskoga doba i na starohrvatsko 
groblje. Odnošenje zemlje bilo je dano radnicima na pogodbu 
i razumljivo je, da su se radnici žurili, da što prije posvrše 
posao. Žrtvom te žurbe pali su ostaci rimske građevine i, čini se, 
starokršćanske crkvice te čitavo polje gusto poređanih staro- 
hrvatskih grobova, koji su bili razneseni, a da nijesu bili stručno 
snimljeni ni proučeni. I skup zlatnih predmeta, koje su radnici 
bili našli u tim grobovima i između sebe porazdijelili, mukom je 
uprava tvornice pronašla i darovala društvu »Bihač«. »Bihać« 
je susretljivošću tvornice mogao u proljeću god. 1984. nastaviti 
i dovršiti sistematsko otkopavanje na »Majdanu«. Preostali dio 
iskopina pokazao se međutim manje izdašan starohrvatskim 
nalazima. Bili su otkriveni svakako ostaci rimskog zaselka u 
terenu, koji se penjao na terase: jedna je od ovih terasa služila 
po tom, u ranom srednjem vijeku, kao groblje. Bilo je otkopano 
pretraženo i snimljeno neko 25 starohrvatskih grobova, a u ne- 
kojima od njih su bile nađene uz mrtvaca naušnice i prsteni. 


Starohrvatsko groblje u »Majdanu« slično je grobljima 
ranoga srednjeg vijeka sa nizom gusto poređanih grobnica 
(Reihenfriedhof), kakva su dosad bila poznata i otkopana u dru- 
gim mjestima dalmatinske i posavske Hrvatske. Grobnice na 
»Majdanu« su jednostavno građene pravokutne rake u obliku 
pačetvorine. Zidane su nepravilnim komadima kamena i pre- 
krivene većim kamenim pločama. Dio tih kamenih ploča uzeli 
su stari Hrvati sa nedalekoga rimskog vodovoda, koji je do- 
nosio vodu s izvora Jadra u grad Salonu. Grobnice su ponešto 
izbočene u svom srednjem dijelu a sužene prema kraju. Dno im 
je pogdjekad prosta zemlja a pogdjekad je ono također pokri- 
veno kamenim pločama. Mrtvaci su položeni u grobove tako, 
da su im glave ostajale na zapadnoj a noge na istočnoj strani: 

mrtvac je gledao prema ishodu sunca. Ruke su pokojnika bile 
ravno spružene niz tijelo. Grobnice su bile napravljene od slu- 
čaja do slučaja, pa ih ima većih za odrasle i manjih za djecu. 
U pojedinom grobu našla se Ponajviše jedna osoba, rjeđe dvije, 
muž i žena. Pokojnici su na »Majdanu« bili ukopavani ravno u 
zemljan grob; nije se našlo tragova istruhloga drvenog lijesa ili 
daske, na koju su pogdjekad stari Hrvati polagali svoje mrtvace, 
kada su ih sahranjivali u zemlju. 

U nekojim su grobovima nađeni i predmeti, kojima se po- 
kojnik za života kitio: jedna lijepa ogrlica sa srebrnim pozlaće- 
nim privjescima, nekoliko prstena različna oblika i neko desetak 
većih i manjih naušnica. 

Ti su predmeti izrađeni od smjese bakra i srebra, od srebra, 
od pozlaćenoga srebra, dva para naušnica pače od suhoga zlata. 
Sigurno su pripadale odličnim pokojnicima. Žene su nosile par 
naušnica, jednu za svakim uhom: po jedna se naušnica našla u 
grobovima muškaraca. Manje, prave naušnice provlačile su se 
kroz rupicu uha, a veće su karičice visjele o niti privezanoj oko 
čela i resile sljepočnice ili su se stavljale u pletenice i kovrčice 
kose. 

Vrijeme starohrvatskoga groblja na »Majdanu« ne znamo 
točno. Naušnice pokazuju oblike, kakvi se javljaju kod svih Sla- 
vena u ranom srednjem vijeku VIIL.—XI. v. To su ponajviše 
karičice sa jagodom raznoliko i ukusno urešenom filigranskim 
zrncima (granulacijom). Par fragmenata kamenoga crkvenog 
pokućstva, koji su bili otkopani kod groblja, upućuju svojim sti- 
lom na XI. vijek. Međutim činjenica, da su u dijelu, koji su 
radnici prekopali na svoju ruku, bila dva sloja grobnica, upu- 
ćuje na to, da je groblje u »Majdanu« trajalo duže vremena i 
da je ono u svom početku starije. 

Isto tako nemamo ni u iskopinama ni u dokumentima indicija 
da utvrdimo, kojemu je svecu bila posvećena starohrvatska 
crkvica, od koje smo otkopali fragmente pokućstva, niti znamo, 
koje je bilo i kako se zvalo naselje, kojega su se stanovnici po- 
kopavali na »Majdanu«. Naselje je sigurno palo kao žrtva pro- 
vala Tatar4 i bez traga se raselilo 

Pogled na dio starohrvatskoga groblja, otkopana na ,Majdanu? blizu izvora rijeke Jadra 

LJUBOMIR MARAKOVIĆ, ZAGREB 


UZ PEDESETU GODIŠNJICU 
»ILLUSTRISSIMUSA BATTORYCHA" 


I 


U brojevima »Vijenca« od 2., 9. i 16. veljače 1884. izišla je 
novela »Illustrissimus Battorych« Ks. Š. Gjalskoga, prvi objav- 
ljeni književni rad dotad nepoznatoga i pseudonimnog pisca. 
Kako je do toga došlo, pripovijeda sam pisac u br. 6. bečke 
»Mladosti« od g. 1898. (Za moj životopis): »Ja sam u Beču 
prve tjedne mnogo čeznuo za domom i gotovo čisto trpio od 
toga. Tu mi dopadne ruku Turgenjev, kojeg sam već kao dijete 
u hrvatskom prijevodu bio čitao, no onda još nisam ga razu- 
mio. A sada čitajući ga, bude mi, kao da je moj dom, njegove 
uredbe i njegov život oko mene zamnio svojim dragim glaso- 
vima. Oni ruski domovi, ona ruska gospoda, oni ruski mužiki, 
ona divna poezija prirode i ladanja, što ih je »kralj novele« 
divinatorno a savršeno majstorski, u svojim radnjama znao 
stvoriti i predočiti, u svem je budilo u meni dragih uspomena iz 


doma, — i tako bude, da sam usred vreve stranjskoga velegrada 
u svom duhu i skrovištu srca svoga, proživljavao časove kao da 
sam u svojoj drevnoj rođenoj kući — u starom svom domu. 


Od sad mi bude Turgenjev moj svakidašnji pratilac u duhu — 
a kod kuće u Gredicama, pustim ja »Sina budućnosti« i druge 
moje pokuse novelističke, pak pokušam da pišem o onom, što 
mi je blizu, oko mene i u meni... Osim toga donio sam iz Beča 
novog znanca u literaturi. Bio to Karl Emil Franzos. Njegove 
»Bilder aus Halbasien« poznavao sam iz feljtona nove Presse, a 
našao sam još knjigu: »Die Juden von Barnow«. Pod tim doj- 
mom uzeo sam pero i napisao prvu crticu o Batoriću« (str. 263. 
i d.). A samo izlaženje »crtice« prikazuje pisac malo podalje 
ovako: »God. 1883. napisao sam nekakvu javno-pravnu ras- 
pravicu publicističkog smjera i poslao ju prijatelju iz univerze, 
prof. Josipu Pliveriću. On ju je predao »Obzoru« i ondje je iza- 

šla. Onaj čas, da vidiš svoj umni proizvod natiskan, zavede i 
mene, — pak izvadim iz davno neotključanih ladica davno od- 
ložene papire i priredim za tisak crticu: Illustrissimus Bathorych, 
— i pod izabranim pseudonimom (— imenom oca matere 
moje —) šaljem ju prof. Klaiću, putujući za volju sigurnosti 
anonimiteta iz Virovitice u Barč preko Drave, gdje predam na 
poštu. U februaru god. 1884. izašla je crtica. Svaki početnik 
spisatelj znade i poznaje one osjećaje, kad se vidi prvi put na- 
tiskan. Tako bude i s menom. Ograda, što sam ju kroz deset 
i više godina podizao i pomoću ponosa i pomoću razbora, suprot 
želje, da u javnost dadem proizvode duha i srca, ujedared se 
poruši i — ja odem među književnike« (str. 65. i d.). 

Datum je dakle znamenit u dva smjera: prvo, što je odlučio 
životnim smjerom glavnoga Šenoina nasljednika na polju hrvat- 
ske pripovijesti, a drugo, što je jednim udarcem dao definitivan 
i sasvim određen osnov tomu radu, slično kao što je Šenoa svo- 
jim prvim romanom, »Zlatarevim zlatom«, dao zrelu i defini- 
tivnu formu svoga romana. Kolikoj je bujici snažnog stvaralač- 
kog rada otvorio put »»lIllustrissimus Battorych«, vidi se naj- 
bolje iz ove bilance rada Ks. Š. Gjalskoga za narednih deset 
godina: još iste godine, 1884., izlazi u Vijencu »Maričon«; za- 
tim slijede zaredom presudno karakteristična i zamašna djela: 
1885. »U novom dvoru«, 1886: »Đurđica Agićeva«, 1887. »U 
noći« i »Janko Borislavić«, 1888. »Tri pripovijesti bez naslova«, 
1889. »Bijedne priče«, 1890. »San doktora Mišića«, 1891. »Na 
rođenoj grudi«, 1892. »Osvit«, 1894. »Radmilović«, »Male pri- 
povijesti«, »Notturno«. Ali ne samo to: »Ilustrissimus Batto- 
rych« dao je jasnu i posve određenu intonaciju čitavom stvara- 
lačkom radu Gjalskoga: u njemu su, kao u zametku ili kao u 
kakvu čarobnom okviru, u jezgri i u biti sve klice njegove poto- 
nje pripovjedačke poezije. Ističem naročito baš izraz »poezija«: 
u samom pripovijedanju Gjalskoga, osobito u djelima veće kon- 
cepcije, osjeća se rutina sa svim svojim prednostima, ai nedosta- 
cima: vještina pripovijedanja lako se pretvara u tipizam, u vir- 
tuoznu glatkoću, koja se s vremenom lako izlizava i ugrožava 
nas šablonom. Tipizam situacije n. pr. muža između dvije žene, 

od kojih je jedna poštena a siromašna, druga bogata a stra- 
stvena, jedna Hrvatica a druga tuđinka, jedna idealistkinja a 
druga materijalistkinja, — tipizam te situacije kod Gjalskoga je 
čest, da bismo nerijetko mogli unaprijed zaključiti rasplet ro- 
mana, a po tom i njegov idejni i stvarni doseg. I u ovom je Gjal- 
ski prilično sličan Turgenjevu: ambicija je njihova, da u roma- 
nima većega opsega naglase i raščiste izvjesne probleme u su- 
vremenom životu svoga naroda (Gjalski to, u istom broju »Mla- 
dosti«, naziva »tendencijom«); ali gdje je njihova imaginativna 
stvaralačka snaga jača, izvornija i umjetnički nadmašivija, to je 
njihov novelistički rad. Turgenjevu je već odavna priznat naslov 
»kralja novele«, pa premda nam je jasno, koliko je poezije unio 
Gjalski, pored idejne problematike, u svoju opsežniju pripovijest 
»Na rođenoj grudi«, koja se po svim svojim bitnim oznakama 
može i mora nazvati romanom, ipak se, općenito i prosječno, 
mora priznati, da su njegove novele, ne padajući u tipizam za 
volju razgrananosti kompozicije i obuhvatnosti idejne problema- 
tike, više zadahnute lirizmom pjesničke inspiracije, i prema tome 
umjetnički nadmoćnije. 


I 


Dva su glavna elementa koji unose pjesnički ugođaj u pripo- 
vjedački rad Gjalskoga: čar zavičaja i toplina intimnosti svaki- 
danjeg života s jedne, a filosofijski fatalizam i okultistički mo- 
tivi s druge strane. Pored svih prekrasnih pojedinačnih stranica, 
koje svojim ljupkim crtanjem intimnog života imaju direktno 
antologijski karakter, neuvjerljiva je cjelina pripovijesti »Na 
rođenoj grudi«, radi svoga neobičnog zapleta (ljubav Lava Bli- 
njevića prema Vjeri, premda je skrivio smrt njezine sestre 
Blanše), kao i radi naivnog optimizma svršetka, unatoč realnosti 
tadanjih prilika u Hrvatskoj. U novelističkom nizu naprotiv, koji 
je tako sretno intoniran  »Illustrissimom  Battorychem«, život 
»pod starim krovovima« nije prikazan u svijetlu nikakvih didak- 
tičkih životnih programa; životnom uvjerljivošću izmjenjuju se 
patos i humor, herojski i idilski momenti, tragika i groteska, za- 
vršujući konačno neizbježivom i neopozivom tragikom smrti 1 

propadanja. Karakteristično je, da ova prva novela u čitavom 
nizu sadrži ujedno i njegov početak i svršetak. Počinje s prvim 
pohodom pripovjedača, nakon studija, u Batorićevoj staroj ku- 
riji Brezovici, s čitavim nizom karakterističnih figura i uspo- 
mena, tako da nam se cijela novela čini isprva samo kao crtanje 
ugođaja ili stvarni inventar milieua; tada odjednom, prema 
kraju, dobiva naglu i katastrofalnu pointu, koja se odjednom 
pretvara u uzbudljivu pripovijest: požar Brezovice i smrt Bato- 
rićeva. Kada se sjetimo kasnije novele iz ovoga niza pod imenom 
»Roman portreta«, tada odjednom osjetimo, da je Gjalski ovdje 
ne samo intonirao golemo polje problema sukoba starog i novog 
svijeta u hrvatskom životu onoga vremena, nego da je i antici- 
Pirao, možda i nesvijesno, i onu drugu osnovicu svoga stvaranja: 
povod je propasti Brezovice ovdje sukob Batorićev sa seljacima 
radi oslobođenja kmetova (Batorić nije shvatao novoga vremena, 
a seljaci nisu shvatali nove slobode), dakle sasvim realističan do- 
gađaj. Ali iz »Romana portreta« saznajemo, da je uzrok, što je 
Brezovica propala baš požarom, dublji: to je kletva gospođe u 
crvenom s portreta, koja se osvetila Brezovici za svoju smrt u 
vatri. 


Po izjavi Gjalskoga (u autobiografskom članku, koji ovdje 
više puta navodim) izvor je njegova pesimizma u Schopenhauero- 
voj filosofiji, i mi mu to rado vjerujemo. Onako, kako je for- 
muliran u »Snu doktora Mišića«, u »Kobnim slutnjama«, u no- 
veli »Mors« i sl., fatalizam Gjalskoga je općeg karaktera, i pre- 
vedene na koji strani jezik, te novele ne bi promašile svoga 
učinka bez kakva naročitog komentara. Dakako da se tu ne radi 
o dokaznosti filosofijske nauke kao takve, nego o uvjerljivosti 
zbivanja osnovana na njoj, kao pjesnikove fikcije. Kao pendant 
sve većem prodiranju materijalizma, koji grubo kida svako tkivo 
pjesničkih sanja i iluzionističkih fikcija, realisti se utječu naslu- 
ćivanju neopipljivih i nedokučljivih tajnih sila, koje, neobjaš- 
njene i neprotumačene — dakle ni dokazane ni pobijene — daju 
pogodno polje maštanju i dopuštaju, da se održi tajinstveni nim- 
bus poezije oko stvari, koje su inače svakidanje i grube. 

Ali uza sve to što Gjalski univerzalnošću svojih ideja i 
kosmopolitizmom svoje kulture hoće da svome radu da opći i 
svjetski karakter, on je svakako u prvom redu i u glavnoj svojoj 
karakteristici svijestan hrvatski pisac, intelektualac, kojega u svim 
spektrima njegova imaginativnog stvaranja muči najosnovniji i 
najkrupniji problem: pitanje sudbine njegova naroda. U većim 
romanima ona je uvijek predmetom njegova umovanja: »U noći« 
prikazuje tragiku hrvatskih političkih prilika, »Radmilović« je 
tragedija hrvatskog pisca, »Janko Borislavić« iznosi tragiku 
»hrvatskog Fausta«, »Na rođenoj grudi« i »U novim dvorima« 
rješavaju, sa svjetlijim perspektivama, krizu odnosa hrvatske 
inteligencije prema zemlji, prema tlu, na kojemu su postali. Pa 
ako uzmemo i njegove novelističke nizove »Pod starim krovo- 
vima«, »Diljem doma«, »Iz varmeđijskih dana«, »Bijedne priče« 
i dr. vidjet ćemo, da gotovo iščezavaju brojem one, koje bismo 
mogli smatrati univerzalnim bez ulaženja u patriotske probleme, 
i ako se odigravaju na našem tlu. Stoga bih se usudio ustvrditi, 
da pesimizam K. Š. Gjalskoga, i ako je filozofijskog podrijetla, . 
ne bi bio ni izdaleka tako uporan i naglašen, da nije imao glavni 
oslonac u duši autorovoj u tragičnoj situaciji Hrvata već od vje- 
kova. Treba se samo sjetiti novele kao što je ona »Na groblju« 
il »Beg sa Sutle«, pa da se vidi, kako, i ako pisac promatra indi- 
vidualnu tragiku pojedinca, ipak se sve niti toga pesimizma stječu 
u osjećanju, da se njegov narod već od vjekova nalazi u krletki 
lupajući očajno i uzaludno krilima o njezine žice, a da pisac uza 
sve to, u mračnoj noći Khuenova pašovanja, ne nalazi i ne može 
predvidjeti svjetlijega izlaza. 


»Illustrissimus Battorych« kao prva novela K. Š. Gjalskog 
sadrži dakle. polazne točke za ideologiju čitava njegova stvara- 
nja; čitav se pripovjedački rad Gjalskoga izvodi iz ove jezgre, 
grupirajući se oko nje u sada većoj, a sada manjoj udaljenosti, 
povezan o nju često i sasvim stvarno — kao čitav niz novela i 
pripovijesti o Brezovici i oko nje — a inače uvijek idejno. Ako 
sravnimo ciklus »Pod starim krovovima« s Turgenjevljevim 
»Lovčevim zapiscima«, koji su po vlastitom priznanju Gjalskoga 
dali glavnu pobudu za njegovo stvaranje ove vrste, to. ćemo opa- 

ziti, da je karakteristična razlika baš u tome, što je Turgenjev- 
ljev ciklus niz slika povezanih u jednu cjelinu u vanjskom po- 
gledu samo lokalno (lovac obilazi naokolo po kraju i bilježi svo- 
ja opažanja o susjedima; o seljacima, o prirodi), dok je ciklus 
»Pod starim krovovima« čvrsto uokviren u historiju Brezovice, 
tragičnu i pesimističnu, ispripovijedanu već u prvoj noveli, ali 
razgrađenu i motiviranu u čitavoj povorci ostalih. Turgenjev, bez 
sumnje superiorniji kao stvaralac i kao pisac golemoga naroda, 
koji je upravo triumfalno ulazio u svjetsku književnost, mogao je 
svoju misao — oslobođenje kmetova — snažno sugerirati bez na- 
ročitog upiranja, indirektno je izazivajući u duši svakog misaonog 
i osjetljivog čitaoca; u Hrvatskoj, u kojoj su značajevi bili rijetki, 
a noć Khuenove tiranije mračila vid, Gjalski, manje dubok od 
Turgenjeva, manje superioran kao pripovjedač, ali ipak svojom 
raznolikom invencijom, svojom glatkoćom i elegancijom pripo- 
vijedanja, svojom puninom problema i intenzivnošću osjećaja 
osvajajući publiku, pokazuje od prvoga časa svijest o tom, da 
čitavo njegovo stvaranje ima da direktnije i izričitije zveči oko- 
vima, ako već ne može da ih pokida. 


NI. 

Historijsko značenje pojave »lIllustrissimusa Battorycha« mo- 
žemo najbolje uočiti smjestivši je u sinhronički pregled tada- 
nje hrvatske književnosti. 13. XII. 1881. umro je August Šenoa, 
dvije godine prije izlaženja novele Ks. Š. Gjalskoga, ostavivši 
publiku bez najpopularnijega i najčitanijega njezina pisca. U 
času, kada je napisao novelu, bile su Gjalskom 24 godine, ali ju 
je objavio tek sa 30 godina, 1884. U isto vrijeme, Kovačiću je 
30, Kumičiću 34, Novaku 25, Kozarcu 26 godina. Kovačić je već 
bio dao: 1884. »Baruničinu ljubav«, zatim »Ljubljansku kata- 
strofu«, 1880. pripovijesti: »Seoski učitelj« i »Ladanjska sekta«, 
1882. »Fiškal«, a tek 1888. »U registraturi«. Kumičić je štam- 
pao tek 1879. svoj »Slučaj«, napisan 1874.; 1881. izlazi »Jelkin 
bosiljak« i »Olga i Lina«, 1882. »Neobični ljudi« i »Primorci«, 


1883. »Začuđeni svatovi«, 1884. »Gospođa Sabina«, 1885. »Si- 


rota«. Obojica su dakle stariji i to Kumičić za četiri godine, a 

Kovačić u istim godinama, pretekle Gjalskoga pripovijestima, u 
kojima su dali već izrazitu svoju književnu fizionomiju, ali su 
nedostaci njihova stvaralačkog rada i suviše osjetljivi, a da bi 
ga mogli natkriliti svojim umjetničkim kvalitetama. Kovačić i 
Kumičić stvarno su više na tlu zbiljnosti (selo i njegovi problemi, 
dok se Gjalski zaljubljuje u izblijedjeli svijet starih knjiga 
s njegovom poezijom propadanja, a i u drugim svojim pripo- 
vijetkama zadržava notu aristokratske poze), ali ni Kumičić ni 
Kovačić ne umiju iskoristiti svoju prednost i odbijaju apsurd- 
nošću svojih romantičnih zapleta. Novak je dotle objavio samo 
1881. »Macu«, pripovijetku bez značenja, a tek 1888. počeo 
svoj uspon s »Pavlom Šegotom«, dok Kozarac uopće izlazi tek 
1887. s pripovijetkama »Biser-Kata« i »Naš Filip«. 


U istom. godištu »Vijenca« (1884.), uporedo s ovom prvom 
novelom Gjalskoga, zastupani su ovi naši pisci: pjesmama 
Arnold (karakteristična pjesma »U smrt Augusta Šenoe«, dati- 
rana Pariz, 17. prosinca 1881., izlazi baš ovdje spajajući smrt i 
život u vječnom ciklusu mijene), zatim Badalić, Buzolić, Haram- 
bašić, Hranilović, Ilijašević, Kamenar, Kovačić, IKozarac (14 
Kranjčević (Noć na Foru), F. Marković, fra G. Martić, Vladi- 
mir Mažuranić, Novak (Lavoslavu Vukeliću!), Milka Pogačić, 
Sundečić, J. E. Tomić i Trnski; pripovjedači su ovi: Joso Dra- 
ženović, Đorđević-Prizrenac, Ante Kovačić (Smetanje posjeda), 
Vaclav (!) Novak (Poštenjak, Putem), Milka Pogačić, J. E. 
Tomić (Zamrla ljubav), Trnski (Tri sata kod prozora), Đuro 
Turić, Vilim Žarković. Od Gjalskoga je, kako smo rekli, u tom 
godištu izišla još i »Maričon, pripovijest jedne seoske plemkinje«. 
Prijevodima su zastupani ovi strani pisci: Maksim Bjelinski, D. 
Ciampoli, Fr. Coppće, Svat. Čech, Danilevski, Alph. Daudet, 
(Koza gosp. Sćguina i Pjesnik Mistral), Dickens (Stric kramar, 
Pripovijest o Tonni Smartu), Dostojevski (Svijetle noći), Ed. Je- 
linek, Sienkiewicz (Uzalud), Stekelj, Swienthowski, Turgenjev 
(Smrt), Wilczynski. U tom okviru, dosta čednom ali naskroz ka- > 
rakterističnom za situaciju tadanje hrvatske književnosti, javio 
se »Illustrissimus Battorych« kao navještaj nove i krupne snage, 

koja će jednim udarcem snažno unaprijediti našu književnost, a 
u narednim godinama obilno obogatiti našu pripovijetku. 


Kakav je bio neposredan učinak »lIllustrissimusa Battorycha«, 
o tom nam je nešto napomenuo sam pisac, kada kazuje, kako se 
nagađalo, da je novelu, predanu na poštu u Barču, napisao ne- 
kakav »hrvatski oficir«, iz čega se vidi, da je nastao živ interes 
za novoga i nepoznatog pisca, kod kojega su zaista iz ovog prvog 
rada mogli prepoznati »ex ungue leonem«. Zatim pripovijeda 
Gjalski: »Nekoliko mjeseci poslije izašle crtice o Batoriću, dobio 
sam priposlan njezin prevod poljski, a zatim dobivao sam vjeru 
u svoj rad kroza to, što sam iz kruga čitateljstva crpao nepre- 
stano uvjerenje, da ljudi misle te uzimljem ravno iz života mo- 
dele, što ih opisujem u svojim osobama«. Zašto su Poljaci tako 
brzo zapazili ovu novelu, bit će razlog u tom, što je iz plemićkog 
života, koji im je toliko bliz; a druga napomena svakako je 
važna, jer pokazuje, koliko su životne uvjerljivosti imali likovi 
Gjalskoga za njegove suvremenike. Napokon možemo, iz istoga 
izvora, navesti i objektivni dokumentarni prikaz o dojmu prve 
pojave Gjalskoga u tadašnjoj hrvatskoj književnosti: »Kad je 
Gjalski započeo pisati, jedva se bio pripravljao terrain za reali- 
zam u Hrvatskoj. Šenoa je okupio sve čitaoce, tek tu i tamo se 
pripravljala koja realistična pripovijest. Romantici bili su u 
punom jeku. Malo po malo tek je hrvatsko čitalačko općinstvo 
priučavalo se na realizam. Miškatovićevi prijevodi Turgenjeva i 
uopće upoznavanje ruske književnosti mnogo je tomu. dopri- 
nijelo. Po gotovo jer je rusofilstvo preotelo mah. A s druge je 
strane Kumičić sa nekoliko ekstremno naturalističkih stranica u 
romantičnim svojim pripovijestima uzbunio cenzore. Gjalskijev 
put najviše je prijao općinstvu. Neko ugodno pripovijedanje, 
jednostavno, naravno, a ipak ganutljivo, omiljelo je na brzo či- 
tateljima, pa onda sujeti njegovi bili su i u životu dragi hrvat- 
skoj publici« (Ivanov [M. Dežmanj, u članku »Ksaver Šandor 
Gjalski«, n. m. str. 271.). 

IV 
Koliko su ti »dragi sujeti« svojom omiljelošću znali zamutiti 
vid i samoj kritici, čak još četrnaest godina iza prve novele 
Gjalskoga, vidi se iz poredbe I. Krnica između Gjalskoga i No- 


ovaka, u ocjeni Novakovih »Dviju pripovijesti«, u istom broju 


»Mladosti« (str. 292.): »Sa raznih strana nam je on (Novak) 
ocrtao svoj podgorski kraj, koji je prije njega bio velikom di- 
jelu hrvatskog čitateljstva tako nepoznat, kako je prije Gjalsko- 
ga bilo nepoznato Zagorje. Ali prosjaci podgorski, sa cijelom 
svojom tužnom, neplodnom a bijednom okolinom nisu nam znali 
ući u volju onako, kako su nam plemići, ekscelencije i ilustrissi- 
mi, koji su nekoć obitavali u svojim zagorskim kurijama. Razu- 
mijem, da Novak nije ni mogao uza svoje tipove stvoriti takvih 
sjajnih djela, kao što ih je stvorio Gjalski sa svojima. Gjalskova 
se lica brinu oko riješenja opće-ljudskih problema, Novakova 
oko svakidašnjega kruha«. Mislim, da ne trebam ni kazati, da 
je danas ovakva argumentacija ne samo bizarna, nego upravo 
monstruozna. Ali i ako nije stajalište I. Krnica sa socijalnog a ni 
sa umjetničko-kreativnog stajališta opravdano, ono je vrlo do- 
bra ilustracija mišljenja velikog dijela čitalačke publike, nje- 
gove bezuvjetne zaljubljenosti u Gjalskog. Dalji prigovor I. Kr- 
nica, da je »Gjalski poprimio metodu i kompoziciju evropskih 
modernih pisaca, dok je Novak zadržao tradicije hrvatskih pi- 
saca anno -60«, može se u principu prihvatiti, samo što i Gjalski 
zaostaje za evropskim piscima uza sve to, što se za njima po- 
vodi, a u drugu ruku ne radi se kod Novaka o kakovom zadr- 
žavanju tradicije, nego je on, sasvim zaokupljen problemima 
svojih pripovijesti i njihovim stvarnim sadržajem, zaboravljao 
da izgrađuje svoj stil i način pripovijedanja. — Ali stvarno još 
uvijek nije iscrpno prikazano, koliko je bogatstvo motiva i opa- 
žanja iznio Novak, tako da se i danas njegove pripovijesti mogu 
čitati, doduše ne s tolikim užitkom (najjači su u crtanju ugođaja 
Posljednji Stipančići, ne zaostajući u tom za Gjalskim, a u 
istančanosti psihologije »Dva svijeta«, zauzimajući, uza sve ne- 
dostatke, svoje naročito mjesto, i pored Gjalskoga), ali svakako 
s velikom korišću. Koliko je danas »socijalne književnosti«, koja 

po ozbiljnosti shvatanja života i po objektivnosti postavljanja 
problema ostaje daleko za »neevropskim« i »nemodernim« No- 
vakom! 


Ali, kad smo već kod poredbe, treba se sjetiti, kako je naivan 
i često nespretan u pripovijedanju »Pavao Šegota«, prvo djelo 
Novakovo, koje je nastalo 7, a izišlo 4 godine iza »Illustrissi- 
musa Battorycha«. Kao prvenac, naša je novela neobično zreo 
i potpuno siguran udarac majstora: u njoj je Gjalski našao ne 
samo svoj specifični način i tehniku pripovijedanja, nego je u 
njoj već unaprijed, kao klicu, obuhvatio i misaoni i stvarni svijet 
svoga stvaranja. I bez relativnosti historijskog milieua i tadanje 
situacije, dojam je takovih djela uvijek neobično snažan i 


dubok. 


*% 


Ove stranice nisu nipošto kakav opći prikaz pripovjedačkog 
rada Ks. Š. Gjalskoga. Pisane na način i metodom Dumesnilove 
toliko zanimljive i korisne zbirke »Les grands ćvćnements littć- 
raires«, one, u mnogo manjem opsegu, hoće da dokumentarno 
fiksiraju karakter jednog literarnog događaja, i da mu ispitaju 
zamašnost. A nakon svega, što sam iznio, mislim da nitko ne će 
posumnjati u to, da je »lIllustrissimus Battorych« K. Š. Gjal- 
skoga za povijest i razvoj hrvatske književnosti događaj, i to od 
najzamašnijih. Bilo bi korisno da se na sličan način ispitaju i 
drugi slični događaji u našoj književnosti, samo bi dakako za 
veća književna djela kao što je n. pr. »Zlatarevo zlato« takove 
analize daleko nadišle opseg ovakve male i skromne minijature. 

KARTA TUĐINE U SEBI 


Da li slika sebe slikar na svojem autoportretu? 
Staro pitanje, puno strave, srećom kratko; 

i za što i kako povezano glatko, 

ali neposredno dovodi na metu. 


Što je u nama, je li od nas: koža, meso i oči, 

jesu li to drugi dali, da li se slučajno sroči, 

da li stvaramo sebe i događaje po miloj volji, 

i zašto se od svojih djela, dalekih, osjećamo bolji? 
Je li naš izraz lica naša vlastita maska, 

ili je varka namještena od nepoznatih sila? 

I tko li nam je odrezao krila 

kad se nestrpljivo sporim tlima kaska? 


Je li u nama sada ono, što će od nas biti? 
I da li jesmo uvijek podjednako pravi? 
Znamo li smisao u naš govor skriti 

i značenje misli spletenih u glavi? 


Kada slikar slika sebe na portretu, 

osjeća da hvata tajnu da je svlada, 

i dok se do srži svoje stići nada 

vidi da ga steže neko nepoznat na svijetu. 


A tko smo mi i jesmo li volja svjesna 
iP neobuzdana igra isila slijepih? 

Oni, što hoćemo, ljudi čina, bez sna, 
ili klupko želja, što po nuždi strepi? 


I gdje je lik čovjekov vjeran: u svom ogledalu, 
kao onaj koji vidi, pipa, djela, 

ili u beskrajnom praznom idealu 

izgubljenom u raj larve arhanđela? 

Je li udešeno da, pod znakoni kobi, 
mogućnosti srca nadahnjuje krvca, 
il je, Što je svaki pri porodu dobi, 
cjeloviti udes spremna filmska vrvca? 


Tuđi smo u biti: vožnja kartu ište, 

da sami za sebe ne budemo drugi. 

A kad dovršimo put na odredište 

što smo bili — možda — to će reći drugi. 


NEKROPOLA ČOVJEČANSTVA 


Mi smo jadno klupko mrtvaca. 

Tifus, kolera, šarlah, šuga, guba, kuga, 
svaka pošast 

iznakazila je lješine poharane. 

Puni jendeci mrtvaca. 


Nekropola. 

Ne će zakukati neprežaljena mladost i djetinjstvo. 
Kao ptice u mećavi, : 
kao lepirice u vihoru, 

kao komarci u svjetlosnoj zamci, 
kao stabla pod lavom vulkana 
mrtvi. 

Cijela masa. 

Jata, 

sadovi, 

rojevi: 

brojevi. 

Od nas ne će ostati ni glasa, 


Jama. 
Ni stope. 
Ni imena. 

Ne, nismo živjeli, ne lažimo. 

Umrli smo jedan od drugoga. 

Kužni. Zaraženi. Otrov od tijela. 

Otrov od ruku naših. Otrov od mesa žena. 
Otrov od žuči. Otrov od svojeg jeda. 


“Umrli smo svaki od sebe. 


Masa. Mrtvi. 
Gore nego kukci. 


Na drugom svijetu 

fantom već susreće fantoma, 

a ne vjeruje ni sebi ni njemu. 

Nalaze fantomi, da je svijet fantom, 
uvijek ista imaginacija dobrostive Nirvane, 
i pitaju se, gdje je realni svijet. 


Gdje je? Nema ga. 
Nema stvarnosti svijeta, 
jer su ljudi fantomi. 
Tin Ujević 


INTIMA 
Spomeni me se katkad u sjećanjima svojim. 


Opet sam evo sam i magle na mom putu. 
Svagdje gdje sam išao rasla je tama. 
I sve što ti mogah dati 
bješe tužna radost da se za me pati. 
A ničija 
više milostiva ruka : 
ne pomilova blago ovu skitničku glavu. 
I ničija 
više usta ne izrekoše toplu i nježnu riječ 
Do tvoja. 
. Novak Simić 

SLIKANJE BOGA 
Antunu Motiki 


Evo, djeco, slikajte plavo, plavičasto, tamno i svjetlo-plavo. 

Započnite kod broda, pa tanjite, rastežite pomoću voda: 

sve više svjetlosti, nevinosti, mladosti, radosti, sve do nebeskoga 
svoda. 

Onda neka vrisne u mlazu gustom kao katran, toplom poput krvi, 

neka se boja zgusne i usiri, da se ko ilovača mrvi, 

pa ćemo mijesiti kip. 


Kada nam prsti prozebu pustit ćemo crvenilo krvi, 
gnječiti latice ruža, strugati minij sa lađe, 

sunce ćemo ožet ko limun prije nego krvavo zađe, 
odstrugat ćemo djetinja lica i ružičaste zanose žena, 
tuberkulozni ushit i uzbuđenje mrena. 


Kad jutro svane kao cekini žuto 

mrvit ćemo topli, ispečeni kruh i hranit žutilom prosa ptice, 
valjat ćemo se u muzici žućkastoga klasja, 

drhtati ko pruće u bogatstvu blagoglasja 

i Boga slaviti nice. 


O podne zanjihat ćemo sva zvona, 
sakupit hiljade derana, rastvorit sirene i sve spojiti krike 
u žute, bijele i crvene upitnike. 


Kad se nebo zatrese, uništi valove svih antena, 

kidat ćemo niti svih koprena, 

rezati piit kao kruške, otvarati opne grožđa, lupine i ljuske voća, 
rastvarati boje mirisa i zvuka: 


uzbuđeni i mahniti od gončinskoga roga 
tražit ćemo boju, koja skriva Boga. 

ČUDO 


Ti znaš za svaku stazu i za svaku laz, 
na ovom kamenu čekali smo čudo, 
sada smo veliki i sve nam je ludo. 


A ipak more svečano stoji ukočeno od sreće, 
nebo je pravilno, plavo, oblaci oblik čisti, 
vapnenac je čudan, samo mi više nismo isti. 


Računamo, rastavljamo tvari i dajemo im imena, 
njuškamo stvari sa psima lajući protiv neba, 
mala, bijedna stvorenja ližući koricu hljeba. 


RASTVOREN PROZOR 


Naslagali smo mudrost i iskustvo 
na vreli ležaj zaštićen u mraku, 
poređali stvarčicu smo svaku, 
isključili svačije prisustvo. 


Sad ulazi svjetlost kroz rastvoren prozor, 
dremeljive oči vide samo bijeli oblak, 
a ukočen padam sav u tajanstven pozor: - 
Bog i ljudi prolaze u sjajnom triumfu. 
Antun Bonifačić 

KISA 
Pjesma za govorni zbor 


Baritoni: Suša. 

Alti: Suša. 

Baritoni: Žega. 

Basi: Mir. 

Baritoni: Tišina. 

Basi: Sparina. 

Soprani: Ni ćuha vjetra. 


Baritoni: Sve pali sunca žarčina. 

Baritoni: Suši se... 
Basi: suši se žito. 
Alti: Klonu, nestaju klasovi. | 
Soprani: U zadnjem su vjetru umrli | 
Baritoni: davno njihovi glasovi. 
Cijeli zbor: I sada stoje bespomoćno 
Soprani: ko prosjačke nade pred vratima. 
Baritoni: O kad bi samo kap 
Alti: kap 
Soprani: kap pala po vlatima 
Cijeli zbor (u polušapatu): Suša! ... Suša!... 
Mezzosoprani: Mole se 
Soprani: i najmanjem crnom oblaku, 
Baritoni: da iskrene srebro poljima, 
Alti: smrt bar učini laku. 
Basi: Al nebo je škrto, ne čuje 
Baritoni: nemoćne molbe bez glasa. 
Sopran: Tek jedna ruka miluje 
Baritoni: žeđu klonulog klasa. 
Basi: Tek jedna ruka miluje 

žeđu klonulog klasa. 
Bas: To stari gazda Martin 

ide kroz polje svenulo, 
Alti: koje na korake njegove 

nije se davno prenulo. 
Baritoni: On srce je svoje podao... 
Basi: On srce je svoje podao... 
Cijeli zbor (polaganije): On srce je svoje podao 
Soprani: žitu mladu i bujnome, 
Basi: i sada se zajedno s njime 

suši u suncu rujnome. 
Cijeli zbor: I sada se zajedno s njime 

suši u suncu rujnome. 


Bas: Suši se gazda Martin. 
Alti: Sa zlatom svojijeh njiva. 

Baritoni: Sa zlatom svojijeh njiva. 
Soprani: I mnoga suza gorka 
njegovo oko skriva. 
Bariton: To srce starčevo plače 
teškim, krvavim suzama. 
Basi: Njegov je korak izgubljen 
ko korak sužnja u uzama. 
Cijeli zbor: Njegov je korak izgubljen 
ko korak sužnja u uzama. 
Alti: I jednog je dana klonuo 
na ležaj shrvan, umoran, 
Baritoni: i dugo je tako ležao 
nepomičan i sumoran. 
Basi: Dugo je tako ležao 
bez moći da digne se, stane 
Baritoni: i već se mislilo: život mu 
u zadnjoj jakosti sa'ne. 
Cijeli zbor: I već se mislilo: život mu 
u zadnjoj jakosti sa'ne. 
Bariton (u šapatu): Al jedne je noći 
kapnula 
Neki alti (jače, u šapatu): kap, 
Mezzosoprani (još jače u šapatu): kap 
Soprani (najjače u šapatu): kišice. 
Mezzosoprani (u polušapatu): Kiša, 
Soprani (glasnije): kiša 
Alti (još glasnije): svježa je 
mivala žitu vitice. 
Tenori_[.: Kiša, 
Tenori II.: kiša 
je padala. 
Baritoni: Kiša, 
Baritoni (dublje): kiša 
se spuštala. 
Tenori II. (duboko): Ko strasni da cjelov upijaju 
tako su žita šuštala. 

Baritoni: Kiša, 
kiša 
je pljuštila 
Baritoni (više i jače): Kiša, 
kiša 
je lijevala. 
Tenori II.: Polja su tada oživjela 
Tenori I: i pjesmu života su pjevala 
Cijeli zbor: Polja su tada oživjela 
i pjesmu života su pjevala. 


Bas: A stari tad gazda Martin 
u sebi osjeti snagu. 
Baritoni: Diže se s ležaja, očaran, 
Alti: i ruku on pruža blagu. 
Baritoni: I raste u njemu snaga. 


Soprani (veselo): I on se s ležaja dignuo. 
Alti (u čuđenju): Na kiši rasklopio dlanove 


Baritoni (u čuđenju): i tada se k njima prignuo 


Basi (također u čuđenju): Na kiši rasklopio dlanove 
i tada se k njima prignuo. 


Mezzosoprani: I tad je cjelivao kapi, 
Alti: a nježno mu bijaše lice. 
Soprani: Ko lice dobra dječaka, 

kad miluje perje ptice. 


Bariton: A ljubeći srebrnu kišu 

nad srcem svagdanjeg hljeba, 
Baritoni: usne su njegove šaptale: 
Basi: »Srebro se otkida s neba...« 


Cijeli zbor: I ljubeći srebrne kapi 
nad srcem svagdanjeg hljeba, 
usne su njegove šaptale: 
»Srebro se otkida s neba.. .« 

Jeronim Korner 





MILAN BEGOVIĆ, BISAG-GRAD 


DVA BIJELA HLJEBA 


Put, što vodi iz sela u varoš, strm je i kamenit, razdrt još 
od proljetnih kiša, pun prašine, gdje je zemljat, jer ga je duga 
suša ispila duboko. Spušta se nizbrdo kroz šumu sitnog briješća 
i hrašća, bez velikog stabalja, bez hladovine, sa grmovljem 
kupine ili šepurike na prikrajcima, obraslim već požutjelom tra- 
vom. Iako je jedva devet sati, sunce je već ozbiljno upačilo, 
zrak topao bez vjetra, težak i sparan. Bezbroj baja i mušica 
struji kroz prostore, a čvrčci, neumorni svirači, naduvaju se u 
svojoj kreštavoj pjesmi. 

Njih troje silazi u varoš: Stevan, njegova žena Jeca i nje- 
gova stara mati. On naprijed koparanom preko ramena, sišući 
kamiš sa ugašenom lulom i goneći pred sobom magarca napr- 
ćena tovarom grabrovih drva, koja su škripala na starom kli- 
mavom samaru. One dvije nešto podalje iza njega, odjevene 
i one u bolje ruho, u bijelim boščama, vezenim košuljama i 
dobro očuvanim sadacima, kao da je danas nedjelja, izbjega- 
vaju u hodu krupnije kamenje, razdaljujući se čas jedna od 
druge, a čas se približujući, kakvo je već pred njima tlo. Jeca 
nosi na glavi malen vojnički kovčeg, a stara uprtila na leđa 
usku dugačku bešiku pokrivenu do polovice crvenom maramom, 
pod kojom zacijelo drijema dijete, nedavno rođeno, još od sise. 

Stevan, snopit i visok kao jablan, basrlja sa svojim krupnim 
postolima preko rovova i kamenja, i, ne obrćući se na žene, 
zvizne po koji put kamišem tromu životinju preko leđa, na ma- 
hove izvuče iza pašnjače šudar, da obriše pot sa čela i zatiljka. 

Jeca i stara ne govore još od kuće, zanijemile obje, svaka 
pod svojim bremenom i u svojim mislima. Stara, prignuta, gleda 
u kljunove svojih opanaka: na jednom od njih odriješila se 
oputa, pa se krajevi, saviti kao dva crvića, ljuljuckaju amo i 
tamo u suvremenim pokretima. Jeca ide uspravno, s jednom 
rukom za tkanicom, a drugom prihvatila kovčeg, crvena od vru- 
ćine, zapaljenih očiju, kao od plača ili nespavanja ili možda od 

upale kakve, krupna i ona u plećima kao i njen Stevan, krupna 
u prsima i bokovima, što se nadižu i spuštaju kako god koraci. 

Najednom se stara ustavi, sjedne oprezno na nekakav zidić 
uz put i reče: 

— Daj, Jeca, zaveži mi ovaj opanak! 

Jeca skine naglo kovčeg, tako da je povukla s njime s glave 
i raskriljenu bošču i kovrljak, sjedne na nj i priveza staroj 
oputu. 

_— Evo, kod ovog smo zidića baš na pola puta — prihvati 
stara. - 

— Ne vidjela mu, da bog da, nikad kraja! — uzdahne Jeca 
i šmrcne kao da u sebi plače. Onda se diže, priđe do bešike, 
podiže malo maramu i pogleda ispod nje. 

— Pa on ne spava! Gleda! — klikne i opore crte njenog lica 
razmekšaše se u nježan izraz, skoro u posmijeh, u koji naje- 
damput počeše da se prosiplju suze kao nagao škropac u sunčan 
dan. 

— Svoju zlu maju gledaš, rano moja — 

Stara se trgne na te riječi i kao da hoće da prekine to 
Jecino uzbuđivanje, pruži joj naglo ruku: 

— Pomozi mi! 

Jeca spusti hitro maramu, primi staričinu ruku, pomogne joj 
da ustane. Onda obriše kažiprstom lijeve ruke nos, srednjim 
prstom skine s oka jednu zaostalu suzu, dohvati kovčeg i posadi 
ga na glavu. 

Sad se i Stevan okrenuo, pa videći ih gdje stoje. povikne: 

— Mičite se. Ljekar ne će čekati na nas. 

Žene pođoše koraknuvši malo hitrije. Ovaj put je stara govo- 
rila miješajući riječi među krnjavim i rijetkim zubima: 

— Brebonjiš, kao da se ide na smrt! I Stevana stavljaš na 
muke. Sad se i on snuždio i slomio, pa jauče u sebi kao da su 
mu tri eksera u džigerici. A sve to nije tako strašno, znam ja to. 
Kao da ja nisam preživjela to isto što i ti sada? I Stevan je 
onda bio baš tako sitan kao ovo tvoje pilence u bešici. Gledao 
u me s prijekorom u očima. A meni teško pri duši, kao i tebi 
sada. Pa ipak, trebalo je. Il tako il nikako. Ja! živjeti, jal 

crknuti. Kćeri, saberi se! Sve će to proći. Sve će proći i bit će 
opet dobro. sah 

Iza svake izreke srknula bi starica malo zraka, obliznula se 
kao žedna gušterica, pa svaki put čekala: da Jeca štogod reče. 
Al Jeca je šutjela, zagrizla se gornjim zubima u donju usnu, 
da joj se ne strgne jecaj, što je gušio. A naricala bi, naricala, 
da se čuje do neba, kao da je ono dijete u bešici već davno 
mrtvo. KRKE: 

Najzad je stara zamukla. Dašće samo i svinula se - nešto 
dublje, umorila se. Put se spuštao sve strmije, kamenje se ugu- 
stilo, pa ne vidiš ni palca zemlje pod nogama. Još .malo pa su 
na cesti, a onda su već i u varošu. : 


Na cesti ih dočeka Stevan: 


— Vi pođite k ljekaru, a ja ću prodati drva. Onda eto i 
mene. i : : Aš x g 

Kad Jeca ugleda varoš olabaviše joj tetive pod koljenima 
pa posrne kao da će se srušiti. Otkad se udala, nije amo silazila. 
U tren proživi još jedamput svoje djevojaštvo i kolo i ašik sa 
Stevanom, i vjenčanje s njim u onoj crkvi tamo dolje, kojoj se 
toranj diže visoko u sunce, kao njena sreća nekad. Ona je do- 
lazila iz svoga sela, na drugoj strani, a on iz svoga, nedjeljom, 
na pazarni dan, i viđali se i razgovarali i zavoljeli. Pod onim 
kestenjima, pred općinom, odvukao je jednom iz kola na stranu, 
govoreći: — Da ti nešto kažem! — Ona, ljuta, istrgla ruku iz 
njegove: — Što ćeš mi kazati, što i drugi ne bi mogli čuti? — 
Nije to za druge — prihvati on — neg za me i za te. Onda je 
uhvatio za obje ruke, podvukao svoje prste pod njezine, zario 
žestoko nokte pod njihove gornje članke, pogledao joj u oči i 
rekao: — Odsada da si moja i ničija druga! —- 1 ostade nje- 
gova. I sina mu rodila, onog što je tu u bešici i što sad ne 
spava nego gleda pod onom maramom. 

Proživljava ona tako svoju sreću i rad bi, da se ona uistini 
da proživjeti i deset i stotinu puta, a u njoj se nadimlje tuga i 
usne šapću: -— Sine, Jovanče, r4no materina, što ću kud ću 
s mlijekom, što teče iz mene! > E 

Pa segne rukom pod košulju svu mokru od mlijeka s jedne 
is druge strane. ' 


Ljekareva je ordinacija u prizemlju neke kuće nedaleko od 
općine. Vrata sa staklima i mjedenom rasklimanom kvakom, 
neočišćenom bogzna otkada, ponešto šantava, raspucana, u boji 
izblijedjela, teško se otvaraju. Stara je natezala kvaku i upirala 
u vrata, ali ona nikako da se otvore. 

— Oh, bog te ubio! — klicala je srdita. — I to su mi vrata! 

Dijete se u bešici raskmezalo, jauče kao are, a ona se sva 
zajapurila od nestrpljivosti. 

Onda zasikta na jednog prolaznika: kroz svoja dva samca 
zuba gornjaka: . 

— Je li ovdje taj vaš ljekar? | 

— Jest, jest — odgovori prolaznik i priskoči da otvori vrata. 
Prodrma dva tri puta kvaku: 

— Evo, tamo je ljekar. Samo zakucaj. 

Stara se postavi poprijeko. da se može provući s bešikom, a 
za njom uđe i Jeca noseći rukama kovčeg. 

Nekoliko seljačkih tronožnih stolica i velika drvena klupa 
ređaju se uza zid u tom predsoblju. Jeca pomogne staroj, pa 
spustiše bešiku na tle. Ona otkri dijete, pokuša da ga primiri. 
Najprije ga ljuljucne nekoliko. puta, a kad nije prestajalo, turi 
mu kažiprst u usta da posisa. Stara je međutim zakucala na 
ljekareva vrata: ' 


— Čekaj! — iskrevelji se iznutra osorljiv neki glas. 

Stara se malo uplaši i sjedne na najbliži stolac. 

— Nekud, kao da je ljut! — reče tiho; zatim nastavi malo 
jače: — Pa neka je! Zvao nas, pa smo i došli. 


Mali bi svako malo vremena prestao da siše Jecin prst i 
pokušavao da kmeči. | 
— Daj mu sisu — reče stara. Bije ne mora da čeka, ako 
čekamo mi. 
: me ba a ne 
Jeca izvuče iz bešike.svježu pelenu, obvije maloga, privine 
ga k sebi. Ono zagnjuri nosom u materinje meso i zagrabi po- 

pašno bradavicu da mu je sa oba kraja usta briznuo po krupan 
bijeli mlaz. 

U to otvori vrata nekakav gojašan čovuljak u bijelom prlja- 
vom haljetku, mastan i bradavičav po licu, uskim rijetkim brkom 
što se sluzavim dlakama lijepio o gornju usnu, pa kad vidje 
žene, reče: > 

— Čekamo vas već odavna. 

Stara se diže, a Jeca primi rub od košulje pa htjede da otkine 
dijete. Ljekar pristupi k njoj i zadrži joj ruku: 

— Pusti nek sasne! — Onda pođe k izlazu: — Sad ću ja 
poslati po njih! — i stane jednom nogom na ulicu kao da ne- 
koga traži, pa reče nekome napolju: — Čuješ ti, javi se tamo 
onom gospodinu iz Splita, što sjedi pred kavanom, da dođe 
ovamo. Reci, da je došla ona žena s Maovica. — (Tako se zvalo 
njihovo selo). : 

Onda se vrati k onim drugim vratima i zapita nekoga unutra: 

— Jesi li se već obukao? — Pa se okrene k staroj, koja je 
još uvijek stajala po strani: — A šta je tebi? 

Stara pokaza podbratkom na Jecu: 

— Ja sam joj svekrva. 

— Stevanova son — upita doktor, — Tebe nije trebalo 
ovdje! 

— A ko će ponijeti dijete kući? — zašušlja stara kroz: gor- 
njake. 

U to iziđe iz one druge sobe neki seljak omotavajući peškir 
oko glave: 

— Eto, Zapata, gospodine — reče doktoru — onda __ 
rekoste — 

— Do četiri dana da si opet ovdje — reče ljekar pruživši 
mu ruku, onda se okrene Jeci: — A Stevan nije silazio s vama? 

Jeca pogleda u ljekara sa dalekim nekim mislima u očima 
i.ne odgovori ništa. 

A stara prihvati: 

* — U varošu je i on. Dognao je tovar drva da ih proda. 

* Na to se ljekar zaljulja u svojim medvjeđim plećima, masno 

MA ijalan pod podbuhlim očima: 

— Tovar drva, veliš! I to mi je, znaš! Kao da vam je sila 
da pazarite tovar drva za dvije grešlje! — Pa kucne dlanom 
po Jecinom ramenu: — Evo sada vaše šume! I podvornice! 1 
oranice! A bogme i mlina i podruma i hambara. Tu vam je 
žetva, kosidba i vršidba u jedan mah. Puna kuća! 

Jeci navrle suze na oči, pa neutješno zaklima glavom: 

— Bez mene, gospodine! Šta će ovo pile bez mene? 

Ljekar da predusretne svakom Jecinom sentimentalnom izli- 
jevanju primi je pe pleća i i gurajući je prst u drugu sobu 
reče stvarno: # i 

. — Uđimo mi ovamo, sad će doći popnda. m. s 

Jeca j je sjela u drugoj sobi, neprestano s djetetom na prsima. 
Stara se nije usudila da pođe za njom, pa kad joj ljekar, 
zatvarajući vrata za sobom, dobaci: 

— Kad dođe Stevan, reci mu, neka uđe ovamo. 

. Polacko se dolibila do prazne bešike, uzela crvenu maramu 
i rastjerala hrpu muha, što se slegle na vlažni Jovanov ležaj. 
Onda se okrene i sjedne oprezno na stolac, što je bio najbliži 
vratima. Prignula do ključanice uho, ne ibi li čula, šta ono dvoje 
govori. I, uistini, čula je jasno kako ljekar veli: 

“— Ti i ne znaš, što učini za svoju kuću! Za Stevana, za se 
i za to tvoje, kako ono veliš, pile. Tih nekoliko mjeseci proći 
će hitro, a već danas, ako hoćeš, imaš kravu u kući. 

Stara se uspravi kao da je u taj čas progutala prešljicu: 

— Kravu! Oh, v imja oca i sina — I prekršti se široko." 

— A prije neg se vratiš platit će Stevan dugove i ne će biti 
tereta na kući, ne će biti kamata ni suda ni pljenidbe za porez. 
Bit ćete gazde, a ne prosjaci kao danas. A i dokupit ćete koje 
parče zemlje uz vašu. Jedno jutro — dva — —' 

“Stara je, slušajući to, treskala glavom i i suhim vratom i tuc- 
kala jezikom na: Bia “baš uz ona dva svoja gornjaka: 

— Th, th, th... Oh, sveti Jovane Zlatousti, ti mu dade 
svoja usta! hak 

— Sad: utri suze i “smij se radije. - Veseli se! Sreća je to, 
ženo, moći tako u ovo zlo vrijeme. Al ko hoće da i ima, taj valja 
da se i žrtvuje. Da je samo meni 'tako'kao tebil Bez muke i truda 

spasti svoju krv i ognjište! A ne ovako kao ja što siječem vaše 
smradne čirove i povijam zađubrene rane, što diram gubave i 
francave samo da skunatorim par groša za starost. 

Stara, sva ozarena od posmijeha, htjede da nešto uiikose, 
kad: se iznenada otvore ulična vrata i potresu se labava stakla 
na njima. Uđe neki gospodin, maečak, suvačak, prosijed, obri- 
jan; živih žmigavih očiju, orukavičenih ruku, u nekakvom koc- 
kastom odijelu i čudnoj modroj kapi bez oboda. On pođe ravno 
ka drugim vratima i, ne zakucavši, uđe kao da j je kod svoje kuće. 

— A gospođa? — upita doktor. : 

> — Sad će doći i ona — odgovori gospodin: svlačeći rukavci 
i E baet u Jecu, koja htjede da otkine dijete od prsiju, ali 
na ljekarov znak nastavi s dojenjem, promijenivši sisu. | 

— Onišla je k vašoj ženi da joj pokaže, kako se bravi neki 
puding — 
= — Puding, puding — smiješio se doktor — još jedan pu- 
ding! Ima ona više pa za pudinge, nego ja za sve bolesti 
svijeta. 

— Ovo je dakle ona žena? — upita gospodin oribližujući se 
Jeci. I okrenuvši se jesu usklikne sali janja: sa Che: bella 
creatura! 

Ljekar je gledao u Jecu zadovoljnim očima i, kao da hoće 
da ss pohvali, reče talijanski i on: 


— Sfido io! 


Gospodin je stajao uz Jecu i promatrao je baja plja- 
vačku, onda se okrene ljekaru i reče talijanski: 

— Je Y istina da mlijeko od žene pomlađuje stara čovjeka? 

Ljekar se nasmije: - 

— Ne znam. Vele tako: — Pa nastavi ion talijanski — 
Abigail je svojim mlijekom vratila .istrošenu snagu kralju Da- 
vidu. I starog Kimona hranila je kći Pera svojim mlijekom kad 
je:od gladi pogibao u tamnici. Al to su valjda priče —: 

Gospodin je još uvijek gucao pljuvačku i, kao da ne mari 
za ljekarova tumačenja, a slijedeći svoju misao, upita Jecu; 

— Imaš li dosta da ga hraniš? — 

* Prije nego je odgovorila, priđe doktor do nje, raskrili joj 
i onu drugu stranu košulje pa pokaza gospodinu Jecine prsi: 
— Dva bijela hljeba, gospodine moj! 
' Ženu obuze stid i povuče košulju natrag. A i maloga uspravi, 
obriše mu. pelenom usta i podvoljak, zamota ga i, pruživši ga 
staroj kroz vrata, reče: 


— Uzmi ga, majo. — A kad je u isti čas vidjela Stevana 
gdje ulazi s ulice, kao da joj odlanulo, klikne: 
— Evo i Stevana! Dođi amo — nastavi, i primivši ga za 


rukav od košulje povuče ga u sobu. 

— Ovo je moj čovjek — popravljajući bošču na glavi reče 
ona gospodinu, koji diže glavu da može pogledati Stevana, što 
je stršio prema njemu kao gora. 

— Jesi li bio soldat? — upita ga. 

— Osamnaest mjeseci — odvrati Stevan — dolje negdje 
u južnoj Srbiji. 

— Zdrav, gospodine, zdrav. Nijedan dan nisam bio odsu- 
tan od službe — odgovori Stevan otvorito, skoro vojnički. 

Gospodinu kao da to nije bilo dosta, pa će opet: 

— Da, jest, zdrav, al nisi li možda — 

Ljekar ga prekine i reče mu talijanski: 

— Ne bojte se. Pregledao sam ja njega i nju. I krv i plju- 
vačku i mokraću. Ja vam jamčim. 

Gospodin se uhvati nekoliko puta za nos hitro, hitro, kao da 
je u dvoumici, pa samo reče: 

— Dobro! Dobro! — Zatim se ponovo obrati Stevanu i reče 
sav saučestan i milostiv: — A ne će ti biti teško bez žene? 

Stevan se počeše sa četiri prsta po glavi: 

— Dabome, bit će. Al život nije lak. Predurao sam ja 
osamnaest mjeseci bez nje, pa ću i ovo vrijeme, što je kraće. 
Onda spusti malo glavu i skoro prošapta: — Najgore je malom 
Jovi. 

Ljekar je opazio, da je razgovor došao na nezgodnu tačku, 
pa potapša Stevana po ramenu: 

— Glavno je, da čim prije nabaviš kravicu. Onda Jovi ništa 
ne fali. 

Jeca nije shvaćala. Malo se susprezala, a najzad izlane pro- 


stodušno: ' o 
— Zašto gospodin ne bi kupio kravu za svoje? Valjda može 


.. toliko! 


Ljekar i gospodin se zgranuše od čuda. Nisu zacijelo oče- 
kivali toliko logike od te seljakinje. Šutjeli su neko vrijeme, a 
onda progovori ljekar: 

— Ti si razumna žena, Jeca. Dobro misliš. Što je pravo za 
tvog Jovu, moralo bi da bude pravo i za ono gospodsko dijete 
u Splitu. Al ono je slabašno, od bolesne matere, koja nema ni 
suze u prsima. Treba mu krepke hrane. Da ojača. Da ne umre. 
A tvoj će Jovo srkati vareniku kao gotovo june — 

U to uđe, kao vjetar, gospođa onoga gospodina. Vidi se, 
žurila se. Zaduvala se sva, opotila, zacrvenjela. Zadržala se tamo 

_kraj vatre, zbog onog pudinga. Gojazna, visoka, viša za čitave 
"pola glave od muža i od ljekara. I počne da govori, krećući ru- 
kama i glavom, da su joj se alemovi u minđušama i na prstenju 
svjetlucali kakogod bi ih dotakli sunčani zraci, što su upadali 
kroz prozor i presijecali prostor. 

— Doktore, oprostite — govorila je ona hitro, s malo pi- 
skutljivim glasom, skačući s jedne misli na drugu, bez prijelaza, 
bez pauza, izbacujući na mahove i munjevitom brzinom svoj 
neumorni jezik — vaša je gospođa htjela da zna kako se pravi 
nekakav puding, a ja se nisam sjećala, da li valja uzeti 5 jaja 
i 8 žlice šećera ili 3 jaja a 5 žlica šećera. Ovo je dakle ona 
žena — jest, Jeca se zove, znam. Jeca: to je Jelisava. Elisabetta. 
Un bel nome! Mi smo samo došli po tebe i da se pogodimo, al 
ti ideš k našoj kćeri, ona je, sirota, vrlo slaba i dijete joj je 
slabo, kad nema čim da ga hrani. Ovo ti je muž? — pokaže ona 
na Stevana, a Jeca potvrdi glavom, jer nije dospjela ni da 
izusti: da. — Che simpatico giovane! Je li ti doktor rekao, ko- 
lika će ti biti plaća? Hiljadu dinara! Malo više zasluži moj zet, 
koji je svršio univerzu i doktor je, doktor prava. Sudac. Bože 
moj, al mi smo tu, moj muž i ja, mi ih pomažemo i trošak za 
te ide iz našega džepa. Ja mislim da ti je dosta hiljadu dinara, 
a to možeš sve slati kući, jer kod nas imaš i stan i hranu i 

odjeću, sve, sve,-a i. još poštogod, kakav dar za svetke, a ako 
dijete dobro napreduje... no znaš, bit ćeš gospođa kod nas, 
prava gospođa, nikakva posla, samo dojiti dijete, šetati s njim, 
spavati s njim, prati ga, čuvati, bože moj, kao tvoje. Ono će i 
biti tvoje, ti si'mu druga majka, samo moraš paziti na se, da 
budeš zdrava, da te ne muče misli na tvoju kuću, da si vesela, 
jer ako si tužna, onda ti je mlijeko gorko, nezdravo. Muž ti ne 
smije ništa pisati, neg samo ono što te veseli, to jest on i ne će 
pisati tebi nego-meni; a ja ću ti reći sve, šta se događa kod tvoje 
kuće. Ne smije ni doći da te vidi, putovanje je danas skupo, 
a ti se ne smiješ uzbuđivati... A gdje je tvoje dijete? Je li 
živo? — (Jeca otvori vrata i zovne svekrvu da donese Jovu). 
Ah, che tesoro! Non par un bambino di contadini! Se il nostro 
fosse cosi! Daj mi da ga poljubim! Još jedamput... još jedam- 
put... = ' 
Gospodin je postao nervozan: 

— Andiamo, Angelina, finiamola. 

Al dospođa Anđelina nije mogla da se ustavi: 

— Ne boj se ti ništa za nj. Ja ću misliti na nj. Poslat ću 
mu haljine, bječvice, cipelice. On je sad naš, od naše familije. 
Ja ću doći amo da ga vidim, kad god budeš htjela. Samo ti 
budi dobra s našim — 

— Do santo, che trappatacola! — usklikne gospodin zavr- 
ćući oči k nebu. : 


Ispod varoša, ad križa, uz cestu, što vodi u Sinj, sjedio je 
Stevan na: ledini ispod jedne murve, sa ženom i materom, u 
očekivanju da dođu ona gospoda, koja će Jecu povesti u Split. 
Nisu htjeli da se- rastaju pred radoznalošću varošana i dogo- 
voriše se s ljekarom, da će oni poći malo naprijed i čekati na 
njih. Nisu htjeli ni u krčmu na ručak, već su kupili nešto u 
varošu pa ručali tu pod ovom murvom. Jadan im je to bio ručak: 
kao da su na sedmini. Jeca je uzela jedva dva zalogaja, Stevan 
je jeo na tenajli i žvakao, kao da preživa, a da olakša gucanje, 
srknuo bi iz boce malo vina. Staroj je išlo u slast, grabila parče 


56 


po parče i samo se izvinjavala kako je grehota da se jelo 
ostavi i baci. Jovo je spavao kraj njih u bešici, pod crvenom 
maramom, koju bi podnevni vjetar s časa na čas razbarušio i 
pomakao, a Jeca je strpljivo ponovo razastirala. Govorili su 
malo, na mahove, sa dugim pauzama šutnje, kao na silu. Po 
koje pitanje, po koji odgovor, pa onda mir. Najviše je stara 
zapitkivala, njoj je bilo neprijatno da se baš ništa ne govori. 

— Što si dobio za drva? NJ 

Stevan samo mahne rukom i ne reče ništa. Poslije malo ona 
će: opet: 

— Gdje si ostavio magare? 

— Privezao sam ga pred Lazinom zitaijam. On će pripaziti 
na nj — odgovori Stevan. 

I opet umukoše. Jeca je držala na krilu u svojoj ruci Ste- 
vanovu, a Stevan je gledao niz polje prema katoličkom: groblju. 
Murvino je lišće drhtalo na vjetru, odbljesci sunca, što se pro- 
vlačilo kroz granje, igrali su nemirno na njemu. Lastavice strižu 
nisko nad cestom i kriče, a dolje iz Jape čuju se mukli mlinovi. 

Stara prekine taj mir novim pitanjem: 

— Zašto si ono dao čitavu banku ljekaru? 

— Da isplati neki dug u varošu — odvrati Stevan srdito. 

Poslije malo reče Jeca: 

— A šta te je ono pitao onaj gospodin, jesi li bio bolestan, 
kad si bio u soldatima? 

— A eto, dokon, pa pita — odgovori Stevan. 

— I još je nešto htio reći, ali ga je ljekar prekinuo — na- 
stavi Jeca. 


— Lacmansku mu mater. . Mislio je valjda, da sam bio 
francav. ' 
— Taki su ti oni! — padkeveni stara. 


— A ja se nikad ni dotakao druge žene, osim tebe. 

Jeca diže polako njegovu ruku i poljubi ga u dlan dugim, 
mirnim poljupcem. 

Sad su opet šutjeli nekoliko časova. Poslije malo trgne- se 
stara i zagrne lagačko donji dio košulje do- koljena: 

— Buva! — reče i stade da traži među saborima. — Uh, 
kolika je, kao kvočka! 

— Što se sad buškaš! — prekori je Stevan. 

— Izmače, vrag je — reče stara razočarana. 

Jovo je počeo da kmeči u bešici. Polako stenje kao da se 
budi. Stara nastavi: 

— Bogami one dvije banke, što ti je dao, široke kao dva 
čaršava! 

— Tebi se samo banke motaju po glavi! — drekne Stevan 
na nju i skoči na noge. — Ako ih još jednom spomeneš, raskidat 
ću ih na parčad i vraćamo se u selo svi troje. 

Stara se prekrsti: 

— Bogorodice, pomozi nas! 

Sad se diže i Jeca, pa će nježno oko Stevana: 

— Ne ljuti se, Stevane. To nije da se ljutiš, u ovaj čas kad 
se rastajemo. Na kraju svega ja i odoh od kuće zbog toga. Kad 
se ja ne tužim, zašto bi se ti ljutio. Dođi, sjedi. 

Bilo je puno topline u njenom glasu. On postade odmah 
krotak i sjedoše ponovo jedno do drugog, Sad se mali razdrečio 
u sav mah. Stara reče: ' 

— Podoji ga još jednom, prije neg dođu. 

Jeca uze dijete u naramak, zaljulja ga dva tri puta amo tamo 
i pristavi ga na prsi. Dojila ga je neizrecivom strašću, naprezala 
se i nadimala kao da se hoće iscijediti. Kao da hoće život isuti 
iz sebe i usuti u nj, sav do posljednje kapi. Zažmirila je uz to 
i tankim ga pogledom milovala. A kroz trepavice joj se pro- 
sipale suze, krupne, napunjene suncem. Stevan je okrenuo glavu, 
gledao u prostorije pred sobom. A stara kidala struk trave iz 
busenja kraj sebe. Kao da vrše kakav obred. 

Dugo su ostali tako. Prenuše se tek na trubnju automobila, 
koji se spuštao niz varoš i približavao se. Stevan reče ustajući: 

— Eto ih. 

I žene su se makle. Jeca izvuče maloga iz pelena, poljubi mu 
glavu i lišce i prsa. A onda ga okrene i izljubi mu leđa, malo 
rumeno dupence i prstiće na nogama. Zatim ga položi u bešiku 
i prevuče maramu preko nje. Pa se diže i ona, našto je stara 
zagrli i reče joj na uho: 

— Ja ću gledati na nj kao i ti. 

Jeca se otrgne od nje, prileti Stevanu, uze njegovu ruku 
povlačeći čvrsto svoje usta preko žilave i runjave ljesice na 
njoj. Primivši je pod pazuho, on je uspravi, pritisne njenu glavu 
na svoja prsa, a ona ga obujmi rukom preko ramena i uzjeca 
se, da su joj se pleća kidala. ' 

U to eto i automobila. Ustavi se kraj križa, a iz njega izađe 
ljekar. ' 

— Jeca, hitro— dovikne joj on. 

Jeca poleti i ne obazrijevši se za svojima. Za njom Stevan 
s njenim kovčegom. Ljekar je gurne u kola, kraj šofera, pruži 
joj jedan zavezak i reče: 

— Čuvaj dobro. To je tvoje. 

I automobil pođe. Gospodin i gospođa mahali su rukama, 
a Jeca je gledala kroz okance sad na Stevana sad na bešiku 
u busenju, s koje se vijao okrajak marame kao crven pozdrav. 


Ljekar, Stevan i stara, uprćena bešikom, uputiše se odmah 
za tim u varoš. Čim su koraknuli, izvadi doktor neki novac i 
predajući ga Stevanu reče: Ž 

— Ovo je još ostalo. Dao sam onom kamatniku 230 dinara. 
Htio je još šezdeset, što, reče, da ti je dao kasnije. 

— Jest, dao je — potvrdi Stevan. — Mogli ste mu vratiti 
ito. ; 
— Nisam znao. Na onoj njegovoj hartiji bilo je upisano: 
— Primio sam pod zalogu đerdan, u kome ima 63 cvancike, 
pet forinta, četiri talijera i dvije petokrunke, i isplatio din. 230. 

— Isplatio je samo 150 — ubaci stara. 


— Hvala bogu, sad je podmiren — reče Stevan — samo 
kad Jeca ima svoj đerdan. ' 

— Nije mu se nadala tako skoro! — prihvati stara. 

— A još i ne zna ništa! — reče Stevan — ako joj niste 
vi rekli. 


Ljekar odgovori: 

— Ništa. Dao sam joj zavezak i rekao neka ga dobro čuva. 
“A Stevan će na to: 
.— Dok ga ne vidi, ne će se ni dosjetiti. Gdje bi ona sada 
mislila na đerdan! ht 

— Gledat će je lacmani kad se nakiti njime — usklikne 
ljekar. Onda izvadi cigarete i ponudi Stevana. > # 

Ustaviše se, pripališe i pođoše naprijed u razgovoru. | 

Jedva su bili kod prvih kuća, kad pred Lazinom oštarijom, 
gore na vrhu ulice, zareve Stevanov magarac. 

— Eh, vidio nas je! — klikne Stevan s lakim osmijehom 
pod očima. ' 

— A pozna te, a? — upita ljekar. ' 

— Bogami, gospodine, pozna. Po stasu i po glasu! 


Prvo vrijeme vožnje nije Jeca ni došla do spoznaje, da se 
vozi u automobilu, izostalo je u njoj i čuđenje i uživanje i svaki 
drugi dojam, što bi u drugim prilikama, već u prvom trenutku, 
značilo za nju pravi događaj. Njena svijest nije bila prijem- 
ljiva ni za ostalo zbivanje oko nje: bilo joj je svejedno, kuda 
prolazi, koja su to sela i mjesta mimo kojih juri, i uopće kamo 
ide. Držala je ruke na onom zavesku, što joj ga je dao doktor, 
Pri odlasku i koji je još ležao na njenom krilu, a sve njene 
misli ostale su tamo daleko iza nje, kraj muža i djeteta. Nije 
se mogla otkinuti od njih, kao da je ona sa njih dvoje jedno 
tijelo, kao da joj je jedno jedna, a drugo druga ruka. Stvarnost 
njihova rastanka još joj nije bila jasna ni u njenoj svijesti pri- 
sutna. Iznenadilo je vrlo, kad ju je gospođa otraga najednom 
kucnula po ramenu i upitala: ' 

— Jeca, sjediš li dobro? | 

Okrenula se prestrašena i nije shvaćala ni tko je ta žena, 
ni šta hoće od nje. Odgovorila je Potpuno odsutna: x 

— Dobro, dobro. 

I šofer joj je dva tri puta nešto rekao, ali ona nije odgo- 
vorila nego samo lagano kimnula glavom, ne razumjevši nje- 
govih riječi. Žare 


60 


Prvi izvanji dojam bio je prolaz kroz selo Koljane, uz Ce- 
tinu i stari most preko nje. Vidjela je i gledala punom spozna- 
jom onu široku vodu i bijeli kameni most sa mnogobrojnim 
lukovima, osjećajući kako bi rado prešla preko njih. Prijeći, 
samo prijeći preko nečesa, što bi je odijelilo od onoga, što se 
sada događa oko nje. Otići nekamo, bilo kamo, samo ne onamo, 
kuda sada ide. Nestati iza one vode, neznanim onim putem, 
koji zacijelo ne vodi u život, što je sada čeka. Ali ubrzo je 
nestalo mosta, ostala je voda koja je mirno tekla i na kojoj 
nije više bilo prijelaza. U njoj je kričalo nešto: nema prijelaza, 
nema prijelaza. : : 

Sad se u njenoj svijesti isticao pomalo dojam brzine, kojom 
su jurila kola. Uočila je drveće i telegrafske stupove uz cestu, 
kako mahnito bježe natrag mimo njih, onda polje, brežuljke i 
razasute seljačke kuće, kako se okreću, i najzad daljine sa go- 
rama i proplancima, što prolaze tromije. Kako se sve to vrti — 
mislila je — sve zaostaje, sve se gubi, iščezava. I ostavljale su 
je na mahove misli na kuću i porodicu da se nametnu dojmovi 
te brze čudnovate vožnje, toga putovanja u nepoznate kra- 
jeve i u nepoznat život. Stevan je u njoj bio gotovo neprisu- 
tan, a mali Jovo postajao dalek sitan, još sitniji nego je 
uistini. I ona je sama nestajala pred samom sobom, zaokružena 
u nekoj magli, izgubljena u obamrlosti svih onih osjećaja, što 
su je malo prije zaokupljali i sačinjavali njeno življenje. Jasna 
je bila u njoj jedino ta hitnja, u tom automobilu, koji srlja 
vrtoglavo kao kakva luda životinja, kao neka pijana ptica 
bez krila. I najednom joj postade prijatno pri duši, uživala. 
je gotovo, bilo joj je lijepo. Pomakla se malo na svom sjedalu, 
kao da se htjela uvjeriti, da ona tu sjedi 4 živi, a ne sanja. 
Kako je to lijepo — mislila je — divota! Uopće nikad nije ni 
pomislila, da se može tako hitro voziti, tako naglo prolaziti ce- 
stama, skraćivati goleme daljine, ona — koju su dosada jedino 
vukla seljačka, glomazna, škripava kola sa upregnutim tromim 
volovima. Divota, kako to leti! I nimalo ne drma, struji glatko 
kao na kadifi! : di 

I okrene se malo da vidi, šta rade gospodin i gospođa iza 


nje. Da li i oni uživaju kao i ona. Ono je dvoje kunjalo svako u 


svom ćošku, gospodin spustio glavu na prsa i sav se zaslinio kao 
spuž, a gospođa digla nos uvis, otvorila usta puna zlatnih zubi 
i hrkala. Promatrala je za tim šoferove ruke na volanu i razmi- 
šljala, kako to ovaj tjera. U to su došli pod strmu uzbrdicu. Sad 
će, bogme, smalaksati ta životinja pod njom, ne će, valaj, uz- 
brdo onako kao po ravnu. Zacijelo, izdat će je sapa. A kad 
tamo, ništa od svega toga: automobil se penjao bez napinjanja, 
“hitro, glatko kao da je na najravnijoj livadi. Pri vrhu je šofer 
potegao nekakvu prečku, mašina se malo zaduvala, razgoropa- 
dila, zabučila i prešli su kao kukuružnje zrno pro dlana. 


Osjetila je potrebu da se saopćava: 

— Kako to ide ova vaša mašina? 

Šofer ne odgovori, samo je upita: 

— Nisi se nikad vozila ovako? 

— Gdje bih! — odgovori ona — Jedva u volujskim kolima! 

— Ili pješice — reče osmijehom šofer. 

— Najviše tako — zaključi ona. 

Neka se kola lagano kotrljala pred njima, pa je šofer tru- 
bio. Čudilo je, što to tako tutnji, kad on pritisne na ono du- 


gme u sredini volana. I kako im se sve uklanja s puta! I kola i . 


pješaci i životinje. Sve ide na stranu, samo da oni prođu. To ju 
je punilo nekom nedužnom taštinom, činilo joj se, da je ona 
važnija i bolja nego oni ostali, što za njima zaostaju. Što bi se 
uzbunile Maovice, da slučajno pođu kroza njih! Sakupili bi se 
Maovičani na ivici puta i gledali, kako ona sjedi u tim svijetlim, 
lijepim kolima sa staklima, što idu bez konja. Ovaj momak, Što 
sjedi do nje, tutnjio bi u trubu, a sve bi se uklanjalo, djeca bi 
bježala prestrašena, a i kokoši i psi i blaščad. Svekrva bi izišla 
na kućni prag sa Jovom u naramku, Stevan bi mahao rukom, a 
ona bi zamolila momka da se časom ustavi. Sišla bi, to jest, ne 
bi sišla, nego rekla staroj, da joj doda dijete da se s njom pro- 
voza. Gore, dolje, uzbrdo, nizbrdo. »Jovanče, rano, je 1 ti lijepo 
ovdje?« — Zaspao bi zacijelo od toga treskanja, od tog ljulj- 
kanja, kao onaj gospodin slinavac otraga. 

Tu se ona nehotice obrne, sa nešto porugljivim posmijehom 
nad ustima: gospodin drži otvorene oči, kao njen Jovo tamo na 
križu prije nego su odlazili. Nasmije joj se, pa nagnuvši se 
k njoj, upita: 

— Jeli ti žao, Što si odlazila od svojih? 

(— Žao mi je — reče ona kratko i uvjereno. 

— Bit će ti lijepo kod moje kćeri — nastavi on. : 

— lako! — slegne ona ramenima otkrenuvši se od njega. > 

Neko vrijeme nije nitko progovorio. Sve dok se nije po- 
kazao s lijeve strane na šumovitu brijegu, preko rijeke, nekakav 
manastir, crkva i zgrada sa malim pendžerima, bijeli u zelenilu 
visokog drveća. 

— To je Dragović — reče joj iza uha gospodin. — Jesi li 
ikad bila ovdje? 

— Nisam — odgovori Jeca — čula sam ža nj. Al starog igu- 
mana poznam. Kad sam išla u školu, bio je paroh u varošu. 

—Imi ga znamo dobro — nastavi gospodin. — bili smo u 
manastiru prije bik tri godine. Onda. smo dolazili u Vrliku, 
zbog vode. 

— Čudotvorac je on — reče Jeca — vele, da je mnogo čudo 
učinio. Jednog je hromca iz nea sela pridigao i on sad hoda 
kao i mi. 

Šofer pogleda skeptički Jecu, sagne lijevo gora, diene kožu 
na čelu i nasmiješi se: 

— Blažen tko vjeruje! 

— Lako je ne vjerovati — reče ona — kad nam ništa ne 
treba! 

Sad se oglasi gospođa otraga: 

— Mate, nemoj se razgovarati dok voziš. 

I zamukoše svi. Jeca je gledala još na Dragović, s kojim su 
u taj čas bili uporedo. Naskoro su ga ostavili iza sebe. Ali ma- 
nastir nije ostavljao njenih misli. Kako bi rado ona pošla tamo 
i bacila se pred onoga svetog čovjeka, molila ga, da joj: se smi- 
luje, da se u molitvama svojim sjeti njena djeteta, ne bi li ga 
Bog očuvao zla, dao mu da preturi to pusto vrijeme bez materi- 
nje hrane, da ne nastrada od griže, od.grčeva ili nadutog trbušca. 

I prekrsti se triput kao da je pred ikonostasom i učini zavjet. 
Pješice će doći, bosonoga, gologlava, “o Jovandanu, s Maovica 
sve do Dragovića, s bešikom na leđima, s djetetom u bešici i 
izmolit će od igumana, da ih blagoslovi. Jest, to će učiniti, ako 
se vrati živa i zdrava, a kod kuće nađe zdravo i živo ono svoje 
Pilence, što još ne zna ni da je zove, ni da je razumije. I još 
više: poredat će na velikom čiraku tri krupna duplijera, upaliti 
ih sva tri i donijeti oku ulja za kandilo pred Bogorodicom. Ali 
ne samo to: nego i nekoliko pregršti tamljana za kadionicu... 
. U to joj pruži gospođa preko pleća, mimo obraz, dvije ru- 
mene praskve. 
— Možda si žedna, Jeca — 
Jeca se jedva sabra i reče: 
— Nisam. 
— Al uzmi, uzmi — nudila je gospođa — slatke su. 
Jeca, diže ruku do ramena i, ne obrćući se, uze voćke. 
< Držala ih je nekoliko trenutaka na krilu, onda, uze jednu i 
misleći da je lupija, pokuša da je raskoli prstima. Ali videći da 
je glođva zagrize pohlepno u nju, da joj se prosu sok oko usta, 
kao Jovi njeno mlijeko. I jedući mislila je, kako će se odsada 
prosipati to mlijeko u usta i oko usta nekoga djeteta, koje ona 
nije rodila. Njen će Jovo živjeti od koze, a ne od matere. Sisat 
će gubavu gumu mjesto njene bradavice, čeprkati prstićima po 
hladnoj bočici umjesto po njenim toplim prsima. Ne će ona 
njega cucati na koljenima, već neko drugo dijete, koje nije ni- 
kad vidjela a ne zna ni kako mu je ime. Bože moj, kako 1 će ga 
zvati, a da ne reče: Jovo, rano materina? Kako 1 će u nj gle- 
dati, kad ne će naći Jovinih očiju? I grč joj zavezao grlo, grč 
bune i gnjeva. Dat će mu nek sasne, nek ne pogine, ali materi- 
nje ljubavi ne može. To se ne da kupiti ni prodati. To se ne može 
svome odnijeti a tuđem dati. I obuze je krutost. Pričini joj se, 
da bi mogla udaviti ono dijete, koje nije njeno, a mora s njime 
kao da je njeno. Zakrenuti mu vratom kao maramom, koju u taj 
čas nateže i zavija rukama. I prestraši se od te misli. 
— Šta radiš s tom maramom? — upita šofer — rastrgat 

— Pa neka! — zasikta ona kao guja, puna mržnje. 

U Sinju su morali uzeti benzina. Gospođa i gospodin sje- 
doše sa Jecom pred kavanu na pijaci. Naručiše bijelu kavu i za 
nju. I nekakav kolač, što se rasiplje u ustima. Uzimala ga zalo- 
gaj po zalogaj, pa polijevala kavom. Kao da je navikla na to, a 
kave nikad ni okusila. Pitali je međutim ovo i ono, o tom nji- 
nom putovanju, o dojmovima njenim, sve o nuzgredicama, iz- 
bjegavajući da joj spomenu kuću i porodicu. Gospodin se Šime 
— tako se zvao stari — razglagoljao pričajući sve što je znao o 
Sinju, o Sinjskoj alci, o čudotvornoj sinjskoj Gospi. Ona je čula 
za sve to i pustila ga da govori. Ta njena je mati dolazila amo 
da pred onom Bogorodicom ispuni zavjet. Iznenada reče: 

— Htjela bih da zavirim u crkvu — gdje je to? 

Gospodin i gospođa se začudiše. 

— Pa šta bi tamo? — upita on. 

— Da se pomolim — odgovori Jeca. 

Gospođa reče mužu: 

— Plati pa ajdemo svi zajedno. 

— Ja ću pričekati šofera — reče gospodin Šime. — Ajte vi. 

Idući prema crkvi, gospođa upita Jecu znajući da je pravo- 
slavna, nekim diskretnim obzirom: 

— Kako to da hoćeš da se pomoliš u katoličkoj crkvi? 

Jeca se nije nimalo zbunila. Odgovori: 

— Bog je jedan, za sve nas, a i Bogorodica. Ako ona pravi 
čudesa, to ih pravi i za nas i za vas. 

Splićanka je zanijemila pred tom logikom. Takvo šta nije 
očekivala. Razmišljala je neko vrijeme, a onda, kao da sumnja 
u Jecinu tvrdnju, baš kad su ulazili u crkvu, reče: 

— Možda imaš pravo. — A crkvenjaku, koji je bio tu, turi 
u šaku nešto sitniša, rekavši mu: — Otkri nam Majku Božju! 

Jeca se prekrsti triput pred Bogorodičinim licem, koje joj se 
pričini živo, sa očima što, tako reći, govore. Sve ono zlato i drago 
kamenje, što je visjelo po njoj, svjetlucajući se ispod cakla, još 
je više isticalo u Jecinoj uobrazilji moć i veličajnost Bogorodice. 

Gospođa je klekla na salidž, pred oltarom, molila, tukla se u 
Prsa skupljenim prstima desne ruke, i gotovo glasno vapila: 
— Santa Maria, Madre di Dio... 


Jeca je stajala uz nju, ravno, i gledala nepomično u Bogo- 
rodicu. Molila je i ona, ali neku čudnu molitvu od njenih misli 
i htijenja sastavljenu, bez reda i pravila, bez poklika i amina. 
A sve u žurbi nekoj, u nestrpljenju, kao u strahu da ne će do- 
spjeti da kaže sve tjeskobe Što su joj na srcu. Pomoći je htjela, 
snage, oslanjanja, oslobođenja. Bojala se, da će smalaksati, da 
ne će izdurati u toj krađi na vlastitoj krvi. Da će je mržnja i 
ljubomora obezumiti, i iz nje, krotke majke, postat će zvijer krvo- 
ločna. Nek joj samo toga ne da, nek je podupre, ukroti, upitomi, 
udobri. Nek joj da da zavoli ono bolesno i slabačko tuđe čedo, 
kao da je i njeno. Neka ga odhrani i ozdravi, a onda nek se vrati 
svome, bez grizodušja. Iako — zar je ona odlazila po svojoj vo- 
lji? Nije li se svekrva pomamila, kad je čula, što je ljekar po- 
ručio Stevanu? Nije li je i Stevan nagovarao, da pođe i da se 
unajmi? I svaki dan se sračunavalo, izbrojavalo, ispitavalo, kako 
će se nadokupiti jedno, isplatiti drugo, ovo nabaviti, ono priba- 
viti, tamo proširiti, amo povećati. Bit će svega u kući i na kući, 
samo nek ona obeščasti svoje materinstvo. Jest, ona s materin- 
stvom kao curetine s djevojaštvom... > 


' Pa, kao da je neko tjera, pobježe iz crkve. A gospođa za 
njom, sva u strahu da se ne bi izgubila. 
Sunce je visjelo nad razinom mora, kad su stigli navrh Klisa. 
Zapad je bio krvav kao skerlet. Šofer reče Jeci: 
— More! ao 
Prvi put u životu ona vidje more. Široka, beskrajna voda, 
zlatna, rumena, srebrna, siva. Jecu uhvati laka ježnja, pa udiv- 
ljenje. Zamre u njoj dah i misao. Samo je šaptala u sebi: 
— Bože moj, koliko je! 
A onda malo kasnije: ' 


— Šta se svijeta može da udavi u njemu! 

U Splitu se ustavi automobil pred jednom vilom od bijela 
kamena, sa zatvorenim žaluzinama, s balkonima, s terasama, 
altanom, koje ograđuju spretne balustrade, sva u zelenilu paoma, 
oleandara, čempresa, a ograđena visokom željeznom rešetkom. 
Domalo otvori momak velika vrata na rešetki a kola pođoše, 
zagazivši pješčanim putem, do kućnjeg ulaza. Gospodin i go- 
spođa uvedoše Jecu u predvorje, sve po ćilimima na šarenoj, 
mramornoj salidži. Nije imala časa da se ogleda, jer su je vo- 
dili gore, uz neke drvene stepenice, i one ćilimom prekrite, do 
pred jedna bijela vrata, na kojima se sjale kvaka i ključanica 
kao da su zlatne. 

Gospođa lagaško prikuči vrata i zaviri unutra. Onda se 
okrene: ' 

— Može se — reče, primi Jecu za ruku i uvede je u sobu. 
Za njima uđe i gospodin Šime. 

U golemoj postelji, uz dva, tri visoka, očipkana jastuka, le- 
žala je njihova kći Zanza, sitna, blijeda ženica kao da je izva- 
jana od mulike. U crnim, bujnim kosama utapala se njena glava, 
u kojoj su mutno sjala dva umorna oka. 'Tankim bijelim rukama, 
kao oguljenim jablanovim prutićima obujmila je dijete držeći 
ga uz prsi i dajući mu sisu. 

— Evo ti naša Jeca — reče joj mati — 

Zanza je promatrala tu krupnu, zdravu ženu zavidnim udiv- 
ljenjem. Ruke su joj stegle nešto jače malo dječinje tijelo, kao 
da bi htjela da ga ne da. Jeca je stala nepomična, kao gromada, 
opoćena, rumena, nesaosjećajna. Gledala je ono sitno djetence 
sa glavicom obraslom sa mnogo crne kose, prozirnim sedefnim 
uhom i ručicom kao krilo od lepura. Ona diže pogled na Zanzu 
i pričini joj se i ona jedno dijete, uz onaj uski vrat poput tanke 
svjećice i onako čipava kao mačka. : i 

Dijete je počelo stenjati i povlačilo nestrpljivo iscrpenu ma- 
terinu sisu. Bacakalo grčevito nožicama i zacrvenilo se od na- 
pora. ' 

— Po čitav dan tako — reče Zanza. 

Gospodin se Šime okrene. prema -Jeci: 

— Kako bi bilo da ga podojiš? 

— Pa mogu — odvrati ona tiho. 

— Ne, ne — usprotivi se gospođa Anđelina — Jeca će se 
najprije umiti i oprati prašinu sa sebe — 
Zanza mahne rukom kao da veli: svejedno je to. Jeca pomi- 
ne bih bogme pitala za prašinu, da je moj Jovo tu. 
Gospodin Šime reče talijanski, uzbuđeno raširivši dlanove: 
— E, al mali je gladan! 
Zanza primi sa obje ruke oko pasa rasplakano dijete i pruži 
ga Jeci: 

— Uzmi ga, Jeca. 

Jeca razgrne bošču i, uzevši dijete, sjedne na jedan stolac. 

— Ne, ne tamo — nego ovdje — reče Zanza i pokaza na 
postelju do sebe. Jeca sjedne do nje, otkopča supetljače na ko- 
šulji, zaokruži dlanom sisu i isturi je napolje. 


sli: 

— Pape — reče Zanza ocu i nadoda talijanski: — Baš nije 
potrebno da si i ti ovdje. Onda proslijedi hrvatski: — Radije 
telefoniraj Tonu, da ste došli. — A stari, oklijevajući u odluci, 
okrene se: 

— Dobro. Telefonirat ću — reče i ode. 


Kad je gospođa Anđelina vidjela da je dijete počelo da 
sasne, sva blažena pogleda Zanzu i bez riječi, polako, na prstima, 
iziđe. : 

Gutajući pohlepno mali se gušio a ubrzo mu izbiše bijeli 
mlazovi na krajevima usta. i 

U sobi je bila tišina. Čula se samo jedna muha kako zvrnda 
na pendžeru, kroz čije se žaluzine probijale pruge slaboga pred- 
večernjeg svijetla. I sitno mljackanje djeteta što sisa. Ono je 
inače bilo mirno, nije kretalo ni rukama ni nogama, zadovoljeno 
potpuno. Kako mu je dobro kod nje — pomisli Zanza i grč je 
stisne u grlu. Iznenada se obrne; zagnjuri čitavo lice u jastuke 
i zaplače tiho, prigušeno, da je ne bi čula ona žena. A ona žena, 
međutim, u polumraku, motrila je dojenče dobrim, mekanim 
pogledom. I htjede mu reći nešto u nježnosti, ali nije znala kako 
se zove. Bože moj, eto, doji ga, a ne zna ni kako se zove. Okre-: 
ne prema Zanzi četvrt lica i upita je tiho: 

— Kako mu je ime? 

Zanza ne odgovori. Jeca jače nategne vrat, ali vidjevši, 
kako je ona uronila glavu u jastuke, vrati ponovo lice k dje- 
tetu. Uživala je, kako siše, sa punim ustima, pa se naprezala, 
nadimala, istiskivala, samo da dobije što više. Davala mu se pu- 
nim materinskim žarom. Mislila je, da će ga zamrziti, da će škr- 


tariti sa svakom kapi, a kad tamo, eto, voli ga. I rasiplje se ko- 


liko više može. Da ga samo može zovnuti po imenu! Pa mu go- 


vori: — Pij, samo pij, pilence moje! Onda malo počeka, pa će 
opet: —R&no materina! — I poljubi mu tucne nožice, stisnuvši 
ih obe u jednu šaku kao dva cvijeta: — Jovo, Jovanče! — kliknu 


poluglasno. Tek kad začu svoj glas, dosjeti se, šta je rekla. 
Stegne joj se gorak obruč oko srca. Suze su joj padale na gola 
prsa i na tuđe dijete. 


Topla, teška splitska jesen. Čitav grad miriše po vinu, što 
se nadima u dropu i vri po konobama. Tromi oblaci vise mirno 
u prostorima, a vlaga i omara pritištu kamen i čovjeka. U kući 
Šimina zeta spremanje, lijena neka žurba, po sobama veliki 
putni kovčezi, na stolicama, posteljama, stolovima hrpe rublja 
i ženskih haljina, postola, šešira, bječava. Među svim tim stva- 
rima vrti se gospođa Anđelina, sa sobaricom i kuharicom, i . 
ih, spremaju, pakuju. 

U Jecinoj sobi — to je druga prostorija iza spavaonice, pro- 
strana, udobno namještena sa posteljom od mjedi i visokom bi- 
jelom bešikom sa drvenim rešetkama — sjedi Zanza na niskom 
fotelju i razgovara ispod glasa s Jecom, 

Odjevena u putnu haljinu, mršava, žuta, sa prozirnim nozdr- 
vama i suhim djetinjim rukama, govori lagaško i sporo, ustav- 
ljajući se na mahove kao da je izdaje sapa. 

— Eto, Jeca, ide se. Daleko. 

— Samo da vas izliječe, gospođo! 

— Bog zna. Il da me izliječe, dl da me ukopaju. 

— Traje li to dugo? 

— Dugo — uzdahne Zanza. — Godinu, a možda i dulje. 

— Kad se vratite bit će Šime velik. (To je bilo ime i Zanzina 
djeteta). Prohodat će doonda. Znat će vas i zvati. A i koješta 
još. I moj će Jovo biti velik, kad se ja vratim. — Stane za čas, 
pa nadoda: 

— Nesretne smo, mi matere. 

— Dok su živi i zdravi, nismo, pa ih Km ine vidjele. Da 
ti se.samo mogu odužiti, što si za moje učinila! U ovo nekoliko 
nedjelja udvostručio se. 

— Jest, prasešce malo. Podvoljkast i pupav kao gundelj. 

Zanza je nije razumjela, šta veli. To se često dešavalo, pa 
nije ni marila da pita, nego nastavi: 

— Samo ti tako i nadalje s njim. 

Gospođa Anđelina uđe u taj čas: 


— Muški su došli. Idemo. — Ona priđe k bešici, uzme u 
naramak maloga Šimu pa ga poljubi nekoliko puta. Mali, dre- 
movan, zakmeza. 

— Zašto ga budiš? — reče Zanza dignuvši se, ali u isti čas 
stara joj pruži dijete, kome: ona nekoliko puta pomilova licem 
glavu i kose i protare mu svojim podbratkom čeoce. Onda po- 
diže ruke i ispod vrata, izvuče otale zlatni puntapet i prikači ga 
Jeci na prsa. Pruži joj zatim desnu pa htjede da joj nešto reče, 
ali kao da se predomislila prebaci joj naglo. lijevu preko ramena 
1 poljubi je u obraz. Jeca otvori usta, ali nije dp da izusti 
ni slovca. Zanza je istrčala napolje. 


Malo poslije, u pratnji svoje matere, putovala je u Davos. 


Navečer su sjedili gospodin Šime i njegov zet Toni u maloj 
trpezariji u prizemlju. Jedan prema drugom, uz okrugli st6, 
na kome je stajala velika zdjela s voćem. Stari je zobao trga- 
jući dva po dva zrna s velikoga bijelog grozda, a Toni je, -olju- 
štivši krupnu glođvu i stavivši je u čašu s vinom, bockao vi- 
ljuškom u njeno meso da se što jače natopi. 

.— Profesor me žestoko izgrdio, kad smo se vraćali sa sta- 
nice — reče Toni gledajući u čašu. — Još prije nekoliko ne- 

djelja morala je otići. Sad joj je — veli — i dir pluće na- 
četo. Ja nisam kriv. Što sam znao i mogao, sve sam učinio. 

Stari je šutio i zobao neprestano. Grožđane su jagode u od- 
mjerenom ritmu eksplodirale ped njegovim zubima. Kad je Toni 
prestao da govori, te su eksplozije napadno odjekivale u malom 
prostoru. Vidjelo se, da ga to nervozira: prelazio je sad jednom 
sad drugom rukom preko glave, migao očima i nadizao kožu na 
nosu. Onda počne opet: 

— Nagovarao sam je svaki dan i molio da ode već jednom. 
Otkad je god Jeca došla. Sjećate se? I vama sam govorio, i 
mami — a svi ste prelazili preko toga. Čudnovati ste vi ljudi, 
čudnovata je i ta vaša roditeljska ljubav. Uvijek ste se uznemi- 
rili, kad bi se god tužila da je boli glava, ili da slabo spava, da 
ne jede, da šmrca ili kašlje. Odmah je dolazio ljekar, recepti 
su letjeli u apoteku, pitali ste je aspirinima, arkanolima, vero- 
nalima, kako li se već zovu sve te pilule i tablete. A najednom, 
kad je stvar postala ozbiljna, postali ste optimistični kao da je 
ulovila prhut a ne tbc! 

Stari baci srdito ozobinu na tanjur pred a de i brišući 
užurbano prste servijetom, reče: 

— E, bene! Pa šta hoćeš s tim da kažeš? 

— Morali ste je prisiliti da ode. 

Stari se nakostruši kao pupavac i u jednom mahu nasloni 
obje ruke gornjom stranom prstiju na st6: 

— A šta je nisi prisilio ti? 

— Meni nije bilo lako. Ona je uvijek to tumačila na svoj 
način. Logikom, kakvu samo žene mogu imati. Najprije se izgo- 
varala, kako bi rado vidjela, šta je s Jecom, hoće li biti dobra 
s djetetom, koliko se čovjek može da pouzda u nju, hoće li dijete 
napredovati i koješta drugo. Kad se o svemu uvjerila, kad se 
mali ugojio, onda su je obuzele druge brige. Zna ona, zašto bih 
ja htio, da ona ode. Da je se riješim. Bolesna je žena za sana- 
torij. Dosadna je. Zagrižljiva. Neugodna. A kad je bila malo 
bolje volje, onda, da joj je teško ostaviti me na milost i nemi- 
lost služinčadi, šta ću ja s tim malim djetetom, kako ću paziti 


71 


na nj, gledati da li ima sve u redu, buditi se u noći kad plače, 
prigledati... Pa da poludi čovjek! 

Stari se već prije digao i ušetao gore dolje po sobi, oko 
stola, u okrugu, u spiralama. Kad je Toni svršio, ustavi se on 
prema njemu: i 

— No, što se toga tiče, dijete ti ne će biti dugo na smetnji. 

— Kako to? — začudi se Toni. 

— Uzet ćemo ga k sebi, čim se Anđelina vrati iz Davosa. 
Njega i dojkinju. 

Sad se Toni digne: 

— To ne. Nikako. Ja ne ću da budem sam. Kad dođem 
s posla ja hoću da vidim svoje dijete. 

I počne i on da šeta gore dolje, mijenjajući smjer i stranu, 
sve protivno od onoga kako je hodao stari. 

— Ne možeš zahtijevati od mame da trčkara ovamo nekoliko 
puta na dan. 

— Autom je za nekoliko minuta tu — odgovori Toni. 

— Auto je i tebi na raspolaganje. U svaki čas. 

— To nije stalno. 

— Kao da ga niste imali više vi, nego mi. 

— Molim, ja ne — odvrati Toni gotovo uvrijeđen. 

— Svakako, stvar će se riješiti do malo dana. 

— Ona je riješena već danas. Ja ne ću da budem bez dje- 
teta. 

— Pa dođi k nama. Uopće otpusti služinčad i preseli se 
k nama, dok ti se žena vrati. 

— To bi mi trebalo! 

— Promisli, koliko ćeš prištedjeti. 

Toni, manuvši rukom, ne odgovori. ništa, samo pritisne 
električno puce i sjede na sofa u ćošku. Kad je ušla sobarica i 
počela raspremati sto, reče joj on: 

— Donesite kavu. 

A stari nadoda: 


— I karte — Onda se okrene k zetu: — Hoćemo li partiju 
trešeta? Meni se ne da biti kod kuće. Tako je prazno. 
— Eto vidiš — usklikne zadovoljno Toni — A meni ne bi 


smjelo da bude prazno! 

Poslije nekoliko minuta sjedili su jedan prema drugom i 
igrali. 

U isto je vrijeme bilo živo i u kuhinji. Kuharica, sobarica i 
šofer već su povečerali. One su spremale, a on je pušio i pijuc- 
kao svoj posljednji prst vina. Na stolu, osim njegove čaše, bilo 
je također prostrto za Jecu, koja još nije sišla na večeru. 

— Da već jednom dođe! — govorila je kuharica, masna i 
gojna žena, sa dvostrukim podvoljkastim kulenom oko vrata i 
izbočenim, kuljavim trbuhom. 

— Dijete je zacijelo zaspalo, al ona voli da je tu čekam. A 
kad se jelo ohladi i raskuha, onda prigovara. 

Šofer se začudi: 

— Šta, zar i prigovara? 

— I te kako! — usklikne sobarica, suhonjava, mlada žen- 
ska, uredno počešljana, u crnoj opravi i bii koralji sa Širo- 
kom bijelom vrpcom oko glave. 

— Izbirljivija je od bolesne gospođe — reče kuharica. 

— Kod kuće je jela pure i nara a ovdje mrči nos na kar- 
fijol! — nadoda sobarica. 

— E da — prihvati šofer — sve su takve! Kad dođu u grad, 
onda se pogospode. 

— Da je samo čujete, kad slučajno nema piva! — reče so- 
barica. — Uzbuni svu kuću, ne će da jede i žuga gore protiv 
nas. Al večeras ga ne će dobiti — ja sad ne idem po pivo, pa 
makar me bacili na ulicu. 

— Čini se, da je baš ne volite? — upita šofer. 

— Popela nam se navrh glave — samo bi da je služimo i 
dvorimo, kao da je ona jedina u kući. Promislite, ni svoje sobe 
ne će da spremi! Pa koji bi je vrag volio, kad je takva! 

— Meni je ona draga — reče šofer ponešto plaho kao da u 
sebi misli: iako je takva, pa nadoda malo toplije: — Lijepa je 
to žena! 

U to je zazvonilo električno zvonce. 

— No da — reče sobarica porugljivo i uputi se k izlazu: — 
Nek vam bude! 

A kuharica se nakostruši kao stara sovuljaga: 

— Ne znam šta ste našli na njoj! Ono crveno zapaljeno lice, 
krupne ručetine, a noge kao dva panja! 

— A bogme, mamice, ni vaše nisu za tango — reče zlobno 
šofer i pijucne iz čaše. 

— Ja sam stara — odgovori ona — ja uopće i ne dolazim u 
obzir: ni za ljubav ni za tango. Al naša je Lucija daleko zgod- 
nija od nje — 

— Šta vi znate! — mane šofer rukom stručnjački — Lucija 
je imitacija gradskih šinjorina, a Jeca je onakva, kakvu ju je 
Bog stvorio. 

U to se vrati sobarica: 

— Skuvajte kavu, odmah — reče — gospoda se kartaju. 

Uzevši iz kredence džezvu, kuharica se okrene sobarici: 

— Da ga samo čuješ, Lucija! Poludio za Jecom, 

Lucija odgovori ljubomornim akcentom: 

— Dobar mu apetit! 

U taj čas uđe Jeca u kuhinju: 


— Dobra večer! — reče i lijeno se dogega do stola. Sjedne 
i nadoda: — Zaspao je jedva jedvice. 
— Dobra večer! — odvrati šofer, a ženske ne rekoše ništa. 


Kuharica iznese pred Jecu večeru, odreže joj komad hljeba: 

— Ako ti je malo, dobit ćeš još. 

Lucija nalije iz slavine čašu vode i stavi je pred Jecu. 

— A pivo? — upita Jeca začuđeno, skoro srdito. 

— Dobra je i voda za jedan put! — reče zagrižljivo soba- 
rica — ovako kasno ne idem u gostionu! 
 Jeca, bijesna, odgurne tanjure, baci pribor za jelo daleko od 
sebe i digne se naglo, spremna da ode. Šofer je primi za ra- 
mena, prisilivši je da ponovo sjedne, pa reče: 

— Nemoj, Jeca! Samo ti večeraj, a ja ću otići po pivo. — 
Onda se okrene sobarici: — Gdje su čaše? 

Sobarica pokaže glavom na kredenc, a šofer skoči tamo, nađe 
dvije velike čaše i, kuckajući veselo jednom o drugu, izleti na- 
polje. Jeca je pomalo jela, ne skidajući očiju sa tanjura; kuha- 
rica je skuhala kavu, stavila džezvu na poslužavnik,- na koji je 
Lucija još prije priredila fildžane, i reče: 

— Nosi. Stavi i šećer na st6, jer starom gospodinu nije nikad 
dosta slatka. 

A kad se Lucija uputila k izlazu, okrene Jeca za njom gova 
i lijeno rastežući riječi, reče joj: 

— Poslušaj, da ne plače mali. 

— Zašto sama ne napneš uši! — iskesi se Lucija i iziđe. 

Sad je u kuhinji bio mir. Kuharica je brisala posljednje ko- 
made pribora za jelo, a Jeca cupkala batačić pečene piletine. 
U njenu masnom podbratku odrazivalo se električno svijetlo, 
što je visjelo pred njom. 

Domalo se vratio i šofer. Pružio Jeci čašu s pivom, a drugu 
zadržao u ruci: 

— U tvoje zdravlje, Jeca! 

Jeca požudno ispije čašu i reče udahnuvši zadovoljno dah 
u se: 

— Baš sam ožednila! 

— Pije li se i u tvojim Maovicama pivo? — upita porugljivo 
kuharica. 

— Šta je dražite neprestano? -— dje šofer. — Ciua vam ne 
čini ništa. Ona nikome ne čini ništa! Qna je dobra! — nadoda 
i lagaško joj prijeđe rukom preko crne, masne kose. 

Jeca makne glavom otimljući se tome milovanju. A kuharica 
odveže kecelju i, bacivši je naglim zamahom na bližnji stolac: 


— Ne ću da vam smetam! — reče i iziđe, zalupivši vratima 
za sobom. 

— Šta im je danas? — upita Jeca. 

— Pusti ih — reče šofer — ispij, pa izađimo u baštu. 


— Meni je i ovdje dobro.. 

— Vani je ljepše — odgovori on, stojeći iza nje i gledajući: 
joj u zatiljak. Onda se prigne i povuče svoje lice preko njezina: 
— Vani je mjesečina. 

Ona opet odmakne glavu: 

— Nije mi do mjesečine. 

On je stajao iza nje. Spustio ruku na njeno rame, pa sve go- 
voreći dalje o mjesečini i šetnji u bašti, puzao prstima prema. 

njenom vratu, sve do pod grlo, da joj najzad turi šaku u prsi, a 
u isti čas je ugrize u zatiljak. 

Jeca, koja je držala čašu s pivom za držak, razbješnjela kao 
vučica skoči naglo, pomakne se nekoliko koraka od njega, pa za- 
sikta kroz zube: 

— Opalašu jedan! — i u isti čas baci snažno prema njemu 
čašu, koja okliznu s njegove glave, udari u kredenc, na kome 
prsnuše sva stakla žestokom lomljavom. 

Šoferu mlaznu krv preko sljepočice. ' 

Za čas se nađoše svi u kuhinji: i kuharica i Lucija i gospo- 
din Toni i gospodin Šime, ovaj sa snopićem karata u šaci. Pre- 
strašeni i začuđeni pitali su, što se desilo, a kad su vidjeli okr- 
vavljenog šofera, uzbrinuli se i uzvrtjeli oko njega. 

— Ništa, ništa — govorio je on, držeći maramu na sljepo- 
čici. — Jeci je upala muha u čašu pa je htjela prosuti pivo kroz 
prozor. Čaša joj nekako ispuzla, a ja htjedoh da je uhvatim na 
letu. Mjesto rukom, dočekah je glavom — 

— Vode, hitro vode i jednu krpu! — užurba se Toni. 

Jeca skoči, nađe nekakvu krpu, smoči je pod slavinom i poče 
da ispire šoferu ranu. U to začu kako se gore dreči dijete. 

— Lucija, isperi mu ti ranu — reče ona sobarici, pruživši 
joj krpu, i naglo potrči iz kuhinje. i 

Gospodin Šime, koji je, dok je Lucija ispirala šoferu ranu, 


šetao gore dolje, udari najednom srdito onim snopićem karata, | 


što je držao u šaci po stolu i reče: 
— Izvedi auto. i idimo u bolnicu da te poviju. 


Svako jutro, oko devet, a katkad i ranije, dolazio je stari 
Šime u kuću svoga zeta da obiđe maloga. Lucija je u to vrijeme 
bila već gotova sa spremanjem soba, a poslije toga bi se zavu- 
kla u svoju i tamo krpila ili šivala do ručka. Kuharica se pri- 
lično dugo zadržavala na pijaci, vraćajući se obično oko deset, 
pogotovu odonda, otkad nema gospođe Zanze. Jeca je cijelo ju- 
tro bila zabavljena što s djetetom Što samom sobom, da poslije 
iziđe s njim u baštu, a katkad i u gradski džardin ili na obalu. 

Tamo je najvoljela, jer je rado gledala gradski svijet i rado se 
nalazila, gdje je bučno i šareno. 

Stari je uživao u svojoj funkciji sretnoga djeda, tetošio 
unuče, noskao ga, ljuljkao, tepao mu u metatezama, iskrivljenim 
riječima i slovima u riječima, škakljao ga po tabančićima 4 mi- 
lovao po tjemenu, dok je saslo. Katkad bi mu ruka zalutala 
između djetinjeg čeoca i Jecine sise, u koju je upirao zglobove 
svojih prstiju. 

Jeca se nije bunila. Činila joj se potpuno prirodna ta star- 
čeva nježna briga, i nije, valjda, ni slutila, da bi taj dobri 1 stari 
gospodin mogao da krije iza svoje nježnosti kakve druge misli, 
bestidne možda i pohotljive. On je svaki put, kad je god dolazio, 
donosio za dijete kakvu igračku, što zvecka ili zvrnda ili pišti, 
pa kušao da ga zabavi ili nasmije. A ni nju, Jecu, nije nikad 
zaboravljao, i njoj je donosio ponešto, ispočetka grumen čoko- 
lade, slatkiš kakav, voćku, a kasnije po koju maramu, bazarski 
prstenčić ili minđuše, koji put i kakav. stari srebrni novac za , 
njen đerdan, pletu, forintu ili talir, tako da mu se ona veselila 
kad god je čula da uzlazi uz basamake. Primala je svaki taj dar 
bez ustručavanja, jer je držala da hoće da je nagradi, što. se | 
brine i pazi na dijete. Njegov zet, Toni, zabavljen čitav dan 
svojim poslom, nije se mnogo brinuo za dijete: kad je ujutro 
odlazio iz kuće, ono je spavalo, kad je dolazio na ručak, opet 


je spavalo, samo prije večere bi ga pogledao na čas, uzeo na 


ruke, a kako nije naviklo na nj, obično bi zaplakalo, našto bi ga 
opet njoj vratio. Desilo se dva tri puta, u noći, da se probudilo, 
razdrečilo i ne moglo dugo da se smiri, prejelo se valjda, nadu- 
nulo, pomokrilo, onda bi se digao iz postelje i došao u njenu 
sobu da vidi, šta mu je. 

“To petljanje i vrdanje muškaraca oko nje bilo je Jeoi ra- 
zumljivo. Nema žene u kući, pa nije čudo, što se oni propitkuju 
i zauzimlju za maloga. Katkad su joj se pričinjali smiješni: stari 
svojim djetinjarijama, a Toni svojim strahom, jer je za svaku 
sitnicu htio da zove ljekara. Iz početka je malo smetalo njino 
dolaženje, upadanje u njenu sobu bez obzira, da li doji ili leži 
ili se moli, ali privikla se brzo i na to: pd i kod nje, kod kuće, 

ulazi muški svijet, što živi s njom pod jednim krovom, i izlazi, 
bez pitanja i kucanja. 

Jednoga dana dođe gospodin Šime nešto ranije nego obično. 
Lucija je spremala Tonovu spavaću sobu, a kuharica nije još ni 
izišla. Stari uđe k Jeci noseći pod pazuhom nešto zamotano, ši- 
roko, ravno, teško, poput kakve daske. Mali je još spavao, a ona 
je stala uspravno u dno svoje postelje, okrenuta prema zidu, 
preplela ruke ispod prsiju i tiho molila. Ostala je u tom stavu i 
onda, kad je čula da su se otvorila vrata i da je neko ušao. Mi- 
slila je u prvi čas: Lucija sa kavom. Ali kad onaj Što je ušao nije 
stupio naprijed, ona se okrene i opazi staroga gospodina. 

— Samo ti moli — reče on, naslonivši uza zid onaj svoj 
zavezak. 

Jeca završi molitvu, prekrstivši se tri puta: 

— Svršila sam — reče, radoznala, šta je on to donio. 

Stari počne da odvezuje zavezak i izvuče iz hartije veliku 
bizantinsku ikonu: . 

— Da ne moliš pred praznim zidom! 

— Kako je lijepa! — klikne Jeca s oduševljenjem u očima. 
— Jest — reče stari — i stavit ćemo je tu nad posteljom. 
— Da, a gdje vam je ikonos? — upita ona razočarana. 
Gospodin je pogleda začuđeno, kao da ne razumije: 

— Šta je to? 

— Pa ono, na čemu stoji ikona, i kandilo! — odgovori Jeca. 
— Pred Bogorodicom uvijek gori kandilo. 


— Bit će i to — reče on i nasloni ikonu na gornji dio po- 
stelje, gdje su u taj mah padali kroz pendžer prvi zraci jutr- 
njega sunca. Zlatna aureola oko Bogorodičine glave i ona druga 
manja oko glave njenoga djeteta bljesnuše kao dvije vatre. 

Jeca se ganula. Činilo joj se, da je ušao netko njen, netko 
njoj bliz i drag ju tu sobu, netko, tko će je čuvati i s njom se 
razgovarati, tako da više ne će biti sama, bez ikoga svoga, u 
tuđem gradu. Pa iznenada prihvati gospodinovu ruku, prinese je 
na svoja usta i reče tiho: 

— Hvala vam! 

On nije otimao ruke. Prepustio je ženi, da je ljubi i govorio: 

— Ništa, ništa, samo kad si zadovoljna! 

—1 jesam, i jesam — odgovarala je ona, sretna, možda | prvi 
put otkad je otišla od kuće. 

Malo zatim donijela je Lucija kavu za Jecu. I bijela hljeba 
i mladog masla i lončić skorupa. Ulazeći udarila je nehotice no- 
gom o vrata. 

— Pst, mali još spava — reče srdito stari. 

Lucija slegne ramenima i odlibi se van. 

Kad je Jeca kasnije dojila maloga, stari se nešto uznemirio, 
uzvrpoljio, vrtio se uz postelju, na kojoj je ona sjedila s djete- 
tom u naručju. Na mahove bi se ustavio, gledao kako dijete 
sasne, i govorio zapetljavajući jezik u riječima: 

— Znaš, Jeca, kako da ti kažem, znaš, šta vele pametni ljudi? 

Ona ga je gledala mirno, gotovo bez ikakve pažnje. 

— Vele da mlijeko od žene, kako da ti kažem, pomlađuje. 
Produžuje život onome, koji još nema dugo da živi. 

Jecina se pažnja pojača: 

— Ni to nisam nikad čula! 4% 

— Jest, jest — zaintači stari — nekoliko ga nedjelja piješ 
i nekoliko godina život produžuješ. : 

Sad se Jeca nasmije i prekrsti se: 

—_.V imja oca i sina. 

— Tako stoji u Sv. Pijte da je neka kći hranila svoga oca 
svojim prsima — 

— U Sv. Pismu? — čudila se ona. 

— Jest — reče stari, a onda, oklijevajući ponešto, nadoda: 
— Zar ti ne bi učinila isto, da te neko tvoj za to zamoli? — Sad 
je stajao kraj nje i milujući djetetu glavu tiskao je ruku mimo 
njenu sisu. 

*— Možda i bih — odgovori Jeca. 

— Da te ja zamolim, na primjer — i sjedne uza nju. 

Nju obuze stid, kao da je sva gola. Diže dijete s prsiju i za- 
kopča košulju kao da se brani. 

Stari reče sa prijekorom u glasu: 

— Braniš se od mene! To je isto kao da ne daš gladnu pro- 
sjaku parče hljeba! — I vještom joj kretnjom odgrne košulju, 
turi glavu između nje i djeteta, pa započe da sasne. 

Slijedeći dan i druge dane zatim dobivao je bez otpora svoj 
obrok mladosti. 


Kad se gospođa Anđelina vratila iz Davosa, prestalo je sve 


to. Ona je dolazila k djetetu još prije nego je Toni odlazio u 
sud, ostajala čitav dan u kući, tako da Šime nije imao prilike da 


bude s Jecom na samo. Uzalud je vrebao na zgodan čas, izmi- 
šljao ovo i ono, trčkarao gore k njoj, čim bi Anđelina sišla dolje. 
Stara mu je neprestano bila na putu. A i Jeca kao da je izbjega- 
vala, koliko je mogla, da se s njim nađe. Bila je sretna, što ga 
se kurtarisala. Držala se stare gospođe, nosala dijete po kući, po 
bašti, bježala iz svoje sobe, kadgod je mislila, da bi je stari mo- 
gao napastovati. 


— U što je on to zajurio! — govorila je sama sebi. — Pa to 
se ne da podnijeti! Umrla bi od sramote, da tko sazna, iako te 


stoji, kako on veli, u sv. Pismu. Ni Stevanu ne bi mogla o tom: 


što kazati, ni svekrvi, ni svešteniku, ni vlastitoj materi. O vraže, 
vraže, na što se ona namjerila! Zašto ga samo nije odgurnula 
nogom onaj prvi put, prošla bi ga već volja kao i šofera, komu 
je čašom razbila glavu. Svi su oni psi, svi muški, i ne preostaje 
nego k6cem po njima... A i ovaj gospodin Toni, i on se ne- 
kako smuca oko nje, na večer kad mu tast i tašta odu iz kuće, 
zove je svaki čas, zaviruje u njenu sobu, čim se dijete oglasi, pa 
i najsitnijim jaukom. 

Tako je došla zima i Božić s njom. Obdariše je košuljama, 
postolima, velikim zlatnim obocima, novcem. A na njen Božić 
dadoše joj Stevanovo pismo sa dobrim željama i dobrim vije- 
stima o malom Jovi i kako im je sada svima dobro, u kući mir 
i berićet, krava je tu, nekoliko ovaca, gotovo stado, u hambaru 
žito, u trapu krumpir. Svega ima — piše Stevan — samo nje 
nema. I teško mu, da je nema: 

Prohtjede se i njoj da njemu piše. Gospođa joj dala har- 
tije i olovku, pa dok je dijete spavalo, išara ona nesigurnim ru- 
kopisom i krivim slovima čitavu stranicu. Sretna je, što im je 
dobro i što su zdravi i što misle na nju, kao i ona na njih. Vri- 
jeme prolazi sporo, a rad bi da vidi svoje Jovanče i da ga po- 
doji bar jedamput. Ali on se zacijelo odviknuo od materinje 
sise i srče vareniku kao veliki. R4no moja! Još dugo me k tebi 
nema! Proć će i Đurđevdan, i Jovandan, i Sv. Nikola, a ona još 
ne će doći. Nikad ne će doći, nikad više. 

Pa se rasplaka nad onom hartijom spustivši čelo na nju kao 
na pokrov. 


Početak je februara bio vrlo studen. Žestoka je bura vijala 
sitnim prašnjavim snijegom, koji se stiskao uz zidove kuća i 
uvlačio kroz pukotine vrata i pendžera u konobe, trijemove, sta- 
nove. 

Mali je Šime nazebao i jako kašljao, teško dihao s punim 
nosićem, a i vrućica ga pomalo držala. U kući se sve uzvrpo- 
ljelo, uznemirilo, pozvaše jednog ljekara i još jednoga, koji 
propisaše ljekarije i obloge i koješta još. 

Gospođa Anđelina, nesnosljiva, nervozna od straha, histe- 
rična, vrludala je po kući davajući naloge i opozivajući ih, zahti- 
jevajući sad ovo sad ono, prigovarajući svemu i svakome. 

— Da se nije možda otkrio u noći — govorila je Jeci — dok 
si ti spavala, ili si ga držala na promaji, a možda si s njim na- 
glo izišla u baštu, iz toploga na hladno, po takvoj zimi — 

— Nije, nije — branila se ona — nazebao, kako se već na- 
zebe, to dođe i prođe. Uzet ću ga u noći k sebi u postelju, grijat 
ću ga i paziti na nj, nek se ne boji. Proći će to. Samo neka dođe 
malo sunca. 

Ali stara se nije mogla smiriti. Njoj se vrzle po glavi koje- 
kakve misli s obzirom na bolesnu Šiminu majku, od koje je za- 
cijelo naslijedio slabašna neotporna pluća, a možda i njenu 
bolest. Do kasno u noć sjedila je s mužem i zetom u susjednoj 
sobi, raspravljajući o svim mogućnostima, što bi se moglo desiti 

zbog Šimina oboljenja, pogotovu zabrinuta šta bi bilo sa Zanzom, 
da dijete, ne daj bože, nastrada. I poletjela bi svaki put; kadgod 
bi čula da mali kašlje, da mu uspe u usta žličicu ljekarije ili da 
mu izmijeni oblog. 

Iznemogla od uzbuđenja, brige i nespavanja, jedva se od- 
hrvala snu, pa je svaki put bilo natezanja s njom, dok bi je 
muž i zet nagovorili da ide kući. 

Odlazeći ostavljala je stotinu preporuka: Jeci, da bdi nad 
djetetom, da ga dobro umota, da pazi kako ne bi izvuklo ručicu 
ispod jorgana ili se izmotalo iz obloga, a zetu, da prigleda ako 
kašlje, da mu pruži ljekariju, da mu opipa čeoce. 

Prve i druge noći mali se nije budio. Skutrio se uz Jecu, potio 
se, malo se miješao, al nije ni plakao ni kašljao. Treću noć davio 
ga kašalj svako malo vremena. Usput bi plakao i grčio ruke. 
Jeca bi kušala da ga umiri dajući mu sisu, ali teško je sasno, jer 
mu je nos bio začepljen. U susjednoj sobi Toni se budio, čekao 
čas da dijete prestane s kašljem, a kad nije prestajalo, dizao se, 
odjeven samo u pidžamu, pa odlazio prijeko da mu podmaže 
nozdrve nekom masti i uspe žličicu sirupa u usta. To se ponav- 
ljalo nekoliko puta u noći, sve do u zoru. 

— Pustite vi to, gospodine — govorila je Jeca — ja mogu i 
sama. Sad znam kako se to čini. 

— Ne mari, Jeca — odgovarao je on — kad se već probu- 
dim, onda mi nije teško ni da se dignem. A i tebi je nespretno 
držati dijete i u isto vrijeme sipati ljekariju u žličicu. 

— Kako vam drago — reče ona. — Samo da i vi ne naze- 
bete u tom hladnom jutru. 

I on se vraćao u svoju sobu, legao u postelju ali više nije 
mogao da zaspe. Mučile ga neke misli, koje nije očekivao. Kako 
je to sve čudno, a ujedno i smiješno. On tu sam kraj te mlade, 
lijepe žene, što leži u postelji, u noći, ulazi k njoj i izlazi, i ne 
treba nego da ispruži ruku — a onda je pokušavao da se oslo- 
bodi tih misli, uzimao kakvu knjigu da čita, silio se.da razmišlja 
o poslu, što ga danas. čeka, o ženi, koja se još uvijek tuži da joj 
nije dobro, o tom pustom životu što ga sada vodi, o bolesnom 

djetetu, koje bi moglo. da dobije upalu pluća, da se uguši u 
kašlju, i tako. malo pomalo zaboravljao na one svoje prve misli. 

Iduće večeri porasla je malo vrućica. Pozvali su ljekara, 
koji je rekao: sve ide normalnim tokom. Vrućica kod djece ne 
znači mnogo. Ne ide na gore. Katar sazrijeva. Sutra bi: moglo 
biti bolje. ' ' 

Uistinu mali je lako i rano zaspao, tako da je i gospođa An- 
đelina s mužem ostavila rano zetovu kuću. Toni je ostao da na- 
piše Zanzi pismo. Pisao je dugo. “Rasuo se u sentimentalnostima, 
nježan sav i raskvašen, kao beškot u vinu. Kako mu je neizrecivo 
teško bez nje, kako će doskora doći da je vidi, čim dobije odsu- 
stvo, za Uskrs možda, kako jedva čeka da je uzme na ruke i po- 
nese i zaljulja kao malog Šimu, da je gleda dugo u oči i da ih 
dugo ljubi, jedine oči, koje voli na svijetu, više od svojih vlasti- 
tih i još koješta puno diskretne erotike. Kad je svršio, bio je uz- 
buđen kao mlad ljubavnik u nestrpljivom očekivanju. : 

Bilo je kasno, kad je legao, daleko iza ponoći. Vani je zavi- 
jala bura, lomila stabalje ispod prozora i naglo okretala kokotić 
na strehi, što je škripao u zarđalom jednoličnom ritmu. 

Nije se još ni ugrijao, kad začuje da mali kašlje. Čekao je 
da prestane, ali on sve više i jače, raskašljao se kao .da će se 
udaviti. Skoči i poleti tamo, dade mu ljekariju i omasti mu nosić 
kao obično. Pa ostade pred Jecinom posteljom da vidi, hoće li 
se smiriti. : m. ; 

Na ikonosu pod Bogorodicom, vrh Jecine glave, titralo je 
kandilo, slabo osvjetljujući veliku prostoriju. Jeca je ležala na 
boku, podbočena o lakat, otkritim prsima, pod kojima je ležalo 
dijete. diogm osa 
Toni je gledao u ženu, ne misleći više na: dijete. Noge su. mu 
podrhtavale pod koljenima, zubi čvokotali: 

— Smrznut ćete se, gospodine — reče Jeca. 3 

— Jest, hladno je — odgovori on i prošeta se gore dolje i 
dođe s druge strane postelje, Jeci izaleđa. <-> > bosa 

Dijete je međutim primilo sisu i sišući mirovalo.. Ona: se'na- 
am nad njim da mu bude laglje: Onda okrene malo lice prema 
onu: Boa Žiči kon 

— Sad možete otići. 
On ne odgovori, samo pruži ruku i zavuče je Jeci čespa, niz 
pleća. 

— Sav ste kao led — reče ona, uvukavši vrat u ramena. 

— Kako si topla! — šane on. Pa razdražen tom toplinom, 
podigne hitro jorgan i zavuče joj se iza leđa. 

Ona je dalje dojila. Nije se ni makla. Samo je polako spu- 
štala glavu na jastuk, i bez ikakva otpora, valjda od obzira ili 
od slabosti, tiho vapila: : 

— Nemojte, gospodine! Molim vas, nemojte! 


Dva tri mjeseca potrajali su ti odnosi. Nit je ms znao za 
njih, nit je mislio na što takvo. 

Mali je Šime davno ozdravio, dobio ponovo svoje podvolj- 
kaste kolačiće, zaokružile mu se ručice u zglobovima, nabili se 
butići kao u prepelice bataci. Smijao se već, raspoznavao sva- 
koga u kući, kušao da brblja: gotovo da govori. 

Svi su pripisivali to Jeci u zaslugu, bili joj zahvalni i sma- 
trali je već kao svoje čeljade. Po njoj se ravnali, prema njoj sve 
udešavali, davali joj toliko, da je već u svojim našivačima skri- 
vala malo bogatstvo. Samo je stari Šime nosio prema njoj pri- 
tajenu neku srditost, krivio nju, što nije nikad mogao da bude 
s njom ni pet minuta nasamo, uvjeren, da je to moglo biti, samo 
da je ona htjela. 

<. Jednoga dana odluči gospođa Anđelina da ode na pijacu 
s kuharicom. Uoči toga, za vrijeme večere, pripovijedala je, 
kako joj se čini, da su se izdaci naglo povećali, da kuharičini 
obračuni ne odgovaraju cijenama robe, da je sve jeftinije nego 
što ona iskazuje. Stari je osobito zagovarao kontrolu nad kuha- 
ricom, bunio se žestoko, što joj se sve prepušta i tek se onda pri- 
mirio, kad je Anđelina pozvala kuharicu i najavila joj, da će 
ona s njom sutra u kupnju. 

Sutra, čim su one izišle, već je stari bio tu. Jeca je čula auto 
i zaključala se. Našavši vrata zatvorena, on se zapanjio od čuda: 

— E, šta je to! — klikne i zakuca. 


“ša 








— Tko je? — upita Jeca. , . 


— Otvori, ja sam — odgovori srdito stari. 
— Ne mogu — reče ona tankim glasom, kao da pjeva. — 
Oblačim se. 
* — Hoću da vidim maloga! — einastietea je on. 


— Pričekajte malo. 

“Stari je nešto zabeštimao talijanski, pa se uskomešao po kori- 
doru kližući po ćilimu od jute lakovanim postolima, Što su škri- 
pali u. pregibima kao sitni cvrčci. Dva tri put se ustavljao kraj 
vrata, sagnuo se i zavirio kroz ključanicu. Vidio Jecu već obu- 
čenu kako oblači maloga. I razgoropadio se: 

— Što ne otvaraš! — pa povuče naprasito kvaku gore dolje 
kao. da će provaliti. — Vidim ja; obučena si! Otvori. 

— A kad nije odgovarala, uhvati ga bijes i stane udarati 
nogom u vrata: - 

 — Vlahinjo! Beštijo! Otvori! 

Lucija je doletjela iz prizemlja ća vidi, što je ta buka, ali 
stari se izdrčči i na nju: . 

— Marš, za poslom! 

U isti se čas pojavi Jeca na vratima sa djetetom u naramku. 

— Kud ćeš? — upita je on nešto mirnije. 

— Na šetnju s malim — reče Jeca i pođe niz stepenice. U 
trijemu stavi maloga u dječja kolica, izgura ih pred sobom na 
ulicu i pođe, ne obazrijevši se ni jedamput za sobom. 

Otišla je ravno u gradski džardin. Sjela na jednu klupu kraj 
srednjeg rondela, dovukavši kolica u hladovinu, da djetetu, što 
je putem zaspalo, ne bude sunce prejako. Bio je vedar majski 
dan, topao, gotovo kao ljetni. Naokolo po nasadima puno cvi- 
jeća svih šara i vrsta, kosovi se provlačili kroz džbunove, a 
mali se vodoskok naprezao da što jače digne u vis svoj tanki 
slap. Dječurlija se naganjala i kričala po puteljcima, a na osta- 
lim klupama drijemali starci, brbljale ženske, što su pazile na 
djecu, ili sluškinje bez mjesta. 

Jeca je gledala nehajno taj život pred sobom i prepuštala se 
Svojim mislima. Najvoljela bi, da joj je nekamo otići, daleko od 
tih ljudi, s kojima živi, ali ne kući gdje je Stevan, nego gdje je 

Jovo sam s njom. Stevana se boji, da joj ne pogleda u oči, jer 
ona će ih zacijelo zatvoriti od stida ili. će ih okrenuti u stranu, 
jer ne će moći gledati ravno u nj kao nekada. Napipat će on 
tragove tuđih ruku na njoj, što su je milovale u tolikim noćima, 
dok je bila daleko od njega. I pitat će je, jednako kao onda, kad 
se vratio iz soldata, je li je tko dirao, napastovao, i da Y je 
ikome pustila da je podraga ili poljubi. Zna ona za svaku riječ, 
što će joj on reći, ali ne zna, kako će mu odgovoriti. Sjeća se 
dobro, kako mu je onda otvoreno odgovarala: — Nije. — Niko. 
— Glavu bi mu razbila. — Oči bi mu iskopala. — Al što će mu 
reći sada? Šutjet će, valjda, šutjeti i ne odgovarati, jer lagati ne 
zna. Radije priznanje, nego laž. Radije neka je ubije, nego laž. 
Jer ako prizna, vidjet će da ona sama nije kriva. Sve je došlo 
samo od sebe. Da je nisu gonili, da ostavi kuću i dijete, da služi 
za novac, ne bi dolazila iz napasti u napast, ne bi je lacmani tako 
obrlatili, niti bi se ikada spandžala s ikim. Što je ona znala, ka- 
kve su sve te njihove mušavede i varancije! Jedan sa cvanci- 
kama i ikonama, a drugi sa drhtanjem i cvokotanjem od zime, 
da mu se smiluješ. Vraga je on htio da maže malom nozdrve i 
da sipa u nj ljekariju, k njoj je on htio, u njenu postelju, gdje 
se priljubio uza nju kao pijavica uz meso. Tako je bez htijenja 
i bez volje — a ' ' 

Najzad se dosjeti, da na nju pada nečija sjena. Podiže glavu: 
nekakav soldat pred njom. Protrnula je u cijelom tijelu. Tako 
je izgledao njen Stevan, kad je jednom dolazio kući na odsut- 
stvo. Prije nego je došla k sebi, reče soldat: 

— Jes' ti to, Jeca?_—- i 

Ona ga pogleda malo bolje, ali kako je stajao prema suncu 
nije ga odmah prepoznala. Digla je ruku nad oči, pomakla malo 
glavu na stranu i onda rekla: ' 

— Krstane! ' 

— Nisi mi se nadala, a? 

— Znala sam, da si ovdje, al tko da ti se nada u ovolikom 
gradu. | Bvaše 5 | 
> On sjedne uza nju. Zavezak što je držao u ruci, stavi na 
klupu, kraj sebe. 2 g : 

— Eto vidiš, trevi se i to. 

— A što se ti šetaš ovuda u ovo doba. Zar nisi u službi? 

— Nisam još — reče on — malo prije sam se vratio sa od- 
sustva, pa ne moram da se prijavim do večeras. E baš mi je 
drago, što se nađosmo. 

— A odakle dolaziš? — upita ona radoznalo. 

— Sa stanice. Od Drniša željeznicom, a od Maovica do 
Drniša pješice preko Lemeša. 

'— Što rade moji kod kuće? — nastavi nestrpljivo Jeca. 

Krstan pljucne daleko preda se: 

— Što rade? Dobro im je. Uzorali, posijali, okopali. Štalu 
sagradili. Kuću obzidali, digli s nje ševar i pokrili je pločom. 
Bijeli se iz daleka kao crkva. Veselit ćeš se, kad se vratiš. 

— Onda veliš, Stevan zadovoljan? — nastavi Jeca. 


— Pai je — odgovori Krstan i dohvativši zavezak počne 
da ga odvezuje: — E, da te ponudim! 'Toga ovdje nema. — I 
pruži joj odmotanu hartiju: — Uzmi jedan. 

— Uštipak! — klikne Jeca iznenađena — otkad ih nisam 


jela! 

I odgrize s kraja parče, ostaviši u tijestu jasne tragove 
svojih zubi. Onda poslije malo: 

— A moj Jovo, rano moja? 

On je pogleda na čas i odmahne rukom: 

— Ah, što! Mladi ste. Lako ćete namiriti izgubljeno. 

— Što govoriš? — upita ona uhvativši ga za lakat. 

— Doći će drugo i sve će biti kao i prije. Tako je uvijek, 
kad se dijete otkine od sise. ' 

Jeca skoči, ispusti iz ruke uštipak i zagrabi Krstana za ra- 
mena. 

— Što je? Što je s Jovom? 

Krstan se dosjeti, da ih gleda svijet oko njih, pa reče tiho: 

— Umiri se, Jeca. Dijete je umrlo još zimus. 

Ona se zaljulja kao da će pasti. Požutjela sve do pod grlo 
kao vosak. Onda prevuče podlakticom preko čela, uhvati kolica, 
pa se bez i jedne riječi žurno uputi prema izlazu. 

Soldat, iznenađen, ostade nepomičan, gledajući za njom. 

* Kad je došla kući, Jeca se zatvorila u svoju sobu, izvukla 
ispod postelje svoj kovčeg i na brzu ruku strpala u nj ono malo 
stvari, što su bile njezine. Sve, što je dobila od gospode, ostavila 
je u ormafu i bili su tu i stari srebrni novci, što joj je dao stari 
Šime, i broš od gospođe Zanze, i minđuše i kojekakve džidže i 
nakiti i vitice — sve, sve do posljednje sitnarije. Čak i jedan 
novčanik, što joj je dao Toni, s jednom hiljadarkom, kojom joj 
se odužio i koju nije poslala ljekaru u Vrliku, jer nije htjela 
da takav novac dođe Stevanu u ruke. Zadržala je za se nešto 
malo sitniša, za svaki slučaj. Onda je podojila maloga, rekla 
sobarici da pripazi na nj, dok se ona ne vrati i otišla, na stanicu, 
da priupita, kad polazi prvi vlak u Drniš. Ona će ići kući, svakako 
će ići. Putovat će preko Drniša i pješice preko Lemeša, u Mao- 
vice. : 

Na stanici sazna, da prvi vlak odlazi u pet sati po podne, a 
slijedeći sutra ujutro u šest. Vraćajući se kući razmišljala je, ko- 
jim da krene. Pođe li popodne, stići će navečer u Drniš, gdje će 
morati prenoćiti, jer kud bi obnoć pješice preko planine, po ne- 
poznatim stazama. Pođe li ujutro, morat će prenoćiti ovdje, uz 
onoga čovjeka, koji je noć na noć, ima već tri mjeseca, spavao 
s njom pod istim jorganom. I odluči se da krene još danas, po- 
podne, i da pričeka u Drnišu dok svane. A onda dalje. 


Mislila je da saopći Tonu, kad dođe na ručak, svoju odluku, 
da mu predbaci, što joj nije rekao, što je bilo s njenim Jovom, 
jer on je zacijelo za to znao, ali kad je bila s njim, nije mogla 
da govori. On se nije dugo s njom zadržavao, pa nije ni opazio 
promjene na njoj. Po danu je obično bio stvaran i poslovan 
prema njoj, kao da nije bilo ništa među njima. Samo u noći je 
bio maopje Kreme s pe kao da je njen pravi muž. On 


zle shićelje 


Poslije podne, nešto malo prije polaska vlaka, uzela je Jeca 
svoj kovčeg i, našavši Luciju u prizemlju, rekla joj: 


— Ja idem kući. 
— Šta si poludila! A dijete?. 

— Svejedno. I moje čeka na me odavna. 

— Ti ne smiješ ići — vikala je Lucija. — Poslat će za tobom. 
policiju. 

— Šta će tu policija. Zovem li ja policiju? Radije javite sta- 
roj gospođi da se pobrine, kako će večeras nahraniti maloga. Ja 
idem da nahranim svoga. 

— Al ja te ne puštam — uhvati je Lucija za nadlakticu. 

— Šta me ne bi pustila! — reče Jeca i snažnim zamahom 
lakta otrgne se iz Lucijine ruke. Lucija zatetura, sruši se na tle, 
a ona izleti iz kuće i pohita prema stanici. 

Čim je sjela u vagon, vlak je krenuo. I da je tko htio da je 
dostigne, ne bi imao dokad. Ali ona se nije ni brinula za to. I 
onako ne bi se dala, da je vrate, pa makar je rasjekli na par- 
čad. Zavukla se u svoj ćošak u vagonu, svoj kovčeg uza se, 
ovila ga rukom kao malo mrtvačko sanduče i putovala tako, 
puna nemira i neutješnih misli. S njom su se vozila dva tri put- 
nika, ali ona nije marila za njih, niti se pitala, tko su ni što su, 
ni kamo putuju. Jednako joj je bilo svejedno, kojim krajevima 
prolazi; niti joj je bilo stalo do mora, koje se pomalo gubilo u 
sutonu. Živjela je u njoj samo jedna misao i želja: da stigne što 
prije tamo, gdje je njen Jovo. Da stigne tamo, da ga nađe gdje 
bio da bio: u bešici ili grobu, svejedno, samo da ga nađe i podoji. 

Međutim se spustila noć. Vagon je bio slabo osvijetljen, 
jedva su se razaznavali putnici i stvari u njemu. Ona je zatvo- 
rila oči i tavorila tako u onoj tarlabuci željezničkih točaka i treski 
vagona. Sve se to valjalo sporo, jednolično kao da se putuje u 
vječnost. Na jednom poče da ječi u njoj bol, kao zvuk u zvonu, 
i kukala je u sebi i gluho naricala, sve bez suza i bez grcaja ne 
videći kraja svojoj nesreći. Dugo je ostala nepomična, gotovo 
ukočena, dok joj ne utrnuše bokovi i noge. Onda pomalo spusti 
glavu na kovčeg, i tako je obrva san. 

Malo časaka prije Drniša probudi je kondukter: 

— E ti, probudi se. Sad smo u Drnišu. 

U nekoj jadnoj, prostoj krčmi, na početku varoša . uikomsžika 
se za tu noć. Krčmar joj je prostr'o rukovet slame u prikrajku, 

dao joj nekakav istrošen biljac da se pokrije, a donio i nešto 
jela, koje nije ni dotakla. Zapitkivao je ovo i ono, ali kako je 
ona bila kratka u odgovorima, brzo je prestao, naplatio račun 
i otišao, ponijevši svijetlo sa sobom. 

Probudila se u prvi osvit. Digla se odmah, uprtila kov- 
čeg i izašla ne znajući kuda da krene. Čekat će na kakvog pro- 
laznika, da ga upita za put, što vodi preko Lemeša. I nije dugo 
čekala. Nabasao doskora neki seljak i kazao joj kuda će. 

I uputila se. ' 

Jutro je bilo rosno, vedro, obvito tankom maglicom, koja se 
pomalo sve više rijedila, da potpuno iščezne u prvim sunčanim 
zracima. Put je bio prašnjav, pun kamenja i udubina. Ona je 
išla uspravno, odlučno gotovo veselo, kao da je u njoj sve ravno 
i kao da je ništa ne tišti. Nije se okretala ni ustavljala, niti je za 
tren smalaksavala u koraku. Sva je njena snaga bila u pokretu. 
Hitila je naprijed kao da se boji, da ne zakasni. 

Onda je najednom zapjevala. Čudnu jednu pjesmu, što tamo 
na Maovicama pjevaju čobanice na paši, jednoličnu, tužnu, da 
se nije znalo da li uistinu pjeva ili nariče. 4 ' 
> Pod uzbrdicom, što se penje uz Lemeš, prestala je pjevati i 
usporila korak. Tu je i staza bila uska, neravna, sve sama izbo- 
čina. Unaokolo pusta golet, tu i tamo ublažena kakvim grmom 
smreke, kupine ili visokim strukovima paprati. A pogdjedje, 
među kamenjem smješkala se na vjetru mlada trava, kao sitna 
dječja kosa. nei 

Još nije osjećala umora, samo je jače disala i opotila se. Prsi 
su joj nabrekle i bile teške od punoće. Bože moj, koliko to traje! 
Rekli su joj, da će stići u Maovice oko devet, a sunce je visoko 
kao da je podne. Da nije možda zabasala, udarila krivim pu- 
tem. A bog bi ga znao: ona nije nikad prolazila tuda. Sretne naj- 
zad neku ženu, što je kupila suvarke. | 

— Jeli još daleko do Maovica? — upita je. 

— Čim zađeš iza onog brijega — odgovori žena — tamo su 
Maovice. ' 

“< Hvala Bogu! — usklikne Jeca i pođe dalje. 

— Stani malo! — ustavi je ona žena. — Pomozi .mi da 
uprtim ono drva. 

Jeca joj pomogne i odmah se okrene. 

— Kud se žuriš tako? — upita žena. 

— Zakasnila sam. Moram da podojim dijete. 

Kad je zašla iza ovog brijega, vidjela je Maovice. Rastrkane 
niske kućice, među koštelama i murvama, sve pokrite ševarom, 
a samo jedna pločama, bijela kao crkva. To je njezina. Steva- 
nova. Ali ona ne ide tamo. Oči joj skrenuše malo niže, ispod 
sela, na jedno ograđeno parče zemlje, u kome se bijele krstovi. 
Groblje. Tamo će ona, k Jovi. 

Sada poče da je izdaje snaga, koljena joj poklćcala i sve se 
naprezala, da izdrži još to malo. Već je stigla ispod groblja. Tu 


zbaci s glave kovčeg i sjedne na nj, da dočeka nekog dječaka, 


što joj je išao ususret. Prepozna ga i upita: 

— Simo, znaš li ti, gdje je ukopan moj Jova? 

— Kako ne bih znao — odgovori dječak — bio sam mu na 
ukopu. Dođi da ti pokažem. 

Dječak je primi za ruku i povede u groblje. Ona nije mo- 
gla da ide hitro kao on. I on je pusti, poleti naprvo, ustavi se 
kod jedne male humke s krstom opletenim u šarenoj pređi i 
dovikne joj odonda: ; 
> — Evo, ovo je Jovin grob. 

Jeca klone na koljena i, protežući ruke, dopuze. do humke, 
već jako obrasle koprivom i kupinom i drugim korovom. Ona 
se baci preko nje, izljubi najprije zemlju i ona dva sadrena 
kamena na krajevima. Raskinu zatim zapetljače na košulji, iz- 
vuče iz nje obadvije sise, pritisne ih žestoko na onu humku, u 


drač i koprivu, da su prokrvarile, pa propišta kao kukavica: 


— Jovo, rano, vraća ti se maja 
i nosi ti dva bijela hljeba .. 
A Simo, kad je vidio krv na prsima one žene, prestrašen, 
pobježe s groblja i pođe da traži Stevana: 

+M. NEHAJEV 


O BREVIRU STANKA VRAZA- 


Početkom g. 1837. Stanko Vraz piše iz Ljubljane »dragom 
bratu« Gaju: »Ja pomljivim okom promatrah sve broje prošavše 
godine od »Danice«, ter ne nalazih, izimši narodne pčsni, ništa 
od lagotnog i milog vitja makar ni u drugom odčlu. Najviše 
ima strogih i skoro sirovih komadah, po nešto iz starih knjigah 
(izjimam s počitanostju Dubrovničane) izvadjenih, ponešto dru- 
gimi presretnimi ljudjmi sagrađenih. Ti i ostali pišeš (da s to- 
bom govorim) za našu mladež — nadju domovine, dakle i va- 
lja s rččju, kojom se zabavlja mladež, kojom je serdce momka 
ili mome ganimo, ne pak rččju, kojom divane već ponarasli, 
kamo li rččju, kojom mudruju sčdoglavci, baratiti. I gotovo Ti 
kažem, da Ti včkoma nećeš sčdoglavacah, koji nisu još domo- 
rodci, domorodcima učiniti. Šta Te dakle bantuje, gdč ikakav 
stari kalugjer Zagorski ili Slavonski kaže: Kaj je meni zato, jeli 
Vukotinović ovak ili onak zaljubljen. Zašto Ti dakle nebi priji- 
mao u svoj list ljubeznivih i drugih lagotnih pčsnih, kojimi se 
mladež k čitanju i čitanjem k domorodstvu mami, s tim veće, 
da je »Danica« jedini časopis, dakle encyklopaediski, koj sve 
kolike grane znanja obuzeti, dužan je.« 

Vraz, koji je u to doba bio već ispjevao »Đulabije«, nije 
zadovoljan, što »Danica« ne prima »ljubeznivih i drugih lagot- 
nih pčsnih« i ljuti se na »ikakvog starog kaluđera zagorskog ili 
slavonskog«, kojega nije briga da li su Vraz ili Vukotinović za- 
ljubljeni ovako ili onako. Vrazu nije pravo, što i Gaj u svojem 
domoljubnom listu zapostavlja liriku (»riječ, kojom se srce 
momka ili mome gane«), i što »Danica« voli riječi, kojima divane 
ponarasli, ili pače mudruju sjedoglavci. Pjesnik želi u »Danici« 
više srca; uma mu je odviše. B 

Začudo je ovaj isti Vraz, koji vojuje za pravo osjećaja, go- 
tovo kod svih svojih komentatora prikazan i hvaljen više kao 
I'homme des Ičttres, dakle kao estetski spisatelj, tumač književ- 
nih smjerova, kao urednik »Kola« i pobornik pučkoga duha pro- 

tiv dubrovčanizma, negoli kao pjesnik. Istina, lirski spomenari po 
uzoru »Đulabija« imali su epohu svoje mode. Naše bakice. iz 
bidermajerskog doba imale su svoj način ljubavnoga uzdisanja, 
za koji unuci i unučice nemaju sluha ni smisla. Glosarij. »Đu- 
labija« sa posestrimama i zagorskim Laurama iz.kruga opata. 
Krizmanića danas je kudikamo manje razumljiv negoli u vri- 
jeme, kad je Stanko Vraz i po svom »građanskom« životu bio 
putujući bard i ilirski »Minnesanger«, kojega su kitice zaista 
mirisale svježinom i prirodnim čarom, poput crvenih jabuka 
đulabija. Ali Vraz nije samo pjesnik ovoga ilirskog ljubavnič- 
kog vademekuma. On je prevodilac najljepših balada i romanca 
svjetske antologije, prvi tvorac »zvonca« (soneta) na hrvatskom 
jeziku; on je lirik, koji je ostavio nekoliko knjiga svoje poezije, 
knjiga pjesama, koje su zbilja popraćale svaki njegov životni 
korak. »Matica Hrvatska« ima u svom posjedu Vrazov portret, 
u ulju, koji je poslije reproduciran i u crtežu kao popratna slika 
Stankovih životopisa. Širok crn rubac oko »fatermerdera«, crna 
kosa bujno češljana nad čelom i crni kaput daju licu okvir tuge 
ili bar zamišljene ozbiljnosti. Taj Stanko Vraz ima već u svo- 
jim zjenicama slutnju svoje teške bolesti, od koje će i umrijeti. 
Možda je i ova slika zavela potomstvo, da u Vrazu vidi sumor- 
nog književnog sudiju i znalačkoga estetika poezije. Njegova 
polemika o vrijednosti dubrovačkog narječja i dubrovačke knjige 
uopće ostala je, čini se, i u školskim udžbenicima kao poglavita 
uspomena, koju je za sobom ostavio taj urednik prve hrvatske 
revije. Visoka, u vrijeme njegovo doista sasvim neobična zrelost 
pogleda o potrebama našega književnog razvoja zavela je hva- 
litelje Stanka Vraza da ga okrune kao književnog teoretika i 
kritika, oglušivši se mrmoru njegovih stihova. Treba priznati, da 
je donekle i tehnička (akcentska) nesavršenost mnogoga Vra- 
zova stiha otegotila shvaćanje ljepote i osjećanje topline nje- 
gove poezije. Pogotovu je na osrednja mišljenja istraživača filo- 
loga loše djelovalo to, što je otkrivena potonja svađa između 
Vraza i Gaja. Taj fakt, koji u razvitku ilirske književnosti ima 
samo djelomično značenje, jer je Gaj s tijekom vremena do- 
lazio u sukobe s većinom svojih negdašnjih poklonika i surad- 

nika, podignut je osobito knjigom B. Vodnika na stepen tobože 
nekoga osobitog otkrića o ulozi Stanka WVraza u ilirskom po- 
kretu. I tako se krivnjom istraživača, koji nisu bili kadri pri- 
mati Vraza srcem, dogodilo, da je lik ovoga našega prvog liri- 
čara u književnoj historiji zamućen i zasjenjen. 

Poslije rane smrti svoga tajnika »Matica Ilirska« je izdala 
u sjajno štampanom obliku cjelokupna pjesnička djela Vrazova, 
kojima je, kao posljednji, peti svezak, pridružena obilna kore- 
spondencija njegova, u redakciji dra. F. Petračića. Bit će da je 
iz te korespondencije ostalo nepriopćeno dosta intimnih stranica, 
ali i ovako, kako je štampana, ona objašnjava potpuno način, 
kako se Jakob Frass razvio u Stanka Vraza. Prvih mjeseci svoga 
boravka u Grazu Vraz nije nipošto na čistu o jeziku, kojim bi 
se sporazumijevao sa svojim prijateljima širom slavenskog svi- 
jeta. Dok piše njemački, njegova je izreka stilistički zrela, gra- 
matički točna. Ali kad uhvati pero da dade oduška srcu u 
»slavjanskoj« riječi, njegova pisma postaju doista mješavina slo- 
venskoga i hrvatskoga ali i ruskoga i staroslovenskoga i češkoga 
jezika. Pisma su ta isprva kaotična i po svojoj gramatici i po 
svojoj ortografiji. Ali je doskora napredak brz i velik. Vidi se 
osobito jasno u onoj drugoj korespondenciji Vraza Gaju, koja 
je saopćena od dra. Deželića u Akademijinoj »Građi za povijest 


književnosti hrvatske«. G. 1834. Vraz još me savladava ni 


»česko-ilirskog« pravopisa i potpisuje se čas »Cerovčan« čas 
»Zerovzhan«. Ali već godinu dana poslije sa svakim pismom 
Gaju napreduje i Vrazova štokavština i njegova dosljednost u 
pravopisu, tako da jena početku 1836. g. po stilu već potpuni 
Ilirac. Miklošić ga radi toga naziva izdajicom, ali Vraz se ne 
žaca izjavljivati, da mu je šećer slađi negoli »suhi kranjski 
ovsenjak«; i da ne će zamijeniti korotanske trnine za »mostar- 
sko grožđe i slađane smokve od mora kotorskog«. Prešern u 
pismu Vrazu 5. VII. 1837. (na njemačkom jeziku) kaže, da je 
»tendencija naših Carmina i ine književne djelatnosti jedino 
ta, da se kultivira naš materinski jezik«. Tko ima drugi kakav 
cilj, teško će ga postići. »Die Vereinigung aller Slaven zu einer 
Schriftsprache wird wahrscheinlich ein frommer Wunsch blei- 

ben. Es durfte Euch nicht so leicht gelingen den steierisch-kro- 
atischen Dialekt auf den philologischen Authokraten-Thron zu 
erheben. Unterdessen auch verkehrtes Streben ist besser als 
Apathie gegen alles Vaterlandische«. Prešernu se dakle nije svi- 
đala niti intronizacija štajersko-hrvatskog dijalekta. Na drugoj 
strani Vukotinović, godinu dana poslije, hvali Vrazu Gundulića 
ovako: »Gundulića čitajuć našao sam hiljad krasota u jeziku. 
Ovaj jezik mogu kazati je takav, kakvoga si za klasički i osobito 
poetički samo misliti možemo. On je mekan, glasan, gibljiv 1 
rječovit, što više trebamo? — Mnogo je razumljiviji Hrvatom, 
nego srbski«. Na sredini između ovih prigovora Vraz odabira 
kao svoj uzor jednostavnost izraza narodne pjesme. Nikakva 
apriorna gramatička gledišta, a još manje politički obziri. nisu 
bili odlučni za izbor Vrazu. Njemu su Dubrovčani odviše rafini- 
rani, u izražaju njihovu za nj ima i manire, a poglavito su pred- 
meti njihove poezije odviše gradski. Gundulić pjeva »Du- 
bravku« pozadinom šume blaženih, no tu bukoličnost poznaje 
Vraz i iz stihova Torkvata Tassa, pjesnika dvorskoga. Poslanice 
i heroide, maskerate i prikazanja, sve je to u dubrovačkoj knji- 
ževnosti za Vraza odveć puno arhitekture kamena, kapitela i 
izglađenoga stupovlja. Vraz voli izvor, ali ne ljubi fontane. 
On je u svojim pjesničkim ukusima čedo romantike, a pogotovu 
suvremenik onoga Herdera, koji je izdavao »Stimmen der VGI- 
ker«. U stvari je Stanko Vraz imao više smisla za primitivizam 
Prešernov negoli za slatkoglasje dubrovačko. Vraz je kao rođeni 
lirik odbijao svaku izvještačenost, pa ga je zato i sirovost žen- 
ske narodne pjesme zanosila kudikamo više od tradicijom posve- 
ćenih stalnih oblika poezije dubrovačke. U sonetu »Predmet 
pjesnih« Vraz Prešernove stihove »Očetov naših imenitna. 
dela...« nadopjevava priznanjem: ' 

s Moje žice (preslabe za pjesni 


Ratne) poju slovinske ljepote 
I obraza Tvoga zrak nebesni! 


Stanko ovim giječima ne odbija samo davoriju od sebe, nego 
označuje točno glas »žica svojih«, da »poju slovinske ljepote i 
nebesni zrak«  dragina obraza. Ne, ovaj pjevač doista nije bio 

rođen ni za ratnu budnicu ni za oštru polemiku, koju bi zahtije- | 


vala kritička raščišćavanja odlučnije vrste. Stanko Vraz je imao 
ironije, znao je u svojim političkim pjesmama ugristi prilično. 
Ali nad svakom njegovom dosjetkom stoji onaj natpis, što ga 
je stavio kao stihove čitatelju na čelo svojih »Komara i Obada«: 


(Mi istina), štivci ljubeznjivi! I bez bučnog po svitu imena, 
Ponješto smo grubi, neučtivi, I bez sličnog sljeparskoga liepka. 
Neštujući ničije žolencie, Al na što nam torba tuđeg hljeba, 
Nerežući nikom reverencie Našoj slavi tog liepka netreba: 
Dolazimo k svakom smjela lica Jer smo djeca značaja poštena, 

I bez fraka i bez rukavica, Istinita i uvik iskrena. 


I bez sjajnog na ruci prstena, 

Vraz je jak u svojim zanosima i veseo u svojim nadama, ali 
kod njega ne bijaše nikada postojanosti, koja bi bila potrebna 
vođi jednoga smjera. Premda je bilježeći narodne pjesme i nji- 
hove napjeve obišao slovenske krajeve od belokranjskih do rezi- 
janskih (kraj Pontebbe), ipak nije ni u tome poslu dotjerao do 
stručnije vještine, koja bi mu dopuštala svladavati sve teškoće. 
Isto tako je on, koji pače prima i Kopitarovo dijeljenje na 


Hrvate, Srbe i Slovence po dijalektima, čitavoga svog života. 


uzalud nastojao da bude Štokavac i da u praksi dokaže svoje 
teorije o prednosti narodnoga oblika nad dubrovačkim. Dok je 
apsolutni štovalac Gundulićev, Ivan Mažuranić, ostavio u Čen- 
gić-agi najizdjelaniji spomenik izraza narodnoga, Stanko Vraz 
se bori do smrti s loše postavljenim akcentima, rimama na slo- 
“vensku i dikcijom, koja nikako ne će da bude deseteračka. Ko- 
liko se Vraz namučio da suzbije elizije Dubrovčana! Ali čim bi 
se raspjevao sam, okovi štokavskog stiha postajahu tako uski, 
da su fantaziji navikloj odmala morale poslužiti i elizije i kaj- 
kavske akcentuacije. Za ljubav |Vraz upotrebljava riječ »ljube- 
zen« još u onoj blistavoj rapsodiji »Tri moći«, koja pače ulazi 
i u školske knjige radi svoje snažne i sigurne rječitosti. Ova ne- 
savršenost ili bolje reći nejedinstvenost tehnike verza kriva je, 
da se Vraz nije mnogo isticao na programima deklamatornih 
večeri u ono vrijeme, dok je u nas još bilo glumaca deklamatora 
i smisla za lijepo uobličenu riječ na podiju. A ipak je Vraz od 
svih naših lirika u svom izrazu najprofinjeniji i u svojoj tvorbi 

Andrija Medulić 


Crtež — London, British Museum 


stiha pravo čedo one pjesničke epohe, koja je u francuskom 
romanticizmu usavršila do kraja zvuk i rimu. Stanko Vraz je, 
može se reći, lirik »an sich« naše ilirske epohe. Preradović, ko- 
jega je Vraz vanredno poštovao, ima narodniji izraz i svečaniji 
patos, ali Vraz nije nigda izgubio one mladenačke naivnosti i 
seoske svježine, koja je uvijek tamburicu voljela više od gusala. 
Vraz uzdiše i za Ilirijom i za Hrvatskom samo zato, jer u 
Hrvatskoj može naći onu idilu života, koja njemu, liriku, treba. 

Iz Kranja piše 14. travnja 1841. posestrini Dragojli Štau- 
duarovoj. 

= Draga moja posestrimo! 

Tica se odkrili, kad počimlje jug toplje duvati, prema jugu tražiti pro- 
Ičtja, a ja luda tica, kada vidih prolčije, gdč se je doselilo u Hrvatsku, 
ostavih Hrvatsku za plećima, kao da zimu tražim. Ovdč ti je sbilja takova 
Zima, da me i u surini trese. Velike planine, koje oko ovoga varoša stoje, 
snčgom su prčko i prčko pokrivene. Nebo je namrgodilo lice, kao da istom 
oće snčgom da udari. A sčver — huš — huš — huš! Izmail savršeni izgled 
marlivosti, sčdi kod stola, puši i piše. »A što Vy tak grustny Stanislav Osi- 
pović?« Ali toga vam ja dokazat nemogu Izmaile Ivanoviću! Pitajte ticu, 
koju je bura odnila iz topla južna kraja medju sčverne planine. — Danas 
ovdč sve od veselja i radosti igra, danas je uzkrs. Dčca se po ulicah natčcaju 
s pisanicami, kriču, viču, smčju; grohoću. Sad zaštropoću konji i kola po 
taracu; rog zazvuči. Ah poštarski voz prolazi! ja potrčim k prozoru. Nčkakve 
stare babe kolčbaju se na sčdalah, nu ipak bi ja volio sad srnuti na ulicu, 
sesti kod njih — jerbo pošta ide proti jugu. Ti ćeš se smčjati, te kazat opet: 
Moj čovčče, Ti si zaljubljen. Lachen Sie nur gnadige Frau! nu ja nisam 
zaljubljen ili (ako Ti je draže) ja jesam zaljubljen, nu niti u Milicu niti u 
Pavlinicu, niti u Minicu, niti u Matildicu, nego u — (Lachen Sie nicht, 
gn&dige Frau!) čitavu Hrvatsku. Hrvatska je meni omilila kao mati, omilila 
kao sestra, omilila kao draga. Nemogu nigdč mirno spavati, nego u Hrvat- 
skoj, niti neću nigdč mirno umrčti, nego u Hrvatskoj. Naša poslovica kaže: 
»daleko od očiuh, daleko od srca«, ili »šta oko nevidi, srce nepoželi«. Nu 
to je laž. Ako je i kod koga istina, kod mene nije! Meni je Hrvatska čim 
dalje od očiuh, tim bliže srca! Povedj ti ovo suncu Hrvatskomu, oblakom 
Hrvatskim, i včtrom Hrvatskim, i svemu šta je Hrvatsko. Ja sam ti pisao 
jedan list iz Ljubljane, no jadan zaboravio, da ga zapečatim i odnesem na 
poštu. Uzrok tomu bila je nagloća, s.kojom smo pošli iz Ljubljane, te sam 
sve na vrat na nos strpao u ormar, medju to i tvoj list. Nu prčko sutra 
vratit ćemo se opet u Ljubljanu, te ja odmah ću sve prevratit, dok ne udarim 
Andrija Medulić : Poklonstvo kraljeva na tvoj list, pa ću ga odmah odpravit. Tako ćeš ti valjda obe Jeremiade, 

na jedan dan u ruke dobiti. Nu oprosti tvomu Jeremii za ona dva puta. 
Drugi put (obećujem ti) dojt će Solamun. — Nu došo je Dr Krobath, te 
nas pozivlje, da idemo u jedno selo, za viditi kako tamo puk živi. 5 Bogom, 
draga Dragoilo! 

Što je Vraz našao u toj Hrvatskoj, kojoj toliko ljubi sunce 
i vjetre? Našao je prije svega otvorena srca, koja su razumjela 
njegov pjesnički zanos, a našao je i jedan intelektualni krug, u 
kojem je već bila moguća diferencijacija mišljenja i ukusa i 
kakav takav književni život u narodnom jeziku. Kad hoće este- 
tizirati, Vraz piše svojim slovenskim drugovima njemački, sa 
Hrvatima i Hrvaticama može raspravljati hrvatski. U Hrvatskoj 
je Vraz mogao živjeti kao pjesnik životom bohema pa mu je 
Babukić baš šokački pisao: »Kani se ti bukare i flaše, djevojke 
i snaše i klete cigare, od čega se prsa kvare.« U Hrvatskoj je 
Vraz mogao naći shvaćanja za veselu umjetnost stiha svoga, za 
romantičke svoje zanose, za viteške ljubavi i trajna pobratimstva. 
Ukratko, kod nas je Vraz smio biti pjesnik, a da ne bude čudak. 
Zato je i prekinuo s Prešernom i sa Slovencima, zato je i primio 
na sebe muku, da bude lirski pjesnik idioma, kojemu se tek mo- 
rao priviknuti, a nije sasvim priviknuo čitavoga svog života. 
Vrazov slučaj ne smije se nipošto isporediti s Preradovićevim. 
Preradović je, istina, pjevao isprva njemački, pošto je bio izgu- 
bio sjećanje na materinsku riječ. Ali ne možemo nipošto vjero- 
vati tvrdnji nekih suvremenika, da je Preradović naučivši hrvat- 
ski, postao znamenit naš pjesnik. Preradović je doduše kasno 
propjevao. hrvatski, ali kad je propjevao, njemu se javljaju dav- 
no zaboravljeni, ali ipak poznati zvuci. Nije vjerojatno da bi 
Preradović bio mogao postati tvorac mnogih naših novih riječi, 
kad bi bio tobože istom za drugovanja sa Spirom Dimitrovićem 
naučio hrvatski, a još manje bilo bi moguće, da taj »nijemi« 
Preradović propjeva i pri tome stane pronalaziti sve bogatstvo 
jezika svoga roda onako, kako ga je gotovo glazbenom onoma- 
topejom razložio u poznatoj svojoj pjesmi. Vraz naprotiv sasvim 
jasno uči štokavski, dok pjeva. Pošto je po svoj prilici od guslara 
uhvatio pravilo, da hrvatski stih treba cezuru, a u ostalom se 
zadovoljava paralelnim brojem stavaka bez obzira na akcenat, 
Vraz je od rođene svoje slovenštine i od ljubljene »mostar- 


98 


štine« (t. j. hercegovačkog dijalekta) stvorio u svojim pjesmama 
neku posebnu jezičnu mješavinu, koja je nažalost kriva, da ga 
potonje generacije nisu mogle shvatiti onako, kao što su ga shva- 
tila i primila ilirska srca. 

No ovaj nedostatak jezika ili točnije ova (Vrazova samovo- 
lja u akcentuaciji ne može prevagnuti tezulju tako, da bi nega- 
tivno pokazala Vrazovu pjesničku snagu. Ne imađasmo nikada 
naivnijega, svježijega i neposrednijega pjesnika. Za primjer 
neka posluže njegovi prijevodi. Vraz prevodi doduše i sasvim 
političke ditirambe kao što su Homjakovljeva pjesma o Kijevu 
i njegova oda Rusiji, Vraz se zajedno s Puškinom obara na 
»Klevetnike Rusije«. Ali ondje, gdje je originalu najbliži i gdje 
Vrazov prijevod zvuči poput pjesmice, kojoj je izvor u vlasti- 
tom srcu, originali su Thomas Moore (»Irske melodije«) i skotske 
pastirske pjesmice Burnsove. Vraz je prevodio, kako se po izboru 
četvrtog sveska njegovih »Djela« može razabrati, mnogi put 
s obzirom na aktualnost ili političko značenje pjesme. Evo nekih 
imena: Vodnik (Ilirija oživljena), Kraljodvorski rukopis, Vene- 
vitinov (Pjesma Grka). Kvaliteta originala često je i osrednja 
(Jasikov), no na tim stranicama prvi put su preneseni na hrvat- 
ski jezik divotni stihovi »Parisine« i »Šijonskog sužnja« Byro- 
nova, tu je preveden posmrtni obred Mickiewiczew, tu preto- 
čeni neki najljepši stihovi Ljermontova. Stih Vrazova prijevoda 
nije metarski točan, ali je vazda zanosan i na premnogo mjesta 
po svojoj toplini ravan originalu. Iz svake stranice ove knjige 
prijevoda izbija sigurna uspomena, da je Stanko Vraz u lijepu 
stihu uživao više, no u ičem na svijetu. Čudo je već i to, da se 
u ono vrijeme našao čovjek, koji je umio prevoditi iz toliko je- 
zika (talijanski, engleski, slavenski jezici). No još je čudnije 
saznanje, da je Stanko Vraz već god. 1841. mogao teoretizirati 
o romanci i baladi. On se protivi mišljenju »nekoličine između 
naših domorodacah«, kojima »ova vrsta od poesije nije u ćud, 
koji kažu, da su balade i romance plod tuđih literatura, te ih 
ne valja uvoditi u ilirsku literaturu kao stvar, koja s narodnim 
njezinim duhom ne sudara«. 


»U tomu se ja mnčnju nikako š njim slagati nemogu, jerbo sudim, da 
naš narod (kao i svi gotovi ostali narodi) tu struku pčsamah već imade, nu 

pod drugim nam imenom poznatu. U koji će razred spadati veći dio naših 
narodnih. pčsamah (ako ih hoćemo da usporedimo polag pravilah estetičnih) 
— ako ne u razred baladah i romancah? Koji jih odlikuje duh (ako ono odu- 
zmemo, — što svaki narod imade svojeg vlastitoga, značajnoga) ako ne onaj, 
koji živi u baladah i romancah tudjih narodah. Može se obavčstiti o tome 
svaki čitatelj, koji usporedi nčmačke, engleske balade i španjolske romance 
s našim narodnim -pčsmami. Taj se isti primčr može uzeti takodjer od pč- 
samah ostalih narodah n. p. Talijanah, Francuzah i Romajah (Novo-Grkah)«. 


Vraz drži dakle, da ne uvodi ništa tuđe. No on svoje argu- 
mente ne traži u teoriji, nego pjeva balade i romance, i da pri- 
mjer bude jasniji, uvodi i asonancije. Pjesnički užitak i svijest, 
da je u vlastitom jeziku moguća ista profinjenost ukusa, kod 
Vraza je primarna. Refleksija slijedi istom osjećaj. 


Tumačeći dijelove ove knjižice, za razdjeljak »Prvo lišće« 
kaže: | 

Razdčlak nazvan »Prvo lištje« sadržava prve radostne i žalostne uzklike 
vile moje, kad je kao dčte, ludo i nejako ostavila prvi put kuću i kolčvku 
svoju. Tu ona stupkajući često se još i bojazljivo hvata za skut i rukav 
dadiljah svojih, kao što to biva gotovo u svakog dčteta godinah njezinih, 
pa i sa svim tim još kadkada padne trbuške. Bijahu joj tu dadilje vile 
stare klasičke i nove germanske i romanske — najpače iz luga. romantičkog. 
Medju lištjem ovim naći ćeš i takovog, kojeg šuštnja sami su teški uzdasi, 
a rosa jutarnja gorke suze. »Anfangs sind wir fast zu kliglich« citirati će 
učenost tvoja L. Uhlanda. Nu oprosti jim; jerbo znaj, narav je dčce, da 
više plaču nego što treba, i na svaku i najmanju negodicu zajauču izza glasa; 
a rastavi jih s kućom rodnom, s kolčvkom dragom i sa sestricami ljubljenimi, 
a ti onda gledaj, kako ćeš jih utaložiti, da ti se u suzah neutope i jaukom 
nezahlipnu. A, to isto bilo ti je i s vilom mojom u prvoj njezinoj dobi. 
Molim te još, pobratime moj! uljudno i to, a ono daj mi poštenu svoju ruku, 
da nećeš zlo gledati nčkoje rčči i forme (možebiti tebi nepoznate i neobične), 
s kojimi ćeš se sastati u razdčlku ovom. Ti ćeš iz knjige ove saznati, da su 
stvari te iz godinah 1833., 1834. i 1835., a ono iz dobe jedne, gdč se ona 
tek probudila, počimajuć -sboriti- onako kako je čula govoriti ljude rodnog 
svog kraja, a rodila se je (kako znadeš) na Malom Štajeru medju Murom, 
i Dravom. A sada ti jih izručujem u odčći tebi ugodnijoj — u narččju 
književnom. Samo ovdč ondč nać ćeš tragovah, što će te spomenuti na 
zavičaj njezin. Zato te molim, čitaj jih kao pravi domorodac. Ako li nisi 
prijatelj suzah i uzdahah, a ti ništa bolje, nego okrenuvši nekoliko listovah: 
piedani odmah na razdčlak drugi. 

Kao motto ovom prvom »Lišću« pjesnik je metnuo stihove 
Petrarkine, koji govore o zvuku, uzdahu, što bijahu rođeni u 
doba, kad pjesnik nije bio isti čovjek, koji je sada. 

' ..il suono 
Di quei sospiri, ond'io nudriva il core 
In sul mio primo giovenile errore, 
Quand'era in parte altr'uom da quel ch'i' sono 

Ni stihovi Petrarkini ni isprika predgovora ne umanjuju do- 
kumentarne vrijednosti ovih nekoliko pjesama, koje su tako 
vreli izraz osjećaja, da im je Vraz i u štampanom izdanju dodao 
točne datume, kad su nastale. Romantični su zanosi i roman- 
tične su boli ovih stihova još iz god. 1833., 1834. i 1835. Ali za 
njih vrijede potpuno oni stihovi, kojima Vraz u »Prvom ra- 
stanku«, plače nad prošlom mladošću: 


O mladosti! krasna j' bila tvoja I k6 što mat' metje povrh groba 
Prva doba, al ode k6 san: Dragog čeda ruže i ružmarin — 
S Bogom ostaj! vapi duša moja, Ja ti danas metjem, krasna doba! 
K6 da skrajni zapadnu joj dan. Na grob ovu pčsmu u spomin. 


Muževniji (Vraz i sam je zaboravio uzdahe ovih svojih vre- 
mena. Očaji neuslišene ljubavi izraženi su gdjekad i u pravim 
sablasnim slikama. U pjesmi »Preprošenoj« pjesnik “mladić re- 
sonira poput starca, kojemu je dodijalo živovanje, ali i s 
byronski: 

A da čuješ sada! U ponoćno doba, Kano nevoljnika, što ga sred stratišta 
Kad, grleć te, lica ljubit će ti mlada, Vode da pogube, prem neskrivi ništa. 
Raskošju ginula kad budeta oba; 
Zaklinjem te, dušo, neobziraj s' tada, S Bogom ljuba! s Bogom uz te sve 
Jer izza te bit će u zračnoj postavi X radosti 
Ostavljen duh najne nesretne ljubavi Sad slčdnjiput oke spram oka zablisnu 
Srdce s srdcem, duša s dušom se oprosti 
Nu već »s Bogom ostaj!« cvili moja Ruka u ručicu  slčdnji »s Bogom« 
duša: “< stisnu. 


. Evo raj ostavljam bez krivnje i grčha, Ja hrlim, _ostaviv uz te krajnu det 


Slušaj moje tuge, kojih svčt ne sluša: K6 starac pram grobu, ko sunce 
Gorki jad me prati, ostavlja utčha — k zapadu. 


Jednaka je pozadina pjesme »O ponoći« (sve umukne, mjesec 
za oblak mine, skrije se zvijezda, studen hlad zapiri, samo moje 
se srce ne umiri). Jednaki je umor u »Borbi«, gdje pjesnik uza- 
lud vapi za kratkim časima svoga svibnja. 


I0I 


Trižih sladki mir u prašnih knjigah, Iz srdca mi nauk sanke dere, 


Van u ružah pčela traži med; Mladih mojih danah sladki dar: 
Platja praha, platja gorkih brigah  Razbjenog se hvatam čuna včre — 
Sad je meni uspomene jed. Ko razbjenih dasakah mornar. 


Sentimentalnoj i to romantičkoj napravi ove patetike lako: 
je naći uzore u njemačkoj lirici istoga vremena. Kletve o nevjer- 
noj ljubi imadu na kraj kraja uvijek sličan oblik, ali ima među 
ovim najranijim pjesmama Vrazovim, koje su u »Prvom Lištju« 
već jezično dotjerane, jedna, koja se po svom patosu uzdiže do: 
izvanredne ganutljivosti. U Gracu 15. veljače 1834. datirana je 
pjesma »Izpovčst« (br. 2. zbirke). Ovih nekoliko Vrazovih ki- 
tica kao da upravo vape za tim, da budu izgovorene. Poređ 
svih akcentskih mana snaga je izražaja golema, kontrasti obi- 
lježeni plastično, stihovi teku sami od sebe, a slike prošlosti zdru- 
žuju se u idilu. Već sam početak »Izpovčsti« ima zvučnost fan- 
fara. Obrat u posljednjoj kilici s pobjedničkim usklikom »Ja sam 
ljubio — eto vijenac moj!« ima snagu apoteoze. A rastanak s lju- 
bom i prijateljima ima iskrenost, koja dopunjuje sjaj uvodnih 
stihova. Vraz je pisao ovu »Izpovčst« sluteći smrt. Na žalost je 
ova prekrasna pjesma, koju bismo postavili na jedno od prvih 
mjesta u cijeloj hrvatskoj lirici, sasvim zaboravljena. Nema je 
ni u našim antologijama, ni u školskim knjigama, kamo bi pri- 
padala već kao uzor romantičke poezije. Žalosno je, što nemamo 
ni deklamatora, koji bi od vremena do vremena recitirali ove 
upravo muzikalne stihove. Kao jedan od poglavitih dokumenata 
Vrazove liričke veličine neka bude ova pjesma u cijelosti u 
sena na ovom mjestu. 


IZPOVEST. 
“(Pisao sluteći smrt). Trnje včnac, što ga slava vije, 
Kad tčlesni duša skine tovor Žar mu znanja vir, tko iz sjeg Pi ije. a 
Kad lopata zvekne nada mnom — Dok šav igra, neznaš šta j' pokoji : 


Neće mene slavit ljudski govor; 


Jer na glavu nemetnu mi lovor 
."Ni besčdah, ni topovah grom. 


Dari, svčte, tvoi su slčparije:. 


Otrov med je, pelin cvčt je tvoj 


Al i otikiiika duh bit će ti blag 


Jer će prestat smetat njemu mir : 
. Tašti.sanci — srdcu toli dragi “Ek, 


Travne želje i varavi, vragi, : 
Praznih nadah, neprestan prepir.“ 

Da! prestat će, šta sad duša trpi, Duh moj k tebi slazit će svak dan. 
Spast š nje muke i brigah teret; 
Križ će kitit včnac — ne što crpi A ti brate, što ti u prikletjč 
Iz krvi se ne žanje na hrpi Od Mudrice uvede mi um! 
Od trupovah — neg ljubavi cvčt. Da te Slava včk u včnce spičtje, 
Razigrava grčkih maslin cvčtje, 


i jedino dobro! o lj i! 
“E gra kranee tala = sir I tih palmah hindostanskih šum! 


Ti si dušah plemenitih kruh, 
Ključ i zvčzda k raju, k pravoj slavi; 
Rado mladost ja u tebi stravi', 

Da još. onkraj prati me tvoj duh. 
Blago ti nam, gdč pod sunčni zapad 

Nadkrivo nas svojim granam bor, 
Slušo sladki naših priseg" šapat; 
Ustne samo pod cčlovma sklapat 

Dvijuh dušah vččni ugovor. 


I vi bratjo, drugovi na stazi 
Rodnog prava... s Bogom, s Bogom 
: svi! 
Bili za rod svčtli vam obrazi! 
Bran'te, diž'te, šta nepravda gazi... 
Včnac za vas na križu visi. 


S Bogom! ... Skoro duh će skinut tovor, 
O blaženstva! Al već s Bogom, ljuba! Mirno spavat trup pod gomiloj, 
Znaj i onkraj žive ljubvi san: Niti marim, bio li nad njom lovor, 
Za mnom plakat — tašta je danguba;Bio I po svčtu sa mnom dug razgovor; 
Dok nas sudna nesastavi truba, Ja sam ljubio — eto včnac moj! 


Uz Mažuranića u kancelarskom ornatu, i Preradovića u ge- 
neralskoj uniformi, građanska halja Stanka Vraza označuje 
njegovo mjesto pored ova dva velikana refleksije 1 kontempla- 
cije. Od oca je ostalo Vrazu neko imanje s vinogradom, koji nije 
nosio ni 100 forinti na godinu. Taj je »imutak« dostajao, te se 
Vraz hvali svojom slobodom i nezavisnošću. Njegovo dopisiva- 
nje vrvi od promjene adresa. Kao đak je mijenjao fakultete, a 
poslije mijenja svoja sjedišta gotovo od mjeseca do mjeseca. 
Putuje kao sabirač narodnih pjesama il prateći Sreznjevskoga 
kao agent slavenstva. Divi se na tim putovanjima čistoti duše 
narodne. Ali isto tako ne zaboravlja posestrimu Dragojlu oba- 
vijestiti, da se u poštarskim kolima uvijek u seoskoj krčmici sa- 
stao s kojom ljepoticom. Duha je vazda vedra i živahna. U pri- 
mjedbama o sebi i o drugima pun šale, koja zna biti i prilično 
paprena. Njegove satiričke pjesmice, kojima bi bio potreban 
komentar o danas slabo poznatim ljudima i dogođajima onoga 
vremena, imadu pogdjekad klasičnu kratkoću. Ali ono, što nada 
sve uzdiže Vraza pjesnika, to je slobodna, bezazlena nepo- 
srednost njegova osjećaja. U pjesmi nigdje ne sakriva sebe, 

pa kao što u svojim pismima niže sitne doživljaje, od kojih se 
sastavlja šarni i radosni njegov život, tako je i u pjesmi uvijek 
djetinjski dobrodušan, uvijek djetinjski čist. Riječ ljubav za 
ovu divnu dušicu Božju znači doista smisao svijeta. U svojim 
pjesmama popisao je sve zgodice svoga života. Perom idealista, 
koji se malo brine za velike uspjehe u životu. I ne da se pače 
ni ikakvim stalnim radom smesti u svom velikom užitku prirode 
i ljudi. Njegova poezija ima prozirnost i sjaj rose. Naivnost 
njegovih oduševljenja ima nešto od razjapljenih usta seoskoga 
momka, koji se divi svojoj »ljubci«. 


Ala je Ičpa naša Anka! Hitri ju hladci grleć kruže, 
Da 1 je istina? da P je san? Da ju odvedu u svoj gaj. 
Tresu se bor i jela tanka, 
Navidjajuć joj struk tanan. Niz stčnu prska, u dol skače 
; Brže i brže vodopad, 
U lugu sladki sbor slavuljah Gdč, igrajuć se, prst namače; 
Šuti nje čujuć sladji glas; Da ga poljubi, nosi hlad. 
Nad njome trepti roj metuljah 
Mnijuć da je cvčtak nje obraz. Tako sve čezne da ju prati 
I grli, ljubeć nježni slčd; 
U vrtlju s dive krasne ruže, Samo ja moram ovdč stati, 
Gledeć taj licah, ustah raj; Gdč me začara nje pogled. 


U ovim stihovima sve skače, kao da su pjesnikovi osjećaji 
zaigrali kolo. Vraz ima vanredan sluh za ton stiha, koji kod 
njega uvijek odgovara dispoziciji. Ne možemo nikada dosta na- 
glasiti, da kod čitanja Vrazovih pjesama moramo činiti kon- 
cesije njegovoj napola kajkavskoj napola štokavskoj akcentuaciji. 
Od lokalne njegove slovenštine ostala mu je i ljubav za jedno- 
složne rime; pošto u hrvatskom jeziku takvih nema dosta, služio 
se naprosto licencijom, da je »uzor« naglašavao na prvom slogu 
straga. Kad se uživimo u njegov jezik, naći ćemo u njemu obilje 
ljepota. Vrazov je izraz biran, bogatstvo sroka silno. U svojoj 
metafori nije nikada vulgaran — što je do ukusa, Vraz kao 
pjesnik ima neobičnu školovanost. Harambašić, koji je iz svoje 
Slavonije donio prirođenu lakoću u sipanju stihova, zna ipak 
zapasti u versifikaciju. Vrazov stih ima uvijek sadržine i nije 
igra riječi. U formalnom pogledu on.ga je umio dotjerati i do 
čisto muzikalnog efekta. Gazele /Vrazove rijetki su u hrvatskoj 

lirici primjer melodioznosti. Za razliku od »Đulabija«, koje u 
svom uskom šestosložnom stihu nisu dopuštale mnogozvučnosti, 
Vraz je u nekim gazelama pravi majstor tonalnoga crtanja. 
Njegova tužaljka »Ždral putuje toplom jugu u jesen«, ima sa 
svojim sumornim refrainom u samom zvuku slogova svu težinu 
monotonoga očekivanja boli. 
Po bezazlenosti, kojom uživa život, i po zanosima svoga cut- 
ljivoga srca Vraz je lirik od prvih, ne samo naših. Svaka druga 
njegova kvaliteta zaostaje iza ove, koja je na žalost kod nas pri- 
lično zaboravljena. A kakav bi se divan brevir dao sastaviti od 
njegovih pjesama, i lijepo udešen, raširiti po domovima onako, 
kao što su po Njemačkoj rašireni breviri Goetheovi ili Schille- 
rovi. Dragocjena ovakva knjižica oživjela bi shvaćanje velikoga 


pjesnika, i bila blag razgovor u našim danima, koji: su tako 


malo prijazni lirskom uzdahu. 

BOŽANSKI CIRKUS 


Kako me danas bole harlekini 
i tužni Augusti glupi. 

Isuse, na srce mi ranjeno 
melem pamuka privini. 


Danas bih volio da budem jako ružan. 
Da se trese za mnom svjetine Tug, 

Da budem grbav i u hodu hrom, 

I nos da imam vrlo, vrlo dug. 


Bol glupih Augusta i harlekina 

moj Isuse, toliko me tišti. 

Pođimo, pođimo k njima sa majmunom, 
koji se mirno pred cijelim svijetom bišti. 


Pođimo i sa mćdom, koji u hlačama 
vješto poigrava na štapu, 

A poslije za bijednom milostinjom 
ponizno pruža svoju staru kapu. 


Pođimo i sa bubnjem, čija je siva koža 
tako sveta i tako skupa. 


Jer bubanj je mrtvo magare, po kome malj 
još uvijek nemilice lupa. 


Pođimo tako među Auguste i harlekine. 
Samo što prije, moj Isuse sveti. 

Mi ćemo za njima od teškog bola, 

a oni za nama od sm'jeha umrijeti. 


Nikola Šop 

DVIJE PJESME 


OČAJ 


Jedan svjetli tračak sunca, koji žeže, 
pao je na moju izmorenu ruku. 

Gledam vene, kako pojednako tuku 
ispod tanke kože poput čudne mreže. 

U toj čudnoj mreži uhvaćeno bije 

moje slabo srce, puno kobnih slutnja. 
Varale ga r'ječi, varala ga šutnja... 

i sada se samo svojim žarom grije. 

U toj sitnoj mreži, koja t'jelo brani 

i mozak se trza sapet žilicama. 

I navire očaj, i navire tama, 

da me gorkim kruhom ništavila hrani. 
Jednog ranog jutra, kad se svjetlost rađa, 
ili jedne noći, kada mjesec šara, 

klonuti će moja miso usred žara 

ko na greben smrti, kad udari lađa. 
Čemu strašni konac, što ga udes sprema? 
Čemu kucaj srca, koji miso njiše? 
Čemu čovjek strada, bori se i diše? 
Odgovor je šutnja, koja smisla nema. 


UTJEHA 


A ipak je život svet, 

a ipak je divan let. 
Radost nadahnuća, 

i ushit uskrsnuća 

diže nas snagom kreljuti, 
diže nas snagom nemira, 
da duhom svetim prožeti 
budemo vječno raspeti. 
među tajnama svemira. 


Božo Lovrić 

SVAKODNEVNA PJESMA 


Mi smo naviknuti na život, na njegove dane, 
koji se mijenjaju kao i naša misao; na njegove žene, 
koje nas mijenjaju kao njegove noći; 

na susrete nenadne, na pokrete izgubljene, 

na duše bliske i na duše strane, 

na časove, kad ne znamo kuda poći 

u prostorima uspomena, na čekanje bez pomoći — 
mi smo navikli na život, pričvršćeni kO školjke 
za kamen uz to trajanje, uporno i oštro, 

i volimo ta jutra, što nam vraćaju djetinjstvo, 
i korake svoje težine volimo u sjeni, 

lutanja, ljubavi, drugove u uspomeni 

i mir ko odmor u poljskoj zeleni, 

kao poznatu kuću 

u neizrazivom čeznuću. 

“Osjećamo kroz blizinu zbivanja, što nas. muče 
naše staro srce, što u stvarima tuče. 

"Tu smo poznanici; 

u bolu i u radosti ovih dana, 

što jednoliki se čine 

mi znamo da imaju žarove i jačine, 

i dani jedan nije bio isti, 

i da je svaki drag kroz zamisli ispred daljine 
prošlosti, i svaka stvar i biće svako, 

sve nam je ljudsku nasladu neku dalo, 

veselo ili mračno, teško ili lako, 

«slast ljubavi, kojom nas je življenje usamilo 
4l bol, od kog je čovjek kao dijete plako, 

sve, što je ljudsko, dirljivo u nas se slilo 

ko mnogo zvukova muzika starinskih, 

ko poljubaca mnogo il milovanja cvijeća, 

“kO susreti sa neznanim daljinama 

“pejzaža i s dubinama 

duše neznanaca, što drugovi su naši. 

"O, taj život naš, ko stara kuća, 

vezan je za nas sjećanjem čeznuća, 

4 kada kao kajanje što smo živjeli, što smo bili, 
“bačeni s ostalima u neiscrpnom broju 

da borimo se za hljeb iP radost tijela il? pobjedu misli, 
časovi, što žele smrt, dođu teški i nemili, 
aki kO mračno nebo, što nas prazno gleda, 

kad dođu nasilnički u naše srce glasi 
ravnodušnosti duše pred svijetom punim leda, 
oživljuju poslije borbe zadnjom snagom 

umorne slike žuđenih pejzaža 

i uzdiže nas priroda, sve skuplja i sve draža 

za oči, koje stare, 

ko mnogo djece svijetle, ko djevojaka r mnogo, 

1 osjećamo jedno: još živjeti treba, 

jer samo jednom bivamo ispod zagonetnog neba; 
živjeti samo, živjeti, i ništa drugo, 

jer na to smo se navikli, u tom sve je, 

kad obični smo ljudi, i to je pjesma crta našeg lica, 
i zanos naš, taj ritam svijeta, 

to hvatanje za sunce, snagom grabilica. 


Frano Alfirević 


PUTOVANJE 


Putovati, putovati prema dalekim granicama, 
gdje sjaju se vode, gdje blistaju glečeri, 

pa stajati časak na nepoznatim stanicama, 
gdje glas prodavača lomi se u večeri. 


Putovati, putovati kroz šume, orošene, 
u haljama prozirnim od bijelih dragulja, 
kraj muzarA blagih i livade pokošene, 
kraj djece, što grade kućice od mulja. 


Putovati, putovati u plave daljine 
i prezreti ženu i boli od svijeta, 
za oblake bijele i plave čistine, 

za rosne svježine gorskoga cvijeta. 


I sa mnogih stvari veo tajne dići 

sa putom u beskraj i u bezdan visine, 
ali nikad sjaju svojih žudnja stići, 

jer sami bi visovi postali nizine. 


Jeronim Korner 

SELJACI ZAHVALJUJU JESENI 


Teško smo se, teško mučili 

Od proljeća do sada. 

Znajući, u siromaštvu se strada, 
Muke smo podvostručili. 


S volovima i konjima smo vukli 
Od jutra do noći. 

I njih i sebe smo tukli, 

Krvave bile su nam oči. 


Nebom su molitve plovile. 
Ruke zemlju rovale. 
Sumnje nade prepolovile, 
Brige nas trovale. 


Dok nisi ti došla, jeseni, 
Najdraža majko svijeta. 

I donijela nam hljeb pečeni, 
Mirisniji od cvijeta. 


I vino jače od smrti, 

Sablasti u crnini. 

I radost, od koje život se vrti, 
Virom slasti k dubini. 


Hvala, jeseni, hvala, 

Za spas od bičeva glada. 
Hvala, za hljeb što si dala 
Nama, čuvarima rada. 


ZEMLJA UMIRE 


Sve tiše, zemlja diše. 
Suncu tužnom zbog umiranja druge 
Zlatna kosa ispada sve više. 


Sve tiše, zemlja diše. 

Vjetar se pritajio u granju. 
Nije mogao izdržati više 
Jauknuo, stresao lišća na nju. 


110 


Sve tiše, tiše, zemlja diše. 
Sunce drhti i žuti. 
Sumrak mu po licu krvlju piše, 
Umire, vuka je čuti. 


Sve tiše, zemlja diše. 

Zvijezde je ugasio zadnji joj uzdah. 
Mrakom se k selu šulja strah, 
Pokoj spavača vampir siše. 


MISLI ORAČA 


U nama se često misao budi, 

Kakva će godina biti. 

Hoće li se sunce u zemlju zaljubiti, 
Ružmarin zlatni kititi joj grudi. 


Da nam sa toplih mirisnih dlanova 
Cjelivanih od znojne muke, 

Jesen ponudi svakovrsnih plodova 
Svojom, iz svemoćne ruke. 


Jer makar smo jaki ko stoljetni hrastovi 
Siromaštvo nas veže u konopce duge, 

I vuče kao da smo robovi 

Putem najcrnje tuge. 


Smetištima grada, o bože, ruga. 

Nas sinove plavokosog proljeća, 

Nas tkalce nebeskih duga, 

Rođene u travi kraj zvjezdanih svijeća. 


A zemlja plače, zemlja nas doziva. 
Glasom srne, mirisom otave. 

Ne čujemo zova od boli i strave, 
Zemlja nas proklinje, gromom poziva. 


Vlado Vlaisavljević 


III 


PJESMA O DRVENIM LULAMA 


Istočnjački trgovci s prvim lastama dođoše u naš grad 

u svilenim, žutim kaftanima s ćilimom o rame. 

Na trgu pred vodoskokom nuđaju šarene predmete, 

svirale od vrbe djeci i lutke voštane a ženama vezene marame. 


Mnoge dječje oči požudno upijaju fenjere od papira, 
što vise na dugim motkama iznad prosijedih glava. 
Viču trgovci u turbanu, a djeca uveče govore: 
To je Aladinova svjetiljka, a safir su oči udava. 


Uzet ću dvije bijele drvene lule, 

što leže pored starih mjedenih toka. 

“Tko zna, da P ne ću još ovu maglenu večer 
mirisom gorkoga drva osjetit omamu istoka? 


Pričam ocu: u Misiru crveni ibisi oko lotosa lete, 

a u Pekingu sijedi starci nargilom traže mira. 
Večeras ću u uskoj ulici dlanom dotaći djevojčin dlan, 
a ona će drhnuti od toga, što je nečija ruka dira. 


SAN 


On je moj stari znanac: mag iz Tisuću i jedne noći, 
starac iz perzijske priče o vili i patuljcima, Brada mu je 
srebrna kao mliječna staza u zimskim večerima, a oči mu 
sjaju sjajem blistavih topaza. Pred noć iskrsne iz najtamni- 
jega kuta hodnika i nečujnim korakom zastane ispred vrata 
moje sobe, pa tiho zakuca. Tada se nešto krene u meni i u 
svim stvarima oko mene i mi se zgledavamo u strahu i ču- 
đenju. Dok on gasi svjetiljku na stropu, ja osjećam da tonem, 
nestajem u ambisu zelene magle i da me nema više. 


Viktor Vida 


SLAVKO KUBAN PETRINJA 


JUTRO U PIŠKOROVCU. 


Ne sluteći nikakva zla podakeć je kitnjastih kravskih repova 
mahalo nemarno i flegmatično. Sa svake strane dugačke staje 
njih dvadeset i pet komada, svake boje i mjere. Ovamo treba 
pribrojiti još i dva bikovska repa, koji se od kravskih odlikovahu 
tek žilavijom, snažnijom konstrukcijom. 


Između tih repova, kao kroz aleju bizarnih, živih lepeza, po 
oširoku, taracanu hodniku umorno se i tromo šetao stari »švaj- 
car« Janez Dolinar. Tko i ne bi znao, da je g. Dolinar proslav- 
ljeni majstor u trapistima, švarcenberzima, ajdamerima i drugim 
sirarskim delikatesama, dokučio bi lako kakav mu je poziv već 
po njegovoj figuri. Sav je bio u stilu. U široku sivu kaputu, pri- 
stojno trbušast, na kratkim, teškim nogama, uvijenima ispod ko- 
ljena u žute, malo pljesnive kamaše, on je, kako je i dolikovalo 
njegovu zvanju, bio bijel kao mlijeko, okrugao kao sir, a po 
sjajnu zatiljku i drhtavu podvoljku moglo se zaključiti, da je 
bio i mastan kao maslac. 


Na duguljatim prozorima iznad betonskih valova i rogatih 
goveđih glava crnila se noć, dok je sa stropa nekoliko električ- 
nih žarulja, ovijenih žućkasto-musavom paučinom, turobno. ški- 
ljilo, davajući čitavoj staji, onim glomaznim životinjama, onim 
otrcanim i tromim kravarima, pa čak i samom starom Dolinaru 
nekakav pospanofantastičan izraz. 

Bijahu četiri sata izjutra i prema tome vrijeme jutarnje 
mužnje. Staja bijaše već »izđubrena« t. j. očišćena, sječka naba- 
cana u betonske jasle. : : 


Sjedeći na jednonožnim stočićima pet je kravara, uprvši 
glavu u kravske slabine, hvatalo i vuklo meke sise punih vimena, 
iz kojih su jednoličnim taktom šickala po dva tanka i bijela 
mlaza mlijeka u limenu muzlicu, fino šumeći i pjeneći se. Miri- 
salo je mlijeko toplo i otužno i taj se miris.miješao s kiselim za- 
dahom džibre, što je još od jučer zaostala u valovima. 

Plovili su ti aromati, divno harmonizirani s vonjem stajskoga 
gnoja, s mutnim isparivanjem krupnih goveđih tjelesina, pikantno 
poentirani oštrinom amonijaka, koji je malo grizao oči. Nevid- 
ljiva ta magla vonja i mirisa uvlačila se u zidove, u odjeću, u 
kosti i meso, pa čak valjda i u duše, kako se «izrazio neki poe- 
tično naštimani agronom — stažist. “e 

Bijaše tiho. Čulo se samo odmjereno koracanje gospodina 

-Dolinara, šumno žvakanje životinjskih čeljusti i šušanj sijena, a 
kadikad bi zveknuli lanci. ' 

Pomuzavši jednu kravu čovjek bi ustao i pošao k drugoj. 
Stolice nije trebao da rukom prenosi, jer mu je ta bila na nepa- 
tentiran, ali opet originalan način privezana kajišem ispod pasa, 
a uza sam tur. Kako je takav stočić imao samo jednu nogu, u 
onom mističnom polusvijetlu činilo se kao da je nesretnom kra- 
varu pravo iz tura izrastao kusat, krut repić. ' 

No i pored toga repa vlastelinski je kravar od svih kasta 
ljudskoga društva stvorenje svakako najneobičnije. On je na 
poslu, t. j. u staji, od tri sata ujutro pa do debeloga mraka. On 
za svetak i odmor ne zna, osim kad vidi drugove svoje, kočijaše, 
gdje svetkuju oprani, očešljani i paradno obučeni. On je — vla- 
stelinski kravar — naprotiv i svetkom i petkom nevjerojatno 
musav i čupav i premda brade ne nosi, ne može se reći, da je 
ikad pravo obrijan. Na toaletu uopće ne pazi mnogo. Košulja 
mu je neoperivo. musava, dok mu rukavi i tur zijevaju nepri- 
stojno i neumorno. Stajskim je vonjem impregniran do kosti. 
Kad bi se u devet voda oprao, on bi (po mišljenju jednog go- 
spodarskog stručnjaka, starije škole) još uvijek pripadao više u 
goveđe nego li u ljudsko društvo. A opet, kad bi se takav vla- 
stelinski kravar u svoj svojoj ljepoti stavio uz neku gojnu, so- 
lidno očišćenu i okefanu svoju klijenticu, vlastelinsku kravu, ka- 
kav bi to bio kontrast! ' 

Pa ipak kravar je biće sasvim blago i pitomo, premda u 
krupnoj riječi i psovci ne zaostaje nimalo ni za jednom slugan- 
skom strukom. Ali to je samo na jeziku, nešto od navike i odgoja, 
a nešto zbog održavanja ličnog ugleda pred životinjama i lju- 
dima. : 

Čisteći i timareći tako svojih deset do dvanaest grla krava, 
izvlačeći iz staje i gnoj na gnojište i kante mlijeka u mljekarne, 
dovlačeći krmu i stelju, vlastelinski kravar gura svoje dane kroz 
dugačke staje iz dana u dan, bez velikih i opasnih misli, tiho i 
predano. 

Zna doduše i on da se naljuti, ali to je zbog kakvih vila, koje 
mu je kolega zametnuo ili zbog kakve češagije ili tačaka. Ali za 
ozbiljniju bunu uvijek inicijativa dolazi od žene, jer ona ima i 
prilike i vremena da vidi i osjeti, kako su ih na deputatu pri- 
kratili, kako su im lošu zemlju dosudili, kako im mjesto drva 


neke kvrge daju... E onda i njemu duša usplamti i srce ga 
stegne! — — Onda se ruše bogovi i sveci, onda se velike odluke 
stvaraju. 


Toga jutra međutim bijaše tiho, gotovo tiše nego obično. Tu 
i tamo bi netko opsovao oca i mater kojoj nemirnoj kravi. Netko 
opet, nakašljavši se najprije od srca bi uzdahnuo, kako ga krsta 
bole ili kako mu noga od »rematizma« drami. Joža Koštrban bio 
načeo — jer je Joža morao da brblja makar što — najnoviju 
senzaciju, kako je sinoć žena špana Miška nemilo operušala Ma- 
rišku Ginderu, kad ju je uhvatila da u mraku sa španom nešto 
šuška. 

Međutim, ili što su tu historiju svi isto tako dobro znali, ili 
jer su im mozgovi još drijemali, ta senzacija nije u to rano, 
mračno jutro mogla da izazove nikakve življe diskusije. Čak ni 
Lojza Ginder, Mariškin muž nije rekao ni riječi, nego je mirno 
i pažljivo muzao svoju kravu Gramatiku. 

Zamuknuo dakle Koštrban i opet se čulo jednolično Šuštanje 
mlijeka u limene muzlice, sito stenjanje pedeset snažnih životi- 
nja i meki koraci staroga i okruglog švajcara Dolinara. 

Najednom se Širom otvoriše velika vrata. Komad nemirne 
proljetne noći s hladnim, maglovitim zrakom banu u staju, zata- 
lasavši, uzbibavši onu sumornu atmosferu. Još je veći, premda 
nevidljivi nemir izazvala pojava oniskoga ali krupnog i impo- 
zantnog: gospodina. 

Lovački šeširić na mesnatoj glavi, kratka bundica i par sjajno 
olaštenih čižama. Pogled suveren i strog, unatoč nosu, koji se i 

pri onom blijedom svijetlu prilično rumenio. Dostojanstvu je 
mnogo pridonosila prosijeda šiljasta bradica u zubima dugačka, 
mirisna cigara, a u čvrstoj šaci mesarska glogova palica. 

Kroz aleju kitnjastih kravskih repova, ispod širokih krav- 
skih trbuha, pronio se jedva čujan šapat: 

— Derektor! — — — 

Fantastične kravarske figure, sjedeći na onim štrljcima pod- 
više se još jače pod meke životinjske slabine, a muzlice zašu- 
mješe još življe i glasnije. 

Sa bijele, okrugle glave starog Dolinara kliznula siva kapica, 
kao saonice niz snježni brijeg: 

— Dobro jutro, gospon derektor! — — 

Mjesto odgovora kratki se kažiprst gospodina direktora ne- 
marno dotaknuo oboda šešira. Pored cigare kroz zube se pro- 
vuklo u mutnom, neprokašljanom baritonu suho pitanje: 

— Ima li što novo? — 

— Pa baš niš' takvoga, gospon derektor! — 

Direktor sađe dalje kroz špalir svojih krava, a za njim, u 
odmjerenoj distanci, capkaše sad nešto življe stari Dolinar. U 
toj šetnji mudri je čičica pažljivo škiljio, da vidi, da li direktor 
odbijajući dimove iz cigara pravi kolutove ili ne. Po tome se 
naime moglo zaključiti, da li je dobre ili loše volje, a to je opet 
bilo od goleme važnosti za sve živo na vlastelinstvu piškoro- 
vačkom. 

Najednom se g. direktor zaustavi baš pred kravom Gramati- 
kom pa se obrecne na Janeza Dolinara: 

— Šta su se, molim vas, te krave toliko uzmahale repovima? 

Faktično je mahala samo krava Gramatika, a tužni Lojza 


Ginder izvlačeći baš posljednje kapi iz njenog vimena, javio se 


uplašeno, kao: da je on kriv: 

— Ja ne znam, molim lijepo, ja — —> — 

— Tebe nitko ništa i ne pita! — otresao se direktor, a onda 
se ušeprtljio stari Janez Dolinar: 

— Alzo, dakle, jaz — — ja ne znam! Možda zato, što dolazi 


proljeće! — — — 
— Hm!? — — 

Doista Gramatika je mlatila, za tu sezonu, previše nervozno 
svojim kitnjastim repom, premda nije bio vidljiv nikakav uzrok. 
Zagledao se g. direktor u nju i u njen rep strogo i ozbiljno. 

Nakon meditacije od nekoliko minuta, u oku gosp. direktora 
kao da je bljesnula jedna ideja. Izvadio je notes i olovku, a onda 
sat. Naslonio se na stup. Da bi bio nesmetan u promatranju i u 
svojim mislima, otpustio je jednim migom čiču Janeza, da ide 
svojim poslom. Ovaj je to razumio i odšuljao se na prstima. 


Dotle je vani carevala noć. Između nemirnih, garavih oblaka 
tu i tamo zatitrala bi neka drhtava zvjezdica, kao da se sanjivo 
nasmiješila. No ni taj fini smiješak, ni blijedi i slabašni mla- 
zovi svijetla, što ih propuštaju dugoljasti i musavi stajski pro- 
zori, ne mogahu razbiti mrkloga mraka, u koji je utonuo sav ši- 
roki majur piškorovački. Ista ova kravska staja protegla se u 
toj pomrčini dugačka i sablasno bijela, kao kakva gibanica u 
golemoj, crnoj tavi. Ostale zgrade: dvije konjske staje, nekoliko 
stambenih kuća, pa grdni magazin bjelasahu se u tami kao spo- 
menici na groblju, dok se tvornica špirita s visokim dimnjakom, 
te još nekoliko neobijeljenih zdanja i čardaka na periferiji ma- 
jura tek razaznavahu u čudesnim konturama. 

Premda je radni dan već započeo, jer su kočijaši i kravari 
od tri sata bili u staji (čim je pod rukom noćobdije Kica odjeknulo 
nemilosrdno zvono), na majuru je ipak još vladala tišina. Zrak 
je doduše bio nemiran, i vlažan proljetni vjetar prolijetao je 


jogunasto između svih tih građevina te je negdje, na nekakvu 


tavanu, okno od vremena do vremena tresnulo. Iz mljekare se 
čula šuplja lupa limenih kanti. Kroz mrak bi muklo odjeknuo 
teški korak nečijih potkovanih čižama ili topot kopita konja, koje 
su vodili na bunar. No svi ti zvuci, nepovezani, dolazeći tek na 
momente, kao udarci sata na tornju, kad bi zamuknuli, samo bi 
uvećali opću tišinu i mir. 

Djeca su još spavala, a i žene. Tek se žena špana Miška, 
Treza, prevrtala u svom krevetu, uzdišući i moleći se Bogu 
usrdno i vruće, pa onda opet psujući gadno i znalački. Naiz- 
mjence... Nikako se nije mogla primiriti od sinoćnje bitke, kad 

li je ono operušala Marišku Ginderovu. Možda bi se kako i uti- 
šala, ali Miško te noći nije uopće kući došao. Znala je ona, da je 
to od straha pred obračunom. Ali da zlo bude veće, sigurno je 
otišao k Mariški na spavanje. Onaj Mariškin dronjak od muža 
uklonio mu se za dobar sajtlik rakije. 

U drugom krevetu i u drugom kutu prebirala je zrnca kru- 
nice njena mati Dora. Zveckalo je čislo i usnice su šaptale Zdrave 
Marije. Ali kad bi Treza završila svoje psovke i s plačnim uzda- 
hom započela molitvu, onda bi stara Dora zasiktala i zacvilila, 
kao nenamazani točak.. 

— Zadaviti bi trebalo tu mrcinu prokletu, koja ženi muža 
otima i tuđe novce traje, strijela božja pukla u nju! Je li takvo 
stvorenje vrijedno da po zemlji hoda i da ga sunčece božje grije?! 
Ah, dragi Bože, previše si dobar! Previše spor! — — 

Pa opet bi smireno i pobožno zašuštala šaputava molitva: 
Zdravo Marijo, milosti puna... 

U isto je vrijeme lunjao nesretni špan Miško po majuru. Po- 
dijelio kočijašima zob i onda se ušetao kroz sve staje. Nigdje 
mira ni pokoja. Nije bio sposoban ni za šalu ni za ozbiljan raz- 

govor. Muka mu je ispunila srce, pluća i sjela mu na dno že- 
luca. 

Stalno mu pred očima te dvije žene: njegova zakonita, Treza, 
i ona grešnica Mariška Ginderova. Prva je bila tanka i suha, sva 
ušiljena kao preslica, a zla i opasna kao vještica. Druga, Ma- 
riška, bijaše beštija, to se zna. Ali je bila okrugljasta i sočna kao 
jabuka, a vrckasta i vragometna kao ždrebica. Doduše, bila je i 
bezobrazna, nenasita i nevjerna, kao kuja. 

Jedne se ne može riješiti, a bez druge mu nema života! — — 
Ne će se to dobro svršiti! — — — Osjećao je on to u svoj svo- 
joj nutrini i zato mu se oko zamutilo, poklopilo kao da je u teš- 
kom mamurluku. Zato je i korak njegovih čižama odzvanjao 
umorno i nesigurno. 

Čudio se samome sebi. Koliko je on te ženskadije prometnuo 
kroz svoje šake! I mlade i stare, i zgodne i nezgodne, jer on 
mnogo izbirljiv nije bio (kao uostalom nijedan pravi muškarac 
u Piškorovcu). »Brstio je on to zelje«, kako se to u piškorovač- 


= 


118 


kom žargoni govorilo, od početka svoje karijere. Otkako je još 
kao deran postavljen za ždrebičara, pa još više, kad je avanzi- 
rao na kočijaša, a pogotovu se obilno sladio otkad se dohvatio 
časti prvoga špana. 

Značilo je to biti »bog bogova«, Prvi iza direktora. Jer svi ti 
školovani, učeni agronomi razni »stažisti, vježbenici, sve neki 
inžiniri, sve su to učena gospoda, koja u kancelariji vode neka- 
kve račune i knjige, a poljima i stajama mudro šetaju, ali nije- 
dan još ne zna oštro poviknuti, niti valjano opsovati a kamoli 
batinom zavitlati. Pored toga, nijedan se baš dugo ne održi u 
Piškorovini, jer gotovo svaki reži na direktora, snujući urotu, a 
ovaj svakoga za vremena ekspedira. Špan ili majur-gazda na- 
protiv ostaje. Njegov je rang formalno malen, ali on je osovina, 
oko koje se sve kreće. Kao narednik u vojsci. 

Zato se pred španom, pa još takim, kakav bijaše Miško Ban, 
sve muško uklanjalo, a sve žensko poslušno povijalo i popuštalo. 


Uživao je on kao paša. No te bi zgodice došle i prošle i zabo- 


ravljale se do prve prilike, jer je Miško volio promjenu. Ali kod 
Mariške je zapeo. Ni sam nije mogao dokučiti, čime ga je oča- 
rala. Ili mu je dala štogod da popije ili je baš tolika majstorica 
u ljubavi. Ništa mu ne pomaže ni njegovih pedeset godina, (ili 
su mu baš te godine krive?), ništa sva njegova prokušana i svima 
poznata mudrost i lukavština. Sve je to maglom obavila Mariška 
Ginderova i on u toj magli vidi i osjeća tek jedno, da bez nje ne 
može. Ne može! — — — Ona mu je i sreća i nesreća, , blaženstvo 
i propast! 

Pa tako i sada, kad se boji da na oči dođe onoj svojoj Trezi, 
jer zna, da ga čeka vika, krika, rusvaj i lom, toliko još više strepi 
zbog Mariške. Da ga ne bi ostavila radi te njegove vještice, jer 
ova, gdjegod je sretne, srlja na nju kao bijesno pseto, pa to do- 
dija i ovakvoj besramnici, kakva je Mariška. A on je obraniti 
ne može i ne smije. Jedno, Treza mu je zakonita žena, a drugo, 
Treza bi i njemu u oči skočila, jer se ona nikoga na svijetu ne 
boji. Zato je on i sinoć neslavno izmaknuo, čim je kroz polu- 
mrak opazio ona dobro mu poznato sivo oko i onaj kukasti, ši- 
ljati nos. Izmaknuo je i ostavio jadnu Marišku babi na milost i 

nemilost. Ljuta je sad nesretnica na njega i prezire ga, kao 
kukavicu. Durit će se sigurno i uhvatit će se opet s »paradnim« 
Jankom, kome ju je jedva preoteo ili s kojim drugim, jer i 
onako k vragu gleda i nastoji da i njemu nabije rogove... 


Sve te brige, muke i jadi rovahu po krupnom srcu Miškovu. 
Nervozno je čupkao svoj veliki crni brk i svaki čas zagledao na 
sat, kome je debeli lanac visio preko prilično tusta trbuha. Ah, 
samo da mu je doći do Mariške, sve bi on to izgladio! 

Međutim, na »Gradu«, glomaznoj jednokatnici što je u ma- 
lom parku, među mrkim smrekama dostojanstveno drijemala, 
svijetlilo se nekoliko prozora: znak, da je g. direktor ustao. Mo- 
gao bi ga pozvati zbog kakve nove naredbe, pa teško Mišku, kad 
se ne bi tu našao. Zato mu je vanredno dobro došlo, kad je u 
tom bolesnom, očajnom tumaranju od staje do staje naišao na 
g. direktora, gdje stoji s notesom i satom pred repom krave 
Gramatike. Znajući da takve meditacije podugo traju, on je, 
gromko se nakašljavši, ponizno skinuo kapu, nazvao »dobro ju- 
tro« i ne dočekavši odgovora, mudro i oprezno šmugnuo u mrak. 

Uza samu obalu potoka Blatnice, koja je prosijecala Piško- 
rovinu, a nedaleko od kravske staje šćućurila se stara kućica. Vi- 
sok ju je i glomazan krov poklopio, kao prevelik šešir dječju 
glavu, a musavi zidovi kao da su zaglibili u debelom blatu sve 
do minijaturnih prozorčića. 

Gadna je bila ta kuća. Niska, zagušljiva, vlažna i smrdljiva. 
Ali Mišku je bila mila, jer je tu stanovao kravar Ginder, to 
jest njegova Mariška. Lako bi Miško izradio kod direktora njoj 
i bolji stan, ali nijedan mu ne bi bio toliko priručan i zgodan, 
da se k njoj neopazice ušulja. Između njega i Lojze Gindera 
vladao je tihi sporazum. Lojza bi otišao k svojim kravama, a 
Miško k Mariški. 

Bile su tu četiri sobe, u kojima je stanovalo 6 familija (to 
jest roditelji, djeca i još kakav zet ili snaha sa svojom djecom). 
Prva vrata lijevo bijahu Mariškina. 


“ Njena je porodica bila malena: muž, mati, šestogodišnja kći 
Zora, derište, koje: joj je za uspomenu ostavio neki Rus. 

Ma da je bila tama kao u tunelu, ma da su uza sam ulaz 
stajale nekakve kante, iz kojih je udarao kiseli zadah napoja i 
parenoga krumpira, premda je Miško bio krupan i težak čovjek, 
ipak se on tiho i nečujno ušuljao u sobu. I tu je vladao mrak i 
tišina. Čulo se jednolično hrkanje Mariškine matere. Zrak 
otežak. 

Miško, osjećajući se tu kao kod kuće, ali sad u brizi i strahu 
pred srdžbom Mariškinom, došuljao se na prstima, tapajući po 
tami, do njena kreveta i polako sjeo. Ona se nije ni maknula. 
Po zadržanom dahu on je osjetio da je budna, pa joj onako na- 
pamet, ništa ne videći, blago položio ruku i napipao okruglo, 
meko i toplo rame. Ona se trgne žestoko i okosi se: 

— Šta ste došli? Imate vi svoju ženu! 

Ah, kako su ga ubole ove riječi! 

— Mariška, srce moje, nemoj tako govoriti! Ti znaš, da ja 
za tebe dušu dajem, sve ti dajem! 

— Oh, strašno mnogo mi dajete! Kupili ste mi dva, tri 
prnjka, platili piti i meni, a bogme i sebi! Pa sada: sve ti da- 
jem! — — — Gavalirl — — — Ali kad me je jučer ona vaša 
mrcina svu izgrebla i raščupala, onda ste vi junački smugnuli! 
Po vašoj ljubavi, mogla me je i zaklati! — — — 

— Mariška, sunce moje — uzdahne on i zašapće, mumlja- 
jući u basu kao bumbar — nemoj tako govoriti. Ti znaš, kako 
je— — — 

— Čast vama, ali ja s vama više ne ću imati posla, i šlus! 
— — Pustite me na miru! — 

Prebacila se na drugu stranu, otresla mu ruku sa svoga ra- 
mena i zaćutala. Ali sad je sa drugoga kreveta progovorila 
njena mati, ne toliko oštro, ali zato opširnije. Stara Lenka nije 
inače bila odveć strogih nazora. Kad bi se špan Miško došuljao 
u sobu, k njenoj kćeri, ona bi se obzirno okrenula na drugu 
stranu. Nije ni njoj bilo loše po ljubavnoj umješnosti njene 
kćerke. Miško se brinuo, te se uz njen krevet uvijek našla bočica 


“rakije. Zato je ona njegove interese branila, koliko se naime 


dalo, jer je i Mariška voljela malo promjene. Pa kad bi se u 
sobu došuljao kakav mladi deran, stara bi se uvijek ljutila. 

Nije bilo dobro zamjerati se španu. Kud je moćan, tud i dobro 
plaća, dok od kakvog mladog golaća može na rastanku dobiti 
batina, a za uspomenu kakvu nezgodnu boljeticu ili dijete. 


Ali eto sada se i ona raskuražila, sva zabrinuta za sreću i 
dobro svoga djeteta. Klepetala ona tako, klepetala, dok Mišku, 
koji je bio utonuo u teške misli, nije dodijalo, te je zarežao 
ljuto: 

— Kušuj, stari gade, jer ću ti njušku razbiti! Ti još ne znaš, 
tko je Miško Ban! — — — 

Zamuknula stara u trenu, a onda je Miško, da ublaži stvar i 
da na Marišku djeluje, stao izlagati svoje teškoće. Ono, što su 
obje tako dobro znale. Da on svojoj prokletoj babetini doista ne 
može ništa, ma da je jak kao bik, a ona suha i tanka kao trlica. 
Jer Treza nije kao druge žene, kad je izbiješ da pobjegne ili da 
se pokori. Ova se ne boji ni šake ni noža, već dok u njoj samo 
jedna žilica trepti, ona će siktati i gristi. Ona bi i ubila, zaklala 
bi, te kod nje nema druge, već pokoriti se, ukloniti se ili ubiti 
je. Ako je ubije, što ima od toga? Da ide na robiju ili na vje- 
šala? — — — Zato mu ne preostaje drugo nego da ovako tajno 
uživa život i da se pred babom skriva. To Mariška, kao razumna 
ženska mora da uzme u obzir, a on će opet sa svoje strane gle- 
dati, da joj se oduži — — — 

Stara Lenka brzo se dala primiriti, stala čak i odobravati, no 
Mariška je još ćutala. Ali je ipak dopustila, da joj špan na 
meko rame položi svoju tešku ruku. To više, što je osjetila kako 
je zašuštao papir: mogla je biti stotinjarka... Onda se on još 
sagnuo do uha i šapnuo: to joj je za pomadu, da bi joj ogre- 
botine na licu što prije zarasle — — — 

Raznježio se bio i ohrabrio Miško Ban i tako bi se rado bio 
odmorio uz Marišku, tako bi se blaženo k njoj priljubio i odspa- 
vao koji sat (jer te noći nije oka zaklopio), ali na malim okan- 
cima zatitralo blijedo, drhtavo svijetlo. Svitalo je. 


' Trgnuo se Miško, potapšao Marišku još jednom, zagledao 
bliže u lice da joj uhvati dobar pogled, pa možda i smiješak 
(što se i dogodilo), te se onda žustro išuljao iz sobe. Oštrim: je 

korakom pošao do magazina, dohvatio uže i opet je kroz široku 
Piškorovinu jeknulo tankim glasom nemilosrdno zvono. 

Širom se rastvorila vrata na stajama. Uz mukli topot kopita, 
uz zveku lanaca i glomazne orme izlažahu teškim korakom teški 
konji. Iza svakoga para po jedan kočijaš. U jednoj ruci mu 
uzde, u drugoj bič, a pod pazuhom možda kakav vagir ili gunj. 
Dok su konji automatski i poslušno pristajali uz ruda od kola ili 
pred plugove, orilo se dvorište od kočijaških doskočica, sočnih 
kletvi i tek načetih strofa kakve gromke pjesme. 

Volovi i njihovi pratioci, biroši, nastupahu s manje buke, ali 
možda svečanije. Majurski je vo obično tragično mršav, jer se 
u hranidbenim normama njemu namjenjuje vrlo malo pažnje. 
No svoga dostojanstva nije izgubio. Njegov je korak odmjereno 
spor, upravo toliko spor, koliko je samo fizički moguće da se 
jedna noga sa zemlje podigne pa da se što kasnije na zemlju 
stavi. Tek primjeren udarac bičem ili stručnjački dobačena opo- 
mena može taj korak jedva vidljivo da požuri. 

Biroši ili volari imadu neku duhovnu srodnost sa svojim ži- 
votinjama. I oni su apsolutno flegmatični, božanstveno spori, ali 
i nervno najzdraviji stvorovi na majuru. Za uzrujavanje i za 
žurbu ne znaju i lula im se, kao simbol divne ravnodušnosti, 
stalno njiše na donjoj čeljusti. Oni rijetko pjevaju, ali u psovci 
ne zaostaju za kočijašima. Tek kod njih je ona otegnuta i mo- 
dulirana. 

U isto je vrijeme sa sprežnom snagom nastupila i ručna. Sa 
periferije majura, iz niske i dugačke, vrlo dugačke kuće, s nizom 
samih vrata, kao u hodniku hotela, pojurilo jato ženskadije, a 
nešto i dječurlije. Sve su to ili djeca ili žene kočijaša, kravara i 
biroša. Našao se i koji muškarac, drugoklasna roba. 

U ženskinja tanke, mnogo puta oprane bluze, a široke suknje. 
Preko ramena kakva marama ili muški kaput. Na golim nogama 
cipele. Kalibar im je bio nešto veći od stopala. Svi stisnuti, po- 
gureni od jutarnje studeni, sanjivi, zlovoljni. 

Sva se ta vojska okupila oko špana Miška, dok je po strani 
kao nadzorni organ stajao gospodin pristav. Budući da je još 

jučer izdana dispozicija poslova i jer ga je nešto mučilo u že- 
lucu, on se nije miješao. 

Dok je inače Miško Ban kod jutarnjega rasporeda zbijao 
šale, namignuo po kojoj zgodnijoj curi bećarskim, crnim svojim 
okom gladeći pri tom svoj garavi impozantni brk (zlobnici ša- 
putahu, da ga unatrag tri godine revno bojadiše), toga je jutra 
ozbiljan i umoran bez ijedne suvišne riječi komandirao svojom 
glogovom palicom: tko će na vrtljariju kod gosp. »obergdrtnera«, 
tko na gnojištu đubar tovariti, tko na magazinu »trijerati« zob, 
tko-će na sječkaru, tko u polje otpuštati vodu, što leži na oranju 
i čistiti jarke. 

Onda se četa ljudi, konja, volova, kola natovarenih đubrom, 
plugova, što se ljeskahu na jutarnjem suncu, stala razilaziti, 
svako za svojim poslom, lagano i flegmatično. 

Ubrzo se raščistio majur. Prolažahu njime tek kravari vu- 
kući kante s mlijekom u mljekarnu. 

Kad je sve rasporedio, kad je s gospodinom pristavom pro- 
zborio dvije-tri riječi o vremenu i o sjetvi zobi, koja je zbog 
duge zime malo zakasnila, o kobili Gagi, koja se imala tih dana 
oždrebiti, Miško je zagledao još po štalama, da vidi, šta rade 
telićari i ždrebičari, a onda se i sam zaputio u polje. Prešao je 
mostićem preko potoka Blatnice, zaobišavši tako kuću, gdje mu 
je bio oficijelni stan. Međutim odande, iz ograđenoga dvorišta, 
čulo se već otegnuto i nježno pijukanje njegove žene i punice, 
najvrednijih peradarica u Piškorovcu. 

— Pi-pi-pi-i! — — Mali, mali, mali-i-i! — Čučica mala! 
— — — 15, ti stari oroze! — — 

Mogle su se i vidjeti. Dvije mršave podobe, jedna visoka i 
prava, druga malena i pogurena kao vrba, hodale po avliji ba- 
cajući širokom gestom zrnje, a oko njih skakutala živad, mlateći 
krilima. Pijetlovi galantno kružili oko kokošaka, pa onda odu- 
ševljeno kukurijeknuli, patke se derale, guske gakale, purani 
ludo blebetali. Graja puna života. 

Idući s druge strane potoka Miško je samo napola, kroz tre- 
pavice, zahvatio pogledom taj dobro mu poznati prizor. 

Premda je ta slika bila prilično poetična, on je od nje s od- 
vratnošću i sa strahom odvrnuo glavu. No slaba mu korist od 


“te nojevske metode! Jer babe su njega spazile, pa kao dvije na- 


kostriješene kuje istrčale iz dvorišta na samu obalu Blatnice. 

Odmaknuo je Miško u žustrom hodu, prilično, ali riječi, 
oštre i hitre kao ose, stizavale ga i bole mu zažarena uha. - 

— Aj — haj! — — — zakriještala Tereza, koliko joj je 
grlo dalo — Tu li si ti, ništarijo stara! Gle ga, podvukao rep 
kao pas, pa bježi! Oh, propalice, gade stari! Je li to pristoji tvo- 
jim godinama? — — Gdje si bio ove noći, kuda si se klatio, a? 

Mjesto Miška, koji je odmicao stisnutih zubi i šaka, odgo- 
vorila je na ovo retorsko pitanje njena mati Dora: 

— Šta ga pitaš, kuda se skitao, gdje je bio? Tamo se zavu- 
kao, gdje mu je najljepše, kod one beštije Mariške, strijela 
božja u nju pukla! — — — 

Sad je opet zaciknula, zavrištala Treza, kao da je prvi put 
čula tu strašnu historiju: 

— Miško, sunce te jarko ne grijalo, je li to istina? — — — 
Oh, fuj, fuj, sram te bilo, gade stari! — — 

Jurio Miško stazom mokrom i klizavom, ne osvrćući se. Kroz 
stegnute su se čeljusti automatski izvlačile strašne kletve, du- 
boki uzdasi. Zakrvavile mu se umorne oči, a oko ušiju stalno mu 
zujale one bezobraštine bablje, one uvrede. I ništa osim njih 
nije čuo, ništa osim svoga jada nije vidio. 

Nije primijetio ni sunca, koje se baš prema njemu na dnu 
horizonta, iznad još gole, mlade šume kupalo u talasima rume- 
nih prozračnih, nemirnih oblaka. Oblaci su drhturili kao rosna 
paučina na grani, rasipali se i kidali, a sunce se lagano, neopa- 
zice, kao kazaljka na satu (a opet koliko brže!) dizalo, blješteći 
sve snažnije, sve življe i vatrenije. 

Sa širokih, vlažnih polja pušila se tanka magla, kao dah i 
para s nozdrva i leđa usopljenih konja, koji su tu blatnim polj- 
skim putem mučno teglili puna kola lijepo zbitoga gnoja. Jar- 
cima i kanalima žustro su tekle mutne proljetne vode. Na osoj- 
nim mjestima našlo se gdjegdje malo musavoga snijega, dok 
su dva-tri koraka dalje, bjelje od njega, niknule i kao opatice 
čedno spustile bijele glave same visibabe. 

. U zraku ševa, dižući se vertikalno, zapjevala kao bisernica, 
a kad je Miško, gonjen stidom i gnjevom, oštrim korakom minuo 
pored staroga hrasta, iznad njegove glave, kao sačma iz dvo- 
cijevke, u jednom trenu prhnulo šumno jato čvoraka. 

Svega toga nije vidio ni čuo Miško Ban. Nesamo što je ta 
jutarnja slika bila njemu i odviše svakidašnja, nesamo što on za 
poeziju ove vrsti nije imao nikakva shvaćanja, nego jer su mu 
još neprestano kao ose oko uha zujale one otrovne riječi, one 
pogrde, koje on, Miško Ban, mora da trpi i guta pred čitavim 
majurom. 

Što da učini? Da babu zadavi, zakolje? — — — Ah, s ka- 
kvim bi joj zadovoljstvom presjekao onaj prokleti grkljan, pa 
da nikad više ne pisne! S kojom slašću bi joj iščupao onaj gadni 
jezik, što ga onako bezobrazno prlja i vrijeđa pred svim svije- 
tom! — — — 

Život mu truje ta prokleta vještica! Posljednje radosti, kojih 
bi se mogao i htio nauživati, ta mu gadura hoće da zagorči. A 
zašto? — — — Zato, jer se sama već istrošila, prerano ostarila, 
od kojekakvih ženskih operacija sva rastrovala i otrcala kao stara 
šugava mačka. U toj je nevolji dakako. zaboravila posve, kakva 
je sama bila, dok ju je mladost i snaga resila. Kako li se lickala 
i cifrala, kako li je vrckala skutima, kako li je momcima nami- 
givala, u mrak se znala izgubiti, pa joj je on, kao zakoniti muž 
morao, već reda radi, koji put rebra naravnati. Nije bila poštena 
pred udaju, niti kasnije, a sada, dabome, kad je nitko ne će, sad 
se prihvatila molitve i svete krunice, crkve i posta. I ne samo to, 
nego hoće i on da se posveti. Nekoć se nije mnogo starala, da 
li on s kojom drugom šara, a sada vreba na nj kao kobac. Zavist 
je ždere i zloba, što je on još snažan, Što ga žene vole i što mu je 
Život drag. 

Ne vrijede tu više nikakvi razlozi. Ne priznaje ona svoje 
grešne mladosti. Zaboravila je sasvim, što je i kakva je bila. 
Kao da s muškim nikad posla nije imala! Sva se posvetila! No 
sa svetošću i bogomoljstvom začudo je rasla žestina i jad. Za 
svako malo u oči da skoči. Ne boji se ni šake ni batine, već se 
sama noža laća. 

Što dalje, to više počinje i on vjerovati, što je prije držao 
gadnom izmišljotinom zlobnih ljudi: da su Treza i njena mati 
Dora oni nepoznati zlikovci, koji su ono pred dvadesetak godina 
ubili Tonu, Trezina oca, Dorina muža, a njegova tasta — — — 
Smetao je, govorili su, Dori, koja je onda, još držeća ženska, 
bacila oko na nekoga mladog bećara. Bile su u zatvoru, ali zbog 
nedostatka dokaza pustiše ih. Sad eto i on počinje vjerovati u 
tu glasinu, koja se od onda stalno održavala i održala. Dakle, te 
dvije kuje kadre su sve učiniti. Ubit će i njega, ako se on sam 
ne požuri! — — — 

No kakva mu korist, da on ženu i utamani, pa makar ga — i 
ne uhvatili? Riješit će se jednog vraga, a drugom će pasti sasvim 
u šake. On je sad luđi i slabiji nego li kad mu je bilo dvadeset 
godina, i Mariška bi ga svega smotala. Sve što ima, sve bi s njom 
ubrzo spiskao, a stekao ne bi ništa, nego bi zacijelo i službu iz- 
gubio. ' 

Naprotiv, Treza, kakva je da je, i nekoć kad je sama vra- 
govala, i sada, kad se posvetila uvijek je bila i ostala marljiva, 
štedljiva i uredna. Kuća je njihova uvijek bila kao kutijica, a 
ljepših pilića, pačića, kokoši i gusaka nije imala nijedna piškoro- 
vačka baba. To joj se moralo priznati. I kad bi se sad smirio, 
kad bi se Mariške oslobodio, Treza bi ga tetošila i hranila kao 
goluba. Pa kad sve to uzme u račun, onda s užasom uviđa, da ni 
bez nje ne može! Ne može bez domaćice, vrijedne i radine, jer 
će mu brzo biti kraja! Ali ne može niti bez Mariške! 


U glavi mu se mutilo! Godine su tu, dolaze i prolaze, ali pa- 
meti sve manje! — — 


U tim tmurnim i nemirnim mislima, što su se vitlale njego- 
vom dušom kao podivljala ždrebad širokim dvorištem, ne videći 
i ne čujući ništa natraga na željeznički nasip. 


I taman da pokroči dalje, kad kao grom, uz strahovit zviž- 
duk, lom i grmljavinu, projuri brzi vlak, ostavljajući za sobom 


. oblak kolutavoga svijetlog dima, treptaj sjajnih željezničkih 


tračnica i brujanje telegrafskih žica. 

Špan Miško zastane zablenut, potresen. Još da je samo jedan 
korak učinio, zgažen bi bio u kašu. U tom ga trenu, pri toj spo- 
znaji, oblije znoj. 

Eto tu se vidi, koliko je lud, on čovjek od pedeset godina! 
Zarad ženskadije, zbog toga zelja, zbog toga gada, toliko da mu 
se smuti pamet, te umalo nije trijezan, na tašte, naletio pod 
vlak, kao kakvo blesavo tele. Žalost i sramota! 

Pljunu i okrenu se prema suncu, što je na njegovo čudo već 
dobra dva lakta odskočilo od crne zemlje, blistavo i silno. Skinu 
šubaru, prekrsti se i pobožno, skrušeno prošapta: 

— O sunašce božje, prosvijetli ovu ludu glavu! — — 

Spusti se onda niz nasip i na širokoj oranici ugleda radnike, 
koji su se, prebacivši nemarno motike preko ramena, lijeno še- 
tali po izoranim brazdama, kao da ne znaju što im je raditi. 

Razljutio se Miško, opet sav špan, sav Miško Ban, i razderao 
se, da je zaorilo poljem: ' 

— Gle ti njih! — — Ukočili se tu kao da će u vodu skočiti, 
vrag vam noge otrgao! Zamahni tom motikom, jer ako ti ja .do- 
đem, dobit ćeš je preko leđa, zvijezdu ti tvoju nebesku! — — — 


Iz poučne pripovijesti »Jesu hi kravama potrebni repovi?« 

RUDOLF STROHAL, ZAGREB 
KMETOVI KOD HRVATA 


Kmetstvo je u Hrvata vrlo staro. Ono je u vezi sa cijelim 
feudalnim sistemom, koji se osobito jako razvio u srednjem 
vijeku, a potrajao je daleko i u novi vijek. Isprva je bio broj 
kmetova kod Hrvata znatno manji nego poslije, jer je bilo 
kod nas pored vlastele, purgara ili građana i kmetova još i tako 
zvanih slobodnih plemena, koja su dobila različne povlastice i 
sloboštine većinom od kralja Bele IV. Takvo je stanje bilo po 
prilici dok nijesu učestale provale turske u hrvatske zemlje. 
Najžešće su te provale bile u 16. vijeku. One su sasvim izmije- 
nile prilike u hrvatskom narodu. 

Prije svega pobjegla je sva sila hrvatskoga naroda ispred 
turskoga nasilja i potražila je novu domovinu. Prva je veća 
seoba bila iz Hercegovine i istočne Dalmacije (sa rijeke Neretve) 
u Italiju u provinciju Molise nedaleko Monte Gargano oko 
g. 1500. Druga je velika seoba bila iz Slavonije, sjeverne Bosne, 
iz južnih krajeva bjelovarsko-križevačke županije i jugoistočnih 
krajeva zagrebačke županije u jugo-zapadnu Ugarsku, u tako 
zvano Gradišće ili Burgenland u glavnom između g. 1530.—1550. 
Treća je veća seoba bila iz južnih krajeva zagrebačke Županije 
u Donju Austriju oko g. 1550. Četvrta je veća seoba bila iz jugo- 
istočnih krajeva modruško-riječke županije (osobito iz kotara 
slunjskoga, vojnićkoga i ogulinskoga). Osim toga je pobjeglo 
mnogo naroda preko Kupe u Kranjsku iz karlovačkoga kotara 


(Prilišća, Vukove gorice i Rasopajnika), vrbovskoga kotara (Se- 


verina, Lukovdola i Donjih — danas Srpskih Moravica) i del- 


* ničkoga kotara (Delnica). 


Ali ne samo da se mnogo naroda iselilo iz stare domovine, 
bježeći pred Turcima, već je mnogo naroda poginulo i od tur- 
skoga mača i dosta ga bilo odvedeno kao roblje. U to su vrijeme 
potpale mnoge hrvatske zemlje pod tursku vlast, te su tamošnji 
kmetovi kao uopće svi kršćani izgubili sva prava i postali raja, 
koja se morala mučiti i raditi samo za svoje gospodare Turke. 

Turske su neprestane provale ponukale ponajviše Hrvate, da 
su g. 1527. izabrali za svoga kralja Habsburgovca Ferdinanda, 
ne bi li se što lakše obranili od Turaka. Izborom njegovim za 
kralja hrvatskoga nastale su i nove prilike za hrvatski narod, 
napose za kmetove. Odmah se pomišljalo na to, kako da se po- 
digne jaka tvrđava za obranu pučanstva protiv provala turskih. 
Kao prva posljedica toga nastojanja bilo je podignuće tvrđave 
karlovačke g. 1579..na utoku Korane u Kupu. Uporedo s tim su 
hrvatska vlastela nastojala da nasele svoje zemlje, opustjele na- 
kon provala turskih. Već početkom 16. vijeka naselili su hreljin- 
ski Frankopani Lič i Mrkopalj pribjeglicama iz Like (dotično 
Hercegovine). Pojedine porodice izbjeglica iz turskih kršćanskih 
provincija naseljavali su Frankopani po svim svojim imanjima. 
Sve ove izbjeglice iz turskih kršćanskih pokrajina naseljene po 
Hrvatskoj nazivali su starosjedioci » Vlasima«. Svi Vlasi, koje su 
Frankopani naselili, bili su rimokatolici. Najviše rimo-katoličkih 
Vlaha naselili su Nikola Šubić Zrinski i Štefan Frankopan g. 
1544. po Prilišću, Vukovoj Gorici i Rosopajniku. Oni su došli 
iz Rmnja u Bosni. Pored pribjeglica iz kršćanskih turskih po- 
krajina pozivali su Frankopani na svoja opustjela zemljišta one 
Hrvate, koji su pobjegli pred Turcima preko Kupe u Kranjsku, 
a tako i Slovence iz Kranjske. I tako su nedostatak pučanstva već 
do konca 16. vijeka nekako nadoknadili. 

Sve ove nove doseljenike primala su hrvatska vlastela kao 
kmetove. Ali ipak nijesu im određivali jednake službe i dužno- 
sti. Pribjeglice iz kršćanskih turskih pokrajina su bolje upotrebili 
u vojničkim poslovima protiv Turaka, pa su ih stoga dijelom ili 
posve oslobađali od tlake, dok su kmetove starosjedioce, doselje- 
nike iz Kranjske, Štajerske i Ugarske (u varaždinskoj županiji) 
pritiskivali više tlakom. 

Isprva je vlasteoskih imanja u Hrvatskoj bilo mnogo, ali zato 
su i bila znatno veća. Tečajem vremena množio se neprestano 
broj vlastele u Hrvatskoj. Mnogi su se istakli u bojevima protiv 
Turaka, pa su stoga dobili ne samo kraljevske donacije nego i 
plemstvo. Većina te nove vlastele bili su visoki vojnički dosto- 
janstvenici. Druga su nova vlastela nastala tako; što su velika 

vlastela davala isprva samo u zalog ili darivala, a poslije i pro- 


davala veće ili manje dijelove svojih golemih posjeda imućnim 


ili zaslužnim za njih ljudima. I takvi su sebi znali priskrbjeti po- 
slije takva manja vlastelinstva kraljevske donacije. 

Velike su vlastele imale svoje gradove (arces), u kojima su 
stanovali, na pr. Medvedgrad, Susedgrad, Samobor, Okić, Ozalj, 
Dubovac, Novigrad, Bosiljevo, Brod na Kupi, Hreljin, Grobnik, 
Bakar, Trsat, Vrbovac, Trakošćan i t. d. U tim su gradovima 
imali svoje činovništvo, koje je upravljalo tim velikim vlaste- 
oskim posjedima. Na čelu toga činovništva bio je prefekt ili 
kaštelan ili grašćik ili dvorski; uza nj je bio malone uvijek 
rationista ili računovođa i više pisara. Neka su vlastelinstva 
imala i posebnoga suca (rihtara), koji je kmetovima sudio. Vla- 
steoskim su činovnicima postajali tako zvani »dijaki«, koji su 
se spremali za svećeničko zvanje, ali ipak nijesu sasvim otišli u 
svećenike s bilo kakvoga razloga; i to »dijaki« sinovi kmetova, 
jer sinovi vlastele nijesu držali po se dostojnim, da bi oni kao 
vlastela bili službenici druge vlastele. — Mala su vlastela (koja 
su naknadno nastajala) imala dvorove, većinom prostrane sa više 
soba jednokatne zgrade, u kojima su stanovali sa različitim po- 
trebnim nuzgradama. I mala su vlastela imala po kojega činov- 
nika, koji se zvao dvorski. — T veliki svećenici (biskupi) i sve- 
ćeničke korporacije (kaptol) imali su velike posjede, na kojima 
su imali više ili manje kmetova, kao i ona velika i mala vla- 
stela. Pače i neki župnici (plebanuši, plovani) imali su kmetove. 
Konačno su imale i neke slobodne varoši (oppida), kao Zagreb, 
svoje kmetove. 

Vlastelin je dao kmetovima zemljište, kad ih je naselio, koje 
se i dalje smatralo vlastelinovim vlasništvom. Stoga i nije smio 
kmet otuđiti dano mu zemljište bez privolja vlastelinova. Kod 
različnih kupoprodaja, što su ih vršili kmetovi, bili su zastupnici 
vlastele. Vlastelin je davao naseljenim kmetovima pače i drvo 
iz svojih šuma, da si mogu od drvene građe sagraditi kuće i nuz- 
grade. Dok je kmet sebi uređivao gospodarstvo, nije trebao da- 
vati ništa vlastelinu. To je trajalo tri do četiri godine. Istom 
nakon toga vremena dolazile su dužnosti za kmetove. Te su 
dužnosti bile redovno ove: 

1. Tjelesni rad, koji se je zvao tlaka. Prema veličini uživa- 
noga posjeda, što ga je kmet dobio od vlastelina, i prema broju 
članova u kmetskoj zadruzi morao je gospodar zadruge davati 
vlastelinu određeni broj radne sile muške ili ženske na tjedan ili 
mjesec ili godinu. Tlaka se vršila ili pješice, t. j. kmet je morao 
raditi vlastelinu na polju ili u vinogradu ili gdje drugdje bez 
tegleće marve, ili s žeglećom marvom (zvalo se to volovska 
tlaka), kao kod oranja, dovoženja ljetine s polja ili vinograda 
ili dovoženja drva ili građevnoga materijala iz šume i t. d. — 
2. Davati desetinu ili dežmu od cijeloga svoga godišnjeg pri- 
roda. — 3. Plaćati tako zvanu kraljevinu ili neznatni državni 
porez. — Ako je imao kmet (ili drugi slobodan čovjek, na pr. 
purgar) vinograd na tako zvanom »gornom« zemljištu »gornoga 
gospona« (vlastelina), morao je od vinograda plaćati (davati) 
tako zvanu gornicu prema veličini i plodnosti vinograda od pola 
do tri vedra dobra i čista mošta, 1—3 kopuna (uskopljena pi- 
jevca) i od 8—9 pogačica (t. j. bijeloga brašna za 3—9 pogača). 
Mošt se morao dovesti u pivnicu vlastelinovu oko Martinja 
(:H. XI), kopuni su se imali donijeti između Martinja i Božića, 
a brašno uoči Božića. Ako nije bio službenik vlastelinov (obično 
tako zvani špan) zadovoljan, što je kmet dovezao ili donesao, 
bilo je kmetu povraćeno i morao je bolje dovesti ili donijeti. — 
Nadzor, da se sav taj posao točno vrši i da kmetovi donose točno 
sve određene daće, imali su vlastelinski činovnici, osobito, »ra- 
tionista« (računovođa), i vodili o njemu knjige, koje su se zvale 
urbariji. Manja vlastelinstva nijesu vodila urbarije već tako 
zvane registre. 

Prema mnogobrojnim i raznovrsnim dužnostima, što su ih 
imali prema svojoj vlasteli, udesili su i hrvatski kmetovi svoj 
način života. Oni su živjeli u zadrugama na način koji nam je 
dobro poznat i održao se u glavnom i do naših dana u još nepo- 
dijeljenim našim zadrugama. 

Hrvatski su kmetovi bili trovrsni, i to: cjeloselci. koji su do- 
bili od vlastelina jedno cijelo kmetsko selo (najmanje današnjih 
20 jutara zemlje); — poluselci, koji su dobili pola _kmetskoga 
sela (najmanje 10 do 20 jutara zemlje) i kmetići, koji su živjeli 

na selu manjem od pol sela (t. j. koji su imali manje od 10 ju- 
tara zemlje). Kmetsko se selo zvalo sve, što je jedna kmetska 
zadruga uživala, a sve, što je pripadalo pod jednoga vlastelina, 
(dakle osim vlastelinskoga posjeda i sva kmetska sela, koja su 
potpadala pod ovo vlastelinstvo) zvalo se ladanje (mj. vladanje) 
ili držanje (dominium). 

Sela u današnjem značenju nije dugo bilo, jer se jedna za- 
druga nije obazirala na drugu, gdje će se smjestiti. Svaka je 
zadruga osnovala svoje mjesto na najzgodnijem po nju zemlji- 
štu, gdje će joj biti privoz najlakši, obično nekako u sredini 
svoga zemljišta kraj puta. Gdje se ipak sagradilo više kuća na 
okupu uz glavne ceste, ponajviše radi trgovine, prozvali bi takvo 
mjesto varoš (oppidum), kao Samobor varoš, Krapina varoš, Vi- 
nica varoš i t. d. Stanovnici takvih varoši dobivali su razne po- 
vlasti i sloboštine (neki već od kralja Bele IV.), kao oprost od 
tjelesne tlake ili desetine, a zvali su se »purgari«. I nekadanja 
slobodna plemena dobila su ovakve sloboštine, kao Krašići, Dra- 
ganići, Cvetkovići i t. d. Međutim i te povlasti i sloboštine ovi- 
sile su kasnije potpuno o volji vlastelina, pod koga su takva mje- 
sta i plemena potpadala. 

Kmet, koji se jednom naselio na posjed vlastelina i o tom 
dobio tako zvani otvoreni list ili valaš ili cartu biancu, nije smio 
ni na koji način ostaviti svoga vlastelina. Ako je to kmet ipak 


. učinio, reklo se za nj, da je uskočio, i smio ga je vlastelin, ako 


je za nj doznao, uhvatiti i strogo kazniti. 

Isprva se hrvatski kmet nije smio ničim drugim baviti no je- 
dino poljodjelstvom. Nije smio zanate učiti ni u škole polaziti. 
Međutim prilike i dnevne potrebe su to promijenile. Već rano su 
se trpjeli i na ladanjima tesari, zidari, krovci, kovači, kolari i 
opančari, a svećenici uzgajali su od vajkada u svojim župama 
po nekoliko mladića za svećeničko zvanje. Ovi su dakako posta- 
jali tečajem vremena obični ladanjski župnici (popovi glago- 
ljaši) kao 1 njihovi stariji učitelji, ali ipak su bili prva gospoda 
iz redova kmetskih. Kad je bila g. 1607. osnovana u Zagrebu je- 
zuitska gimnazija, nalazimo u historiji ove gimnazije i bilješku, 
da je odmah prve godine brojila »praeter centum e mobili fa- 

milia pueros, duplo plures plebeiae sortis adolescentes«. Pod 
konac 16. vijeka prestalo je i kod nas primanje oženjenih mladih 
ljudi kao rimo-katoličkih svećenika. Posljedica je toga bila, da 
su se neki odmetnuli u protestante, a drugi kao školnici počeli 
otvarati škole po svim malo većim mjestima. Vlastela se tomu 
nijesu protivila, i tako su bile osnovane koncem 16. i (početkom 
17. vijeka mnoge osnovne škole po većim ladanjskim mjestima. 


Vlastelinstva su bila podijeljena u kmetske sučije, koje su 
bile opsegom malo veće nego današnje porezne općine. U općini 
gričkoj u Zagrebu zvale su se sučije folnogije. Na čelu sučije 
bio je sudac, u Zagrebu folnog (villicus), koji je imao uza se 
vijeće od 10 starješina. Zagrebački »folnogi« takva vijeća nijesu 
imali. Djelokrug kmetskih sučija bio je posve neznatan. Sudac 
sa svojim starješinama, bio je uistinu samo organ vlastelinski 
činovnika, imao je držati red u sučiji i vršiti privatno pravne 
poslove u sučiji. Sudac se sa starješinama sastajao po dva puta u 
mjesecu u svoje »navadne klupe«, koje su se nalazile pokraj 
župne njihove crkve, većinom pod vedrim nebom. Najglavniji 
privatno-pravni posao bila je promjena vlasništva, koja se mo- 
gla izvršiti dopuštenjem vlastelina. Kmetovi su smjeli svoja 
zemljišta založiti i prodati. Ali svatko, koji je nakanio to uči- 
niti, morao se strogo držati uobičajenih propisa (»našega za- 
kona«). U prvom je redu morao potražiti ponudnoga kmeta, 
koji je u njegovo ime ponudio zemlju, koju je nakanio prodati, 
rođacima i susjedima prodavaočevim. U isto vrijeme morao 
dati tri puta (nedjeljom ili blagdanom) oglasiti (»oklicati«) pred 
crkvom, kad narod izlazi iz crkve, po službeniku sučije »tako 
zvanom biriću, da želi prodati ovakvu i ovakvu zemlju, pa da se 
javi tko hoće (»koji je volniši«). Kad se nađe kupac, pogode se 
kupac i prodavalac i kupac isplati prodavaoca pred svjedocima. 
Predaja prodane zemlje obavljala se vrlo svečano. Obično bi 
< oni, koji su bili svjedoci kod isplate prodane zemlje (najmanje 
četiri do pet ljudi) izašli s prodavaocem i kupcem na lice pro- 
dane zemlje i ovdje obavili aldomaš ili likov. Dok obavljaju 
»aldomaš« ili »likov«, zovu se aldomašnici 3li likovnici, katkada 
i ovodnici. Svi »aldomašnici« sa kupcem i prodavaocem izađu 

na vrh prodane zemlje (»na oberšje«), ovdje glavni »aldomaš- 
nik« Boga moli, da bude kupljena zemlja na sreću i korist 
kupcu, zatim blagoslovi zemlju i polije još po njoj vina. Poslije 
toga obiđu svi »aldomašnici« kupljenu zemlju, pri čemu se mo- 
raju posve točno utvrditi međe. Kao takvi zovu se aldomašnici 
ovodnici, jer ovode onu zemlju, t. j. pokazuju međaše ili, ako ih 
ne ima, postavljaju se novi. Kad se sve to obavi, pogosti kupac sve 
»aldomašnike« i prodavaoca jelom i vinom. Za kupca se onda 
veli, da je »aldomaš« ili »likov« dao. O svakoj kupoprodaji 


“ izdaje prodavalac kupcu otvoreni list, u kojem potvrđuje, da je 


za prodanu zemlju potpuno isplaćen i da predaje kupcu tu ze- 
mlju u potpuno njegovo vlasništvo s dodatkom, ako bi kada htio 
ovu zemlju prodati, da ima najprije ponuditi onome, od koga 
ju je kupio. Ovakve otvorene listove potvrdila je sučija svojim 


pečatom. Ako je bila zemlja samo založena, imao je dužnik 


vjerovnika 2—3 mjeseca prije otkupa opomenuti. Zemlja se 
mogla otkupiti ili na mesopust ili o Jurjevu (24. IV.). ili o Mar- 
tinju (11. XI.) i vjerovnik je imao pravo pobrati prije sav pri- 
hod (»obriti zemlju«). Sve ovakve otvorene listove pisali su do- 
maći ljudi «li svećenici ili vlastelinski činovnici ili školnici ili 
domaći dijaki, i to dijalektom onoga kraja, u kom su živjeli. 
Stoga su i ovakvi otvoreni listovi najpouzdanije vrelo 'za prou- 
čavanje historije hrvatskoga jezika. 


Sve su kaznene stvari dolazile pred vlastelinski sud. Vlastela, 
koja su imala nad svojim kmetovima svu sudačku vlast, zvala 
su se žemaljska gospoda (domini terrestres). Ona su mogla 
kmeta odsuditi i na smrt. Takva su zemaljska gospoda bila kod 
nas Frankopani, Zrinski, Erd6dy, Draškovići, Tahi, Bakači, Ke- 
glevići it. d. 

Kad je koja kmetska zadruga izumrla, mastanio je na takvom 
selištu vlastelin nove kmetove. Spomenuti još valja, da je bilo 
dopušteno pojedinim obiteljima u zadruzi, da su smjele kupo- 
vati samo sebi u korist zemlje. Takve su se zemlje zvale »ose- 
bujne« ili »osebujak«, jer nijesu pripadale zadruzi, već jednoj 
obitelji zadruge, koja ih je kupila. Vlastela nijesu dopuštala da 
se. zadruge cijepaju ili dijele, osim gdje su to prilike dopuštale, 

kao kad je zadruga imala dosta zemljišta ili kad je imala odviše 
članova. Kad u zadruzi nije bilo mlađega muškog člana, mogao 
se u takvu zadrugu priženiti momak iz druge zadruge i dobio je 
ženidbom sva prava u novoj zadruzi kao i ostali članovi. 

Pored redovnih kmetova bilo je u Hrvatskoj i tako zvanih 
frajmana ili željara (seljara). Ovi su se razlikovali od redovnih 
kmetova, što ih nije vlastelin stalno naselio na svom posjedu, 
većinom s razloga, što se i sam kmet nije misilo ondje trajno na- 
seliti, obično stoga, što ga je dopalo lošije zemljište. »Frajmana« 
ili »željara«, ako je uskočio, nije smio vlastelin uhvatiti niti ga 
je smio stoga kazniti. Drukčije su »frajmana« vezale sve one 
dužnosti, koje su vezale i redovne kmetove. 

Hrvatski su kmetovi bili poznati kao dobri i mirni ljudi te 
je rijetko kada došlo među njima do svađe. Mnogo je tome 
uzrok, što su od svojih svećenika bili odgajani u strahu Božjem 
i što su bili dobri kršćani. Ali i hrvatska su vlastela redovno 
dobro postupala sa svojim kmetovima. Ona su i branila svoje 
Kkmetove od njihovih protivnika. Stoga su i kmetovi bili odani 
svojoj 'vlasteli. Da nije bio postupak hrvatske vlastele redovno 
loš sa kmetovima, najbolji nam je dokaz, što su se neki kmetovi 
obogatili, uzajmljivali pače novac svojoj vlasteli, a vlastela im 
davala stoga svoja zemljišta pa i svoje kmetove u zalog, što 
nijesu nikada otkupili. Hrvatska su vlastela bila često loši go- 
spodari. Trošila su odviše na gozbe, zabave, putovanja, na 
skupa odijela, pokućstvo, zlato, srebro i raznovrsne nakite. Kad 
su se odviše zadužila kod svojih kmetova, oslobađala su ih od 
tlake, desetine i svih drugih kmetskih davanja. Takvi su se kme- 
tovi zvali slobodnjaci, u varaždinskoj županiji zvešćeni, pa su 
znali i sagraditi dvorove poput vlastelinskih 4 živjeti gotovo kao 
kakva nova vlastela. 

Kako su postala vlastela katkada ovisna od svojih nekadaš- 
njih kmetova, mogli bismo navesti vrlo mnogo primjera. Ovdje 
ćemo samo dva iznijeti. Elizabeta grofica Erd6dy, najprije 
udata za Muškona, a poslije preudata za grofa Auersperga, po- 
sjednica grada Samobora (u 17. v.), prezadužila se kod svoga 
nekadašnjega kmeta Martina Saića, te ga stoga morala oslobo- 
diti od svih kmetskih daća i proglasiti slobodnjakom, a od nje- 

gova sina Franje Saića morala je pače novaca uzajmljivati za 
hranu sebi i svojoj družini. 

Drugi nam neka bude primjer pismo, što ga je vlastoručno 
napisala Katarina grofica Zrinska, supruga Petra Zrinskoga 13. 
lipnja 1670. u Čakovcu nekadašnjemu svome kmetu, poslije 
slobodnjaku Jurju Dešiću u Leukušu kraj Ozlja (pismo sam na- 
šao u državnom arhivu u Zagrebu među spisima »Acta Oza- 
liensia«). Pismo doslovno glasi: 


»1670. leta u Čakovcu dan 13. junija. — Dajem ovo veru- 
vajne plemenitom i viteškom knezu Jurju Dešiću, da sam od 
njega milosti prijela gotovih pinez u škudah jezero ranjčkov u 
Ozlju gradu na 28. aprila, a (za)to sam dala onda list moj za 
quitančiju, da sam ih prijela kot jih i jesam na moj bečki put i 
za Beča do moje drage gospe kćere Ilene hercežice Rakoczice 
1669. leta. Na kojih jezero ranjčkov sam bila u mojem danom 
listu obećala od moga dragoga gospona list shoditi, da se vse u 
jedno sumu na imajne kneza Jurja Dešića Leukuši zapisati ima. 
Budući pako nas ova nesrića tako dohitila, da nisam od moga 
gospoda toga lista potribuvala, znadući, da ga ne bi zakratili 
taki dati, nego sam ga u mojoj skerbi i betegu spozabila vzeti, 
zato prosim, pače i zaklinam mojega dragoga gospona i mojega 
dragoga jedinoga sina Ivana Antona Zrinskoga, da nimaju 
drugo učiniti, kada im gospodin Bog da imajne ozaljsko sospeta 
prijeti k rukam, ne samo ovu sumu pinez, kaj je za imajne (dal), 
i ovih jezero ranjčkov, koje su meni dane na moj gori rečeni 
put bečki, na imajne zapisati, nego još i to prosim i zaklinam 
ovako na teškom vrimenu budući, da imaju na vike ne bantu- 
vati gori rečenoga kneza Jurja Dešića ni njegova ostanka za to 
imajne niti s nijednom nemilošćum k njemu dojti, kaj je mene 
u mojoj žalosti i betegu teškom jako prigledal i sam vernostjom 
služil. Za koju vernu službu nimam mu šta drugo darovati nego 
ovi moj list za svidočanstvo njegove vernosti i službe, koju meni 
učinjl i dvoril u mojih potriboćah. Zato se ufam, da komugoder 
dojde ovi moj list u ruke, da ga potribno bude pokazati, da ga 
nijedna gospoda u napredak za ovoga imajnića ne te u ničem 
bantovati, njega ni njegova ostanka ili komugoder oni ostave 

imajne ili sumu toga imajna po njihovoj i njihove dice smrti da 
mirno ladaju i uživaju kot pravo svoje vikovično imajne. 

Za vekšega verovajna radi vas ovi list sama napisah i zape- 
čatih. 


G. marches Frangepan Katarina grofica Zrinska, m. p.« 


Dakako da vlastela nijesu uvijek oslobađala svojih kmetova 
samo s razloga, što su se kod njih prezadužila. Bilo je i drugih 
povoda, osobito za turskih provala u Hrvatsku, kad su hrvatski 
kmetovi spasavali život i imetak svoje vlastele od Turaka. Pače 
među dužnostima hrvatskih kmetova nalazimo i to, da kmet, ako 
uhvati žive turske sužnjeve, ima to prijaviti svomu vlastelinu i 
ovaj istom odredi, kome će sužnjevi pripasti, ako nije bilo prije 
među njima određeno i pogođeno sve u pogledu uhvaćenih 
sužnjeva. Sužnjevima su dobivali i kmetovi i vlastela radne sile. 


Sa sužnjevima, osobito ako su bili križani i ako su govorili hrvat- - 


skim jezikom, nijesu ni vlastela ni kmetovi zlo postupali. Ako su 
bili dobri radnici, priženili bi se na kmetska sela te dobili sva 
prava i dužnosti kao i ostali kmetovi. — Dosta su često vlastela 
svoje kmetove za dugotrajnu i vjernu njihovu službu vlasteli 
iskazanu oslobađali od kmetskih dužnosti. 

Premda su hrvatska vlastela redovno dobro postupala s kme- 
tovima, ipak su pravila veliku razliku između sebe i kmetova. 
Ženili se međusobno nijesu nikada. Kmetove su smatrali nekom 
nižom vrstom ljudi, što su vrlo dobro osjećali 1 kmetovi. Pored 
svega toga često sam čitao u naših pisaca, gdje prikazuju vlada- 
nje i postupak hrvatske vlastele prema kmetovima u mnogo go- 
roj slici, nego sam se mogao uvjeriti iz vrela, koja su vrlo obilna. 

U drugoj su polovini 18. vijeka učestale tužbe kmetova pro- 
tiv vlastele, osobito protiv manje, najviše iz karlovačkoga ko- 
tara (iz Mahična, Kobilića i Mekušja). To je bilo povod, da je 
već kraljica Marija Terezija g. 1755. smanjila kmetovima tlaku 
i druge daće. Kad nijesu ipak tužbe prestale, pozabavila se 27. 
travnja 1774. i županijska skupština u Zagrebu kmetskim pita- 
njem i odredila, da se ima po cijeloj županiji razaslati posebno 
povjerenstvo i utvrditi kmetske i slobodnjačke dužnosti prema 
vlasteli. Ovakvo je povjerenstvo djelovalo na području cijele 

županije zagrebačke g. 1774. U tom su povjerenstvu bili »judex 
nobilium« Franjo Dolovac i adjunkt Antun Spišić. Prigodom 
ovih očevida se utvrdilo, da većina vlastele nije imala propisa- 
noga urbara (osobito manje), već da su vlastela utjeravala kmet- 
ske daće i tlaku po nekom starom običaju, navadi. Neki su kme- 
tovi donijeli otvorene listove još iz frankopanskih vremena, u 
kojima su bile njihove dužnosti prema vlasteli pobilježene. Sve 
je to bilo povod, da je kralj Josip II. izdao 22. kolovoza 1785. 
posebnu naredbu, kojom je dopustio kmetovima (koliko to nije 
bilo prije dopušteno): 1. da mogu učiti sve zanate i polaziti u 
škole; — 2. da se mogu po volji ženiti bez posebna pristanka 
vlastele; — 3. da se mogu seliti; — 4. da mogu svoju zemlju 
prodati, ako kupac preuzme iste dužnosti prema vlastelinu; — 
5. da vlastelin ne smije otjerati kmeta sa njegove zemlje i — 
6. da se kmet može potužiti županijskom sudu na silovita vla- 
stelina. — Ove su odredbe kralja Josipa II. ponešto primirile 


hrvatske kmetove. Ali i poslije su se javljali kmetovi sa svojim 


tužbama. U 19. vijeku jače je izbio nesporazum između sela 
Krašić u današnjem jaskanskom kotaru protiv činovnika ozalj- 
ske vlastele g. 1825., te se podržavao sve do g. 1830., kad je 
ondje buknula prava buna, koju je morala stišati vojska. Voj- 
ska je ondje boravila od 10. XII. 1830. — 23. II. 1831. 

Slobodnjaci nijesu bili svi jednaki. Bilo je slobodnjaka, koji 
su bili oslobođeni od tlake i svih kmetskih daća, drugi su bili 
oslobođeni samo od tjelesne i podvozne tlake (n. pr. u vlastelin- 
stvu severinskom), a Petar grof Zrinski kao vlastelin dominije u 
Brodu na Kupi oslobodio je Delničane samo od tlake konjske, 
nošenja listova i sprovoda (pratnje) 27. III. 1650. 

Posve su drukčije prilike bile u bivšoj krajini. Ondje nijesu 
stanovnici zavisjeli o vlasteli, ondje im je bio najveći glavar 
general, a iza njega niži časnici. Krajina je bila podijeljena u 
pukovnije i glavno je bilo zanimanje krajišnika vojništvo. Po- 
ljodjelstvom i gospodarstvom se krajišnik bavio, koliko mu je 
vojnička služba dopuštala. Stoga su i gospodarske prilike bile u 
Vojnoj Krajini slabije no u civilnoj Hrvatskoj. Krajišnik je bio 
ipak ponosit svojim vojničkim zanimanjem tim što njemu »sa- 
blja zapovijeda« a ne civil, pa je zvao hrvatske kmetove za 
razliku od sebe »pau(e)rima«. 

Nešto više slobode imali su hrvatski kmetovi u Istri, Dalma- 
ciji i u hrvatskom primorju, gdje je i napisano nekoliko zakona 
(svoje uobičajeno pravo), kao zakon vinodolski, — krčki, — 
kastavski, — veprinački, — trsatski i mošćenički). Za hrvatske 
je kmetove vrijedio Verbecijev »Tripartitum«, što ga je na 
hrvatski jezik preveo varaždinski notar Ivan Pergošić (1 1592.), 
štampan u Nedelišću 1574. 

G. 1848. bilo je u Hrvatskoj dokinuto kmetstvo. Kmetovi su 
morali otkupiti uz neznatnu cijenu svoja zemljišta i druga raz- 
lična podavanja (gornicu) od svoje vlastele. Iz svoje najranije 
mladosti, što je bilo po prilici prije sedamdeset godina, sjećam 
se mnogih tadanjih seljaka, koji su žalili, što je bilo dokinuto 
kmetstvo, navodeći za razlog, što su imali prije samo jednoga 
gospodara, svoga vlastelina, a poslije toga bezbroj njih. Osim 
toga tužili su se i na nove poreze, koji su veći nego su bila sva 
podavanja, što su ih vlasteli plaćali. Ja sam bar stekao uvjere- 
nje, da se hrvatski seljaci nijesu mogli neko vrijeme snaći, kad 
je prestalo kmetstvo. Prva je posljedica toga bila, da je nestalo 
discipline u zadrugama, jer nije nitko štitio gospodara zadruge, 
kako ga je prije štitio njegov vlastelin i njegovi činovnici. To je 
bio jedan povod razvrgavanju kmetskih zadruga. Moj je po- 
kojni otac kao civilni inžinir u Stativama razdijelio nekoliko 
stotina kmetskih zadruga u karlovačkom kotaru. Podijeljeni čla- 
novi nekadanjih zadruga nijesu mogli živjeti i uspijevati onako, 
kako su živjeli i uspijevali, dok su bili u zadrugama. Nastalo 
je među nekadašnjim kmetovima siromaštvo. To ih je potaklo, 
da su tražili zarade u stranom svijetu, osobito u Americi. 

Dok su hrvatski kmetovi živjeli u zadrugama, nijesu ni 
muškarci ni žene nikada išli u gradove u službe. Toga nijesu ni 
dopuštala vlastela. Stoga se u gradovima osjećao uvijek nedo- 
statak služinčadi, osobito ženske. U Zagreb su već davno dola- 
zile služavke iz Kranjske i Štajerske. Kmetovi i kmetice služili 
su jedino kod svoje vlastele, pa su ih vlastela, koja su imala 
svoje dvorove u gradovima, vodila sa sobom preko zime u gra- 
dove. Kad su se sredinom prošloga vijeka počele i kod nas podi- 


zati tvornice, dakle kad je već kmetstvo bilo dokinuto, nagrnuli | 


su u takve tvornice i hrvatski kmetovi i kmetice kao radnici. 

TUGA 


O lađo, tamna lađo, moja tugo, 
kako da te izvedem u dan. 
Ovo veslanje već traje dugo 

i na oči mi već pada san. 


Koliko puta prevari me, varko, 
dok tako veslam kroz duboki mrak. 
Hoću li ikad vidjet sunce žarko, 
kad toplo titra kroz usijan zrak, 


O lađo, tamna lađo, da li čuješ? 
Oko nas bruji more, divlje more. 
Hoćemo 1' ikad ugledati zore, 

ili u propast sa mnom putuješ? 


Al tonemo li, mi tonemo skupa, 
pa kada mrtvog ponese me val, 
more će oko moga mrtvog trupa 
brujat svoj stari, velebni koral. 


SIROMASI 


Ima ih mnogo kao zvijezda na nebu, 
koji na ovom svijetu dršću i zebu. 


Gledaju plaho, kad se sunce diže, 
na prste staju, da mu budu bliže. 


Glede ga žudno, al njegova toplina 
za njih je hladna kao mjesečina. 


Drugi su za se uzeli sav sjaj; 
prije će doć suncu negoli njima kraj. 


Ima ih mnogo, koji dršću i zebu; 
ima ih mnogo kao zvijezda na nebu.. 

JESEN 


Jesen. Ko lutnja na zidu 
zabrenči srce u muk. 
Blagost na svakome bridu 
i svaka crta je luk. 


Sjene već pospano idu 
i mirno zemljom ko plug. 
Našemu sluhu i vidu 
san je sad odani drug. 


Ovo je Matoša jesen; 
kako je nekada tih 
na Griču sanjao stih. 


Šumjele mirno platane 
i on je gledo zanesen 
u tužne, ali lijepe dane. . 


BEETHOVEN 


Ta teška ruka gradila je svoj svijet, 
koji je svijet naš stavio u sjenu. 
Bog zna bi | mu takav bio let, 
da nije bio prikovan uz stijenu. 


Kroz život hodao je mrk i gluh, 

al u njemu su pjevale armade, 
blaženstva silna i propale nade — 
pa što će nadzemaljskom biću sluh. 


Ko što slavuju ljudi bodu oči, 
da ljepše pjeva nego slavuj zdrav, 
i on bje jači u gluhoj samoći. 
Brujo je klavir, on ga “čuo nije; 
u zrcalu je gledo, sretan sav, 
gdje mu se zaplakano lice smije. 


Vjekoslav Majer 

GROZNIČAVA JESEN 


Jesen bolnija od svih, koje sam znao, 
pada na moju glavu, 


.na moje oko, 


bolan i tužan gazim povelu travu 
i gledam prvu zvijezdu na nebu plavu 
kako treperi u daljini 


- ponosno i visoko. 


Ne znam, al moj je korak tih, 
kako do sada nikada nije bio, 
sav mi se radosni svijet 

za golemu tugu skrio, 

od koje drhtim i strepim 

kao na polju cvijet. 


Noću me vjetrovi bude 

i trgaju grozničav san, 

a strah od toga još dugo 
mi valjano disanje priječi; 
al u jutro, sviježi me dan, 
svijetlom i suncem liječi. 


Preporađam se u šumoru trava, 

u dugom melanholičnom treptanju klasja 
vrh njiva. 

A moje srce o dalekoj zemlji sniva 

i moja kovrčava glava 

sve tužnija i bljeđa biva. 


Evo ova jesen zlatnog i srebrnog lišća 
budi u meni davne želje i snove, 

koje me silovito vuku | 

u neku daleku južnu luku, 

iz koje lađe 

u tropske krajeve plove. 


Ne znam, al moj je korak tih, 
kako do sada nikada nije bio, 
sav mi se radosni svijet 

za golemu tugu skrio 

od koje drhtim i strepim 

kao na polju cvijet. 

Djevojko, što si mi postala draga, 
savi nadamnom ruke zdrave i bijele, 
tužne su noći moje cijele 

i tako sam u njima sam. 

Ljekovito proljeće kad dođe, 

opet ću gaziti s tobom 

procvala polja i gore 

i opet će nas sretne 1 mirne 

buditi rumene zore. 


Al ova jesen — tako čudna i tužna -— 
povi me kao biljku 

u svom žutom sjaju 

i sad mi dani 

kraće traju, 

a oko srca se kupi 

teška i bolna sjeta 

nad preranom smrću 

ljeta. 


Lutam li svojim snom ili stvarnim svijetom? 
Jesam li ovo ja, što tako tužno hodim, 

ili je samo san, 

kroz koji zanesen brodim 

za velikim rumenim cvijetom, _ 

koga ima na svom tijelu 

djevojka, što mi je postala draga, 

i koja mi ruku bijelu 

svojom još bjeljom draga. 


Ne znam, al moj je korak tih, 
kako do sada nikada nije bio, 
sav mi se radosni svijet 

za golemu tugu skrio, 

od koje drhtim i strepim 

kao na polju cvijet. 


Olinko Delorko 


144 


nm ma ime So m s o nk 2 


ae 


ANTUN BONIFAČIĆ, ZAGREB 


SJEDNICA VRHOVNOG VIJEĆA AKTO 


Odlomak romana 

Mijo je prstom pokazivao na jasan i razgovijetan potpis 
Konrada Kurševića. 

— Tražio sam ga sat i po u ulici Neznane Junakinje! 

— I dobio si potpis! 

Na stolu su bile rastvorene mape s raznim spisima i dvije 
štampilje. Mladići su posjedalki, gdje je tko stigao, po stolcima, 
na sto, jedan je čak sjeo na zatvoreni pisaći sto. Sunce je palilo, 
po krovovima su cvrkutali vrapci. 

— Odgodio sam kolokvij o neoplatonizmu zbog sjednice, a 


Konrad sigurno spava nad kakvom statistikom! 


— Taj tvoj Plato ne će pobjeći, već te čeka dvije hiljade go- 
dina, dragoviću. Uostalom, valjda ni sam ne sumnjaš, da je za 
nas kudikamo važnije, koliko izvozimo masnih svinja nego svi 
tvoji filozofi. 

— Kolegica ima vrlo jasno mišljenje o važnosti svinja, ali, 
čini mi se, da s filozofima još nije na čistu. 

Kolegica Lovišić studirala je medicinu, ali svi su bili na či- 
stu, da je Konrad u posljednje doba uspio da pobrka razne mi- 
šiće i čeone kosti u korist svojih historijsko-materijalističkih 
zaključaka. On to naravno nije opažao, jer već odavna nije imao 
vremena da gubi, kako se sam izražavao. A ona je teškom mukom 
prežvakavala skripta i parala lešine, sve u brizi, hoće li taj ne- 
sretni Konrad pristati da s njome pođe na more. 

Mama će se naravno iznenaditi i morat će mnogo toga čuti 
o tome, kako današnja mladež više ne može da razlikuje, Što se 
pristoji, a što ne, kako je to prvi put u Lipunu da djevojka iz 
pristojne kuće poziva razne prijatelje na ljetovanje. Ali ovaj 
put ju je tako snažno zgrabilo to njezino ludovanje za Konra- 
dom, da je bila voljna podnijeti još koješta, a ne samo majčine 
prigovore i zabadanja ovoga otmjenoga Lalevića. Nije joj bilo 
samo jasno, kako je Šaljević danas pristao uza nj u obranu fi- 

lozofa, kad ga je neki dan slušala, kako Konradu povlađuje 
ističući, kako se treba opredijeliti i kako sve ovo natezanje za- 
pravo i nema smisla, osim što ih drži na okupu. 

Lalević je naravno volio ovakav rad: jezik mu je bez bra- 
davice, čita i uživa u publici. Pitanje je samo, da li je ostalima 
do toga da slušaju i čitaju njegovu savršenu prozu. Kao da će 
nas spasiti novele iz tame, u kojoj čamimo? Međutim, unatoč 
tome što su Konradove misli jasne kao pekmez, kako se je taj 
nesretnik jučer izvolio izraziti, Adelu Levišić je više mučila 
misao o praznicima nego ideološka okosnica same borbe u klubu. 
Ona je to zapravo spajala u maštanjima: Konrad će svojom 
dijalektičkom jasnoćom uspjeti da odvuče većinu za sobom pa 
će krasnoslovci ostati sami. Glavno je da danas dođe, pa da 
pristane na njezin poziv. 

Ostali su se rastrkali po velikoj klupskoj sobi u grupicama. 
Današnja je sjednica bila vrlo važna baš zbog toga zahtjeva 
klupske ljevice, da se klub mora socijalno opredijeliti. 

— Ne razumijem, što drugovi žele — bunio se Lalević. Odr- 
žali smo osamnaest tečajeva za analfabete, osnovali smo šesnaest 
knjižnica, devet javnih i trideset i sedam unutarnjih predavanja 
svjedoči, da smo i te kako djelovali socijalno. 

— Kolega je zadovoljan, ali mi nismo. 

Ovaj put se oglasio šutljivi Šaljević. Premda je Konrad bio 
pokretač akcije, svi su osjećali, da je fanatički Josip Šaljević 
pravi ideolog i neumorni buntovnik grupe. Za nj je Hegel bio 
jasan kao ogledalo: ideja se ostvaruje i tko se nađe na putu 
mora da pod njom klone kao vjernici pod Džingiskanovim ko- 
lima. Sa Lalevićem uopće nije debatirao: držao ga je za nespo- 
sobna literata, koji nije kadar da shvati samu bit stvari. 

Sparina je umarala. Adela se približila Šaljeviću i tiho ga 
zapitala: Hoće li on uopće doći? , 

“* Opazila je preziran smiješak oko Šaljevićevih usta i mrzila 
ga je u taj čas kao suparnika. Osjećala je, kako blijedo, fanatičko 
lice Šaljevićevo povlači za sobom crnu, čupavu Konradovu 
glavu: već mjesec dana nikad nema vremena da je posjeti, da 
zajedno sviraju. A ipak bili su to najljepši časovi njezinoga 

života: Konrad sa svojom violinom, a ona uz glasovir sviraju 
Glazunova. 

— Zašto ne bi došao, kolegice? 

Htjela mu je ispričati, kako joj je govorio, da će se ispričati 
pismeno i istupiti iz kluba, ali vrijeđao ju je njegov smiješak i 
pustila ga je sama pristupivši Miji, koji je zbrajao, koliko je 
članova bilo nazočno prošle godine na sastancima i koliko je 
puta koji od članova izostao. 

Konrad je održao najviše predavanja, ali se brojio među 
najneurednije, premda se vodila stroga kontrola izostanaka. 

— Sav napredak našega kluba nad ostalim klubovima ovisi 
od urednog pohađanja sastanaka i izvršivanja zadanih obaveza. 
Kad bi sve sekcije bile vrsne da izvrše, što su obećale, naš rad 
bi već davno prestao da bude samo akademski klub, kako se 
Konrad o nama izvolio izraziti. 

, Ovaj je put bilo jasno, da je Mijo uz Lalevića. Kao najsta- 
riji najneumorniji član kluba, on je nadasve pazio da klub 
raste i radi, zato se čuvao svih frakcija, koje bi mogle brojno 
oslabiti klub. 

Članovi vrhovnoga vijeća bili su već nemirni. Sunce je 
ustrajno palilo, stolovi i stolci su se isparivali prašinom i zno- 
jem. Konac je godine bio tu i s njime je prestajala apstraktna 
egzistencija studenata. Adela je opet postajala gospođica Adela, 
kćerka imućnoga provincijskog liječnika, koja je mogla da bude 
ljubezna i dobra sa bijednicima, ali više nije bila jednostavno 
drugarica, kako je to Konrad zahtijevao. Koliko se bojala, da će 
je Konrad odbiti, toliko se plašila, da će pobjeći iz Lipuna zbog 
malograđanske otmjenosti i staleža i redova, koji su se sastajali 
u očevoj vili! Teško je uopće bilo s tim Konradom, koji je volio 
da se čitave sate svađa i debatira sa Šaljevićem o pogreškama 
Sorelijanizma i o prednostima Marksizma nego da sjedi kao 
čovjek i govori o svojim vlastitim osjećajima. Jer, unatoč svemu, 
Adela. je osjećala, da mu nije indifirentna i da je njegov soci- 
jalni zanos ipak samo dio studija, nešto strana i nebitna. Bitno 
i nebitno opsjedalo je i nju jako u posljednje vrijeme. Premda 
je mrzila sve krasnoslovce poput ovoga finoga Lalevića, koji je 

tako biranim riječima znao da objašnjuje tri faze u ljubavnoj 
lirici Nazorovoj, naravski, uplićući vješto petrarkističke motive 
i mističke stihove Danteove »Vite nuove«, ipak se već dva mje- 
seca nije mogla da riješi posljednjega Lalevićeva citata: »L'amor 
nella mente mi ragiona«. Ona, Adela, prvi đak splitske gimna- 
zije, pozitivan i jasan duh, kako ju je tata uvijek u šali nazivao, 
postala je uz Konrada pitoma kokica, koja snatri petrarkistički o 
nebitnom, premda je svijesna, kako to nije ono pravo, čime se 
može zanijeti Konrad. Neki dan ga je slušala u debati sa Ša- 
ljevićem: sada nijesu vremena da se pojedinac može upuštati u 
lirske preživljelosti, pod firmom, da traži vlastitu sreću. 

— Znamo, druže, kamo to vodi. Štalica i kravica pod zvijez- 
dama i mjesečinom. I, naravno, obvezatno sticanje za obezbje- 
đenje vrste. ' 

Šaljević je odobravao, jer ta apstraktna životinja i nije mo- 
gla drukčije da radi: za nj je viša matematika i fenomenologija 
duha bila razlog, da nedjeljom poslije podne hvata u Maksimiru 
služavke i da ih kao Bušman odvlači u šikarje. On joj je to sam 
jednom priznao raspravljajući o normalnom zadovoljavanju 
fizioloških potreba. Šta više, Šaljević je otvoreno zagovarao 
brak sa služavkama, koje nijesu zaražene građanskim predrasu- 
dama, a pogotovu ne boluju od malograđanske potrebe za luksu- 
som, koja muškarce pretvara u tegleću marvu za milostivu i raz- 
maženu gospodsku derištad. Za nj je kolektiv bio tako bitan, a 
vlastiti život tako nebitan možda i zato, jer se nije ni usuđivao 
da približi kojoj gospođici sa svojim vječno zamazanim rubljem 
i poderanim potplatima. Ali Konrad je ipak bio činovničko 


dijete, navikao na red, različit od ovoga postolarskoga sina iz 


pregrađa. Adela je bila hrabra djevojka i osjećala je, da nema 
ni govora o »tihoj sreći«, kako je ljubakanje nazivao Konrad 
predviđajući fatalan happy-end. Za osam dana imala je svršiti 
prvi rigoroz; čim se riješi te nesretne anatomije, imala je pravo 
da se sasvim ozbiljno smatra kandidatom medicine, koji je pre- 
šao prvi korak i koji ima najozbiljnije izglede, da će za prvim 
svršiti i ostale rigoroze. A sada je sudjelovala svom dušom u 
općoj nervozi: hoće li Konrad doći ili ne će? 

Grupe su već bile jasne i ona se unatoč antipatiji stisla uz 
Šaljevića. On je već docirao mršavome veterinaru Rakoviću i 
njegovome privjesku Renariću, kako bi danas trebalo donijeti 
zaključak, da klub smatra rješavanje socijalnih pitanja u zemlji 
prvim i osnovnim svojim pitanjem, a sve ostalo, pa i analfabet- 
ske tečajeve i prosvjetljivanje, sekundarnim, pače beznačajnim. 

— Makar pomnožimo svoje članove, predavanje i tečajeve 
sa deset, ipak mi nemamo nikakva značenja u zemlji, jer smo 
izvan stvarnosti, u oblacima znanja i prosvjete. Nama je pro- 
svjeta postala fetiš kao i racionalistima, a naši maturanti znaju, 


.da sve dobronamjerne reforme Josipa II. nijesu imale nikakva 


efekta. Uostalom, ne bavim se ja objašnjavanjem nadgrobnih 
spomenika! Htio bih da vidim nekoga, tko vjeruje, da se pro- 


svjetom može doći do ekonomske slobode. 


Posljednje riječi su zapravo bile izazov, pa su se nehotice 
kolegice i prijatelji razmaknuli, da i drugi čuju izazov i otvore 
debatu. Mijo je još uvijek zbrajao i samo ga je pogledao. La- 


lević se nije htio da upušta, jer njemu zapravo nije bilo krivo ni 


jedno ni drugo rješenje samo da klub radi i da može s drugo- 
vima raspravljati o temama, koje su ga zanimale. On se samo 
divio fanatizmu i žestini, kojom se taj Šaljević, a s njime i Kon- 
rad u posljednje vrijeme odao-tim novim idejama. Znao je, da 


.će se dići Bišćan, koji je bi j iji i 
išćan, koji je bio najnepozvaniji u ovako delikatnom 


času, kad je trebalo sukob lokalizirati i spriječiti cijepanje. Ali 
bilo je prekasno. Bišćan se i onako već s teškom mukom svla- 
davao prije. 

— Kolege dolaze na naše sjednice s novotarijama. Meni je 
Poznato, da ima na univerzi osamnaest klubova, koji su svi po- 
litički i socijalno jasno određeni. Svaki klub je samo privjesak 
jedne naše političke stranke sa vrlo razrađenim socijalnim i 
političkim programima. Izvolite birati! 

Raković, Renarić i Adela skočili su u isti čas: 

— Opet naš dinarski temperamenat! — pokuša se našaliti 


. Renarić. 


— Što bi se igrali žmurke! Mislite li, da uživam čekajući 
gospodina tajnika eksekutive, koji međutim leži na klupi u 
Tuškancu? 

— Tako je to dakle, Konrade! 

Vidjela ga je: zavalio se koliko je dug i širok, noge je pre- 
bacio kao Englez i čita Anti-Diihringa. Vrapci cvrkuću, a djeca 
posrću oko dadilja i nezaposlenih služavka. Njemu ne treba ni 
Dalmacije ni Alpa. Pričao joj je već o tome: u Domu se svlači 
do gola i tušira ledenom vodom, a onda zaključan čita do oma- 
glice i umora, naveče traži radnike na Burzi rada i zanosi se 
sociologijom Le Playa, ustanovljuje činjenice i upoređuje raz- 
vitak od Krapinca do Marksa. Što će mu onda, naravno, more? 
Da sviraju zajedno serenate ili da joj gudi za mjesečine pod 
magnolijom i agavama? Da joj govori o vječnoj ljubavi uz prat- 
nju valova i mjesečine po starim ilirskim receptima? Koliko se 
naslušala pripovijesti o »Đulabijama«, uvijek je nalazio citata, 
kojima se nije rugao Ilircima nego njoj. On to naravno nije 
znao, jer to nije bilo nigdje zapisano u historijskom razvitku 
društva. Ona je bila samo draga drugarica, koja ima tendenciju 
da se razvije u smislu Šaljevićevih koncepcija o idealu suvre- 
mene žene. Ali Bišćan je već grmio, iako nije Mijo otvorio 
sjednice. Zar je još uvijek čekao Konrada? 

— Gospoda žele konkretne uspjehe. Kuglice. Odobravanje. 
Stvarnost. Za njih je stvarnost, ako se dvadeset gorila udruži i 
traži svoja prava u ime nekoga historijskoga razvitka i progresa. 
Mi bolujemo od fetiša prosvjete! A gospoda nemaju fetiša. Oni 
su sušta objektivnost. Ali ja molim kolegu Šaljevića, da _mi 
objasni, kako on kani dovesti do ekonomske slobode naš narod 
analfabeta? 

— Kolega valjda ne misli, da sam ja Kolumbo. Pa tu i nema 
mnogo da se objašnjuje: metodologija socijalne borbe nije bijeli 
list. ' ja : ' 

— Molim kolegu Šaljevića da se određenije izrazi. 

— Dakle, molim: Konrad, Renarić, Raković i ja predlažemo 
vrhovnome vijeću .kluba, da se klub postavi na historijsko-ma- 
terijalističku bazu i da sve svoje sile upotrebimo isprva na to, 
“da svi članovi kluba dobiju: solidno. i “stvarno. znanje o našim 
i međunarodnim socijalnim 'berbama, da možemo zatim djelo- 
vati u tome pravcu i vani. 

_ Kažimo otvoreno: kolege žele ni više ni manje nego da 
postanemo dio komunističkoga kluba, odnosno njegov legalni dio 
na univerzi. 

Renarića su svi smatrali priglupim, ali ovaj put je na svaki 
način djelovao kao bomba. Adeli je bilo jasno, da je sve pro- 
palo zbog tona i brzine, kojom je krenula debata. 

Sjednica je zapravo već bila u punom toku, premda nije još 
bila otvorena. Ali Mijo više nije zbrajao, koliko je tko puta 
izostao. Bišćan je kao ris htio planuti, kad Mijo konačno sjedne 
za čelo stola otvarajući sjednicu. Makar koliko bili nediscipli- 
nirani. makar je Šaljević stisnuo usta u ironičkoj grimasi, kada 
je Mijo otvarao službeno sjednicu prestajale su sve debate. 

— Riječ ima kolega Lalević. 

Lalević je već listao po bilježnici, gdje je bio izvještaj. Ša- 
ljević se plašio rečenica, koje je Lalević tako vješto znao slagati, 
premda se pod njima nije ništa krilo. Uostalom znao je već sve 
unaprijed: 18 tečajeva za analfabete, 16 knjižnica, 9 javnih i 37 
unutarnjih predavanja. Što je bilo potrebno ponovno objašnja- 
vati, da je u Istri zatvoreno 800 pučkih škola, da fašisti plijene 
svake novine na našem jeziku, da su oko nas jaki i virulentni 
nacionalizmi, da je on, Lalević, lično predavao o Počvenjacima 
i Barrčsu. Hoćemo li se mi zbilja sprdati i protiv vremena i 
progresa i nastaviti debate slavenofila uz davorije gospodina 
Deroulčda? Naravno, ova nedonoščad još gutaju Fichteova pisma 
njemačkome narodu, ali zaboravljaju, da je na svu sreću od 
onda prošlo jedno čitavo stoljeće i da se surke mogu još naći 
samo u arheološkome muzeju i na pokladnim redutama. 

Na sreću peroraciju Miodraga Lalevića prekinuo je mali 
Mirko Kozlović, čuveni junior kluba. Donio je pisamce, za koje 
se ispostavilo da ga šalje Konrad. Čak je blagoizvolio da ga 
stavi u kuvertu, koju je Mirko sasvim ozbiljno htio putem otvo- 
riti, jer je slutio, da se nešto krije pred njime u posljednje doba. 
Pustio je drugove na Sofijinu putu, da tamo igraju s njegovom 
loptom nogometnu utakmicu na rondou, koji se pokazao kao 
vanredno i zaštićeno mjesto pred profesorskim njuškama. Već 
osam dana igraju a da još nijedan profesor nije spomenuo ni 

riječi. »Fićfirić« ih je vidio: ali zatekli su ga u tako sumnjivom 
stavu na klupi, da su napravili prećutni sporazum vjernosti za 
vjernost. 

Predao je pisamce Miji i htio je da kidne. Pričinjao se da 
ne vidi Adeline znakove, koja “ga je zvala. 

— Dao mi je pismo u Tuškancu i molio me, da ti ga predam. 
Mijo mu namigne da može otići. Adela ga je uzalud zvala s pro- 
tivne strane stola. 

Mirko je bolje nego Konrad razumio situaciju: ali oduvijek 
nije volio partnere, koji se nameću. A ova Adela ne zna ni o 
čemu drugome s njime razgovarati nego o Konradu. Uopće u 
posljednje doba nakupilo se toga suviše oko Mirka. Stari Jer- 
man uporno gnjavi svojom geometrijom kao da je lupež nanjušio 
Ahilovu petu Mirkovu. Doduše dosta ga je namučio ove godine: 
i sviraljke od papira, i pero pod klupom, i žabice po podu. Ali 
bio je kao bog, neranjiv i slavan. Kako je samo odgovarao kod 
posljednje diobe polinoma. Starac je otjerao osmoricu, a onda 
je lisac mislio, da će i dijete Mirka ukebati. A on je vikao plus 
i minus kao da prodaje stare boce i dobio je nedvojbenu peticu 
na glasan zahtjev čitavoga razreda. Starac se ljubezno kesio i 
zapisao je peticu u prozivnik otvoreno kao gospodin. A sada ga 
ulovio na glupom i jednostavnom Pitagorinu poučku i još ga je 
zabrundavao pripovijestima i citatima, da je to »pons asinorum«, 
pa da je on, naravno kao Muhamedov vjernik odsuđen. Sad mu 
je jasno »kao pekmez«, kako to Konrad veli, zašto mu je jučer 
protumačio Konrad taj trik sa katetama i hipotenuzom. Ali hoće 
li ga starac uopće još pitati, kad se sad posljednje dane sva 
stoka gura da bude pitana? Ne će li mu jednostavno dati tri i 
pokvariti mu odliku, s kojom je bilo toliko toga skopčano ove 
godine? Kod toga je bilo samo sporedno, što se Jankiću upalilo 
koljeno, pa ga već osam dana previjaju na poliklinici. Do sada 
je šutio kao pravi sportaš. Ali ne će li i ova tajna izaći na vi- 
djelo? Jankićevoj majci je već sada sumnjivo, zašto je Mirko 
postao tako velikodušan u posljednje doba, pa nosi bombone kao 
da ima slastičarnu ili Hahnovu bonbonieru. Zar je on bio kriv, 
što mu je tako nespretno podmetnuo nogu kod šuta? 

Žurio se družini na Sofijinom putu, premda ga je zanimalo 
to vrhovno vijeće, kojemu on naravno. nije smio prisustvovati i 
da je htio. 

Mijo je polagano i oprezno nožem otvarao Konradovo  pi- 
samce. Bilo je adresirano na nj, a ne na samo vijeće: 

Dragi Mijo! 

Budi tako ljubezan pa zamoli drugove u vijeću, da me ispri- 
čaju, što nisam došao na sjednicu, premda sam to obećao. Me- 
đutim zaključio sam da uopće ne dolazim i ne izazivljem suvišne 
trzavice već da sam povučem konsekvence i istupim iz kluba. 

Konrad. 

Konradova vojska je bila nezadovoljnija nego opozicija. 
Renarić je na primjer mislio, da bi oni možda dobili većinu i u 
samom vijeću, a Konrad je ovako elegantno uzmakao sa mezeva. 
Ali Šaljević se snašao, pa je odmah izjavio, da je solidaran 
s Konradom, pozivajući i ostale, koji se s njime slažu, da zajedno 
odu sa sjednice. 

Adela je pustila Šaljevića, Rakovića i Renarića da odu sami. 
Ipak je već pet godina bila vezana s klubom, u kojem je provela 
svoje najugodnije časove. A kamo da i pođe s njima? Zar da ide 
s njima u Tuškanac kao prava drugarica, da tamo vidi i Kon- 
rada kako fućka ispruženih nogu na klupi? Ipak je znala, da je 
za nju ovaj čas mnogo važnije od rascjepa u klubu, da li je 
istupom Konradovim iz kluba ujedno i svršeno s njegovim go- 
stovanjem u Lipunu. Morala je negdje uhvatiti onoga balavoga 
Mirka, on već sigurno zna više od nje, što zapravo Konrad kani. 

Sjednica je sada opet bila kao uvijek: Mijini podaci su bili 
vrlo optimistični. Pet stotina i osam članova na univerzi, osam 
srednjoškolskih podružnica. Predavanjima je poprečno uvijek 
prisustvovalo oko 180 članova. Još nijedan klub u našoj zemlji 
nije u ovako kratko vrijeme pokazao toliku aktivnost. Čitava 
zemlja u nama gleda elitu omladine, koja se nije upregla u par- 
tijska kola, već koja ide za time da izgrađuje sama sebe, pa da 
onda stavi svoje sile narodu na raspolaganje. Samo izgrađeni 
Pojedinci i hijerarhijska organizacija vrednota mogu dovesti do 
Progresa u našoj zemlji. Mi ne kidamo ni s čim: gradimo, radimo 

i nadovezujemo. Najnoviji gubitak za nas je bolan, što su se 
drugovi uvijek isticali radom i ljubavlju za napredak kluba. Ali 
unatoč tome mi ne možemo skretati ni lijevo ni desno, jer baš 
na tome osnivamo svoju snagu. - 

Adelu je gušilo, jer joj se činilo da Mijo govori istim gla- 
som kao na nedavnom sprovodu kolege Žukića. 

Mi smo dobili mnogo ponuda i s lijeva i s desna, ali ni- 
jesmo nikada oklijevali da odbijemo sve te ponude. Predbacuju 
nam da smo akademski klub. Pa mi to i jesmo. Govore, da smo 
malograđani? Pa što smo nego to, čak još nijesmo ni to, nego 
seljaci. Neprestano se zanose i ističu historijski razvitak, a kod 
nas ga žele preskočiti: mi moramo proći putem svih ostalih na- 
cija. Anahronizam? Reakcija? Dobro je i to: zašto da se plašimo 
riječi. Vrijeme ne teče posvuda jednako brzo. Konrad bi nam se 
već narugao, da govorim o Turcima i predziđu kršćanstva. Pa 
dobro ja i to priznajem. Turci, Mlečani. Nijemci, Madžari nijesu 
nas puštali da dođemo k svijesti. A sada, kad to konačno smije- 
mo mi ćemo opet za progresom kao gladan pas za košću. Ne, ne, 
stoputa ne! Mi ćemo sada izgrađivati kostur jedne nove nacije 
sa stoljećem zakašnjenja. Epohe razvitka se ne mogu preskočiti: 
a mi kao seljački sinovi i ne običajemo skakati preko neobra- 
đene zemlje. 

Mijo je bio ovoga dana u formi i jednoglasni aplauz članova 
vijeća pokazivao je, da je govorio svima iz srca. Čak i Adeli 
unatoč svim neizvjesnostima i brigama. 

BOŽO LOVRIĆ, PRAG 


IZDAJICA 


— Proljeće je za mene najtužnije doba godine — reče mali, 
mršavi čovjek. Nemirne, djetinje oči nikako da mu se smire, 
lete od predmeta na predmet kao dva sitna modra leptira. 

— A zašto? upitao sam svoga druga. Bio je zamišljen i prsti- 
ma je bubnjao po glatkoj ploči stola. Koštunjave mu ruke ni- 
kako da se smire. Grče mu se prsti kao utopljeniku, komu je. 
nagli val odnio dasku. 

— Slušaj! A ne, bolje je, da šutim. Pokvario bih ti raspo- 
loženje... 

— Aha, razumijem, ljubavna pustolovina. Iznevjerila ti se 
djevojka, a ti uvrijeđen u svom muškaračkom ponosu — 


— Prestani — — kao da osim nevjernih žena nema drugog: 
jada na svijetu — 

— Ima, ima... 

— Epaonda... 

— Ali u tom slučaju mislim, da sam pogodio... 

— Varaš se... plane još jače negoli prvi put. 


Zgrabi me za desnicu i sipljivim glasom prošapta: 

— E, pa kad hoćeš, slušaj. — 

Iskapi čašicu likera, zapali cigaretu i odbijajući guste dimove 
poče: 

— To što ću ti pričati sada, dogodilo se 1918. na zemlji, 
krajem aprila, na granici Italije, u jednoj zelenoj dolini okru- 
ženoj gorama, a oživljenoj plahovitom rijekom. Od tog dana ne: 
mogu da slušam šum vode. Žuborenje potoka tjera me u ludilo. 
A od gorskih, pjenušavih bujica, koje naglo padaju u dolinu, 
bježim kao vrag od krsta. Jest, ti ne znaš, kako je strašno pre-- 
viranje proljetnih voda, kada si prisiljen da gledaš ogavan pri-- 


.zor ljudske podlosti... 


*“ — Pretjeruješ... 
*— Nipošto, sve je živo preda mnom, kao da se to dogodilo: 
jučer. U daljini, kao na dlanu, leži dolina. Sami vinogradi, ma- 

sline i voćke u cvatu, a nad svim tim vedro nebo i jato laganih, 
bijelih oblačića, koji se žure da dostignu sunce. Ja i nekoliko 
mojih drugova vodimo na smrt osuđenoga vojnika. Narednik 
korača pred nama, veseo je kao mladoženja, kada ide na pir. 
Odjekuju naši koraci. Takva je tišina, da bi osjetlivo uho moglo 
da čuje, kako nam kucaju srca. Vrisnuo bih, da mi strah nije 
stisnuo grlo. 

Osuđenik je bio Čeh, plavokos, miran mladić, koji ne bi 
zgazio ni mrava, a kamo li ubio čovjeka. Ušli mu u trag, kad 
.se spremao da prijeđe na talijansku stranu. Sudili mu i osudili 
na vješala. Nije još navršio dvadeset godina. Bio je blijed, tih 
i tužan. Da mu je tko u taj tren što progovorio, sigurno ga ne 
“bio čuo, tako je bio zamišljen. U jednoj je ruci držao komad 
hljeba, a u drugoj limenu posudu gotovo praznu. U posudi se 
dmućkalo još nekoliko žlica crne kave. Grčevito je stisnuo lim i 
hljeb kao da se od njih nada spasu. Možda je mislio: nije mo- 
-guće, da me ubiju, dok ne pojedem svoj hljeb i ne popijem 
kavu... 

Ja sam oborio oči, sve od bojazni da nam se ne susretnu 
pogledi. Čujem samo uporno disanje svojih drugova. Teško im 
je, kao da su pod golemim teretom. 

Kad smo stigli na posljednju među, narednik je stao i za- 
“vikao: Stoj! Međa je vinograda zelena, sva obrasla travom. 
"Među vlatima, koje se njišu na vjetru, proviruju zlatice i tra- 
tinčice. Čuje se zuj pčele i zvrndanje bumbara. Narednik je iz 
svoga džepa izvadio debelo uže i predao ga najbližem vojniku. 
«On je shvatio nijemu zapovijed, popeo se na rascvalo stablo 
jabuke i prebacio uže preko najdeblje grane. Svezao ga, napra- 
vio na kraju petlju, i kad je bio posve gotov, sa grane je skočio 
:na meku zemlju. 

Nato narednik zaviče: 


— Svežite mu noge i ruke. Brže, boga vam vašega, što ste 
«stali kao da su vam pune gaće smrada... Na te svoje prostačke 
riječi nasmije se suhim, gadnim smijehom, koga ne ću zabora- 
viti, da živim sto godina... i 

I da potkrijepi svoju zapovijed, izvadi revolver. Vojnici se 
požuriše, a on, zadovoljan, spremi oružje u špag. 

Mladić je bio blijed kao da nema ni kapi krvi u žilama. Hla- 
dan znoj orosi mu čelo, usta su mu se trzala, a oči mu bile pune 
suza. Narednik mu se približio, primio ga je za ruke i kad se 
uvjerio, da su mu dobro svezane, pljunuo mu je u lice, da mu 
dokaže, kako on, carski čovjek, prezire izdajice. Nato se okrenuo 
i tihim, vrlo ugodnim glasom zapjevao valčik iz jedne bečke 
operete. 

Dotle su moji drugovi sve spremili, da smrtna osuda bude 
izvršena. Prijetnjama i psovkama su doturali mladića pod stablo. 
Stegli su mu petljom vrat i otegli uže, da ga konop stisne kako 
treba. U taj tren je izdajnik vrisnuo kao na smrt ranjena zvijer. 
Lice mu se iskrivilo od užasa. Ni rođena majka ne bi ga prepo- 
znala, tako mu je strah iznakazio crte lica. Svi smo šutjeli i gu- 


tali suze. I najednom, u toj smrtonosnoj Šutnji, odjeknu suhi, 


đavolski smijeh našega narednika. Smijeh je bio sve jači i jači, 
dok najzad nije prešao u hihotanje. Jednom se rukom držao za 
slabine, a drugu je uperio na osuđenika i dovikivao mu neke 
gadne, odurne riječi. i 

Ni sam ne znam, kako se u mojoj ruci stvorio revolver. Od- 
jeknuo je hitac, a pred mojim nogama svalio se mrtav narednik. 
Dobro sam gađao, pogodio sam ga taman u srce. 

Suha, raspucana zemlja pila je vruću, ljudsku krv. Kos je 
ćurlikao, a visoko nad nama razglagoljila se ševa i dizala se 
kao da je nečija nevidljiva ruka na nevidljivoj niti diže u vi- 
sine. ' 

Dugo smo gledali mrtvoga. Pjevale su ptice, žuborile su pro- 
ljetne vode, a mi smo šutke iskopali duboku jamu i u nju smo 
uporedo položili obješenoga izdajnika 1 ustrijeljenog narednika. 
I kad smo bili posve gotovi, napunili smo jamu tvrdim grudama 
i kamenjem. Osjekli smo dvije grane, jednu dužu, a drugu kraću 
i svezali križ užetom. Neka čuva krvnika i njegovu žrtvu. 

Nismo se vratili u svoj tabor, znali smo Što nas čeka, i tako 
smo svi do jednoga prešli na talijansku stranu. 

I nakon odužeg tajca dovrši moj drug: 

— Razumiješ li sad, zašto ne volim proljeće... 

IZ DANTEOVA ,PAKLA" 


KA Sedmo pjevanje 
.»Pape Satan, pape Satan aleppe!« 

Tako Plutonov hrapav glas zaječi; 

Nato će mudrac, čije r'ječi kr'jepe 


I koji sve zna: »Ne boj se tih riječi, 
Jer uza svu moć mora da se skruši - 
I ne može ti slaženja da spr'ječi.« 


A onom što se gnjevan naroguši 
Reče: »Ti, vuče. prokleti, ded šuti 
I b'jesan žderi sam sebe u duši! 


Bez razloga nas tud ne vode puti: 
To hoće gor, gdje oholost jadnu 
Mihajlo kazni ko osvetnik ljuti.« 


Ko puna jedra što smotana padnu ' 
Kad vjetrom slomljen jarbol o brod lupi, 
Tako te r'ječi zv'jer obore gadnu. 


Tako smo sišli ka četvrtoj rupi 
Idući dalje po toj suznoj tmori 
Što svega sv'jeta jad u sebi skupi. 


Pravedni Bože! tko li nove stvori 
Muke i jade što se ondje kriju? 
I zašto li nas. gr'jeh naš tako mori? 


Ko što se vali nad Haribdom biju 
Sa dvije strane nasrćući hudi, 
Tako se ondje svi u krugu viju. 

Više no igdje tu ugledah ljudi; 
S dvije strane idu i vičući jako 
Svak valja teret snagom svojih grudi. 


Kada se skobe, okreće se svako 
I valjajući natrag istom prugom 
Viču: »Što držiš?« i »Što bacaš tako?« 


I vraćaju se tako mračnim krugom, 
K protivnoj tačci sa dv'je strane grnu, 
A sve se grde psovkama i rugom. 


Kad tamo stignu, opet natrag srnu 
I svak se svojim polukrugom žuri. 
A1 meni srce od toga protrnu 


Pa rekoh: »Meštre, kakav svjet tu juri? 
Nisu 1 tu Vjevo popovi po zvanju, 
Kako se čini po njinoj tonzuri?« 


»SLjepci su bili u svome neznanju 
Svi ovi«, reče, »dok življahu gore, 
Jer trošit s mjerom ne bjehu u stanju. 


Štektanja njina o tom jasno zbore 
Kada se na dv'je tačke kruga zberu 
Gdje se zbog gr'jeha različita kore. 


Ovi bez kose Što se ovdje veru 
Popovi bjehu, pape, kardinali, 
Kojih je tvrdost prevršila mjeru.« 


A ja ću: »Meštre, u mnoštvu ostali“ 
Prepozno bih zac'jelo pojedine 
Što su tom gr'jehu vlast nad sobom  dali.« 

»Prođi se«, reče, »lude misli, sine! 
Njin mračni Život, pun gadosti svake, 
Zamračio je sad i slike njine. 


Imat će vječno sukobe ovake: 
Jedni će ustat stisnutijeh pesti, 
A drugi kose šišane iz rake. 


Stiskati vični ili sve rastresti, 
Ne mogu u raj, već se ovdje biju, 
A kako, o tom neću dugo vesti. 


Sad vidiš kako kratko nam se smiju 
Sva blaga što ih Sreća može dati 
I radi kojih ljudi razdor siju. 


Da je sve zlato pod mjesecom zbrati, 
Sve ne bi moglo počinka da dade 
Ni jednoj duši što se ovdje pati.« 


»Nešto mi«, rekoh, »još znati valjade: 
Tko je ta Sreća koja sve bez broja 
Blago u svojim pandžama imade?« 


A on će nato: »O luda li soja! 
Skupo 1' vas stoji taj vaš razum spori! 
Al sada pamti objašnjenja moja. 


Premudri onaj, kad nebesa stvori, 
Dade im vođe da ravnaju njima, 
Da jedno drugom sjajnim sv'jetlom gori 


I svako sv'jeti podjednako svima: 


Tako i blago za kojim sv'jet žudi 
Po njegvoj volji upravnicu ima, 

Da, kada treba, sjaj prenese ludi 
Sa roda na rod, od glave ka glavi, 
Premda to nije pravo ljudskoj ćudi. 
I tako ropstvo jedan narod davi < 
Dok drugi vlada, — sve. po njenom sudu 
Koji se krije ko zmija u travi. 


Vaša se pamet s njom bori zaludu: 
U svome carstvu, ko i bozi ini, 
Vlada i sudi, ustrajna u trudu. 


Vječna su m'jena svi njezini čini, 
Vrlo je brza, sve od nužde tvrde; 
I tako mnoge česta m'jena kini. 


Na nju se često i onakvi srde 
Koji bi bili hvaliti je zvani 
Umjesto što je nepravedno grde. 


Al njojzi nisu ti prikori znani; 
Vrteći kruglju sred anđelske čete 
Sjedi i svi su blaženi joj dani. 


Sađimo sada do još veće sjete; 
Već slaze zv'jezde izašle u ranu 
Večer kad pođoh; a časovi lete.« 


Tad presjekosmo krug na drugu stranu 
I nađosmo se iznad vrela živa 
Što stvara potok i daje mu hranu. 


Tu tamnija no grimiz voda biva; 
Mi siđosmo po jednoj čudnoj stazi, 
A pratila nas ova struja siva. 

Gdje-na dno sive, zle obale slazi, 
Taj potok tužni u baru se širi, 
A Stiks je ime toj močvarnoj drazi. 


Tek mi se pogled na stvarima smiri, 
Vidjeh gdje blatan sv'jet se vrze mlakom 
Sav go0, iz lica svima srdžba viri. 


Ti se svi tuku, i ne samo šakom, 
I glavom, nogom, grudima se boče, 
A zubi deru meso s t'jela svakom. 


Dobri će vođa: » Tu se, Sine, roče 
Duše svih onih koje srdžba svlada; 
Al znaj, još mnogi pod vodom se moče, 


I od uzdaha tog svjeta što strada 
Mjehur se vodom do mjehura pravi; 
Svud možeš vidjet znakove tih jada. 


Ti zbore: Tužni bijasmo u slavi 
Sunčanih dana i slatkoga zraka, 
Jer naše srce dim Vjenosti zavi: 


A sad smo tužni sred mulja i mraka. 
Tu himnu glas im grgoćući grače, 
Jer jasan govor smeta voda jaka.« 


U luku što ga trula bara plače 
Stupasmo među tlom suhim i mekim 


Motreći čeljad koja blato žvače;: 


A najzad smo pod tornjem stali nekim. 
Preveo M. Kombol 

MIRKO DEANOVIĆ, ZAGREB 


ARIOSTOINJEGOV ,,BIJESNI ORLANDO" 


O 400. godišnjici smrti“) 


Tko sve ne spominje 
s udivljenjem  Ariosta i 
njegov ep, a ipak koliko 
ih je kod nas, koji išta po- 
bliže znadu o njemu, koji 
su tek vidjeli ili prelistali 
njegovo remek-djelo? “Ali 
nije sama snobovština, ko- 
ja pretpostavlja i to slav- 
no ime u ustima čovjeka 
prosječne kulture: Ariosto 
je uistinu pojava, o kojoj 
bi trebalo da bar nešto zna 
tkogod ima ambiciju šire 
kulture. I to s dva razlo- 
ga. Jer je Orlando najbo- 
lje i  najreprezentavnije 
književno djelo renesanse, 
zbog svoje poezije živo još i danas; a drugo stoga, što je ono 





oživljelo čarobne sredovječne legende i u svjetskoj književnosti 


ostavilo vidnih tragova. 

I kao što se sada po cijelom kulturnom Zapadu slavi Ariosto 
povodom 400. godišnjice njegove smrti, tako ćemo i mi ispuniti 
tu svoju kulturnu dužnost, to više što su njegova djela zagrijala 
i oplodila mnoge naše književnike osobito u starije doba. 

Lodovico Ariosto rodio se 1474. g. u Reggio, u Emiliji (70 
god. prije T. Tassa, 115 prije Dž. Gundulića), a umro je 1533. g. 
u Ferrari. Sin dvorskog namještenika on je također gotovo cio 
svoj vijek od 59 godina bio u službi prinčeva Este. 

*) Iz bilježaka za predavanje održano u Pučkom Sveučilištu u Zagrebu 
18 siječnja 1984. 

Pet je godina učio pravo u Ferrari a zatim se u svojoj dvade- 


setoj posvećuje sav poeziji. Njegove mladenačke ljubavi diktirale 
su mu ljubavnu liriku u toj dobi. Veoma je mnogo ljubio i s ve- 
likom je lakoćom prelazio s jedne ljubavi na drugu. Ali sve one 
ljubazne djevojke nisu mogle očekivati od njega no prolaznu 
nježnost: u Ariostovu je životu i djelu bila živa samo jedna 
ozbiljna duboka i to baš poznija ljubav u 40-tim godinama. 
Kada je imao 26 godina, umre mu otac. To je bilo sudbo- 
nosno za nj, jer je tada naprtio na sebe svu brigu za brojnu obi- 
telj od desetoro članova, što braće što sestara. Kako je bio ple- 
menit, Lodovico je pregorio svoj krasni san da se bavi samo 
knjigom i poezijom, te ulazi u tešku službu (»penoso ser- 
vizio«) prinčeva Este da može zbrinuti svoj rod. I tako postade 
vojnik, — on koji je bio rođen samo za pjesnika, sanjara, ljubi- 
telja ljepote i udobnih studija. On, koji je čeznuo za mirnim i 
kontemplativnim životom, morao je kao »famigliaro« (tajnik) 
nemirnog kardinala Ippolita da ga slijedi na njegovim nepre- 
stanim putovanjima i da se brine za svakojake dosadne sitnice 
svog razmaženog gospodara. Osim toga Este su upotrebljavali 
Ariosta za svog poslanika često u važnim diplomatskim misi- 
jama, osobito kod pape u Rimu. Napokon ga u njegovim pede- 
setim godinama puste na miru te se nastani u Ferrari, sagradi 
kućicu, oženi se i tu provede posljednjih osam godina svog života. 


Prije no što će se smiriti u Ferrari, Ariosto je sreo jednu ženu, 


koja će izmijeniti cio njegov čuvstveni život. Njegov je galantni, 
burni i skitnički život prestao zapravo onoga dana, kada se za- 
ljubio u tu ženu, koja će dati stalan pravac njegovu srcu. Vrlo 
seksualan i živahan još kao mladi pjesnik i nalazeći se u društvu 
vrlo slobodnih manira, Ariosto je doživio mnoga iskustva, koja 
su mu onemogućila: da poštuje ženu. Uz mnoge ugodne časove 
ljubavna mu je strast donijela sa sobom i mnoga razočaranja. 
Ali sve je to bilo više predmet njegovih osjeta negoli čuvstava. 
Jer sve žene, što ih je tada volio, nisu kao osobe ništa značile; 
bile su kao i one na slikama suvremenog Tiziana, u izrazima i 
pogledima kojih nema nikakva odraza njihove duše, nikakva 
elana njihova srca, nikakve misli. I zato se može kazati, da Ario- 

sto sve do svoje četrdesete nije bio još upoznao prave vrijednosti 
čuvstva ljubavi, pa makar je već ranije i kao neženja imao dva 
sina. To se njegovo poimanje žene odrazuje i u epu Bijesni 
Orlando. . 

Kao đak humanizma Lodovico je najprije pjevao na latin- 
skom, a zatim je dao prve komedije talijanske renesanse, koje 
nisu bile ni prijevodi ni preradbe klasičnih. Ali glavna je ljubav i 
slatka njegova tajna za cijelog života bio spjev Orlando furioso, 
u čemu je bila prava njegova sreća i zadovoljstvo. Tako je on za 
više decenija zaboravljao na svakidašnje brige i udarce sudbine 
u zanosu za čarobnim legendama, koje su mu ispunjale duh i 
bogatile njegovu vanrednu fantaziju. U tome je on tražio i na- 
lazio utjehu i smisao svog mučnog života. Jer Ariosto nije imao 
drugih ambicija niti su ga mučili drugi problemi. Nije se su- 
prostavljao zahtjevima vremena i društva, u kome je živio; on 
je.sve to gledao s nekog višeg stajališta 1 vidio prolaznost i ništa- 
vilo svih tih pojava; više je sažaljevao negoli korio to društvo 
razvrata. Zaduben često u svojim vizijama, u svom čisto subjek- 
tivnom svijetu fantazije, činilo se da se ne brine za ono, Što se 
oko njega događa. Kao da je onaj svijet njegove mašte. bio za 
njega prava i jedina realnost. 

Trideset godina svoga života Lodovico je moše Tanje djelu: 
toliko ga je volio. Priredio je on sam tri njegova izdanja nepre- 
stano ga dotjerujući i upotpunjujući. I sama je smrt prekinula 
taj njegov najmiliji rad, dok je spremao novo, četvrto, ponovo 
dotjerano izdanje svoga Orlanda. 

Već se u mladim godinama toga fantastičnog pjesnika duboko 
dojmila jedna vrsta poezije, koja je u ono doba i u onom milieu-u 
bila najdraža lektira. Već su u Srednjem vijeku starofrancuski 
€eposi prelazili Alpe i zabavljali također i Talijane, koji su ih rado 
počeli prevoditi, prerađivati i imitirati. Tako su se malo pomalo 
te stare legende udomaćile i u Italiji dobivši tu osobite karakte- 
Tistike i talijanski kolorit. 

Poznato je da je starofrancuska Chanson de Roland naj- 
ljepša od svih tih pjesama, pa je zato shvatljivo, da se najviše 
sviđala i izvan Francuske. Tako je ona brzo prešla po Italiji, 

gdje su je adaptirali neuki i prosti pučki pjevači kao i učeni 
književnici (Pulci u XV. st. u epu Morganie, i neposredno pred 
Ariostom Boiardo u epu Orlando Innamorato (Zaljubljeni Or- 
lando). Videći kako se ta poezija sviđa svakome kao i njemu 
samome, Ariosto naumi nastaviti priču o Orlandu gdje je 
Boiardo stao prekinut smrću. Bio je dakle skroman i u izboru pred- 
meta, koji će opjevati, jer uzima običan, najpopularniji sujet u 
ono doba. Ali trebalo je pritom imati smjelosti kao i svijesti o 
svom pjesničkom daru, jer nije bilo lako kazati nešto novo na- 
kon tolikih pjesnika i kazati čak bolje negoli oni. I tako svojom 
genijalnosti Ariosto ispjeva ep o prastarom predmetu, ep kakova 
nije bilo ni prije ni poslije njega u novijoj književnosti. 

Orlando furioso je romantični ep u 46 pjevanja sa neko 40 
hiljada stihova (dakle malo predug za tempo današnjeg života!) 
U njemu je opjevao nastavak triju glavnih radnja onog Boiar- 
dova Orlando Innamorato, a to su: 1. rat Saracena, koje vod; 
kralj Agramante, protiv franačkoga kralja Karla Velikoga, 
2. ljubav Orlanda prema saracenskoj vitezici Angelici, zbog koje 
on luta po svijetu, od Zapada sve do dalekog Istoka, i 3. ljubav 
franačke vitezice Bradamante i saracenskog viteza Ruggiera. Uz 
ove tri glavne radnje prepleću se i mnoge druge sporedne i 
epizodične. 

Ariosto prihvaća pričanje u času, kada se Karlo Veliki na- 
lazi u neprilici zbog teškog poraza u Roncisvalle te kada on 
šalje svog palatina Rinalda da zatraži pomoć kod skotskoga i 
engleskog kralja. Ali, kada je kralj Saracena Agramante saznao, 
da je ta pomoć iz Britanije već na putu, on se požuri da dostigne 
i napadne sam Pariz. Međutim je Rinaldova vojska vrhunarav- 
nom pomoći ipak obranila prijestolnicu od tih pogana. U to 


napuštaju kršćansku vojsku dva Karlova palatina: Orlando,  , 


— koji je zbog neuzvraćene mu ljubavi bio već pobijesnio, 
— i Rinaldo, — obojica strašno zaljubljeni u vitezicu Ange- 
licu, te oni lutaju za njom, koja bježi čak izvan Europe. 
Saraceni iskoriste tu prigodu nenazočnosti franačkih vojskovođa 
i osmjele se ponovo na napadaj, ali im se Rinaldo sa svojima 
suprotstavi 1 nagna ih u bijeg u Afriku. Međutim je Orlando 

ozdravio i izlazi na megdan kao kršćanski šampion da se bori 
sa samim kraljem Agramantom. Pobjeđuje, dakako, Orlando 
i drugi predstavnici kršćana, koji su se tako ogledali sa vođama 
Saracena. ' 

Zašto je Ariosto dao natpis svome epu »Bijesni Orlando«? 
Jer je od legendarnog francuskog Rolanda (talijanski je oblik 
Orlando) napravio glavno lice i prikazao ga u njegovu bjesnilu. 
S opisom boja kod Pariza i prijelaza u Afriku Ariosto naime 
isprepleće Orlandovu bjesnoću. Taj hrabri nećak Karla Velikoga 
napušta Pariz upravo u času, kada su ga Saraceni pritisli i 
opsjeli pa hita u potragu za Angelicom, koja je unatoč svim za- 
prekama ipak prispjela u svoju domovinu na dalekom Istoku. 
Tu je zateče Orlando zaljubljenu u lijepoga ranjenog vojnika 
Medora, koga ona ljubazno njeguje i s kojim provodi presrećne 
dane u slatkoj ljubavi. Vidjevši to Orlando pobjesni od ogor- 
čenja i ljubomora pa za tri mjeseca pravi nevjerojatne čine, dok 


mu Bog ne povrati pamet pošto je okajao svoju mahnitu ljubav. 


Treća je radnja, kako smo vidjeli, ljubav Rinaldove sestre 
Bramante i Ruggiera. Ona je valjda najoriginalnija, a u njoj je 
oličena žarka ljubav jedne nesrećne žene, koju ne će da joj 
uzvrati njen dragi. Junakinja se Bramante utječe svim mogućim 
sredstvima da dođe do cilja, prolazi kroz svakojake nezgode, 
pogibelji, aventure i megdane, ali ga se ipak ne odriče. I 
napokon, tolika je njena energija i ustrajnost, da konačno 
uspije: Ruggiero se pokrsti i oženi je. Ali kako su u romantič- 
nom epu mnogobrojne komplikacije, — i više negoli u realnom 
životu — Saraceni se bune, što im je vojskovođa Ruggiero na- 
Pustio vjeru otaca, napadaju ga zato i vrijeđaju tako da se on 
mora ogledati na megdanu sa predstavnikom svoga roda, Rodo- 
monte. U tom okršaju pogiba simpatični Ruggiero. 

U prve dvije oktave spjeva sam autor kaže, što hoće da 
opjeva: 

Le donne, i cavallier, Parme, gli amori, 
le cortesie, Vaudaci imprese io canto, 
che furo al tempo che passaro i Mori 
d'Africa il mare, e in Francia nocquer tanto, 
seguendo lire e i giovenil furori 

dAgramante lor re, che si dič vanto 
di vendicar la morte di Troiano 
sopra re Carlo imperator romano. 


Diro d'Orlando in un medesmo tratto 
cosa non detta in prosa mai nč in rima: 
che per amor venne in furore e matto, 
d'uom che si saggio era stimato prima; 
se da colei che tal quasi m'ha fatto, 
che "I poco ingegno ad or ad or mi lima, 
me ne sara pero tanto concesso, 
che mi basti a finir quanto ho promesso. 


— (Opjevat ću žene, junake, svijetlo oružje, ljubavi, viteška plemenita 
djela i smjele pothvate iz onoga doba, kada su Mauri prešli preko Sredo- 
zemnog mora i kada su harali po Francuskoj slijedeći svoga ogorčenog i 
bijesnog kralja Agramanta koji se ponosio da će na Karlu, rimskom caru, 
osvetiti smrt Trojana. 


O Orlandu ću vam ujedno pričati stvari, kakvih nema nigdje ni 
u pjesmi ni u prozi; kazat ću, kako taj pametni vitez zbog ljubavi pobjesni 
i pomahnita; ali samo ću tada moći ispuniti vam to obećanje, ako mi dA 
malo mira i povrati mi pamet ona žena, koja me trajno izjeda i poput 
Orlanda dovodi gotovo do ludila.) 


Sporedne radnje u epu kompliciraju one tri glavne. Tako 
na pr. osim Orlanda u krasnu su Angelicu zaljubljeni i drugi 
neki vitezovi, pa se odatle rađaju ljubomori, neprijateljstva, 
dvoboji i sl. A što sve ne doživljuju brojni vitezovi na svojim pu- 
tovanjima ne samo po Francuskoj i Španiji nego i preko mora u 
Africi. Nekoji od njih lete svojom čarobnom moći i na druge 
planete, pa i u Raj i u Pakao, uz bebzbroj magičnih sredstava i 
fantastičnih pojava. Svi ti raznolični pothvati pružaju pjesniku 
prigodu da unese uvijek novih priča u svoje djelo. Ariosto se 
na pr. ne zadovoljava tim, da samo usput natukne nešto o ne- 
zgodama po koje cure, koju će vitezovi braniti, ili o običajima u 
kojem dvorcu i kraju, — nego on naprotiv sve potanko crta, jer 
poznaje radoznalost čitača, koji se kao i on sam rado zanosi 
fantastičnim svijetom, gdje je sve moguće i gdje nema granica 
ni zapreka. Tako je Ariostova knjiga dobila mnogo atrakcije 1 
postala vrlo interesantna. 

U ponekim je sporednim epizodama pjesnik u nekoliko strofa 


dao cijele novele, čas tragične, čas komične, a sve se osnivaju 


dakako na ljubavi dvoje mladih... 

Kako se vidi iz ovoga letimičnog pregleda sadržaja i predmet 
je Bijesnog Orlanda vrlo raznoličan i složen, ali je on ipak 
sređen i ukusno umjetnički izveden. Zato i ne proizvodi 
umornosti kod čitača žive fantazije. Tu nema nikada dosadnog 
ponavljanja, ni u kojoj pripovijesti: svaka od tih mnogobrojnih 
epizoda, novela i scena, ima svoj novi oblik. Dakako, samo novi 
oblik, a ne originalnost, jer je Ariosto neprestano crpao iz različ- 
nih izvora, starih klasičnih, iz pučke tradicije, iz novije književ- 
nosti i dr. 

U tom viteškom epu ne nahodimo samo fantastičnih lica i 
scena, koje su daleko od realnosti. Tu ima također opisa različ- 
nih slučajeva i radnja uistinu humanih, općeno ljudskih, vječnih, 
koje su zajedničke svim vremenima i krajevima na svijetu. 
Stoga su se izvjesni od tih prastarih motiva mogli sviđati i kla- 
sicima i Ariostu i Wagneru i nama. 

Nije zato Ariosto manji pjesnik, što nije sam izmislio cijelu 
građu svoga spjeva. Umjetnik je onaj, koji daje svoj novi život 
makar kakvoj građi. Stoga je njegova veličina baš u tome što 

je on udahnuo trajni umjetnički život licima, koja su prije bila 
modelirana ne tako vještom rukom. 

A kakvim je okom sam Ariosto gledao na predmet, koji je 
opjevao? — On je, nema sumnje, bio uvjeren štovatelj tradicije 
viteškog ideala, viteških vrlina i plemenitosti, te ih je uznosio 
potpuno u dobroj vjeri. Zato je krivo, kada se hoće u Ariostu 
tražiti preteča Cervantesu u viteškoj satiri. Mahnitost njegova 
don Quijota sastoji se u tome, što nesrećni vitez de la Manca 
zamjenjuje realni život sa imaginarnim svijetom viteških ro- 
mana. Ariosto naprotiv gleda s poštovanjem i ljubavi na onaj 
legendarni stari svijet, u kojem nalazi odraz najplemenitijih i 
vječnih pojava ljudske naravi. On mu se divi, a ne ismjehuje ga. 
Pjesnik je htio evocirati taj viteški ideal i zato nije ništa učinio 
da ga približi proporcijama realnosti, što donekle smeta našem 
modernom zahtjevu logike i vjerojatnosti. Svi su njegovi heroji 
lijepi u razvijanju svojih energija. Saracenski vitez Ruggiero, 
koji je za 20 mjeseci sisao mlijeko lavice i bio zatim hranjen 
lavljim i medvjeđim mozgom, — on u svojoj snazi nije ništa 
manje strašan od Orlanda. Vrlo su ozbiljni i česti opisi dvoboja, 
a osobito je potresan onaj već spomenuti i posljednji između 
Ruggiera i Rodomonta, u kojem također pobjeđuje agilnost nad 
snagom i inteligencija nad brutalnošću. Ne čudimo se, da ti opisi 
mogu privlačiti čitače. Zar se i danas jednako tako s udivljenjem 
ne govori i piše o sličnim natjecanjima modernih šampiona! 

Ljubav i žena — uz viteštvo — zauzimlju najvidnije mje- 
sto u Ariostovu djelu jednako kao i u njegovu životu. Vidjeli 
smo, kako to on sam ističe već u prvom stihu Orlanda: »Le 
donne, i cavallier, Parme, gli amori... io canto«, i kako nam od- 
mah u drugoj oktavi odaje svoju žarku ljubav, koja mu ne da 
mira. Ljubav i poezija bila su dakle dva glavna njegova ideala, 
koja su mu ispunjala cio život. 

On toliko cijeni osjećaj ljubavi, da ona za nj ima neku ne- 
savladivu magičnu snagu; tolika je njena moć, da joj se nitko 
i ništa ne može oprijeti, čak ni vrhunaravne sile. Ali, ako nema 
izvjesnih moralnih obzira, ako se služi lažima, nastaje pitanje: 
je li ljubav dobro ili zlo? Ariosto na to ne nalazi jednostavna 

odgovora. U Orlandu su vrlo raznolični ženski karakteri i 
gotovo kontradiktorni sudovi o ljubavi. Sam natpis djela odaje 
misao, da je ljubav bolest, ludilo. A slično luduju obuzeti tim 
istim osjećajem i drugi vitezovi (na pr. Zerbino i Rinaldo). 

Ariostov Orlando ima previše nedužno i plemenito srce te 
on ne može biti obični ljubavnik. Njegova je ljubav odviše na- 
gla i impulsivna, previše elementarna, gotovo naivna za jednu 
koketu, koja ga vuče za nos. Zato je shvatljivo, da to mora iza- 
zvati buru u duši toga kolosa i poremećenje njegove pameti u 
času kad vidi, da je posve izgubio Angelicu u naručju skromnog 
vojnika. 

Uostalom Ariosto, najbolji predstavnik renesanse, poima lju- 
bav baš onako kao i njegovo raspojasano društvo. U to doba 
nema već Danteove ili Petrarkine koncepcije toga oplemenjenog 
i idealiziranog osjećaja. Tadašnjem je renesansnom ukusu od- 
govarao najbolje Boccacciov seksualizam. Zato na pr. Ariosto 
nema gotovo nikakva povjerenja u ženu. On nije nikada naišao 
ni na jednu vjernu ženu: 

Sebben di quante io n'abbia fin qui amate, 
Non n'abbia mai trovata una fedele; 


Perfide tutte io non vo" dir nč ingrate, 


Ma darne colpa al mio destin crudele. — 
(XXVII, 123) 


— (Ljubio sam dosad priličan broj žena, ali među njima ne nađoh niti 
jedne vjerne; ne ću zato kazati da su sve takove, nego se tužim na svoju 
sudbinu, što me samo na opake namjerila.) 


Zato Ariosto žali, što Orlando u svojoj bjesnoći nije ubio 
Angelicu skupa sa svim kokotama i čudi se, kako su u staro vi- 
teško doba mogli ljudi ostavljati s povjerenjem same svoje žene. 

Ali svi ti prigovori protiv ljubavi i žene ne izrajuju ipak de- 
finitivnu Ariostovu misao o tom uvijek aktuelnom problemu. Ti 
su negativni sudovi više odjek pjesnikova neraspoloženja i razo- 
čaranja, koja je on doživio u raspojasanom i razvratnom dru- 
štvu renesansnih dvorova. I dakako, sve ga to nije priječilo, da 
ipak cio svoj život osjeća potrebu ljubavi, da je neprestano traži 
i teži za onom, o kojoj je sanjao i uz koju bi mogao biti srećan. 

I napokon ju je našao, nakon duga lutanja i teških iskustava, 
tek u »zreloj« dobi; to se opaža u posljednjim pjevanjima 
Orlanda, koja potječu upravo iz posljednjega srećnog perioda 
njegova života. Stoga je tada nastojao ublažiti one prijašnje 
invektive protiv žena i opravdati svoju oštrinu prema njima. 


Ariosta su dakle mnoga razočaranja u ljubavi višeput oda- 
lečila od milih mu sanja. Odatle one nedosljednosti u tom po- 
gledu. A ipak je, kao vedar i dobroćudan pjesnik, bio optimist, 
pa ga ni često bolni kontakt sa realnošću nije izmijenio. Nje- 
gova je naklonost prema ženama očita na pr. u tolerantnosti, 
kojom on posmatra njihove ljubavne povijesti. Tako jednom 
lijepa Ginevra mora po skotskom zakonu da bude smaknuta zato, 
što je neudata uzvratila ljubav, ako se ne nađe vitez, koji će 
obraniti njenu čast; ali kad to sazna Rinaldo, on se založi za nju 
i spasava je. 

“Naprotiv, prema laži i lukavosti Ariosto nema samilosti i on 
u vrlo lošem svijetlu crta takove antipatične karaktere. Među 
tima je i sama okrutna Angelica, koja ne žali što je čak i pamet 
otela velikom junaku Orlandu: njena je neosjetljivost ponos 
jedne kokote. 

U Ariostovu remek-djelu ne fali ni komike, ni ironije, ni hu- 
mora. Nema pjevanja, u kojem ne ćemo naći smiješnih i šalji- 
vih epizoda, komičnih lica i situacija, koje navode na smijeh. 
To je sasvim prirodno kod ugodnog pripovijedača i živahnog 
causeura kao što je Ariosto. Takova je na pr. scena između 
Angelike i kralja Čerkeza s Kavkaza Sacripante u prvom pjeva- 
nju. On je presretan, da ju je napokon našao i da će ipak za- 
gristi u tu slatku jabuku, dok ona grleći ga misli, kako će joj on 
pomoći da se dočepa svoje daleke domovine. Ali u tom času na- 
dođe nenadano nepoznat vitez na konju i Sacripante hoće da ga 
silom odaleči i iskaže svoje junaštvo pred Angelikom. No na 
prvi udarac toga viteza Sacripante se prevne i padne s konja, a 
ljuba mu mora pomoći da se pridigne. Dok je neznani vitez po- 
bjednik otišao odatle prezrivo gledajući na kralja u toj komičnoj 
situaciji, Angelica ga ironički tješi. A kad nadođe tu sluga 

onoga neznanog viteza i kaže, 
da je ono bila lijepa vitezica 
Bradamante, onda je bijedni 
kralj u još većoj neprilici: 
čak ga je i sa sedla oborila 
jedna žena! Slične aventure 
doživljuju i drugi junaci. Pa 
i sama Orlandova bjesnoća 
katkad graniči sa smiješnošću, 
kao na pr. kad on poteže za 
nogu svoju srušenu kobilu a 
da pri tom ni opazio nije da ona već izdiše, ili kada kuša da na 
konju prijeđe preko Gibraltara. To su sve dakako jednostavni 
komični efekti, koji ipak u očima čitača ne umanjuju veličine tih 
legendarnih junaka u epu. 

Dosad su letimice pregledani različni elementi u Ariostovu 
djelu. Vidjelo se, kako na onaj legendarni viteški svijet srednjega 
vijeka gleda profinjeni i bogodani pjesnik renesanse. Vidjelo 
se, kako je on dao nov oblik tom čarobnom svijetu sanja i kako 
ga je učinio pristupnim modernom čovjeku. No sve te spoznaje 
nemaju zapravo druge svrhe no da nas priprave i uvedu u samo 
čitanje i uživanje toga velikog umjetničkog djela. Mi naime još 
nismo promotrili ep Orlando furioso kao umjetninu da u njemu 
nađemo ono, što on i jest: poeziju. A to je baš ono, što je naj- 
važnije, — što je valjda jedino važno pri svemu tome. Jer da u 
tom Ariostovu djelu nema one trajno žive poezije, koja se sva- 
kome sviđa, ono ne bi bilo preživjelo ova četiri vijeka zbog svoga 
sadržaja. I zato, kad je riječ o ovakvu književnom djelu, ne 
smije se zaboraviti, da je ono stvoreno samo zato, da ga ljudi 
uživaju, da je ono duševna hrana čovječanstva, koje nužno 
treba ljepote i umjetnosti. Orlando furioso nije ni povijest, ni 
kronika, ni naučni dokumenat. On je pjesma i samo pjesma, pa 
ga zato u prvom redu moramo posmatrati kao takova, kao poe- 
ziju, umjetnost. 

I sujet, i lica, i osjećaje, i narativnu tehniku — sve je to 
Ariosto preuzeo od svojih pretšasnika. Ali iz tih je glavnih ele- 

menata. epa: genijalni pjesnik sastavio jednu novu i živu viziju 
harmonije i ljepote. Nedostatak: je: organskoj jedinstva _nađo- 
knadio bujnom živošću i raznoličnošću, te uravnoteženošću i 
plastičkom savršenošću. Njegova lira ima mnogo žica tako da 
on prelazi s jedne na drugu rijetkom vještinom. Tako postiže 
efekte kontrasta i iznenađenja, drži budnu pažnju i interes či- 
tača, tako je čas tragičan, čas komičan, isprepleće liriku i satiru 
te je sukcesivno nježan, heroičan, ironičan i t. d. Jer on je za- 
pravo sve to skupa, ali s tolikim bogatstvom nuance-A i sa za- 
sebnim koloritom svake pojedine epizode i lica: izmjenjivanjem 
hrane pobužuje se apetit. 


Come raccende il gusto il mutar esca, 
Cosi mi par che la mia istoria, quanto 
Or qua or la piu variata sia, 

Meno a chi VudirA noiosa fia. 


Orlando privlači dakle svojom umjetnošću. Evo kao primjer 
samo par Ariostovih pjesničkih poređenja. 


La verginella č simile alla rosa, 

ch'in bel giardin su la nativa spina 
mentre sola e sicura si riposa, 

nč gregge nč pastor se le avicina; 
laura soave e lalba rugiadosa, 
Facqua, la terra al suo favor s'inchina: 
gioveni vaghi e donne innamorate 
amano averne e seni e tempie ornate. 


— (Djevica je kao ruža, kojoj se ne približuje ni stado ni pastir, koja 
uživa u samoći i sigurnosti krasnog vrta, a ugađa joj ljupki zrak i rosna 
zora, voda i zemlja. Kite njom grudi i glavu gizdavi momci i zaljubljene 
žene.) 


Ganutljiva je poredba tužne Isabelle, koja drži na rukama 
svog u dvoboju poginulog dragana Zerbina: 


...la mestissima Isabella, 
Dechinando la faccia lacrimosa, 

E congiungendo la sua bocca a quella 
Di Zerbin, languidetta come rosa, 

Rosa non codlta in sua stagion, si ch'ella 
Impallidisca in su la siepe ombrosa, 


— (Tužna Isabella sagne svoje zaplakano lice i priljubi svoje usne 
Zerbinovim usnama, problijedjela kao ruža ubrana prije vremena, kao ruža 
što ne poblijedi živa na svom sjenatom džbunu.) 


Na taj način pjesnik budi u nama bezbroj krasnih, nezabo- 
ravnih slika. Tako on predstavlja i intimni život svojih lica, koja 
inače upoznajemo samo po njihovu vanjskom liku i djelovanju. 


Ona intenzivno žive. Slike se brzo mijenjaju, pa se pjesnik ne 


upušta u psihološke analize karakter4. Ali ipak ima i komplek- 
snih i ujedno dosljednih, kao što je na pr. Orlandov karakter. 
On je naime uvijek i do kraja ostao junak čista srca i veliki po- 
bornik kršćanstva, kome je Bog namijenio zadaću da brani nje- 
govu vjeru na zemlji. Ta se njegova misija očituje u osobitom 
privilegiju da je on neranjiv — osim u nogu, kao Ahil. Orlando 
je uvijek ljubazan i vjeran prijatelj; mučaljiv kao junak nad- 
čovječne snage, galantan i plemenit prema ženama kao vitez. Ali 
taj inače savršeni vitez trpi zbog jedne svoje slabosti, koja je 
za nj kao neko prokletstvo: on voli hirovitu Angelicu a ona se 
s njim izruguje. U njegovoj je neobičnoj pojavi sve nadljudsko, 
pa i ljubav. Zato je i shvatljiva njegova bjesnoća kao reakcija. 
A ta je njegova bolest kazna Božja zbog moralne degradacije, 
dok će kasnije, nakon ispaštanja, biti lišen te nevolje također 
voljom Božjom eda tako uzmogne ponovo postati prvim berani- 
čem kršćanstva. 

Orlando je bio omiljelo štivo i učenih aristokratskih i neukih 
širih slojeva. Bernardo Tasso, otac autora Gerusalemme liberata, 
kaže o Ariostovu epu: »nema učena čovjeka ni radnika, nema 
mladića ni djevojke, ni starca, koji bi se zadovoljili da ga pro- 
čitaju samo jedamput.« ' 

Zbog čara svoje poezije on je potisnuo u pozadinu i nadživio 
do dana današnjega sve druge, prijašnje i potonje pjesme o istom 
predmetu. To se najbolje vidi po vrlo veliku broju njegovih 

izdanja, prijevoda, imitacija i raznovrsnog utjecaja, i ne samo 
u Maliji. U samom je XVI. vijeku original doživio 154 izdanja 
a do XVIII. vij. tri latinska prijevoda i deset prepjeva u različ- 
nim talijanskim dijalektima. Dosad je izašlo ukupno 512 talijan- 
skih izdanja. Samih francuskih prijevoda ima više od dvadese- 
tak. Gotovo ga svi slavenski narodi imadu potpuno prevedena: 
Česi od J. Vrchlickog, Poljaci od P. Kochanowskog i J. Czubeka, 
Rusi od P. Molčova i V. P. Sotova. 


Iz Orlanda su crpli inspiracije različni književnici također 
izvan Italije kao na pr. Shakespeare, Voltaire, Byron, Wieland, 
Puškin i dr. 


Nas ovdje najviše zanima, kako se kod Hrvata i Srba odrazila. 
Ariostova poezija. Na našim je obalama na Jadranu još od Sred- 
njeg vijeka bila poznata starofrancuska legenda. Orlandovu su 
osobu čak povezali sa domaćim tradicijama (npr. u Dubrovniku), 
nazivali su se imenima lica iz tih pjesama i romana, a valjda su 
te strane legende također u vezi sa genezom naših najstarijih na- 
rodnih pjesama. Ipak, naši stari pisci nisu dali svoga novog epa. 
o tim legendama. Tasova Gerusalemme liberata, 60 godina mlađa. 
od Orlanda, bila je bliža ondašnjem hrvatskom milieu-u kome 
je trajno prijetila turska pogibao. Dovoljno je da se sjetimo 
Gundulićeva Osmana, pa Adrijanskoga mora Sirene od Nikole i 
Petra Zrinskoga, kao i različnih pokušaja da se prevede cio. 
Tassov epos. Ali ipak zna se da su i Ariosta mnogo čitali u našim. 
stranama još od XVI. vijeka, i da je on nadahnuo brojne knji- 
ževnike (na pr. lirike Lucića, Ranjinu i Zlatarića, te mnoge sti- 
hove Vetranovića, Bobaljevića, Kastratovića, Đurđevića, Petro- 
vića i dr.). Prodavali su ga i dubrovački knjižari već u istom 
stoljeću. Vijek kasnije prevodi ga u stihovima nepoznati pisac u 
Dubrovniku pa će jedan ulomak tog prepjeva preraditi i izdati 
pod svojim imenom Bokelj N. Luković u XVIII. vijeku. Dubro- 
vački dramatičari (osobito Palmotić i Gleđević) crpu građu iz 
različnih epizoda Orlanda ili prerađuju njihove talijanske dra- 
matizacije. Spominje se još, da ga je 70-tih godina prošlog: 
vijeka preveo jedan dubrovački franjevac. Prepjevao ga je cije- 
loga i srpski prevodilac Dragiša Stanojević (Srpska književna 

zadruga, 1898), ali odviše slobodno. Još je S. M. Ljubiša pre- 
pjevao neke Ariostove satire. 

Interesantno je, da Ariosto u svom eposu spominje i Slavene 
kao vješte i okrutne vojnike, pa hrabre Bugare, koji brane Beo- 
grad; a Jadran nazivlje Slavenskim morem. 

Orlandov odjek kod nas kroz vjekove potvrđuje poznatu 
činjenicu, da veliki pjesnici pjevaju za svakoga: za suvremenike 
i za poznija pokoljenja. Čovječanstvo u potrazi za iluzijama, 
za zaboravi razočaranja i gorčina života, zbog neke prirođene 
čežnje za sanjama i za irealnosti, nalazi uvijek utjehe u umjet- 
nosti. A Orlando furioso baš odgovara toj potrebi. Čitajući ga 
čini nam se da smo bar za čas u posjedu sreće, jer je Ariostov 
duh kadar da i nas razvedri, podigne, začara.*) 


*) Ovo su najvažnija djela na osnovu kojih je izrađeno to popularno 
predavanje: Orl. fur. krit. izdanje S. Debenedetti I.—III. 1928. — G. Bertoni, 
L Orl. fur. e la Rinascenza 1919. — Id. L. A. Profilo 1925. — Id. L.A. 
Discorso 1933. — B. Croce, Ariosto 1920. — H. Hauvette, D'Arioste et la 
poćsie chevaleresque 1927. — A. Momigliano, Saggio su POrl. fur. 1928. — 
M. Catalano, Uita di L. A. I1—II. 1931. — Agnelli e Ravegnani, Annali delle 
edizioni ariostee 1.—11I. 1938. — Niz članaka »La fortuna di L. A.« u reviji 


L' Italia che scrive 1933. 








Drvorezi: Onaj na str. 168. je Tizianov, dok su svi ostali od nepoznatih 
umjetnika iz izdanja XVI. v. 

DR. IVO HERGEŠIĆ, ZAGREB 


O PRIJEVODIMA I PREVOĐENJU 


U međunarodnim književnim odnosima vrše veoma važnu 
ulogu različiti posrednici. Poredbenim je istraživanjima nedvo- 
umno utvrđeno, da strani ugledi ne djeluju uvijek izravno, nego 
se naprotiv ovakvi utjecaji ostvaruju mnogo češće neizravnim 
putem. Gotovo uvijek treba stoga pretpostaviti nekoga posred- 
nika, koji prima strane pobude i predaje ih svojim zemljacima. 

Ako sva pitanja, koja se odnose na poredbenu ili kompara- 
tivnu povijest književnosti, razdijelimo na dva velika skupa: 
»davanje« i »primanje«, emisija i recepcija, stavit ćemo po- 
srednike u sredinu. Svojim posredovanjem između dvaju kultur- 
nih područja oni vrše dvostruk posao, jer primaju i daju u isti 
mah.) A kako svaki posrednik strane uglede nekako preuda- 
šava, da ne velimo iskrivljuje, to je izvanredno važno ustvrditi, 
da li je ovaj ili onaj domaći pisac upoznao strano djelo izravno 
ili nečijim posredovanjem. Samo tako moći ćemo ispravno ocije- 
niti strani utjecaj, budući da je posrednik možda štogod oduzeo 
ili dodao, čega nema u originalu. Strani ugledi doživljuju re- 
dovno svakojake preobrazbe dok ne stignu do cilja, a raščinja- 
jući takove strane utjecaje u domaćoj: književnosti književni 
historik mora voditi računa o toj pojavi. Zato je i posve razum- 
ljivo, ako neki komparatisti obraćaju osobitu pažnju pitanju po- 
srednika. Paul Van Tieghem, autoritet na polju poredbene knji- 
ževnosti, predlaže što više i poseban naziv za ovu granu pored- 
benih istraživanja: mezologija (od grč. mesos, koji je u sredini). 
Ta bi nauka kao podvrsta komparativne povijesti književnosti 
okupila sve probleme, koji se odnose na književne prijenose i 
posredovanja među narodima.?) 

Književni su posrednici veoma raznoliki. Jedni pripadaju 
onome narodu, koji — u tom slučaju — prima strane pobude; 
drugi pripadaju narodu, koji daje. Ovi potonji nisu tako brojni 
kao oni prvi, ali treba i o njima misliti. Jedni su pisci prvoga 
reda, istinski predstavnici književnoga života svoga naroda, 

drugi su čedni kritičari, akademski stručnjaci ili amateri, a po- 
nekad i opskurni nadničari na književnoj njivi, pojedinci, koji 
su odavna zaboravljeni, premda su svojim tako reći anonimnim 
radom snažno djelovali na književni razvitak svoga vremena. Ti 
se ljudi često regrutiraju sa periferije narodnog teritorija, često 
su podrijetlom ili odgojem »mješanci« sa dva ili čak više mate- 
rinjih jezika. Često su i veliki putnici, koji se vole skitati svi- 
jetom, ili pak ljudi kojima se sudbina poigrala davši im prilike 
da upoznaju izravno strane zemlje i narode. 

No treba napose istaknuti da »posrednici« ne moraju biti 
individui, kakve smo netom spomenuli. Društveni milieu, knji- 
ževne »škole« i grupe, kneževski dvorovi ili građanski saloni — 
sve su to ambijenti, koji su veoma često izvršili posredničku ulogu 
primajući i šireći strane književne pobude. Međunarodna po- 
vijest književnosti bilježi neke gradove, kupališta ili turistička 
stjecišta, mjesta, koja su pogodovala kulturnom zbližavanju 
među književnicima ili obrazovanim amaterima različnih naroda. 
Posredničku ulogu vrše dalje i brojne periodičke publikacije, 
novine i časopisi, pa književna i znanstvena društva, klubovi ili 
udruženja, kojima je zadaća da porade oko uzajamnog upozna- 
vanja i zbližavanja između dvaju naroda ili država. Zamašitu 
posredničku ulogu vrši na pr. i kazalište (o kinu i radiu da i ne 
govorimo): repertoar svakoga većega kazališta je ogledalo, u 
kojem se reflektiraju međunarodna književna strujanja, kazali- 
šte je registrator javnog mišljenja, njegovih sklonosti i potreba.) 

Sve bi to trebalo ilustrirati brojnim primjerima) no to bi 
nas odvelo predaleko. Pozabavit ćemo se stoga samo najvažnijom 
pojavom književnoga posredovanja među narodima: prijevo- 
dima i prevođenjem. 


I likovne umjetnosti i glazba imaju svoje posrednike, koji 
stranom djelu olakšavaju pristup u domaću kulturnu sferu. No 
njihova je misija završena, kad su kako tako pripravili javno 
mišljenje informirajući svoje zemljake novinskim člancima, knji- 
gama, predavanjima itd. Slijedi izložba ili koncert, općinstvo 
reagira ili ne reagira, prima ili odbija, stručnjaci mudruju, ali 

strano umjetničko djelo zbori samo, njegov je govor internacio- 
nalan i jednako razumljiv (ili nerazumljiv) pripadnicima razli- 
čitih naroda i jezika. Glazbena kompozicija, slika ili kip »go- 
vore« općim jednim jezikom. Taj jezik treba ponekad tumačiti, 
objašnjavati i gonetati, ali se ne može »prevoditi«, kao što se 
prevode ljudski jezici. 

Kad se radi o književnom djelu, ovaj prijelaz od naroda do 
naroda, ovo presađivanje u strani ambijent mnogo je komplici- 
ranije. Upoznavanje može da započne novinskim člancima ili 
brošurama, ali je to tek uvod. Od poznavača strane književnosti 
saznat ćemo za koje strano ime, možda i krupno, ali nama 
dotad nepoznato; saznat ćemo za osobine ovoga ili onoga pisca, 
njegove ideje, njegove umjetničke kvalitete i — napokon — za- 
što je taj pisac »aktuelan« i zašto bi smo ga morali upoznati. No 
upoznati ga možemo samo tako da pročitamo njegovo djelo. Zato 
treba poznavati jezik, kojim je to djelo pisano. Ne poznajemo li 
ga, ne će nam preostati drugo, nego da posegnemo za prijevo- 
dom. Književnici velikih naroda toliko su sretni, da ih bezbrojni 
“stranci mogu čitati u originalu, budući da su naučili taj strani 
jezik. Književnici malih naroda mogu, da tako kažem, na prste 
izbrojiti svoje inozemne čitače, koji su podobni da ih čitaju u 
originalu. Mali narodi moraju — silom prilika — učiti strane 
jezike, a i veliki kanda sve više uviđaju, da nitko nije dovoljno 
bogat i snažan, a da bi se mogao ograditi kineskim zidom i do- 
stajati sam sebi. A kako je međunarodni život sadašnjice izvan- 
redno isprepleten i povezan bezbrojnim nitima, to se zacijelo 
povećao i broj onih, koji mogu strana književna djela upoznati 
u originalnom obliku. Ipak je to neznatna elita: gros čitatelja 
upućen je na prijevode. Pa i oni koji se zanimaju samo za jednu 
ili dvije strane književnosti, moraju se i kod zgode služiti prije- 
vodima, jer ne može svatko biti neki Mezzofanti! 

Tako je prijevod oduvijek najvažnije sredstvo međunarod- 
nih književnih odnosa, a studij prijevoda i prevodilaca jedno od 
najvažnijih poglavlja poredbenog istraživanja književnosti. Ho- 
ćemo li odrediti sudbinu kojeg stranog djela u svojoj zemlji, 
utjecaj stranog pisca na domaćeg ili obrnuto, strane izvore bilo 

kojega književnog spomenika, pozajmice ili pobude idejne, te- 
matske ili formalne, — uvijek treba započeti proučavanjem pri- 
jevoda. 

No ako su prevodioci vršili odvajkada izvanredno važnu mi- 
siju, ako su oduvijek bili glavni faktor u književnim izmjenama 
i pobudama, ne valja zaboraviti, da je pojam »prijevoda« pri- 
lično evolucirao tečajem vjekova. Prevesti znači reproducirati 
potpuno i vjerno neki tekst služeći se drugim jednim jezikom.) 
Ali nekad se nije tako mislilo. Sve do 19. vijeka postupalo se 
mnogo slobodnije, a tadašnje bi smo prijevode nazvali danas 
parafrazama ili adaptacijama. Mnogi od tih strih prijevoda nisu 
rađeni prema originalu, već po drugom kojem prijevodu ili 
obradbi. Tako su neki narodi srednje Evrope, pa i mi Hrvati, 
upoznavali Shakespearea u njemačkim obradbama (Dingelstedt), 
kao što je Talijanima i Španjolcima služio u većini slučajeva 
francuski prijevod Le Tourneurov. Pa i onda, kad su se pre- 
vodioci služili originalom, nameće se pitanje, je li prijevod 
potpun, i onda — je li točan? Ispoređujući tekstove uvjerit ćemo 
se prije svega, da li prevodilac nije izostavio čitave odsjeke i 
nije li dodao štogod. To je prvi posao, ako hoćemo kritički ocije- 
niti prijevod. Suvremeni prevodioci ne skraćuju tako radikalno 
i bezobzirno tekst originala, kao što se to nekoć činilo. Dandanas 
se to dešava rjeđe. No i nekoć nije prevodilac izostavljao čitave 
stranice zbog neke lijenosti ili ličnih prohtjeva, nego zato, jer 
mu je tako naložio nakladnik. Ljudi ne vole predugačke stvari, 
a različni opisi, razmatranja ili druge digresije ne smiju odviše 
smetati radnju. Iz prijevoda je nadalje trebalo izbaciti sve, što 
bi moglo nekako pozlijediti vladajući ukus: neobične metafore, 
odviše sočne izraze, uopće sve stilske »nastranosti«. Prijevod je 
prema tome mogao biti samo blijeda slika originala, ako ne ka- 
rikatura ili falsifikat. Ne valja zaboraviti ni vjersku ili političku 
cenzuru, n koju su se nakladnici i prevodioci također morali 
obazirati. Ta nisu li »velike teme« (les grands sujets) bile za- 
branjene francuskim književnicima velikoga klasičnoga vijeka? 

Ne samo dakle, da nekadašnji prijevodi nisu bili gotovo ni- 
kada potpuni, nego nisu bili ni vjerni. Klasični je primjer, kako 

se nekada prevodilo, Youngov slučaj. Čuvene »Noćne misli« 
(Night-Thoughts) preveo je na francuski jezik spomenuti Le 
Tourneur skalupivši od devet pjevanja originala dvadeset i če- 
tiri. Osim toga je posve izmijenio osnovni karakter Youngova 
pjesmotvora, pa su narodi južne Evrope, koji su upoznali en- 
gleskog preromantika po francuskom prijevodu posve drukčije 
reagirali, nego kad bi upoznali original ili kakav vjerniji pri- 
jevod. 


Proučavajući prijevode ne valja sve netočnosti strpati u isti 
koš. Neke se netočnosti i ne osjećaju: ne kvare osnovni ton ori- 
ginala; druge su možda neugodne ali nisu katastrofalne, dok su 
treće upravo neoprostive. Prevodilac može krivo shvatiti tekst i 
krivo ga prevesti. Bijelo mjesto crno! Može nešto prevesti otpri- 
like, približno točno, može koju sitnicu dodati ili izostaviti, ako 
ne poznaje dovoljno jezik ili radi nepažljivo. Kako su god sve 
“te omaške neprijatne, a kadikad teško terete prevodioca, ipak je 
lako utvrditi ispitujući publiku, da se čitalac na te potankosti 


mnogo ne osvrće (osim ako je smisao sasvim izvrnut ili nera- 


zumljiv). No ako prevodilac sistematski »ispravlja« tekst, izo- 
stavljajući ovo, a dodavajući ono; ako se mjesto određenih izraza 
služi perifrazama, onda nije čudo, ako u prijevodu teško prepo- 
znajemo original, ili ga uopće ne prepoznajemo. Izblijedio i 
razvodnjen, tekst ovakova prijevoda ne može dočarati stilske 
osobine originala budući da je prevodilac izbrisao, koliko je mo- 
gao, sve ono, čime se to djelo odvaja od prosječnog ukusa. 
Tako su francuski prevodioci 18. vijeka oblačili »na fran- 


cusku« (A la francaise) engleske i njemačke pisce bez obzira na 
lokalni kolorit i umjetničke osobine ovih pisaca. Tako su u 


prvom francuskom prijevodu »Clarisse Harlowe« brisani reali- - 


stično-naturalistični odsjeci (smrt glavne junakinje!), kao što su 
u prvim prijevodima »Werthera« brisani romantični odsjeci 


prožeti »Osijanom«. Ni Richardson ni mladi Goethe ne progo- 


varaju u tim prijevodima svojim jezikom i načinom. Prevodioci 
se nisu nimalo obazirali na lokalnu boju, dok su romantici padali 
u drugi ekstrem: ističući značajne pojedinosti stvarali su neho- 

tice karikature. Stoga ni romantični prijevodi nisu uvijek vjerni, 
iako su prosječno kudikamo bolji od prijašnjih prijevoda. 

Kadgod je koji strani autor prevođen više puta na isti jezik 
i u različno doba, treba svakako ispoređivati postepene prije- 
vode. Ne samo da bis mo odredili, koji je prijevod bolji. U tim 
se postepenim prijevodima ogledaju modne promjene, tu se 
jasno može razabrati kako jedan isti pisac djeluje na različite 
generacije. Ima i kulturno-historijskih kurioziteta, koji ovakovim 
poređivanjem dolaze na javu. Isporedimo li na pr. francuske pri- 
jevode »Othella«, opazit ćemo, da se kobni Dezdemonin rupčić 
pretvorio doskora u narukvicu, pojas, vrpcu, uvojak kose... dok 
napokon nije opet postao rupcem. Zašto? Jer se riječ »mou- 
choir« francuskom općinstvu onoga doba učinila strašno nepri- 
stojna, pa je prevodilac morao muku mučiti, da tu sramotu ne- 
kako izbriše. Značajno je, da prvi prijevod, koji nije bio namije- 
njen pozornici, ima još taj nesretni rubac, dok svi potonji pre- 
vode taj izraz nečim drugim. Tek su se romantici usudili nazvati 
taj predmet pravim imenom na pozornici, a pravo reče Hugo, da 
je romantizam nasadio crvenu frigijsku kapu i francuskom vo- - 
kabularu. I taj »mouchoir« je revolucionarna tekovina! 

Nije moguće raspravljati potanje o prijevodima, a da se pri 
tome ne obaziremo i na prevodioce. Njihov životopis, njihova 
književna karijera, društveni položaj — sve su to važne indi- 
kacije, koje će nam objasniti koju tu zagonetku njihove prevodi- 
lačke djelatnosti, stvari, koje ne proizlaze direktno iz samoga 
teksta. 

Proučavanje prijevoda provodi se sistematski tek posljednjih 
decenija. U inozemstvu je u tom smislu već dosta učinjeno. Kod 
nas se doduše veoma često polemizira o prijevodima i prevodi- 
lačkoj djelatnosti, a da pri tom nisu raščišćeni neko osnovni poj- 
movi. Malo je koje pitanje metodički proučeno, premda je građa 
veoma obilata 1 ponekad zaista zanimljiva. To su pitanja aktu- 
alna i važna. Dragocjeni materijal za povijest hrvatske književ- 
nosti, ali neproučen, pa ni sređen. 

Je li na pr. tko sistematski proučio hrvatske prijevode Shake- 
speareovih drama: od prvih pokušaja s njemačkoga jezika do 

suvremenih prijevoda jednoga Kriškovića ili Bogdanovića, koji 
su pravi šekspirolozi? Nije. A Shakespeare je jedan od onih 
klasika svjetske književnosti, koji su kod nas mnogo prevođeni, 
pa je veoma poučno i zanimljivo uspoređivati ove sukcesivne 
prijevode istoga djela. Isto vrijedi i za Dante-a u hrvatskoj knji- 
ževnosti, pa i za neke modernije autore svjetskoga glasa (Heine) 
ili pojedina djela (Merimće-ova »Colomba«). Neki veliki pre- 
vodioci, koji su obogatili hrvatsku književnost brojnim prijevo- 
dima stranih remek-djela, od kojih su neki izvrsni, zaslužili bi 
također opširniju monografiju. Tako na pr. Iso Velikanović, 
koji je preveo na hrvatski i »Don Quijote«-a i »Fausta« i čitavoga 
Dostojevskoga, da spomenemo samo ove primjere. Ili Nikola 
Andrić, koji se (puštajući ovdje po strani njegov ostali rad) afir- 
mirao svojom »Zabavnom Bibliotekom« kao veoma važan fak- 
tor u prenošenju stranih književnih djela u našu sredinu. Zna- 
čajna je i njegova prevodilačka politika: očigledno favoriziranje 
francuskih i slavenskih pisaca na račun ostalih i to u prvome 
redu njemačkih. 

Potrebne bi nam bile i neke statistike o našoj prijevodnoj 
literaturi. Romanski seminar zagrebačkog sveučilišta izrađuje 


takav jedan popis: bibliografiju naših prijevoda s romanskih . 


jezika (a obuhvata i neke srpske i slovenske prijevode). Kako je 
god ova bibliografija veoma nepotpuna i često netočna, ipak je 
to već sada važno pomagalo za poredbena istraživanja. 

Posebno i svakako veoma interesantno poglavlje tvore pisci, 
koji su sami prevodili svoja djela. Ima i u našoj, književnosti 
takvih primjera. Vojnović, Tresić, Nazor... preveli: su neka 
svoja djela na talijanski i zadivili stranu publiku svojim pozna- 
vanjem tuđega jezika. No da autor-prevodilac nije uvijek naj- 
kompetentniji tumač djela, koje se prevodi, svjedoči slučaj 
Tommaseovih »Iskrica«: redigirajući talijanski tekst pisac je 
pomno odstranio sve ono, što mu se činilo odviše slavenskim, da 
ne bi pozlijedio talijansku osjetljivost.7) 

Neki prijevodi klasičnih djela svjetske književnosti, namije- 
njeni omladini, iskrivljuju sasvim osnovno obilježje djela. Ta- 
kove su neke adaptacije »Robinsona« ili »Don Quijote«-a, koje 

čita i naša omladina. Trpka ironija Cervantesova, kojom. autor 
šiba sama sebe, žestoka  mizantropija  Defoe-ova, njegov 
»rousseauizam« — svemu tome ni traga u tim prepričavanjima, 
koja su kudikamo popularnija od izvornoga teksta. Tome se ne 
treba čuditi. Ta koliki tobože obrazovani ljudi poznaju Goe- 
the-ova »Fausta« po — Gounodovoj operi! 

Ima zaista svakojakih prevodilaca. Eto na pr. od starih Špiro 


Dimitrović-Kotoranin, umirovljeni časnik i »povlašteni« prevo- 


dilac Hrvatskoga kazališta u prvoj periodi službenog njegova 
opstanka (nakon 1860.). Preveo je stotine kazališnih komada 
(sve s njemačkoga), a prevodeći — kako bismo danas rekli — u 
»seriji« nije si mnogo tr'o glave, hoće li prijevod biti vjeran ili 
bar nekako točan. Ne trenuvši okom napisao je u jednoj rimskoj 
tragediji Shakespeareovoj ovu rečenicu: »Besposlen pop jariće 
krsti.« No takav ili sličan malheur se može desiti i modernom 
prevodicu, koji je uz to veoma uvažen i vrijedan književnik, kao 
što je na pr. prevodilač Wilde-ova komada »Glavno je da se 
zove Ernest«, koji je riječ »extension« preveo sa »proširenje«, 
premda se radi o sveučilišnoj ekstenzi ili — kako mi tu institu- 
ciju zovemo — Pučkom Sveučilištu. 

Bezbrojni su slučajevi, kad prevodilac nikako ne doseže 
autora. Nije nipošto rijetkost, da kakva markantnog pisca velike 
jedne strane književnosti prevede bezimeni diletant, koji ne po- 
znaje pravo ni jezika. Ne ćemo nabrajati domaćih primjera, 
ima ih i onako previše. No ima i slučajeva, kad je prevodilac 
tako reći iznad samoga pisca: nije li tužno, da je osrednji pu- 
stolovni roman kao što je »Zatočena ljubav« Albert-Jeana mo- 
rao prevesti ovako velik pjesnik kao što je Tin Ujević? 

Treba li konačno još istaknuti, da uz tolike samozvane pre- 
vodioce, o kojima ćemo ovaj put radije šutjeti, hrvatska knji- 
ževnost broji mnogo odličnih književnika i naučnjaka, koji su 
se bavili prevodilačkim radom. Treba li napose hvaliti prevodi- 
lačku djelatnost jednoga Domnjanića ili Nazora? Nisu “li 
Heine-a (da spomenemo samo ovaj jedan primjer) prevodili kod 
nas prvi ljudi: Šenoa, Kranjčević, Bašagić, Domjanić, Begović, 
Nazor... Da ostale naše »heineide« i ne navodimo. 

Sve je to premalo poznato i neistraženo. Tko od brojnih Do- 


mjanićevih poštivača zna, da je Dragutin M. Domjanić prevodio 
s njemačkoga, francuskog, ruskog, češkog, slovenskog, da 


— s madžarskoga i s provansalskog jezika, i da bi njegovi pjes- 


nički prijevodi ispunili možda i omašnu knjigu? 

Ne valja zaboraviti ni učene neke filologe, koji su svojim 
prijevodima veoma zadužili hrvatsku književnost. Tako Maretić, 
stručnjak za poredbenu indo-evropsku gramatiku, prevodi Ho- 
mera, Vergilija, Ovidija... a jedan od prvih naših orijentalista, 
pokojni Safvet-beg Bašagić, presađuje u hrvatsku književnost: 
turske, arapske i perzijske pjesnike. 

. No čemu nabrajati dalje primjere, kad se iz ovih nekoliko. 
može razabrati, kolika je građa, koju bi trebalo već jednom pro- 
učiti i obraditi. Prijevod kao element međunarodne kulture 
predstavlja čitav skup problema, a potiče i načelna neka pitanja 
neposrednog praktičnog značenja. To objašnjava i razmjerno 
brojne polemike u našoj štampi o prijevodima i prevođenju: da 
li je uopće oportuno izdavati tolike prijevode, koji — vele — 
konkuriraju domaćoj književnoj produkciji5) Bilo kako mu 
drago, djelatnost prevodilaca prelazi granice samoga književnog 
rada. Za narode kao Što je naš, prijevodi su vele važan, da 
nenadoknadiv faktor u prosvjetnom životu. Književnom histo- 
riku su to dragocjeni dokumenti. U tom ogledalu naći će kom- 
parativni historik hrvatske književnosti odraze književnih inte- 
resa i duševnih potreba. A i nakladničke spekulacije i prevodi- 
lački kurioziteti mogu poslužiti kao važan putokaz. Opća orijen- 
tacija javnoga mišljenja odrazuje se u tim prijevodima, kadikađ 
. posve jasno, a kadikad i zamagljeno. 


Izbor i postupak kod prevođenja su indiciji, koji mogu biti 
veoma poučni. Često su ta otkrića žalosna. U prevodilačkoj knji- 
ževnosti naših dana ima odviše »adaptacija«, koje nisu nastale 
zbog nekih estetskih ili ideoloških obzira. Pravi je razlog nezna- 
nje, nedostatak ukusa ili savjesti, a kriv je i prevodilac i naklad- 
nik. Ima dakako časnih izuzetaka, no željeli bismo, da ih bude 
više. 

Što je prijevod; koja su glavna svojstva dobra prijevoda; da 
li je prijevod izravan ili posredan, da li je potpun, vjeran u 
cjelini, točan u potankostima — to su eto pitanja, na koja treba 
odgovoriti, ne zaboravljajući ni osobu prevodiočevu. A. kako je 
god kritika prijevoda minuciozan posao, ipak to mije (ili bar ne 
treba da bude) prosto cjepidlačenje i filološko nadmudrivanje. 
Djelatnost prevodilaca nije samo intelektualno-umjetnička, nego 
je »politička«, a u duhovnom zbliženju među narodima i stva- 
ranju međunarodnih kulturnih strujanja vrše prevodioci nada- 
sve važnu ulogu. Ipak uz ova književno-historijska razmatranja 
općega karaktera ne smijemo smetnuti s uma ni tehničku stranu: 
kako se prevodi? 

»Vještina prevođenja« ili »Savjeti prevodiocima« mogao bi 
glasiti naslov ovakva poglavlja. Ili »Uspomene jednoga prevo- 
dioca«, koji je mnogo i svašta prevodio stekavši tako određeno 
iskustvo. Pape s 

Gotovo svi oni, koji su mnogo prevodili, moraju priznati (1 
ako je to više puta neprijatno), da su prevodili »svašta« i da ima 
prijevoda, koji im baš ne služe na diku. Al prevodilac ne bira 
uvijek ono, što će prevesti (to je — što više — gotov izuzetak), 
pa mora da se rodio pod sretnom zvijezdom, ako se namjeri na 
knjigu, koja odgovara njegovim intimnim sklonostima; djelo, 
koje će radosno primiti »pod svoje«. Ima i takvih susretaja 
(premda su relativno rijetki), kad autor, kojega prevodimo, izra- 
zuje naše osjećaje, odgovara na pitanja, koja nas muče, kazu- 
jući sve ono, što se nama vrze po glavi, a da je sve to nekako 
preobraženo, ljepše i čistije. Takva su čuvstva obuzimala Bau- 
delaire-a, dok je. prevodio Edgara Poe-a, svoga »duhovnog 
brata« ii H. H. Ewersa, dok je prevodio Villiers de YVIsle- 
Adama. No to su izuzetne svetkovine, a raznolikost prijevoda, 
koje nam je slučaj nametnuo, može također uroditi dobrim plo- 
dom. Nije to loša stvar! Bitne razlike među djelima, koja pre- 
vodimo, različni sižei, različit način izražaja, različiti književni 
temperamenti, osnovne razlike u stilu, a i kvaliteti — sve su to 
pojave, koje zahtijevaju veliku moć adaptacije. To je izvrsna 
vježba, a njena je pedagoška vrijednost nesumnjiva. Takve 

vježbe obogaćuju intelektualni obzor prevodiočev, pa ako vrijedi, 
ona Buffonova: »Le style, c'est "homme«, asimilirajući različne 
stilove, prevodilac proživljuje nekoliko života. Prevoditi knji- 
ževno djelo znači živjeti s autorom pod istim krovom, pratiti ga 
ne samo u svečanim zgodama, nego biti uz njega i u časovima 
klonuća i sumnje, da bi se — možda čas zatim — uspeli s njim 
na vrhunac. To je gotovo bračna zajednica! Prevodilac prisu- 
stvuje piščevim nastojanjima, poletnom zamahu i krzmanju, ne- 
prekidnoj borbi za što potpunijim i jačim izražajem. Iz bliza 
gleda i ocjenjuje njegove neuspjehe, ali 1 pobjede. Otkrit će 
omaške, koje izmiču najpozornijem čitaču, ali se ujedno opaja 
ljepotama, za koje ne zna općinstvo (pa ni književno obrazovana 
elita). A kad takav vrstan prevodilac izriče sud o prevedenom 
djelu, osniva se taj sud redovno na brojnim faktima i dugo- 
trajnom, intimnom iskustvu. 

Saopćio sam te misli nekom zgodom jednom velikom suvre- 
menom piscu, kojega sam prevodio (bio je to Luc Durtain), a on 
mi je — zamislivši se — dao pravo i smiješeći se dodao: »Nije 
mi to nikad bilo sasvim svijesno, no vjerujte mi, odsad ću se 
pomalo plašiti svojih prevodilaca«. 

On se nije trebao plašiti, ali nema sumnje, da čovjek o ne- 
kim piscima ima mnogo bolje mišljenje dok ih poznaje samo 
po čitanju, jer su mu tek prigodom prevođenja otkrili svoje 
pravo lice. 

To je idealna dobit prevodiočeva. Ne treba posebno isticati, 
da će prevodilac prevodeći veoma različite stvari steći — prije 
ili kasnije — određenu rutinu u prilagođivanju i uživljavanju. 
Nakon što se toliko namučio nastojeći uporno da svlada koje- 
kakve zapreke, učinit će mu se najposlije da nema stvari »ne- 
prevedivih«. Laici se veoma rado služe ovim izrazom: njima se 
sve čini neprevedivo, dok će »profesional« veoma rijetko kazati, 
da se nešto ne da prevesti, zato jer je ova ili ona poteškoća ne- 
premostiva. Dakako, prijevod je uvijek prijevod, što će reći 
surogat, jeka, odraz ili sjena neke stvari, a ne stvar sama. No 
kad čovjek pomisli na majstorije, što su ih izvršili prevodioci; 
kad se sjeti prijevoda, koji su prava čuda, ne će se zadovoljiti 

površnim krilaticama o nužnim nedostacima svakoga prijevoda, 
kao da svaki »traduttore« mora zaista biti i »traditore«. Ako je 
išta »neprevedivo«, onda je to Poe-ov »Gavran« (The Raven). 
Prevodeći ovu pjesmu nije bio sretne ruke ni Mallarmć. A ipak 
se našao jedan njemački prevodilac (koji je prevodio i naše 
stvari) i prepjevao »Gavrana« tako savršćno, da je sačuvavši 
smisao, sačuvao prilično potpuno i sasvim osobit ritam i veoma 
komplicirane srokove, boju i ton originala (Otto Hauser). »Ne- 
prevediva« je na prvi pogled i čuvena Valćry-ova pjesma o 
»Primorskom groblju« (Le Cimetičre marin), a ipak je velikom 
jednom pjesniku uspjelo, da je prepjeva (Rilke). Neprevedivi 
su, ako hoćete, i Shakespeare-ovi »Soneti« i Baudelaire-ovo 
»Cvijeće zla« (Les Fleurs du mal), a ipak je Stefan George pre- 
veo gotovo sve te stvari na njemački. Ili Heine u prijevodu 
Tjučeva (veliki ovaj ruski pjesnik mnogo je prevodio) ili Elisa- 
bet Barrett-Browning, ili poznata Platenova pjesma »Grob u Bu- 
sentu« (Das Grab in Busento), kako ju je prepjevao Carducci... 
A ima i u hrvatskoj književnosti takovih primjera: neke Heine- 
ove i Carducci-eve pjesme u prijevodu Vladimira Nazora, Mi- 
stralova »Magali« ili neke Jamesove stvari, kako ih je preveo 
Domjanić, neka pjevanja Danteova »Pakla« u prijevodu Miho- 
vila Kombola, Benešićevi pjesnički prijevodi s poljskoga, neki 
odlomci Shakespeare-ovih drama u prijevodu Kriškovićevu i t. d. 
To nisu prijevodi, već »transupstancijacije«! 

A ima — hvala Bogu — i pisaca, koji su bolji u prijevodu 
negoli kad ih čitamo u originalu. Ima u svjetskoj književnosti 
dosta velikih autora, koji se mnogo ne brinu za jezik ili for- 
malno savršenstvo. A ima i primitivaca, koji su nesumnjivi ta- 
lenti, ali im nedostaje književne obrazovanosti. Dobar prevodi- 


lac znat će odstraniti svu silu krupnih i sitnih nedostataka, a da 


pri tom sačuva lične osobine piščeve. To neka posluži kao utjeha 
i poticaj onim savjesnim prevodiocima — početnicima, koji se 
smatraju nedostojnim službenicima pisca, kojega valja prevesti. 
No brojniji su oni početnici, koji nemaju pojma, kakav je to 
težak i delikatan posao pa u svom neznanju tvrdo vjeruju, da je 
svaki prijevod lako sklepati, što brže — to bolje. Drugi opet mi- 

sle, da je dosta ako je prijevod tekstovno točan. No prijevod 
može bit doslovno točan, a da ipak nije vjeran. Prevođenje je 
također u neku ruku stvaralački rad. Djelo, koje prevodimo u 
drugi jedan govor, treba da ponovno i s-tvorimo. Prevodilac 
treba da »montira« tekst poput stroja, koji smo rastavili u naj- 
sitnije dijelove, a moramo ga ponovno sastaviti na drugom mje- 
stu. Ima »strojeva«, koji su sastavljeni baš kao i prije, a ipak 
ne će da idu. Što im nedostaje? Ima »robota«, koji su posve 
nalik na čovjeka, a ipak su mrtvi. Nemaju duše! — Takvi su i 
neki prijevodi: točni su, a ipak su nijemi. Ne će da progovore! 
Prevodiocu je uspjelo da sastavi novo tijelo, ali ga nije umio 
uskrisiti udahnuvši mu nov život. 

Točnost je svakako baza ozbiljnoga prevodilačkog rada. Ipak 
ne valja zatajiti, da prevodilac mora katkada svijesno odstupiti 
od teksta, eda bi spasio opći ton djela. Mora biti netočan, da 
bude vjeran! Doslovnom točnošću iskrivili bismo često čitav 
smisao i napisali besmislicu. Da na pr. francusku rečenicu: »C'est 
une bonne poire« prevedemo sa: »Ovo je dobra kruška«, kad 
»poire« označuje u familijarnom govoru glupa čovjeka? Ili ćemo 
izraz »chevalier d'industrie« prevesti: »industrijski vitez« (kao 
što je to učinio jedan novogrčki prevodilac Prćvostove »Manon 
Lescaut«), kad ovakav kavalir ne znači drugo no »hohštapler«! 
Pa ni vlastita imena ne smijemo mehanički prenositi iz originala 
u prijevod. Ako Francuz govori na pr. o Charentonu ili Bicć- 
tre-u, nema nikakova smisla sačuvati ova imena u prijevodu, 
kad Charenton i Bicćtre ne označuj ništa drugo no — hrvatski 
rečeno — Stenjevac, to jest ludnicu. Pa i mi, kad govorimo o Lepo- 
glavi, Mitrovici ili Zenici pomišljamo prije svega na kaznene 
zavode, koji se nalaze u tim mjestima davajući spomenutim 
imenima posebno obilježje. Pa i lična imena (a kamoli nadimci, 
koji su redovno izražajniji!) zadaju savjesnom prevodiocu često 
grdnih muka. Mnoga su imena postala opći pojmovi, pa se pišu 
i malim slovom) kao u francuskom jeziku »catin« ili »goton«, 
koje su isprva bile Katice ili Grete), pa treba svakako nastojati, 
kako ćemo u prijevodu naći zgodnu zamjenu. Ostavimo li na 
primjer u hrvatskom prijevod riječi »Tartarin« ili »tarasco- 

nade«, ne ćemo ni u kojem slučaju proizvesti direktnoga dojma 
na čitaoca. Treba pronaći nešto što evocira u nama pojam hva- 
lisavosti, brbljanja i južnjačkoga razmetanja, onako kao što 
odiozni izraz »rasica«, kojim se vole služiti neki naši ljudi, ne 
označuje nikakvu posebnu rasu, nego određeni psihološki tip, ćud 
ili značaj. Pa ni tobože bezazlena i posve obična imena nemaju 
u svim jezicima, ni u svako doba, istu afektivnu vrijednost, pa 
su prema tome različna značenja. Jeannot (Ivica) označuje u 
klasičnom francuskom jeziku — bedaka, a kad Maupassant 
jednoj šepavoj služavci, koju Bog zaista nije obdario nikakvom 
ljepotom, ni duševnom, ni tjelesnom, nadijeva ime Celeste, a 
nekom tupavom seljačini ime Cćsaire, jasno je, da ta vlastita 
imena imaju karikaturno značenje, jer treba da istaknu svojom 
oprečnošću dominantno neko svojstvo. No što je u jednom je- 
ziku neobično, pompozno ili »romantično«, ne mora da pobuđuje 
slične asocijacije u drugom jeziku, a prevodilac se mora truditi, 
kako će transponirati ovakva imena, da bi sačuvao značenje, 
koje im je autor dao. 

To su načelna pitanja o sloboštinama i dužnostima prevo- 
dioca. Svaki prevodilac, koji nije neznalica ili pak odviše učena 
glava bez mrvice umjetničkog osjećanja, rado će priznati, da 
ima zgoda, kad treba biti netočan u pojedinostima, da se ne bi 
izobličio glavni smisao s obzirom na cjelinu. 

Time smo se takli kapitalnog pitanja: tko smije i može pre- 
voditi? Ili drugim riječima: kakvim se svojstvima mora odliko- 
vati prevodilac? 

Prvi je uvjet svakako znanje jezika. I to dvostruko pozna- 
vanje jezika, budući da se operacija vrši na mješovitu području. 
Ne poznavajući dovoljno oba jezika: jezik originala i: jezik 


prijevoda, ne bi se nitko smio odvažiti na prevođenje. Osim 


u pedagoške svrhe. To je onda školska vježba, kao i »slobodni 
sastavak«. No kao što školske zadaće, pa ni one najbolje i naj- 
zrelije, nitko (osim autora) ne smatra književnim djelima, tako 
i prevodilačke vježbe budućih prevodilaca nitko pametan ne će 
smatrati književnim prijevodima. Prevoditi književna djela 
smije za javnost samo književnik, koji je vičan baratati knji- 

ževnim instrumentima. Jer samo jezično znanje ne stvara knji- 
ževnika. 

To su opći preduvjeti. Svaki prijevod pretpostavlja posebne 
neke sposobnosti i znanje. Tako valja bar donekle poznavati 
epohu i društveni milieu, u kome se odigrava radnja (ako pre- 
vodimo narativno kakvo djelo); treba znati i tehničko nazivlje, 
a proučiti i neke stilske nijanse, od kojih smo neke već spome- 
nuli: vlastita imena i nadimci, pa argotički izrazi (slang), igre 
riječi i sl. Tehničko nazivlje relativno je najlakše prikupiti. 
Prevodimo li kakav roman iz pomorskog života, obratit ćemo se 
na kakvog pomorskog stručnjaka, koji će nam protumačiti po- 
trebne izraze uputivši nas eventualno na specijalne rječnike ili 
enciklopedije. Prevodimo ili kakav seljački roman, pitat ćemo za 
savjet kojega agronoma ili etnografa itd. Mnogo je teže pogo- 
diti dijaloški ton. Puk govori svojim jezikom, svaka društvena 
klasa ima svoje izraze, a premda književnik ne mora ropski 
kopirati ovaj specijalni način izražavanja, ipak mora opći knji- 
ževni jezik nekako stilizirati i »obojiti«, da bi se čitaču, koji 
eventualno poznaje taj milieu, učinio vjerodostojan. Argotički 
se izrazi moraju prevesti analognim argotičnim izrazima, a ni- 
pošto književnim jezikom, jer bi time krivotvorili stil originala. 
Ti izrazi mogu biti i približni, ne moraju imati bukvalno isto 
značenje, nego je glavno da daju tekstu prijevoda neko opće 
obilježje, koje je Što sličnije originalu; da stvore atmosferu, 
koja obavija originalni tekst. Poznato, je da je pučka mašta 
najbogatija u iznalaženju i jezičnoj tvorbi, kad se radi o izrazima 
ili frazama, koje zadiru u seksualni život čovjeka. Taj »pod- 
zemni« govor prodr'o je u literaturu za vrijeme naturalizma, 
a tkogod je ikad prevodio kakav naturalistički roman (na pr. 
Zolu) znat će kakva je muka s tim izrazima, kojih nema ni u 
jednom rječniku, a često ih čovjek ne poznaje ni u svom rođe- 
nom jeziku. Zanimljivo je tom zgodom pripomenuti, da su ti 
izrazi primitivaca izvanredno slični u različnim jezicima, gdje 
je isključen svaki direktni utjecaj, pa moramo pretpostaviti neku 
opću dispoziciju za taj način izražavanja. 

Velike teškoće zadaju konačno i različni calemboursi (igre 
riječima). Calembour nije naročito »plemenita« figura, a uporna 
igra riječima, koje su fonetički slične, odaje uvijek neku primi- 
tivnost. Ipak se mnogi veliki pisci diskretno služe ovim stilskim 
sredstvom da poantiraju neku misao, pa takve igre riječima 
mogu da djeluju sasvim prirodno i nimalo namješteno. No pre- 
vodilac će brzo iskusiti, da te prirodnosti smjesta nestaje, čim 
pokušamo pretočiti ovakvu jednu frazu u svoj jezik. Onda treba 
tražiti i tražiti, ne bi li se dosjetili kakvoj analogiji, pa eventu- 
alno i mijenjati smisao nekih pojedinosti, samo da sačuvamo 
ono glavno i da stilski efekt bude približno isti. 

Evo na koncu nekoliko elementarnih savjeta! 


Pročitati pomno čitavo djelo, koje ćemo prevesti; pustiti da 
na nas djeluje i da nas tako reći prožme. Nastojati za vrijeme 
čitanja ili neposredno iza lektire protumačiti sva nejasna mjesta 
služeći se običnom filološkom metodom. Informirati se o tehnič- 
kim nazivima i drugim osobinama teksta, raspitati se kod struč- 
njaka ili zaći u puk, među radništvo ili seljaštvo itd., da bi našli 
domaći izraz, ako ima u tekstu argotičnih nekih izraza, koje 
možda razumijemo, ali im ne znamo ekvivalenta. 


Nakon ovog pripravnog rada skicirati prijevod, ne baš do- 
slovan, ali gotovo doslovan, što će reći: neka prijevod bude što 
točniji, neka ne bude izostavljena ni jedna potankost, nijedan 
zarez ili uskličnik! Taj prijevod ne će biti lijep, trebat će ga 
dobrano retuširati da bi postao čitak. Ti će retuši biti brojni, 
ako nismo vješti prevođenju ili ako smo radili brzo i površno. 
Svakako je to finiji dio posla: umjetničko udešavanje, glađenje 
i poravnavanje prvotnoga prijevoda, koji nam — svojom toč- 
nošću — pruža sigurno ishodište za daljni rad. Važno je svakako, 
da se prevodiocu dade dovoljno vremena, da se izvrši »inkuba- 
Cija«. Prijevod treba da dozri kao svako umjetničko djelo. 
Svejedno je, da li prevodilac svoj tekst najprije skicira, pa onda 
oddiktira, ili ga diktira smjesta u stroj, pa onda ispravi otipkani 
tekst. Sve to zavisi o ličnim sklonostima, običaju ili rutini pre- 
vodioca. No prilikom prve lektire treba bezuvjetno označiti sve 
važnije pasaže (koji sadrže neke naročite poteškoće) i potcrtati 

sve nepoznate riječi ili fraze. Tim ćemo postupkom uštedjeti 
mnogo dvostruka posla i suvišnoga ponavljanja. Čitajući na- 
pokon korekture otkrit ćemo zacijelo još neke sitnije detalje, 
koje valja ispraviti, da bi se približili željkovanom idealu točna 
i vjerna prijevoda, koji nije samo prijevod, nego i vrijedna 
prinova domaćoj književnosti. 


Misija, koja je namijenjena prevodiocima plemenita je i 
zaista uzvišena. Književni posrednici su faktori mira i među- 
sobnog razumijevanja među narodima, koji se toliko glože i reže 
jedni na druge. Možda svi diplomatski paktovi i ugovori u Pri- 
jateljstvu ne vrijede koliko dobar prijevod nacionalnoga jednog 
- remek-djela, bio to Dante ili Shakespeare, Moličre ili Cervantes, 
Goethe ili Tolstoj. Kritičari ili prevodioci, oni, koji stranu po- 
budu primaju genijalnom intuicijom ili je šire opskurnom rabo- 
tom, književne zvijezde ili anonimni radenici (neznani junaci 
istinskoga zbližavanja među narodima) — svi ti pojedinci su- 
rađuju u stvaranju velike duhovne zajednice čovječanstva, 
»svjetske literature«, koju je predvidio Goethe. To je vrhovni 
ideal, možda i himera, osobito dandanas, Epoha, u kojoj živimo, 
koju — bolje rečeno — podnosimo, ne pogoduje optimističkim 
predviđanjima. Sizifov posao? Neka. Hvala Bogu, da još ima 
ljudi, koji mistiku mržnje kušaju nadomjestiti mistikom općeg 
razumijevanja i simpatije, nastojeći da ono, što je strano, pri- 
bliže našem shvaćanju i tako reći predobiju i osvoje. Nijedno 
veliko djelo nije izvršeno bez donkihotskog pouzdanja i vjere u 
nešto, čega možda nema. I među književnim posrednicima ima 
takvih Don Quijote, koji služe nekom idealu. To se ne bi 
smjelo zaboraviti. 


BILJEŠKE 


1) Vidi: Poredbena ili komparativna književnost (Mala knjižnica Matice 
Hrvatske) Zagreb. 1982. — Posrednici između domaće i strane književnosti 
(str. 62—70). Primjeri komparativnih istraživanja (str. 48—44). 

2) Littćrature comparće (Collection Colin). Paris, 1931. — Les inter- 
mediaires (str. 152—167). ' 

8) Isp.: Francuski pisci na hrvatskoj pozornici (Hrvatsko Kolo, XIV). 
— La part des I'ćtranger dans le rćpertoire du thćAtre national de Zagreb 
(Revue de Littćrature comparće, 14e annće, No. 1). 


. k. Bilo bi na pr. vrijedno istražiti i prikazati posredničku ulogu kulturne 
institucije opće narodnog karaktera kao što je Matica Hrvatska, koja je 
svojim knjigama i časopisima uvijek podržavala i podržaje kontakt sa pro- 
svjetnim Životom naprednog inozemstva davajući tako značajnih pobuda 
i primjera domaćim nastojanjima. — Isp. Poredb. knjiž., str. 69—70. 

5) »Une reproduction intćgrale et aussi fidčle que possible, dans une 
autre langue, d'un texte donnć« (Litt. comp., str. 161). 


i 5) Isp. na pr. »Sodobnost« (Ljubljana) od 4. III. o. g. ili »S. K. Glasnik« 
(Beograd) od 16. III. o. g. odgovarajući »Obzoru« od 28. II. o. g., te 
»Obzor« od 30. V. o. g. 


?) Ovu zanimljivu informaciju dugujem prof. J. Dayre-u, koji je netom 
dovršio jednu raspravu o Tommaseu. 

PROMAŠENO JUTRO 


Zeleno, sveto aprilsko jutro 

tiho me zove: 

dođi, izuj noge, ostavi natruo ljudski prag! 

U mojim njedrima sunčeve radosti plove, 

dan sluti svoj budući bijeli trag, 

bubre mu stope od šljivina cvata, od grozdova zove. 


Kamo? zar u planinu?! 

Noge će raniti trnje. 

U daleko, smeđe, uzorano polje? 

Po njemu još ni ne proklija zrnje. 

Kroz maglu se gnjojivo magli, sakriva visinu. 

Na rubu vinograda čuva mrtvu stražu kopljasto kolje. 


Zeleno jutro, tihom rosom nasmijano 
odasvud me viče. 

Ne ću da slušam, 

ne čujem njegove dječji lude priče. 


Okrenuh danu leđa — još je prerano. 

Bolesno dršću stopala. Obuvam se. Lijeno. 
Preda mnom ljulja se slovo u mrlju razliveno. 
Bulji iz oka umor u ono što knjiga trabunja 

i žmirka i suzi — teško prevareno. 


Izvana vonja daljina kao na mlado sijeno, 
i oplodi uzbunom jalovu sobnu tišinu. 


NATRAG MEĐU LJUDE 


Svake nedjelje natrag koračamo 

istim puteljkom, s iste planine. 

Na cesti stajemo, teško oklijevamo, 

i nehotice ti odbaciš grančicu trnine, 
dlanove digneš u vis, ozbiljno sapinješ kosu: 
dosta bijaše skitnje i vriske i šale... 


U obraze naše vrati se zarobljen gradski pogled. 


Kao da tužnu carinu nekomu plaćamo 
očiju sputanih, zakolutanih natrag u nedogled. 

Slutim, iz tebe stid izroni: 
slobodo otale! — 

dvije pred jesen uvele kupine 
postaju ti oči. 


Oprezno zatim na prašnu raskršću cesta 
vadim ti iz kosa 

Zadnje zaostalo lišće, 

Pogledam tiho sa strane, — 

ti nisi više djevojčica vrištava i bosa, 
Tušiš se niz put siva, zamrlih gesta, 
ruka tvoja ko da prazninu stišće. 


Zurimo šutke, očiju pasji pribitih o tlo 
a teret o leđa pritište sve jače: 
vraćamo se, vraćamo se 

natrag među ljude... 


Za leđima našim još jednom prozuji osa, 
klepne o drvo žuna, zazviždi kos. 
Stanemo. Osluhnemo. Nitko da se okrene. 


Negdje daleko šuma šumi, 
doziva , 

a S 

i plače. 


Ante Dean 


BOSNA 


Lomile je vjere, opljačkale čete, 
Podivljale, bijesne; Bogumili kleli, 
Na koje je Zapad podizao svete 
Bogu drage vojne. Rana sporo c'jeli. 


S blagoslovom znoja škrta zemlja daje 
Hljeb današnji, suhi, Utroba je plodna 
Plodovima crnim. A čopori raje, 

U dimu i smradu, silazit će do dna. 


Da besramno kradu za vječito gladne. 
Uz rakiju ako, a za pregršt mliva, 
Krvav seljak, prljav, ukraj druma padne — 


Pijan divljak, zna se, dopanuo rana. 
Život tmuran, težak, smrt nevolje skriva — 
Bosna bije tugom sa maglenih strana. - 

HAMALI 


Pogrbljeno sjede, oborene glave; 

Preko leđa uže, znak njihova rada. 

Nad mangalom, zimi, mrzle ruke krave, 
Uz cigaru, nekad, poraste im nada. 


Govore o hljebu, što danima skuplja, 

I kako će, sutra, ako danas panu 

Pod teretom robe, iz memljivih duplja. 
Izbačeni biti, još u istom danu, 


Djeca im i žene. Opanci su tanji. 
Neko, negdje, vele, peći loži hranom, 
Zato su nam, valjda, i obroci manji. 
Sazrijevaju misli pred dolazak mraka. 
— Tražit ćemo život žuljevitim dlanom, 
Dan je sutra opet, i nova nafaka! 
Jakša Kušan 


NA STRADI 
Misec je povirija u naše tisne kale, 
a naše su cure po kantunima stale, 
i sve se ka inpjantale. 


Jedna je lipša od druge, 

metnule su. zlatne kolanete, 

vere i braculete, 

i nove, pena sašite bluze i kotule duge. 


Divane kojin je poručija, 

ko se udaje, 

kome je ko pozdrave izručija, 
a ko ni obad ne daje. 


Za svoga mladog puna su usta fala, 

svaka bi se odma udala. 

I jedna za drugom idu kući, jer su kasne ure; 
zakračunale su portune 

i zatvorile škure, 

da vitar ladni ne pune 

i lipo zaspale. 

Momci se sprema na serenade u ure male. 
A misec se signici libija, 

i kada nikoga na štradi nije vidija, 

ponda je sam sija. 

U POJU 


I 


Grožđe je počelo bruniti 

na trsima od galice modrin 

i sunca crljenim, 

listovi su stali goriti i truniti. 


Sve s reda grožđe šara, već je pobrana ranka, 
crna zrna, da i oštipnem zovu, 
al moj ćaća je govorija besidu ovu, 


uvik bez pristanka, 


da loza 
nije muzara koza. 


Skakavac sa zida na škrapu skače. 


Ja puštan da zriju grozdi u intradi moga ćaće. 


2 


i u EaVi za 

Upeklo je podne, a čvrčki na maslini čvrču, 
skor dao : 

upaljeta žegon mrliši crjena zemja, 

trava i smij; 

sve izgoriti oće, pod vatron se listovi grču. 


Podnevni pozdrav čvrčki sviraju, 

svečani koncerat, pojsku Zdravo Mariju, 

a gori, na strani, crkvica se malešna bili 

i sa nje kanpanjelić leti u ariju, 

al zvono vazda mne zvoni, judi ga ne diraju, 
samo na žežin 

i feštu, kada je Velika Gospa, blagdan nježin. 


Kunpati, dobra majko, naša srimska Gospe, 
makar si Ti štufa naši grija; 

providi nan sriću, čuvaj naše trude, 

nek i nama, barenko jedanput, boje bude, 

čuvaj nan, majko naša, od đušmana liberaj Krvasku! 


Vinko Nikolić 


Iz. »Pisme s naši riva« 

POST SCRIPTU M 


U jednom trenu odrešita gesta, 
prezir kruga, gdje si se kretao, 
kada osjetiš duboko u sebi, 

da bi tu jedino smetao. 


Kada se tako sustane u borbi, 
pa se shvati naša bijeda, 

onda se legija samoubica 
možda ovako reda: 


Maturant, koji nije dozreo 

bez svjedodžbe, 

smisao života je izgubio, 

pred njim su rasle krive ma 3 
i kako tu glupost nije prozreo, 

od straha se je ubio. 


Činovnik, koji je zbog bijede, 
pronevjerio oveću svotu, 

zbrojivši minuse svoga knjigovodstva, 
zahvalio se na životu. 


Nađe se možda i gospodin, 
koji nikada nije radio, 

i kojemu je u obilju dnevnom, 
monoton život dosadio. 


I vi što pjevaste o životu, 

pali ste zdvojni u odlučnom trenu, 
mi ovdje samo trebamo žive, 

koji će naprijed da krenu... 


Nas život zove nove perspektive. 
Životi naši treba da koriste, 
treba da koriste, 

a vi to znali niste! 

RAZGLEDNICA 


Ovo je zadnja gradska granica 
bez tornjeva, 

bez zvona. 

Ovo je zadnja gradska granica 
bez auta, 

bez kabanica. 


Ljudi ovdje žuti postaju, 
atake 

a očaj veći, 

Vraćaju se dnevno umorni — 

pa nikom ništa o tom reći. 


Zašto to sunce ne siđe u sobu 
kao velika električna zublja, 

a oblaci opšiveni suncem 

kao komadi čistoga rublja? 


Borba i kletva, bolest i prokletstvo 
jedina im je baština. 

Tu se samo gladuje i bori 

i raste neimaština. 


Na slikama grada tek su divna zdanja, 
da im se putnici dive, 
ovamo zađ'te u kraj umiranja, 
snimite slike žive! 
Vladimir Jurčić 


ŠMRKLJIVCI 


fakinima smo pripadali 

i pustošili zagrebačke ulice 
po Tuškancu bili Indijanci 
i nosili čake i sulice 

za sitniš smo majke varali 
natjeravali mačke i golube 
za okladu neumorno trčali 
i rušili se niz stube 


po vrtovima krali jabuke 

voljeli zgaziti cvijeće 
neprijateljima bacali smo u lice 
balegu konjsku i smeće 

u prozore smo se učili ciljat 

i stražari su nas lovili 

a svako smo veče jedan san 

o putovanju svijetom zgotovili 


jedan drugome prijetili 

da ćemo si naravnati čubu 
a koliko smo zbilja istukli 
bogatoga Pubu 


i slast je bila potajno 

na stražnjem dijelu fijakera se vozit 
i dečkima protivničke ulice 

sa svojom bandom se grozit 


pronaći kakav nenatkriti kanal 
i preko njeg pljuvat i skakat 
a u slučaju batina ili tuge. 

od ponosa ne zaplakat 


misliti: kad jednom odrastemo 
tolike ćemo nepravde 'skršit 
i one što se nanose dječacima 
i one siromasima ' 
Želimir Gumhalter 


GRAD 


Grad je armirana betonska, 
loše ukrašena mrtvačnica. 
Grad je siva čelična arena 
okružena mnoštvom tračnica. 


U gradu se nalazi centar, 
centar 1 periferija. 

U gradu imadu prijesto 

“A spo. . .. 
žene, šeširi, korzo i koketerija. 


Grad se dijeli na trgove, 

ulice, parkove, ceste, naselja i pute. 
U gradu jedni galame, 

a drugi vječito šute. 

U gradu se nalaze ko dvori: 
kavane, barovi, hoteli. 

U gradu se punim džepom 
kupuje, što se želi. 


Grad se simbolički slika 

sa dva tanka zvonika, 

parkom u sredini 

i pogledom na najljepši trg u tmini. 


U gradu vode se stranci u muzeje, galerije, 
izložbe rasplodne stoke, higijenske klozete. 
Stranci se šeću ulicom, 

što triput se na dan umiva i mete. 


Grad izbacuje nove 
novine, knjige, ilustracije. 
U gradu se često priređuju 
svečane iluminacije. 


Grad dnevno guta 

i opet nove ljude riga. 
Grad je (osim za neke) 
prijestolje briga. 


Grad je bolesna žena, 
al vječno, vječno živa, 
grad je spretna bludnica, 
što svoje mane skriva. 
Radovan Žilić 

VJEKOSLAV MAJER, ZAGREB 


ANĐEO NA DOPUSTU 


Na crkvi svetog Andrije široko su rastvorena vrata. Večer- 
nje sunce pada na zadnje redove klupa, i tamno, dvjestago- 
dišnje drvo se toplo žari i rumeni, pa se izdaleka čini: netko 
je sa kora spustio tešku zavjesu spletenu od samih crvenih ruža, 
koja sad blješti i dršće u polumraku crkve. Dva sveca na glav- 
nom oltaru gledaju zamišljeno u crno-bijele kamene kvadrate 
poda, kao dva šahista koji pažljivo zure u šahovsku dasku. Bo- 
gorodica se blago smješka svome sinu, koji je u njenom naručju 
raširio ruke kao da bi htio uhvatiti sunčani trak, koji se pro- 
krao kroz prašan prozor i titra na stubama ispovijedaonice. Iz 
okrhanih vaza miriše cvijeće umorno, sneno. Jedan od malih 
anđela, koji se preplašeno drže Marijina skuta, kao da se skoro 
neprimjetno pomaknuo i ispružio glavu prema izlazu. Već dugo 
se u njemu budi volja za životom. Kada bi mogao kao seoska 
djeca trčkarati prašnom cestom i veselo vikati u oblaku prašine, 
penjati se na dud pred crkvom i s njegova vrha gledati, kako 
daleko u nizini vijuga vlak, kako polagano, oprezno prelazi 
preko mosta da se onda sa prozorima, koji blješte u suncu, 
izgubi u mraku šume. 


Sve on to s velikom čežnjom gleda već godine i godine 
s oltara, i možda je ta čežnja za životom, koja je svakim danom 
bivala sve veća, pomalo oživljavala mrtvu sadru njegova tijela, 
i njemu je već uspijevalo pomaknuti glavu i ruke, tek su noge 
bile još nekako tvrde i nikako ih nije mogao podići da bi ko- 
načno uzmogao veselo zakoraknuti u svijet, za kojim je toliko 
žudio. Razgovarati bi znao s ljudima, jer — koliko godina već 
sluša pod sobom ljudske glasove! — pa ako mu je izraz lica 
sjetan, to je samo zbog toga, što većinom čuje sama stenjanja 
i tužna zaklinjanja ljudi, koji dolaze k Majci Božjoj da ih 
utješi. Kako je vani kraj divan u sutonu! I on još malo jače 
ispruži glavu prema izlazu smješkajući se nujno kao bolesnik, 
koji je svezan za svoju postelju pa samo s nje može da gleda 

krasotu svijeta. Rijeka u nizini blješti u posljednjem suncu kao 
da je puna splavi, na kojima su naslagane suhe daske, te kao 
da ih je netko zapalio, pa sada gore visoko do svoda. Da, cijela 
je rijeka u plamenu, a šume uz jednu i drugu obalu meko su 
modre kao da su to same crkve, koje su svoju modro oslikanu 
nutrinu okrenule van da se i crkvene lađe, koje su uvijek u 
polumraku, jednom okupaju u svijetlu sutona. A kakve su to 
bijele i smeđe mrlje u daljini, koje se polako pomiču k selu? 
To se sigurno krave vraćaju s paše. A nad čitavim krajem 
tamno-crveni oblaci obrubljeni nemirnim drhtavim zlatom, kroz 
koje krstare ptice žureći se u svoje sparne sobice, rasijane svuda 
po krošnjama. O kako je sunce sada sjajno! Kao ogromno kolo, 
na koje su svezani sami sakramenti od čista zlata — vrti se 1 
blješti u zraku, i anđeo mora na čas zatvoriti oči, tako ga je 
zaboljela snaga toga sjaja. 

Ah, kako je svijet divan! prošapće tiho i to je bilo prvi put 
što mu je iz oka kanula prava suza kao čovjeku. I on se strašno: 
poveseli. 

Eto, ja već mogu i suze da lijem, dakle sam gotovo potpun 
čovjek, rekne sam sebi, još samo kad bih mogao noge da po- 
maknem. 

I budne mu kao nekome, tko je posve zdrav, tek je uzet i 
ne može da hoda. I u divljoj čežnji za životom i slobodom 
sakupi sve misli u jednu: ja moram hodati! Ja hoću van ođ 
ovud! Ah, samo noge, noge da: mogu pomaknuti. I kako je 
čežnja sve više rasla, osjeti najednom, da mu noge više nisu 
tako teške, i uz najveći napor uspije mu desnu nogu malo po- 
dignuti. Strašno se uzradova, spusti je i pokuša to isto s lijevom. 
Uspije mu i to. I sav u jednoj misli: pobjeći u svijet, počne se 
trzati i naizmjence podizati sad lijevu sad desnu nogu, tako da: 
se oltar malo zatresao i jedna svijeća omotana ružičastom vrp- 
com zaljulja se i muklom lupom pane na crveno izvezeni stol- 
njak oltara. Dvije, tri muhe podigle se preplašeno iz cvijeća 
u vazi i stale uzrujano da zuje kao prije oluje. No anđeo toga 
svega nije zapažao. Bio je sav u divljem zanosu slobode i po- 
malo je kao u snu silazio s oltara. Kad je stupio na kamene 

ploče poda, uzdahnuo je duboko kao čovjek, koji se probudio iz 
strašno duga sna. Tada plaho, kao pun krivnje, okrene glavu 
prema Mariji, koja se iz polumraka smješkala sa oltara, no 
naglo se opet otkrene i potrči što su ga noge nosile k tamno- 
crvenoj pačetvorini vrata. : ba 

Začas se već valjao po visokoj, od sunca toploj travi ispod 
dudova. Kad se već dosta navaljao, počne najvećom ozbiljnošću 
brati ivančice, skupljajući ih u kitu. Najednom začuje teške ko- 
rake po kamenim stubama, koje vode do crkve. Brzo se baci na 
travu gledajući tko to ide. I sav se zaprepasti. Ide mežnar, sav 
rumen i dobre volje — i sad će zatvoriti crkvu. Lako bi ga 
mogao opaziti. Koraci su mu nesigurni, jamačno dolazi iz krčme 
u selu. Anđeo se pritaji u travi, i na čas je nastala tako velika 
tišina, da je čuo kako neki kukac nedaleko njegova uha zvrcka 
krilima u letu. Dok je anđeo ležeći u travi razmišljao kuda da 
krene, otputio se mežnar, gegajući se pomalo, u crkvu. Glasno 
su ječali njegovi koraci po polumračnoj crkvi i jeka se odbijala 
od kora, gubila svoju snagu u udubinama oltara i umirala bolno 
u tihim klupama. 

Mežnar se ogledavao po crkvi i mrmljao: Vrag ne spava. 
Mogao bi se netko i uvući ovamo, da, uvući bi se mogao ovamo. 
Hm, a što bi tu radio. Još i pitam! Pokrao bi svijećnjake, da 
ssvijećnjake bi pokrao, a i monstrancu bi mogao odnijeti. Pa da 
je proda i za te novce kupi bicikl. Da se nije tko u klupama 
sakrio? . dost 

I on se duboko sagne k jednoj klupi, no kako je bio pijan, 
izgubi ravnotežje i pane u nju. Mukla se jeka oglasi po čitavoj 
crkvi. Mežnar se polagano podigne, udari se šakom u prsa i 
rekne: 

No čekajte vi svi, dok se ja jednom uspnem na ovu prodi- 
kalnicu, na ovu prodikalnicu dok se uspnem, čut ćete vi lijepih 
stvari. I štucnuvši čvrsto da se jeka razlijegala tihom crkvom, 
-nastavi glasno: 

Počet ću ovako: Dragi župljani! Sada stojite svi pod ovom 
prodikalnicom, i kad vas čovjek gleda, kada vas gleda kako 
pobožno zijate u mene, hm, mislio bi da ne znate do pet nabro- 

jiti. A tome nije tako. Hi, hiiii, i te kako tome nije tako. To ja 
najbolje znam. Što si ti Bara Logomerec tako pobožno spustila 
pogled? Kao da ja ne znam sve. Sve ja znam. Dok ti se muž 
s vinom odveze u grad i tamo se siromah nateže s krčmarima, 
dotle je kod tebe pravo slavlje. Pravo Kraljevo. Dođe mladi 
učitelj kroz voćnjak s tamburom, ti doneseš iz podruma vina i 
prismoka i onda udri, jednom se živi. He, heee, pa zar tvoj 
mladi Mirko nije sličan učitelju! To ti može svatko potvrditi. 
Bara Logomerec, ne gledaj tako pobožno u zemlju. Marva si ti 
velika! No čekaj, vrazi će te nabosti na svoj ražanj i ti ćeš se 
u vatri vrtjeti brzo ko ringlšpil. — A što se ti Štef Mikulić tako 
ozbiljno držiš. Valjda razmišljaš o kamatima, koje nabijaš svo- 
jim dužnicima. Znaš dobro, da se stari Blaž radi tebe ubio. 
Uzeo si mu kuću i grunt, da kuću i grunt si mu uzeo i onda mu 
se još nasmijao u lice i rekao: Blaž, kako si ti glup! Šta ćeš 
sada? Čekaj, kad u selo dođe cirkus, možda bi te tamo mogli 
trebati. Blaž se strašno rasplakao i isto veče se objesio na svojoj 
staroj kruški, koja sada tebi pripada. Štef Mikulić, evo ti fraj- 
karta za pakao. Odvezi se prvim vlakom. Da, prvim vlakom se 
odvezi! Takove ondje trebaju. I onako s tvojim crnim licem 
izgledaš kao vrag, Hodi malo bliže k prodikalnici, da na tebe 
pljunem. Tako, sad mi je lakše. — 


E, a što si se ti Mato Hudoklin sakrio kod ispovijedaonice. 
Misliš, da te ja ne vidim. Ti si tako velik konj, da te čitava 
gora ne bi mogla sakriti, a kamo li ta ispovijedaonica. Postavi 
se lijepo nasred crkve, da, nasred crkve se postavi, da te svi 
mogu vidjeti, jer takav se klipan ne može svaki dan da vidi. 
Naslijedio si dva vinograda, polja, pašnjake divne i dvije kuće, 
koje su najljepše u selu. A sad nemaš ni toliko, da si na pro- 
štenju kupiš čašu gvirca. E, ali su gajdaši živjeli, pa one na- 
mazane djevojke u gradu, koje noću ulicama amo tamo šeću. 
Jednoj si i trafiku kupio. Pa bar da sestrama nisi izmamio sav 
novac. Ovako si sve vas uništio. O, svinjo prokleta, ti ćeš u 
paklu postati oberšef i sjediti na najvišem prijestolju. Ali sad 
si još ovdje na zemlji, pa ajde, sinko, uspni se lijepo k meni 
na prodikalnicu, dat ću ti takvu pljusku, da će čitava crkva za- 
ječati. 

I mežnar se nasmije glasno svojim riječima i mrmljajući: 
Alaj ću vam svima zapapriti, zapapriti gore sa prodikalnice, ja, 
ja! — ode nesigurna koraka do glavnoga oltara. Na putu još 
jednom stane, okrene se prema klupama i rekne: 


Ako su možda rabari u klupama, neka se jave. Ja sam pijan 
i nije mi moguće zaviriti u svaku klupu. Ako se sami javite, 
neka vam je svima skupa oprošteno. Još platim svakome po dva 
deci. Ali ako se ne javite, i ja vas ulovim, jao si ga vama. Sve 
ću vas objesiti u toranj, i tamo ćete se peći u sparini kao šunke 
povješane u dimnjak. Dakle, nitko se ne javlja! Hm, to znači 
da nikoga nema. Ali ako koga ima, bolje za njega da ga nema, 
jer ako ga ja pod prstima počnem motati kao duhan, naći će 
svoje zube u svom želucu, a svoj nos negdje drugdje. Dakle ako 
ste se sakrili u klupe, izađite van, a ako vas nema, he, to je 
jasno, onda ne možete izaći van. Hm, uzmite si to k srcu. Sa 
mnom nema šale! Zbogom! Naime ako ste tu. — 


I mežnar pođe prema glavnom oltaru. I kako je podigao 
glavu da vidi, treba li kakvo osušeno cvijeće izvaditi iz vaze, 
zaprepasti se i široko razvali usta od čuđenja. Iz skupine sadrenih 
anđela, koji se drže Marijina skuta, nema jednoga od njih. I 
to onoga desnoga, koji je bio posve na kraju. 

— Bože moj, što je to? propenta onako pijan, prijeđe rukom 
preko čela i počne uporno zuriti u mjesto na kome je prije sta- 
jao anđeo. Da, anđela zaista nema. A ništa se ne vidi, da bi ga 
tko otrgao od drugih. Samo krila je ostavio uz desno rame svoga 
susjeda. Nigdje krhotina ni prašine od sadre. Tek jedna svijeća 
leži na stolnjaku. No često se dogodi, da koja od njih pane iz 
svijećnjaka, pogotovu ako je on pijan nije stavio kako treba. 
Stane pozorno promatrati stolnjak. Nigdje tragova od cipela. 
Dobro, možda je tat bio bos. No nemoguće je, da ne bilo ni- 
kakovih tragova, pa nije ga dijete ukralo, a odrastao čovjek ne 
može da se tako oprezno pomiče između vaza, svijeća i sličica 
i da si posve zamete trag. Eto, trebalo je samo malo da se do- 
dirne cvijeća i latice, koje se suše, pale bi na stolnjak. Ali na 
njemu nema nijedne latice. I tako su misli išle uzrujano zvona- 
revom glavom. Pa kakav bi to bio tat, koji bi ukrao sadrenoga, 

starog i na sve strane napuknulog anđela, a srebrne, teške svi- 
jećnjake bi pustio na miru. Dobro, kalež i monstrancu ukrasti 
malo je teža stvar, jer treba da najprije provali u ormarić, ali 
da bi tat ostavio na miru svijećnjake, to mu ne ide u glavu. 
1 onda tragovi bi bili tu. Gdje su tragovi? 

Gdje su tragovi? zaviče on preplašeno u tišinu crkve. 

Tragovi! kao da je odgovorila jeka s kora. 

Gdje je tat? zaviče on već vrlo uzrujano. 

Tat! odgovori jeka s kora, 

To je meni sve nejasno, zajauka njegov uzdrhtao glas. 

Nejasno! odgovori kratko, odsječeno jeka s kora kao da tamo 
kod orgulja stoji neki nevidljivi, mračni zbor, koji sve to govori 
za njim. 

Mežnar se uhvati za glavu i poviče glasno: Joj, Majko Božja, 
možda se meni samo čini da anđela nema, možda sam ja već 
lud! 

Lud, odvrati ozbiljno jeka s kora. 

Tome je krivo piće, zastenje mežnar. 

Piće, zašapta prijekorno jeka iz mračne udubine kora. 

Mežnar nasloni pijanu glavu na stolnjak oltara i duboko se 
zamisli. Da, od pića se može poludjeti i onda se čovjeku pri- 
činjaju razne stvari. I sjeti se Martina Ogrizeka, koji je već 
rano ujutro počeo piti rakiju u sitničariji na početku sela, a 
uveče svršio s rakijom u sitničariji na kraju sela. Martin je 
Ogrizek gledao uvijek ukočeno preda se i razgovarao s nekim 
nevidljivim osobama. Namigivao im je okom na koje bi malo 
zažmirio, mahao rukom, a katkada bi i pljunuo za njima, po- 
godivši često čovjeka, koji je nedaleko njega sjedio. Martin bi 
se odmah ispričao: Nisam ja mislio u vas pljunuti. Ja sam to 
pljunuo u svoga mrtvog strica, koji pred vama stoji i malo mi 
se suviše bezobrazno smije. He, hee, to ne ide. 

Ili Tonča Srebrec? I on je poludio od pića, i jednom je 
skinuo svoj šešir i metnuo ga na glavu svetom Franji na raskršću. 
Kad su ga upitali, zašto to radi, odvratio je začuđeno: Pa niste 
ljudi čuli. Toliko me je molio, da mu svoj šešir dam, jer mu 
sunce suviše udara na glavu. Pa vi ste gluhi. 

Ili stara Matulinka, koju je jednom pijanu gotovo pregazio 
auto. Ona je sebi umišljala da je Majka Božja i široko rastvo- 
rivši svih deset prsti govorila: Na svakom mom prstu stoji po 
jedan anđeo. Ah, kako je meni lijepo. I onda bi počela da pušta 
topao dah iz usta, govoreći prema ljudima koji su je okružili: 
Moram anđele malo ogrijati, zima im je, pa vidite da im je 
zima! ' 

Mežnarova je glava bila još na stolnjaku oltara, i on je 
uzrujano mrmljao: Da nisam poludio, joj da nisam poludio, 
Zašto toliko pijem. Pravo mi župnik govori. Pravo ima. Ja 
svinja. 

I on podigne glavu i opet stane. uporno gledati na oltar. 
Mjesto, gdje je bio anđeo, prazno. Da, prazno je, i tu ništa ne 
koristi. Ili ga zaista nema, ili je poludio, pa mu se pričinja da 
anđela nema. Ali on će opipati je li anđeo tamo. I uspne se na 
oltar i počne pipati po mjestu, gdje je prije bio anđeo. 

Tu nešto nije u redu, prošapće zvonar, gledajući svoje prste 
pune prašine, koja je gusto napadala po anđelima. Kako je 
pijan teško silazio s oltara, sruši nekoliko svijeća i one muklom 
lupom padoše na stolnjak, a i suhe su se latice cvijeća trunile, 
šuštajući tužno. Vani je lagano zalazilo sunce, i pačetvorina 
vrata postala je neobično crvena, no to je jako crvenilo polagano 
počelo blijedjeti pa se naskoro pretvorilo u divnu tamno-zelenu 
boju protkanu nemirno drhtavim zlatom i srebrom. I u toj bli- 
stavoj raskoši tonula je nizina, zamišljeno se smiješili profili 
brda, a jablani na dalekim cestama stajali mirno kao da ih je 
to netko na nebu naslikao tušem. Mežnar u strahu i zbunjenosti, 
koja je sve više rasla, nije zapažao te krasote i stojeći pred 
oltarom uzrujano se česao za uhom. 

Dakle, kako je da je, to nije pravi groš sutra idem u grad 
doktoru za mozak. Danas već imaju mašine kojima mogu i 
mozak rasvijetliti. Pa da vidimo, što je unutra, da vidimo, ho, 
booo, ne dam se ja tako lako — završi mežnar glasno bodreći 
se. Tad izvadi uru. Već je vrijeme za pozdravljenje. 

Hm, a kako ja znam da je vrijeme za pozdravljenje, ako 
sam lud. Sutra ćemo sve vidjeti. Sutra ćemo sve vidjeti kod 


210 





doktora, rekne veoma glasno da je cijela crkva odzvanjala. I 
energična, ako i malo nesigurna koraka, otputi se u toranj. 


Za čas je već zvonjava brenčala čitavim krajem. — Selja- 
kinja spušta jednom rukom vedro obraslo mahovinom u zdenac, 
a drugom se krsti. Kočijaš na boku drži jednom rukom vojke, 
a drugom se krsti. Mlinar jednom rukom kuša brašno, a drugom 
se krsti. Postolar jednom rukom navlači šegrta za uho, a drugom 
se krsti. Sitničar vuče jednom rukom tezgu prema dolje i krivo 
važe, a drugom se krsti. Kokoši se namještaju na svojim debelo 
onečišćenim motkama i još posve tiho kokodaču pred san. U 
grabi pred bilježnikovom kućom blista voda žuto-zeleno, kao 
da je ispod nje prozor, iza kojega netko tiho pali petrolejku. 
A na brdu nad selom vuče u tornju mežnar za uže i svaki put 
kad čvrsto povuče oglasi se zvono: dom doom, dom, doom, a 
mežnarove uzrujane misli dodaju: ja sam lud. Povuče mežnar, 
oglasi se zvono: dom, doom, ja sam lud, dom, doom, ja sam 
lud. Dom, dom, ja sam lud. 


Mežnara oblije hladan znoj. 


Joj, Majko Božja, što se to sa mnom dogodilo. Što će moja 
Jelkica kod kuće reći, kad joj dođem lud. Prokleta rakija! Da- 
nas rakija, sutra rakija, uvijek rakija. I tako je otišao život. 
Ako me otprave u ludnicu, skupit će se cijelo selo. A koga će 
župnik uzeti mjesto mene. Nekako mi se čini, da me je glava 
počela stezati. Učitelj kaže, da je mozak straga u glavi, a ja 
sam dvadeset godina mislio da je naprijed iza čela. Baš straga 
u glavi me steže. O Bože moj, što sam ti skrivio. Daj me spasi, 
ako je još ikako moguće. 


Ludo jure misli mežnarovom glavom, a zvono, zatvoreno u 
uski prostor tornja, grmi: dom, dom, ja sam lud — dom, doom, 
ja sam lud, luud, luud. A duboko pod tornjem sprema se čitav 
kraj mirno i spokojno u san. U prozorčićima se smireno pale 
svijetla, kola su bučeći projurila cestom, a onda nestala u oblaku 
prašine, i buka je sve slabija. Negdje zalaje pseto i naglo opet 
prestane. Na nebu se pojavila večernja i dršće s velikim mirom. 
Noć je počela. 

Anđeo u travi zabavljen branjem ivančica, ali ipak svaki | 


čas oprezno gleda k vratima crkve da ne bi izašao mežnar. Eto 
već ima lijepu kitu i već bi i više toga nabrao, da svaki čas ne 
gleda u život oko sebe. Sve je to za njega novo. Ti krtičnjaci 
u travi, mravi koji mu svaki čas prijeđu preplašeno preko ruke, 
cvjetovi koji se na vjetru miču, paučina koja leprši na dudu. 
A i zvijezde, koje lagano dolaze na nebo, mnogo su ljepše gle- 
dane ovako izbliza nego kroz pačetvorinu otvorenih vrata ili 
kroz zaprašene prozore. Kad ih je gledao kroz siva i prašna 
crkvena stakla, sjale su nekim potmulim sjajem, pa mu se uvi- 
jek činilo, da se vani nešto strašno sprema, — kakav zemljotres 
ili propast svijeta. A sada vidi, da su te zvijezde i te kako lijepe, 
pače svojim spokojnim sjajem ulijevaju mir u srce. Uopće se 
kraj čini izbliza mnogo svečaniji i bujniji, i velika radost života 
uđe u anđela. Trčao je po travi amo tamo, počeo se valjati po 
njoj, a onda opet marljivo nastavio brati ivančice. Tek kad bi 
pomislio na mežnara, prestrašio bi se i kao zec bi se smirio u 
travi i naćulio uši. A kome da dadne tu kitu ivančica? Objesit 
će je na kvaku na crkvenim vratima. Možda je mežnar metne 
na oltar u vazu. Neka se vesele njegovi drugovi, sadreni anđeli. 
I budne mu ih žao. Eto kako on lijepo trčka po rosnoj travi i 
duboko u se udiše svježi zrak, a oni moraju dalje ostati u crkvi 
i nijemo gledati kako pred zoru mjesec zalazi za dudove. Neka 
im je ta kita ivančica dar od njihova druga. 


I anđeo se nasmiješi i oprezno hodajući uza zid crkve pri- 
bliži se na prstima k vratima pa zatakne kitu ivančica za crnu 
i zarđalu kvaku. Tada opet uza zid crkve oprezno otkoraca u 
travu i legne potrbuške. Još će počekati, da vidi hoće li je 
mežnar odnijeti u crkvu. Eto, zvonjava je prestala. Za čas će 
izaći mežnar. Anđeo se utaji u travi gledajući pozorno k vra- 
tima crkve. Eto ga. Već zatvara vrata. Opazio je ivančice i ogle- 
davajući ih sa svih strana, govori: Tko je to ovamo stavio? To 
je danas prvi put. Hm, jesu li to zaista ivančice ili si ja to utva- 
ram. Bože moj, bože moj, ja sam već potpuno lud. I on uzme 
kitu ivančica u ruke, prinese je posve blizu očima, onda je opet 
udalji na metar i oštro se zagleda u nju govoreći glasno: Jesu 

li to ivančice ili nisu? Ja mislim, da jesu. Jelkice, gdje si da 
mi rekneš, jesu li to ivančice ili nisu. Joj, Marijo, Majko Božja, 
kako je to strašno. Ako mi pomogneš, joj kako ću ti lijepo 
zvoniti i više nikada ne ću popiti ni deci rakije. 


I on stane gnječiti i trgati ivančice i onda ih baci na pod, 


.pa stane nemilosrdno gaziti po njima. Nato ih nogom oturne 


u travu. i 


Sutra će doktor sve razjasniti. Neka sa lampicom rasvijeti 
mozak pa da vidimo, što je unutra. K vragu život. I baš se to 
meni moralo dogoditi. Eto, sad sam lud. O majko Božja — za- 
vrši zabrinuto mežnar i češući se za uhom pođe nesigurna koraka 
nizbrdo. 


Anđeo je sve to gledao i slušao u travi i bi mu vrlo žao za 
ivančice, koje je tako marljivo sabirao. Pa što su mežnaru skri- 
vile. Uopće je on danas bio vrlo čudan. Pa i inače je uvijek 
Pijan, ali danas je govorio neke stvari, koje prije nije govorio. 
Pa nije to prvi put da glasno sam sobom razgovara. Koliko puta 
sjedne na stubu pred oltarom i pijan drži čitave govore, čeka- 
jući da dođe vrijeme za pozdravljenje, pa da pođe u toranj 


. zvoniti. Koliko puta bi znao njih anđele bodriti, mašući im pijan 


rukom: Zdravo dečki, kako ste. Ne bojte se ništa. Tu ste lijepo 
sigurno pod krovom i nitko vam ništa ne može. Ja sam vam 
lijepo proluftao crkvu, da vam u noći ne pozli. Šta ćete, kumeki 
zasmrde čitavu crkvu. Neka ne jedu luka prije nego ulaze u 
božji hram. 

Da, često bi im mežnar održao kakav veseo govor, no danas 
je govorio tako čudno, da se anđeo prestrašio. Pa nešto mu 
mora biti kad je potrgao ivančice, jer inače on voli cvijeće 1 
sav se blažen smiješka, kad ga stavlja u vazu. Anđeo se podigne, 
pogleda nujno u zgužvane ivančice, razasute po travi, i zagle- 
davši se još jednom dugo u crkvu, kojoj su križevi još slabo 
blistali u posljednjem svijetlu, pođe kroz travu nizbrdo prema 
selu. Najednom ugleda u nizini dva rasvijetljena, užarena oka, 


«koja su se približavala i postajala sve veća. To je seoskom ce- 


stom jurio auto. Anđelu se učini, da te oči upravo njega pro- 

matraju i on se sav preplašen sakrije za neko stablo, u kojemu 
je u krošnji spokojno zvrndao kukac. Užarene oči nestanu ne- 
gdje u selu, i anđeo, smirivši se malo, pođe dalje nizbrdo. Ra- 
dost života sve se jače u njemu budila, i svaki čas bi stao kraj 
kakva plota, iza kojega se na vjetru pospano, lijeno ljuljalo cvi- 
jeće, i duboko u se udisao njegove raznolike mirise. Najednom 
ugleda u travi ispružena muškarca, kome je lice bilo pokriveno 
šeširom. Dlakava, od sunca opaljena ruka skine taj šešir, i on 
ugleda tužno, bradato lice, iz kojega su virile još tužnije oči. 
Anđeo se prestaši ne znajući što bi, stane. 

Što se plašiš, rekne bradati sumornim glasom, ne ću ti ja 
ništa učiniti. Pa ti si gol. Otkuda su tebe otjerali? 

Sada tek anđeo shvati, da je gol, a i neugodno mu bi, da 
ga taj čovjek pita, otkuda dolazi. Nema smisla kazati, da je 
pobjegao iz crkve, još bi ga mogao uhvatiti i natrag staviti na 
oltar. I ne rekne ništa i spusti glavu. 

Ajde, sjedni malo do mene, nastavi čovjek, otkuda jesi da 
jesi, glavno da si tu. Možda je dijete pametnije od odrasla 
čovjeka. 

Anđeo oćuti neku simpatiju za toga tužnog bradonju, sjedne 
do njega u travu i ogrlivši rukom koljena, zagleda se u njegovo 
sumorno lice. 3 

A znaš li ti, što su žene, upita ga bradati i uzdahne duboko. 

Anđeo malo promisli, a onda rekne: Znam, to su one u bi- 
jelim, platnenim suknjama, koje uđu u crkvene klupe, kleknu 
i onda dugo mole. A muškarci su oni, koji stoje pokraj klupa 
i ispod kora i koji imaju u džepu zataknutu lulu. Naš mežnar 
je također muškarac. 

Bradati se nasmije, ali nekako preko volje i kratko, 

Zgodno ti to veliš, mali. Ali znaš ti, što su one kadre čovjeku 
da načine. Žene su zmije, dragi moj. Da, zmije pune otrova 
i laži. 

Znam ja, što su zmije, rekne anđeo, jedna je zmija nasli- 
kana na crkvenoj slici nedaleko ulaza u sakristiju. Iz usta joj 
suklja plamen, i ja je se uvijek bojim. A je li žena i zmija 
jedno te isto? 

To ti je ista stvar, mali moj. A otkuda ti tako dobro pozna- 
ješ našu crkvu. Ja sam već zaboravio tu sliku kraj sakristije. 

Anđeo se malo zbuni. Ako mu rekne, tko je, uhvatit će ga 
taj čovjek, odvesti na njegovo mjesto u crkvi. I on prvi put, 
otkako živi kao čovjek, izrekne laž: 

Ja katkada dođem u ovo selo i onda pođem malo u crkvu. 
Ja nisam iz ovoga kraja. 

Svejedno otkuda si, ali ti si zgodan dečko. Dakle, čuj što ću 
ti reći. Kad odrasteš, čuvaj se žena. Čuvaj se žena, svrši ozbiljno 
bradati i zagleda se u anđela turobnim pogledom. 

Kada vi kažete. da je žena i zmija isto, rekne anđeo, onda 
ih se zaista moram čuvati. Hvala vam, da ste me na to upozorili. 
A kako one sipaju taj svoj otrov? 

Bradati opet duboko uzdahne i stane da pripovijeda: 

To ćeš odmah čuti. I ako ne ćeš sve razumjeti, ali ja svakome 
ispričam cijelu stvar. Nekako mi je onda lakše. Ove sam se 
zime upoznao s Maricom Ščetinec. Siromašna djevojka, otac joj 
sve zapije, a mati se već četiri godine ne može podignuti iz 
kreveta. Napreže se i napreže, ali nikako ne može da pomakne 
noge. Noge leže kao mrtve. 

To mogu razumjeti, prekine ga anđeo, sigurno je ta žena 
bila od sadre. To je onda vrlo teško. 

Kako iz sadre, rekne začuđeno bradati. Ma živa žena, ali 
trpi od teškog reumatizma. 

Anđeo se preplaši, Eto opet se gotovo izdao. No hvala bogu 
da je bradati prešao preko toga. I još ga je s većom pažnjom 
stao da sluša. Bradati nastavi: 

Meni se ta djevojka svidjela od prvoga časa, a i vrlo mi se 
smilila. Čim za kakvu ženu osjetiš samilost, znaj da si izgubljen. 
To ti još sada ne možeš da shvatiš, ali za kojih dvadesetak go- 
dina... 

Molim, ja mogu čekati, rekne pripravno anđeo i malo se 
bolje namjesti u travi. 

Bila je vrlo marljiva, pričao je dalje bradati. Dvorila je 
kod. bilježnika, a poslije podne je pomagala u sitničariji kod 
Malca. Tamo sam je upoznao. Mi smo se odmah vrlo dobro 

složili i za tri mjeseca bila je ženidba. Ženidbu smo slavili kraj 
kreveta njene majke, jer ona sirota, kako već rekoh, ne može 
ustati. Stol smo dovukli do kreveta, bilo nas je šestorica zajedno 
s kumovima, i njen otac se tako napio, da je pao preko praga 
i onda čitav dan šepao. Majka leži u krevetu i ne može hodati, 
otac šepa, kažem ti prava šepava ženidba, a tako se i svršila. 

Bradati opet duboko uzdahne, a onda pljune daleko ispred 
sebe u travu i nastavi: 

Dođem ja jednoga dana kući, bilo je to u drugom mjesecu 
našeg braka, i u ruci nosim nove čarape za Maricu. Popravio 
sam krov stolaru u selu, (ja sam naime pokrivač krovova), dobio 
nešto malo novaca pa sam htio da je iznenadim. Ja joj već iz- 
daleka mašem čarapama i zovem je, no nitko se ne pokazuje 
. na prozoru. Možda je otišla na bunar, pomislim i uđem u kuću, 
Sjednem za stol, a preda mnom ceduljica i na njoj napisano 
njenom rukom: Dragi Šimune! Ne srdi se na mene i ne pitaj 
gdje sam. Već mjesec dana ljubim drugoga. Nisam mogla izdr- 
žati, pa sam pobjegla s njim. Ti si dobar čovjek, ali nisi muž 
za mene. Kraj tebe bi već svaki dan mogla mirno u pet sati 
popodne zaspati. Nemoj me proklinjati i ne tragaj za mnom, 
jer ja natrag ne idem. 

Da, dragi moj, takvo pismo mi je ostavila. Na pamet znam 
čitavo to pismo, koje mi se krvavo usjeklo u pamet i ne ću ga 
zaboraviti do svoga posljednjeg časa. Plako sam ko maleno di- 
jete. I nikako mi nije išlo u glavu, kako to, da na njoj nisam 
ništa opazio. I lud od boli pošao sam je drugi dan tražiti po 
selima. No kao da je nestala pod zemlju. Tek peti dan nađem 
je iza gore u selu na proštenju. Stanem ja kraj malene daščare 
i gledam kako neki strašno mršav čovjek s izmučenim pogledom 
doziva ljude u sparini. Tumači im, da se u daščari za dva di- 
nara može da vidi nekakva tetovirana žena, čudo iz Afrike, koja 
da je upravo stigla iz Amerike pošto je proputovala čitavu Aziju. 
Slučajno neko odmakne plahtu, ja pogledam unutra i umalo 
da me nije kap udarila. Stoji moja žena na niskoj škrinji u 
kutu daščare gotovo posve gola i sva namaljana nekakvim čud- 
nim slikama. Oko nje smiju se seljaci, suču brkove, a neki prišli 

bliže i počeli je pipati, tobože da vide, dade li se ta boja s nje 
istrti. Ja poletim u daščaru, onaj me mršavi pograbi za rukav 
i vikne hrapavo: E, najprije dva dinara, a ja odvratim: Više 
i ne vrijedi, odrapim mu pljusku i eto me pred ženom. Stoji ona 
preda mnom gotovo gola i sva išarana nekakvim pticama, si- 
drima i lavovima sa dvije glave, stoji preda mnom, spušta glavu 
i plače. Kad su seljaci vidjeli, da tu nije nešto u redu i gledajući 
kako mršavi drži ruku na licu; pokupili se mrmljajući. Ja u 
bijesu opet poletim prema mršavome, no on vičući uplašeno: 
Žandari! pobjegne van. Nedaleko škrinje visjela je na čavlu 
bluza i suknja moje žene, ja je brzo obučem i mi iz daščare, 
pa bjež sa proštenja. U potoku pokraj šume sam je oprao, jer 
hvala bogu to je bila samo boja na njoj, i onda sam je sav sretan 
opet odveo .kući. Sve sam joj oprostio. Ona kaže, da se taj 
mršavi već dulje vremena, kad mene nije bilo, vrzao oko kuće, 
a znao je tako slatko govoriti, da se njoj u onaj čas pomutila 
pamet i ona je otišla s njim. No mi smo stvar zaboravili i ja 
joj toga nisam nikada spominjao, premda me rana još uvijek 
pekla, i često u noći, dok bi ona kraj mene u snu mirno disala, 
ja sam stenjao i nikako nisam mogao da usnem. Ali ipak sam 
bio sretan, da je kraj mene i dok je spavala, nisam mogao da 
je se dosta nagledam. 

No mali moj, sad dolazi ono najstrašnije. Prekjuče naveče 
dođem kući, i nje opet nema. No sad više nije nikakva pisma 
ostavila. Ja još malo počekam, a onda kao lud počnem je tražiti 
po selu. Ljudi mi se smiju: Šimune, šta ti je žena opet otišla, 
valjda nije s tobom zadovoljna, priveži je za nogu od kreveta 
— smiju se ljudi, a mene strašno stid. No ljubav je jača od 
stida, i ja iz sela u selo, no nigdje je nisam mogao naći. Juče 
mi je rekao mljekar, koji sa vlastelinstva vozi mlijeko u grad, 
da ju je sastao u nekoj ulici, i ona mu je rekla, da je sada kod 
nekoga krčmara kraj Save, koga još poznaje dok je dvorila u 
sitničariji, a on je s kolima dolazio u selo po vino. Dakle kod 
njega je sada. Već čitavo ovo popodne i veče ležim tu u travi 
i razmišljam, bih li opet pošao po nju. Stid me je pred selom 
i gadi mi se njen život, ali ja ne mogu biti bez nje. Ne mogu 

biti u svojoj izbi sam i onda samo plačem. O koliko puta sam 
već prokleo nju i tu njenu prokletu ćud. Sad vidiš, ali, kakve 
su žene. Zapamti dobro, što sam ti rekao. A jesi li što razumio 
od svega toga, a? ' 

I kako je bio mrak, pogleda bradati pozorno u lice dječaka, 
koji se za vrijeme razgovora ispružio u travi i slušao. 

No, šta je, zini — rekne bradati srditim i tužnim glasom. 
No ništa se ne javlja, Bradati se posve prikloni dječaku i začuje 
njegovo disanje. 

A, zaspao si, stane se jediti bradati, a za koga vraga ja onda 
sve to brbljam. Pravo mi je, kad idem djeci ovake stvari pričati, 
nastavi sam sobom, da razgovara pa šta bi mi i dijete znalo da 
kaže. Ali šta ću, kad sam osamljen, a oni u selu se smiju. Hu, 
teško je to. 

Tad ustane, uzdahne opet duboko, nabije šešir na glavu i 
rekavši anđelu: Laku noć, mali — ode u mrak, šuštajući kroz 
travu. 

Iz nedaleke šume počele žvrgoljiti ptice. Najprije posve tiho, 
kao da okušavaju svoje glasove, a onda sve jače, i kad je nebo 
postalo svijetlo-zeleno i uzbuđeno drhtalo, odzvanjala je već 
čitava šuma od pjeva ptica. Sa bunara se čulo zvučno udaranje 
mljekarskih kanta i smijeh seljakinja. Iz nekoga se dvorišta 
javiše sitni glasići pilića. Negdje je zamukala krava i zrakom 


nekoliko puta oštro zaječi bič kao nekoliko hitaca iz pištolja.“ 


Sunce se još krilo iza gore i na mjestu, gdje će izaći, drhtalo 
je nebo ružičasto-crveno, kao da to tamo nebrojena ružičasta 
vela dršću i vijore na jutarnjem vjetru. Anđeo se probudi i sav 
se počne tresti od zime. Ta bio je potpuno gol, onakav kakav 
je još stajao na oltaru, a kako je sad bio živ čovjek, to je morao 
podnijeti i sve tegobe, koje čovjek radi svoga tijela mora da 
podnese. Sa gore je duvao hladan vjetar, i on stane rukama 
pokrivati tijelo da se bar nekako odbrani od zime, no to nikako 
nije koristilo. Ali ipak, kako je sve oko njega bilo krasno! 
Svijetlo-zeleno nebo sve je nemirnije drhtalo već puno zlatnih 
pjega. Pa to veselo žvrgoljenje ptica! Eto, začas će izaći sunce 
i već pomalo biva toplije. No što mu to u trbuhu zavija? I 

topla mu slina navaljuje na usta. Rukom protare go trbuh. 
Ništa ne koristi. I s velikom čežnjom stane da gleda u susjedni 
vrt, gdje su po stablima visjele crvene i žute jabuke, po kojima 
su veselo drhtale prve sunčane zrake. I usta mu se stanu halap- 
ljivo otvarati. Ali kako će do njih. Eto, tu je u plotu velika 
rupa. I on se provuče kroz nju, pa se stane penjati na jabuku. 
Sjedne u rašlje najviše grane, brzo otrgne veliku crvenu jabuku. 
i počne je jesti. Kako je to dobro! I trbuh se nekako smirio. 
Pojede još jednu. Tada se ugodno zavali u rašlje gledajući 
kako izlazi sunce. Golema, crvena, užarena ploča diže se lagano: 
iza crnih borova i na čas su vinogradi na brdima posve crveni. 
kao da je to iz tamnoga grožđa počeo teći sok i sada curi po: 
širokim listovima loze i kapa crveno po ispucaloj zemlji. Anđeo: 
pogleda u svoje ruke. I one su posve crvene. I njegov trbuh. 
I noge ovješene niza stablo. Pa čitav kraj je crven. Kako je to- 
lijepo! Kako zažarena sunčana ploča dršće! 

Anđeo se tako zagledao u sunce, da su mu oči počele tre- 
periti i na čas je vidio same crvene pjege pred sobom. Tako se: 
zagledao prema istoku, da nije ni opazio debelu ženu u žutom. 
rupcu, koja se uzbrdo uspinjala prema njemu. Došavši u blizinu 
stabla, na kome je on sjedio, zaviče ta žena glasno, surovo: 

Da ti vrag dušu tvoju, ideš smjesta dole. Cigan prokleti, 
otkuda si ovamo došao. Anđeo se trgne iz snatrenja i strašno se: 
prepane. Tada će pljašljivim glasom: 

Ja sam bio gladan. Ne idem dolje, ja se vas bojim. Vi ste 
žena, a jučer mi je muškarac kazao da su žene zmije, i neka ih. 
se čuvam. 

Što, ja sam zmija. Ti šmrkavac jedan. Smjesta odi dolje. Inače: 
ću te kamenom! I ona počne po zemlji tražiti kamen. Našavši 
ga, zamahne njime prema anđelu. On se još jače uplaši i po-- 
lagano, oprezno sađe s jabuke. Dolje ga je već dočekala žena 
pa stala šakama udarati po njemu. Po glavi, po leđima, svuda, 
gdje je dohvatila. I sada je anđeo prvi put osjetio, što je tje- 
lesna bol. Počeo je vikati sa strahom u glasu: 

Nemojte, nemojte, ja ne znam da se to ne smije činiti. I ivan- 
čice sam juče brao, pa mi nije nitko ništa rekao. Ja sam anđeo! 

Žena prestane da ga tuče i stane se snebivati: 

Bome rano si počeo! I još kažeš da si anđeo. 

Da, ja sam anđeo i pobjegao sam iz crkve, izlane on u strahu 
— pogledajte na oltar, pa ćete vidjeti, da je moje mjesto prazno. 
Radije ću se smjesta vratiti, samo me više nemojte tući. Molim, 
nemojte me više tući. I kako je u crkvi vidio da ljudi pred Maj- 
kom Božjom kleče i udaraju se u prsa, tako i on sad klekne pred 
ženom u žutom rupcu i stane se, teško dišući od straha, udarati 
u prsa. 

Debela se žena podbočila rukama o svoje široke bokove i od 
začuđenja nije znala, što bi rekla. Tada se stane glasno smijati 
i rekne udobrovoljeno: E 

Ajde, ajde, velik si ti šaljivac. Ne prenemaži se tu i ustani. 

Anđeo ustane i odahne, vidjevši, da ga žena više ne će tući. 
No kako se oporavio od straha, bi mu žao da je rekao, otkuda 
je utekao. I zabrine se vrlo, da ga žena opet ne bi natrag odvela 
u crkvu. No ona nije ozbiljno shvatila njegove riječi, već stane 
da ga ispituje: 

A otkuda si ti došao ovamo? Pa nemaš ni košulje na sebi. 
Bit će da si nekakva skitnica. Možda se kroz prozore uvlačiš u 
stanove i kradeš sve do čega dođeš?! 


To nije istina, stane se braniti anđeo, i bojeći se za svoju: 


slobodu opet izmisli laž i počne da je uvjerljivo priča: 

' Nemoj me psovati, ja sam iz sela za gorom, pa me je otac 
otjerao iz kuće i rekao mi da idem prosjačiti. Majka mi je već 
davno umrla. Ja sam velik siromah, a vi ste me tukli. U, kako 
je to boljelo. 

Ženi budne žao anđela i ona ga rukom pogladi po glavi. 
Tad će nešto blaže: 

Hajde, mali, hodi ti lijepo sa mnom, ako si gladan, nešto 
će se za tebe već naći. Ajde idemo. 

Žena ga uzme za ruku, i oni u veselom jutru pođu niz travu 
“prema njenoj kući. Naskoro stignu do drvene, duge kuće, kojoj 
je krov bio pokriven starom, već posve crnom slamom, a ta je 
već bila slična ispranim, izgnjiljelim travama u mrtvom, tihom 
rukavu kakve rijeke. No okviri su prozora bili oličeni živim 

crvenim i zelenim bojama i radosno su blistali u jutarnjem suncu 
kao da su tek čas prije oličeni. Na lancu se divlje trgalo i lajalo: 
maleno, crno, raskuštrano pseto, pa se anđeo prestrašeno sakriq 
za ženu. 

Kuš, beštijo, poviče ona glasno na psa. Kada te noću pustim 
s lanca, pobjegneš k mlinu i gledaš cijelu noć kako se mlinsko: 
kolo vrti mjesto da kuću čuvaš. Radije noću bolje straži. Mrcino! 

Oni uđu u nisku sobu, koja je sva mirisala dimom. Na klupi 
je kraj štednjaka sjedio ćelav, malo zguren starac, meljući kavu. 


-Umornim, napola pritvorenim očima pogleda u ženu, a onda u 


dječaka. Tada će tankim glasom kao u djeteta: 

Rezika, taj dečko još nije bio ovdje. Ja znam, da još nije 
bio ovdje. A zašto je on tu? 

Žena strogo: Samo ti kavu melji i ne brini se za to. Taj je 
dečko velik siromah. Skinula sam ga s jabuke. Gladan je. 

Stari vrlo ozbiljno: Ako je dečko gladan, mora jesti. I mačka 
mora jesti, i pas, i krava, a i kos. Oni svi moraju jesti. 

Stari se zagleda u mlinac za kavu, počne da mljaska ustima, 


pa onda usklikne slavodobitno kao da ima bogzna što mudro 


da kaže: 

Rezika, znaš što, i čovjek mora jesti. Mi svi jedemo. To je 
dobro i korisno. 

Nemoj opet gnjaviti, zavikne žena na nj. Tu imaš ovog ma- 
loga, pa njega gnjavi. On ima više vremena nego ja. Ja idem 
Mikulićki, jer joj moram svršiti bluzu. A ti pazi, da opet što 
ne zapališ, Ti, ja ću te tući, ako opet načiniš kakvu svinjariju. 
Ne igraj se sa mnom, ti me znaš! I ona mu zaprijeti stisnutom 
šakom. Tada pruži malome velik komad kruha i sira i izađe iz 
kuće. ' 

Jedan je čas u sobi bila velika tišina, pa se čulo kako muhe 
glasno raspravljaju pod stropom. Starac i anđeo motrili se po- 
zorno i ispitljivo, a tada će stari: 

Ti jedeš kruha i sira. I ja sam jeo kruha i sira. Moja žena 
mora za Mikulićku svršiti bluzu. Onda će dobiti novaca. Ona 
zna dobro sakriti novac. Ja nikad ne znam, gdje je. 

Anđeo: Na oltaru je katkada mnogo novaca. Naveče ih 
mežnar skuplja na hrpu i onda dugo zbraja. Tad opet razruši 
hrpu, pa počne nanovo zbrajati. I tako po nekoliko puta. 

Starac važnim glasom: Što je više novaca, to dulje traje 
zbrajanje. Dva komada novca uopće ne treba zbrajati. Tu se 
odmah zna, koliko je na stolu. I mljaskajući ustima zagleda se 
dugo, uporno u štednjak i ušuti. Nastane opet tišina, prekidana 
monotonim zujanjem muha i škripanjem točkova negdje vani 
na sparnoj i vrućoj cesti. Anđeo je s velikim tekom počeo jesti 
kruh i sir. I prvi put u svome kratkome životu osjeti, što je 
samoća i tuga. Eto, živi tek nekoliko sati i već je toliko toga 
neprijatnoga doživio. Na primjer onaj bradati čovjek jučer u 
travi; kako je imao tužno lice. Lice Krista pod trnovom krunom 
na lijevome oltaru nije tužnije. Pa što je on njemu pričao o 
ženama. Poslije je dobio batina pod jabukom. A sada ovaj stari, 
kako je čudan. I on dobiva batina i sav je nekako splašen. A 
kako čudnovato govori. Mežnar, kad je pijan, govori također 
čudne stvari, ali mežnar je nekako pokretan i dok govori okrene 
se prema svecima na oltaru, prema klupama, uopće prema ci- 
jeloj crkvi, i sve je onda u njoj nekako življe, pa možda i vese- 
lije. Ali ovaj starac tu kraj štednjaka, koji svaki čas ušuti u 
razgovoru i tupo preda se gleda i mljaska ustima, taj samo 
tugu oko sebe širi. Mežnar je ipak bio zgodan čovjek. I anđeo 
oćuti tugu za njim. A i tišina, koju je u crkvi, pogotovu noću, 
često teško podnosio, postane mu i ovdje nesnosna, i on opet 
stane da govori sa starim, koji je i dalje tupo gledao preda se 
ne puštajući iz ruku mlinac za kavu, premda je kava već davno 
bila samlita. 

. Vaša je žena sigurno vrlo stroga. Kako vam je samo zapri- 
jetila šakom. I mene je jako tukla, kad me je uhvatila kako 
jedem jabuku. Ja se nje bojim. Zar i vas tuče? 

Da, katkada me tuče. Ali ja joj se znam osvetiti. Prošli tje- 
dan, jedno poslije podne, kad je nije bilo kod kuće, zapalio 
sam tu nasred izbe vatru i u nju bacio njezin novi svileni rubac, 
što ga je kupila na proštenju. To je jako lijepo gorjelo. A to 
sam učinio zato, jer me je tukla. A Matek se ne da tući. To 


222 





Mateka boli, jako boli. Tu, tu boli, i on pokaže na glavu, ali i 
ovdje boli, i pokaže na srce i stane plakati, najprije tiho kao 
dijete, a onda sve glasnije. Mlin je stavio na štednjak i počeo 
rukavom košulje polagano, oprezno brisati suzne oči. 

Oči brišem zato jako, jako polagano, jer sam prošli put kad 
sam plakao, počeo brzo brisati oči, pa su me još dugo boljele. 
I u noći su me boljele. Moja je žena rekla da se pretvaram. 
Ona uvijek veli, da se pretvaram. Uuuu, jednom ću joj zapaliti 
kuću. I stari sklopi navorane, dlakave ruke i stane prijetiti pre- 
ma vratima. A niz lice su mu još uvijek tekle suze. 

Anđeo se veoma snuždi i na čas prestane jesti promatrajući 
pažljivo staroga. Tada će sažalno: 

To mora biti užasno, uvijek čekati na batine. Onda vam si- 
gurno ni jelo ne prija. Ja bih radije pobjegao. 

Pa ja sam već pobjegao nekoliko puta, ali uvijek me nađu. 
Ali jednom me cijeli dan nisu našli, rekne starac pobjedonosno, 
i njegove umorne oči čudno zablistaju. Sakrio sam se u prazan 
kotac kod Slomšekovih. Tek kad je krmača uveče došla s paše, 
poslinila me cijeloga i počela me gristi za uho, pa sam se morao 
odati. Ali jednom ću pobjeći daleko u goru i visoko na jednom 
hrastu načiniti ću si stan, tamo me ne će nitko naći. Kao dječak 
sam se također skrivao u hrastu. Hrast je jako veliko drvo. Joj, 
hrast je veliko drvo. 

Stari načini malu stanku i uporno se zagleda u štednjak. 
Tada će glasno, malo srdito: Hrast je najveće drvo. Da, to je 
istina i to mi ne može nitko oteti. On je zbilja velik. 

Anđeo se prestrašio staroga, videći kako se on počeo žestiti, 
pa rekne plaho: 

Zar je hrast zaista tako veliko drvo? Ja još nikad nisam vidio 
hrasta. Starac se počeo glasno smijati, i taj smijeh prešao za čas 
u grohotanje, a onda u neko ugodno stenjanje, kao da mu je 
netko učinio veliku uslugu, pa ga češe po leđima, koja su izjeli 
komarci. 

Hihi hilii, hihi hilii, još nikad nije vidio hrasta, hihi hiili, 
joj Majko Božja, taj kaže, da još nikad nije vidio hrasta. 
Ajoooj, kako je to zgodno. Umrijet ću, ah sve me boli. Hrasta 
nije još nikada vidio. Joj, nešto me u želucu počelo sjeći. 

I najednom mu lice, koje je bilo razvučeno od smijeha, po- 
stane naglo vrlo snuždeno, a ruka mu počne oprezno opipavati 
želudac. 

Nato će veoma ozbiljnim glasom u kome je drhtao strah: 
Da me nije beštija otrovala? To je lako moguće. Pogledaj, je 
li mi jezik zelen? 

I on strašno razvali usta i isplazi jezik prema anđelu. Ovaj 
ga stane pažljivo promatrati, pa rekne: Ne vidim, da bi baš bio 
zelen. A zašto baš mora biti zelen? 

Stari povuče naglo jezik u usta i odvrati: Ti si glupan. Ako 
je jezik zelen, onda sam otrovan. Ja bar tako mislim. Možda 
to i nije tako. A možda i jest. Bog bi ga znao. I on se opet 
uporno zagleda u štednjak i opet počne glasno mljaskati ustima. 
A tada se čvrsto zagleda u anđela, oči mu zadobiju neki čudni, 
Prijeteći sjaj, tako da se anđeo prestrašio i odmah spustio po- 
gled. Nato stane šaptati, tajnovito, užurbano, gledajući svaki 
čas prema otvorenim vratima: ' 


Ti mali, kako bi bilo da mi upalimo kuću? Možda bi me 
onda počela žena štovati. Neka vidi, što sam ja kadar učiniti. 
Neka vidi, tko sam ja. Upamtit će ona koga je tukla. Dakle 
što misliš? ' 

Anđeo sav uplašen: Nemojte paliti kuće, lijepo vas molim. 
Vaša žena strašno tuče, ubit će nas. 

E, nisam ja tako glup, kako. ti misliš, nasmije se stari ne- 
kako čudno, hihoćući, mi ćemo lijepo obojica izgorjeti zajedno 
s kućom, pa nas više nikada ne će moći tući. Alaj će biti bi- 
jesna, heheheee, kako će se ljutiti. Stari veselo zapljeska rukama, 
a onda ih počne trti kao čovjek u kuglani. čas prije nego se pri- 
hvati kugle. ' 

Ej, kako će lijepo gorjeti, čitavo će se selo skupiti, a zašto 
i ne bi, nemam li pravo? Hm, što misliš, imam li ja pravo ili 
nemam? A ako imam, hi hii, onda moram upaliti kuću. Pomisli, 


kad već božićno drvce tako lijepo gori, kako će tek gorjeti kuća. ' 


Vidjet ćeš, ljudima će se to tako svidjeti, da će me još dugo 
spominjati s poštovanjem. Dakle, hoćemo li? ' 

Stari stane ukočeno i strašno mirno zureći u anđela, mlja- 
skajući glasno ustima, a onda ga čvrsto uhvati za ruku. 

Naprijed mali, najprije ćemo zapaliti krevet, tako da baba 
ne će imati gdje da spava. He, heee, i buhe će izgorjeti u njemu. 
Neka im je to osveta, jer su nas čitavu godinu klale. Hm, što 
ti misliš, možda buhe nisu ništa krive, možda ih kakva luda 
misao ganja, pa moraju piti našu krv. Ali sad je prekasno, stvar 
je već odlučena. Dohvati mi šibice sa štednjaka. Brzo, brzo, dok 
mi žena ne dođe... 

Sve je to stani govorio naglo, uzrujano, i anđeo je sav pre- 
plašen i dršćući na čitavom tijelu nastojao iz svih sila da istrgne 
svoju ruku iz njegove. Teškom mukom mu to uspije i sav za- 
dahtan pobjegne kroz otvorena vrata iz kuće i što su ga noge 
nosile stane da trči niz cestu. Čuo je još, kako za njim viče hra- 
pavim glasom: Svinjo jedna, izdajice, sad me ostavljaš. Bik će te 
na putu probosti... I 

Dalje više nije mogao čuti što viče, jer je trčeći naglo za- 
maknuo već na uski puteljak, koji ga je odveo u kukuruze. Sav 
usopljen pođe malo laganije. Primicalo se podne, lišće kukuruza 
vrelo je i u suncu i sa anđela, koji je još bio splašen, tekao 
je znoj. U nogama je počeo osjećati umor, pa legne na travu u 
sjenu kukuruza. Oko njega je bila velika tišina, prekidana su- 
him šuštanjem lišća i zujanjem pčela. 

Dakle, takvi su ljudi, počeo je anđeo da šapće. Svi su vrlo 
zabrinuti, jači tuče slabijega, svoje vlastite kuće pale, a pogled 
im je lud. I opet mu bude žao, što je ostavio crkvu, gdje je 
život monoton i gdje se cio dan čuje muklo gukanje golubova 
iz tornja slično zapomaganju, ali gdje nije doživio nikakvih 
neugodnosti i gdje je smio nesmetano sanjati. Ah, mnogo je 
ljepše u dremljivom polumraku snatriti o životu, nego taj život 
doživljavati u jarkom svijetlu dana. Opasan je taj život, vrlo 
opasan i treba imati strašne šake, da ga svladaš. Razmišljava- 
jući o svemu, što je u to kratko doba otkada je pobjegao iz 
crkve. doživio, legne u travu i oči mu se lagano počeše sklapati. 
Stala (ga je omamljivati sparina i za čas se čulo njegovo mirno, 
odmjereno disanje. Nad njim su šuštali kukuruzi kao da glasno 

uzdišu na rastanku s ljetom, koje se pomalo približavalo svome 
kraju. Jato nekih velikih ptica krstarilo je nad krajem lupajući 
umorno teškim krilima u vrućem zraku. Iz nekoga je dvorišta 
tužno stenjala pila. Sve je bilo vrlo tiho i tek katkada bi pao 
po koji suhi list sa stabla i nujno zašuštao, kao da je uzdahnuo 
radi samoće. A sunce je blještalo visoko, visoko na nebu, kao 
ponosna, zlatna svjetiljka, koje nikad nitko dohvatiti ne će. 


Bilo je već kasno po podne, kad se anđeo probudio. Umorno 
su zričale tisuće i tisuće zričaka, a sparina kao da ne će da 
popusti. Nebo je od nje bilo posve blijedo, tek na kraju neba, 
gdje se uzdiže gora, blistalo je malo modrila spokojno i mirno. 
U to zastruji malo hladniji vjetrić i anđeo se, udobrovoljen 
time, nasmiješi. Kako je imao gadne sanje! Sanjao je, da je 
mežnar s teškim, srebrnim &vijećnjakom, što ga je uzeo s oltara, 
poletio na kor i tamo stao udarati po prašnim frulama orgulja, 
vičući glasno: Tko je ukrao anđela? Jesam li ja tu gazda ili 
nisam? Anđeo se mora smjesta vratiti. Možda je u orguljama 
sakriven? Možda se sakrio među golubinjim gnijezdima u tor- 
nju. Nemilosrdno je udarao po dugim frulama orgulja i čitava 
je crkva strašno ječala od buke. Tada je opet sanjao, da je 
starac, koji je kavu mlio, trčao od kuće do kuće i svaku upalio 
s vrlo dugom svijećom. Za čas je gorjelo čitavo selo, i plamen 
se podizao visoko do svoda. Starac je sve to gledao s brda i 
podbočen ponosno o svoju dugu svijeću mljaskao glasno ustima. 
Još je sanjao, kako sjedi na jabuci, a pod njim su plazile same 
zmije, počele se uspinjati na stablo i opet se s njega rušile. 
Velika, zelena zmija, sva tetovirana pticama i zvijezdama, do- 
puzila je po stablu teškom mukom do njega i on se grdno pre- 
strašio i — probudio. Hu, kako je to gadno, sanjati same ovakve 
stvari. I anđeo se opet snuždi i opet stane misliti na crkvu. Što 
radi mežnar? Je li se vrlo ljutio, kad je opazio da njega, anđela, 
nema? Ipak je taj mežnar zgodan čovjek. Kako im je lijepe 
govore držao. A tu ovi ljudi, koji živu u slobodi, čudni su, kao 
da im je prejako sunce naškodilo mozgu. Ili su veoma snuždeni, 
kao da će svijet sutra propasti, ili govore same ludorije. Nema 
on više čežnje za životom. I ne vjeruje on, da su ostali ljudi 

. drugačiji. Milije mu je dane i noći stajati na oltaru nego pre- 


plašen i izbijen trčati po svijetu. Svatko neka ostane ono, za 
što je rođen. I kamen na cesti, i ptica u zraku, i zvijezde i ri- 
jeke, sve ima svoje stalno mjesto u svemiru, i ako se to poremeti, 
propao bi svijet. On će se vratiti u crkvu i opet zauzeti mjesto 
na oltaru. Dosta je toga lutanja. 

I anđeo se podigne iz trave i stane da se ogledava na sve 
strane. S mjesta gdje su kukuruzi bili rjeđi, spazi toranj crkve 
na brdu. Spokojno je blistao u suncu, a nad njim je mirno 
veslalo jato ptica. I on polagano pođe prema brdu. Zakrene na 
cestu, niz koju se kolutali oblaci prašine. Prašina mu navali u 
nos i usta i on počne kašljati. A i oči ga stale peći. 

Pa nije sva ta priroda tako lijepa, kako sam još juče držao, 
pomisli anđeo. Bog zna, kakvih neugodnih stvari ona još krije. 
I on se malo požuri. Tada klikne glasno. Među dudovima ugle- 
dao crkvu. Kroz širom otvorena vrata ulazilo je kasno, popo- 
dnevno sunce. Stane se uspinjati kroz travu. S tornja udari ura 
zvonko i mirno. Njemu zadrhta srce od radosti i učini mu se 
da već neobično dugo nije čuo taj dragi zvuk. Kraj crkvenoga 
je zida ležala već na po suha kita ivančica, koju je mežnar 
juče rastrgao i zgazio. Kad ju je opazio, snuždi se i odvrne glavu 
od nje. Ah, kako se još juče, kad je brao te ivančice, veselio 
životu. A_ kako se ta radost brzo pretvorila u strah i tugu. Da 
je znao, da je život takav, sigurno ne bi bio izašao iz crkve. 

I malo uplašen uđe u polumrak ispod kora i tu na čas stane. 
Kako je tu sve lijepo, tiho. Kad bi tu večernji oblak prošao preko 


kamenih ploča, čulo bi se to, tako je velika tišina. On pođe dalje 


i spusti pogled, bojeći se da ga Bogorodica ne bi pogledala 
prijekornim očima. Ustavivši dah pogleda oprezno prema izlazu, 
a onda se stane uspinjati na oltar. Spretno se provuče između 
svijeća, da ne sruši koju, i za čas eto ga opet na svom starom 
mjestu. Spokojno nasmiješen prikloni se posve k anđelu, koji 
je do njega stajao i na čas zatvori oči pun tihe sreće. Nema u 
njemu više čežnje za onim životom vani. Njegovo je mjesto 
ovdje. I posljednji tračak te čežnje umre u njemu tiho i bez- 
bolno. 

I kao što je velika čežnja za životom juče oživjela mrtvu 
sadru njegova tijela i dala mu moć hodanja, tako se to tijelo, 
sada, kad te čežnje za životom u njemu više nije bilo, opet 
počelo kočiti. Usta su ostala poluotvorena kakva su i prije bila, 
lijeva se ruka opet uhvatila Marijina skuta i tako ostala, a desna 
je opet zagrlila anđela, koji je do njega stajao. Njegov je put 
po zemlji bio dovršen. Iz cvijeća, koje je stajalo u vazama, 
palo je nekoliko latica do njegovih nogu kao posljednji pozdrav 
zemaljskoga života, u kome je stekao tako gorkih iskustava. 

Izvana zaječe glasni koraci po šljunku i nečiji hrapav ka- 
šalj. Začas se u pačetvorini vrata ukaže pijani mežnarev lik. 

Dobar večer, rekne sa crkvenoga praga i Štucne junački, da 
je odzvanjalo po tamnom prostoru. Tad nesigurna koraka uđe 
u crkvu i stane ispred klupa. I podignuvši kažiprst kao da pro- 
povijeda, stane po običaju pijanca da sam sobom glasno raz- 
govara: ' 

Dakle stvar je riješena. Ćelavi je rekao, da ja nisam lud 
i da ću i sto godina doživjeti, tek da je bolje da malo manje 
pijem. Da malo manje pijem reko je, ali nije rekao, da uopće 
ne smijem piti. He, heee, to je velika razlika, uopće ne piti ili 
malo manje piti. Još je rekao, da, što je još rekao, he, heee, 
rekao je, da imam jaku narav kao konj, i ja sam rekao: Hvala 
lijepa, gospodine doktore, mi smo svi u čitavoj familiji takovi 
konji. Moj brat je još mnogo šini od mene, pa pojede čitavog 
odojka, a odmah iza toga je pripravan da vam pjeva lijepo 
i dirljivo kao slavuj. He, hece, kako se doktor smijao od svega 
srca. Bio je tako ljubezan, da sam mislio, to će biti besplatno, 
a dragi moj, morao sam platiti dvjesta dinara. Za dvjesta di- 
nara dobijem ja dvadeset litara vina, i to dobroga, staroga vina. 
A svemu tome su krivi rabari, koji su ukrali anđela. Istina, nije 
se vidjelo nikakvih tragova, ali zato nisam odmah trebao misliti, 
da sam lud, pa da se meni samo pričinja, da ga nema na oltaru. 
Ne smije se čovjek tako napiti, tako napiti se ne smije. A žup- 
nika malo da nije udarila kap, kad je čuo da anđela nema. 
Hm, sad moramo čekati, dok opet dođe Talijan u selo, pa da 
nam načini novoga. No župnik kaže, da taj ne će biti toliko 

vrijedan, jer je nestali anđeo imao preko sto i pedeset godina. 
Lijepa starost. Bome toliko nije ni moja baka imala. Imala je 
sto i četiri godine. 

Mežnar opet glasno štucne i nesigurna koraka pođe dalje 
lutati crkvom. Pačetvorina je vrata bila već posve crvena. Vani 
je duvao povjetarac i prvi su žuti listovi šuštali prema zemlji. 
Sa ceste je dopiralo glasno pucketanje biča i muklo udaranje 
kopita. Krave se vraćale s paše. Zričci su već zričali nešto tiše. 

Mežnar je govoreći glasno i pravdajući se sam sa sobom 
došao do glavnoga oltara. Pogleda prema Maja Božjoj, koja 
se smiješila okružena anđelima i kao uboden iglom, zaviče 
glasno: ' 
Jooj, Majko Božja, pa anđeo je tu. On je tu. Kako je to 
moguće. I sav uzrujan uspne se na oltar, i ovako pijan nije 
pazio na svijećnjake i nekoliko je svijeća palo muklom lupom 
na stolnjak i počelo se kotrljati do ruba oltara i onda se srušilo 
na kamene ploče poda tako da je crkva ječila od buke. Dršću- 
ćom rukom opipa mjesto, gdje se anđeo juče otrgnuo od svoga 
krila. Nigdje ni traga kakvoj pukotini. A i nikakvih krhotina 
nema na stolnjaku. I sav dršćući siđe s oltara i uhvativši se 
rukama za glavu sjedne na kamenu stepenicu i stane da glasno 
kuka 1 stenje: 

Bože moj, ipak sam ja lud. Jer kako da to drugačije tuma- 
čim. Meni se juče pričinilo da anđela nema, i šteta za tih dvje- 
sta dinara, što sam ih dao ćelavome. Eto, ja sam ipak lud i 
meni se svašta pričinja. ' 

I pijanstvo i strah pred ludilom počeli se vrtoglavo miješati 
u njegovoj glavi pa on zaplače kao dijete i nastavi: 

Jelkice, Jelkice, sad je stvar jasna, ja sam lud, o Majko 
Božja, ja sam lud. Doktor laže, samo da ubere novac. Lako je 
njemu imati zlatan cviker, kad uzme od svakoga dvjesta dinara. 
Dvjesta dinara, dvjesta dinara, ako deset ljudi na dan dođe, 
i svaki mora platiti dvjesta dinara, to je onda dvije hiljade 
dinara na dan. Dvije hiljade dinara na dan, Majčice Božja, 
meni nema spasa, ja sam lud, luuud, ali ne će mene uhvatiti. | 
Ne dam se ja u ludnicu, tamo su rešetke na prozorima, i jedan 

čeka i onda pojede ono što je drugi ponečistio. Joj, ne dam se 
ja tamo! 

Misli mu stadoše sve uzrujanije letjeti po glavi. I opet se 
sjeti seoskih luđaka: Martina Ogrizeka, kome se uvijek priči- 
njalo, da mu se ruga mrtvi stric, Tonče Srebreca, koji je uvijek 
razgovarao sa svetim Franjom na raskršću, i stare Matulinke, 
koja si je umišljala, da je Majka Božja. Pa eto sada je i njega 
to uhvatilo, i počet će mu se pričinjati svašta, i čitavo će mu 
se selo smijati, Najbolje je da pobjegne nekuda daleko, gdje 
ga nitko ne će moći uhvatiti. U ludnici su rešetke na prozorima 
i odonud nema više izlaza. I uhvatio ga velik strah. Ustane sa 
stepenice i najednom mu bude studeno i on stane cvokotati zu- 
bima. 

Uu, to je grozno, grozno je to — mrmljao je uzrujano preda 
se, a zubi mu sve jače cvokotali. He, heee, mene ne ćete uhvatiti, 
zavikne glasno, da je čitava crkva ječala. I što su ga noge no- 
sile, potrči prema izlazu, i začas se čulo kako njegovi potplati 
brzo, uzrujano lupaju cestom, a onda nastane mir, prekidan 
umornim zrikanjem zričaka. 

. Pačetvorina vrata bila je tamno crvena od jarkoga večernjeg 
svijetla. Sunce pada na zadnje redove klupa, i tamno, staro 
drvo toplo se žari i rumeni, pa se čini, netko je sa kora spustio 
tešku zavjesu spletenu od samih crvenih ruža, koja sad blješti 
i drhće u polumraku crkve. Dva sveca na glavnom oltaru gle- 
daju zamišljeno u crno-bijele kamene kvadrate poda poput ša- 
hista koji pažljivo zure u šahovsku dasku. A vani se sunce na 
zalazu vrti i blješti u zraku kao golemo kolo, o koje su svezani 
sami sakramenti i pastir, koji cestom prolazi s kravama, mora 
na čas zatvoriti oči, tako ga je zaboljela snaga toga sjaja. 

DR. JOSIP TORBARINA, ZAGREB. 


POSLJEDNA FAZA BERNARDA SHAWA 


U zaključnom poglavlju svoje knjige o Bernardu Shawu 
Frank Harris veli: »Shaw se slaže s općenito usvojenim mišlje- 
njem, da nije moguće zaključiti biografiju živa čovjeka dok taj 
čovjek ne umre. To znači, da sam ja morao završiti njegov živo- 
topis s rasprom oko »Svete Ivane«, jer je »Kola s jabukama« pi- 
sao zaista mrtav čovjek.«*) Što se tiče »Kola s jabukama« (The 
Apple Cart, 1929) još bismo se nekako mogli složiti s Harrisom, 
ali njegovo mišljenje sasvim oprovrgava knjiga, koja je pred 
nama i u kojoj su sakupljene tri drame, koje je Shaw napisao 
poslije »Kola s jabukama«.**) Daleko od toga, da potvrđuju 
mišljenje da je Shaw mrtav, ove tri drame pružaju dokaza o 
njegovoj vitalnosti i pokazuju tragova njegove mladenačke snage 
i duhovitosti. Da vidimo, da li je i koliko je Shaw kao dramatik 
u ovim djelima pošao naprijed i koliko je, ako je uopće, razvio 
svoju umjetnost. ' 

Umjetnost nije najsretnija riječ, koju bi trebalo upotrebiti, 
kad je govor o Shawovu radu. Jer ne bi bilo pravedno, osim 
toga što bi bilo gotovo. nemoguće, primjenjivati na njegove dra- 
me »larpurlartistička« ili čak i samo artistička mjerila. Shaw je: 
već davno stekao pravo da mu se mjeri njegovim laktom. Po- 
sljednju svesku njegovih djela treba očito smatrati kao prilog 
radije političkoj misli nego umjetnosti teatra. Primjenjivati na 
ova djela estetsku kritiku značilo bi služiti se mjerilima, koja 


*) »Bernard Shaw« by Frank Harris. The Albatross, 1982. Ova »neovla- 
štena biografija osnovana na podacima iz prve ruke« — koju je Shaw sam 
priredio za štampu i nadodao joj »post scriptum«, jer je autor umro u kolo- 
vozu 1931. prije nego je knjiga bila štampana, — vrijedna je toliko, što 
sadrži mnoštvo pisama, koja je Shaw slao-svom prijatelju i biografu. Ovim 
dragocjenim materijalom koristili smo se u ovom prikazu. 


**) Too True To Be Good, Village Wooing & On The Rocks. Three 
plays by Bernard Shaw. London, Constable & Co. Ltd., 1934. 

autora malo zanimaju i kojima on danas i ne pokušava da se 
prilagođuje. 

Već prije nego je sam počeo pisati drame, Shaw je, u knjizi 
o svom uzoru Ibsenu (The Quintessence of Ibsenism, 1891), jasno 
prikazao ovaj svoj stav prema artizmu. Sve što on tu kaže za 
Ibsena, može se, uz neznatne izmjene, primijeniti i na sama 
Shawa. On tvrdi, da Ibsen nije artist nego moralist, da su nje- 
gove drame didaktične i da je svaka prava umjetnost didak- 
tična, da Ibsen u svojim dramama strastveno zastupa stranu 
nekih lica, dok je opet živo protivan drugima, da u djelima 
dobrih dramatičara ima propovijedanja i propagande, jer, da 
to nije tako, da bi se rad dramatičara i svih drugih umjetnika 
svodio na puko i podlo ulagivanje intelektualnom razvratu i da 
bi takve umjetnike trebalo zatvoriti kao što su engleski puritanci 
zatvarali glumce i lakrdijaše. Ne može se Shaw razumjeti, ako 
se dobro ne uoči ova njegova rana uzbuna u ime etike protiv 
škole »Vart pour Vart«, koja je tada slavila slavlje. 

Shaw, kao donekle i Ibsen i Tolstoj, promatra zemlju kao 
dolinu suza, punu zlobe i pakosti, te gori od želje da ukloni bar 
ona zla, koja je skrivila glupost i nečovječnost ljudi prema 
ljudima. Gledani s ove visine svi su ljudski napori beznačajni, 
beskorisni, pa čak i štetni, ako ne služe tom velikom cilju. S toga 
stajališta gledana svaka umjetnost je dobra ili zla prema tome, 
koliko toj svrsi pridonosi. Stoga Tolstoj nije htio priznati 
veličinu Shakespearea, kao što je osudio svaku umjetnost koja 
Izravno ne unapređuje evanđelje jednakosti, mira i ljubavi među 
ljudima. S istoga razloga Shaw drži sebe mnogo većim piscem 
od Shakespearea. »Shakespearea i Moličrea«, veli on, »uvijek 
hvale i preporučuju. mladeži, jer je njihova uzbuna u stvari 
bila uzbuna protiv Boga. zato, Što nije. učinio ljude boljima. Da 
su se, međutim, oni bunili protiv određene klase ljudi s priho- 
dima od četiri cifre (u funtama!) zato, što svoj posao ne vrše 
bolje ili zato što uopće ne rade, bili bi proglašeni buntovnicima 
bezbožnicima i razvratnim kvariteljima morala.« Poslije doo 
možemo, ako nam je do toga, ne priznati Shawovim djelima da 
Pripadaju u »pravu« umjetnost, možemo ih svrstati u neki drugi 

rod duševne aktivnosti, ali je neumjesno 1 beskorisno Shawa pro- 
tiv njegove vlastite volje gurati na vagu školskih estetika. 
Jedna od glavnih karakteristika Shawove ličnosti jest njegova 
paradoksalnost. Sve je kod njega paradoks; i on je sam veliki pa- 
radoks. »Too true to be good« (Suviše istinito da bi bilo dobro), 
prva od tri komedije, koje nas ovdje zanimaju, jest paradoks 


od početka do kraja. Shawovi su paradoksi »argumenti nestrp- 


ljivo zbijeni u epigrame, zaključci suviše istiniti, da bi bili do- 
sljedni«: » Too true to be good«! Sam natpis komedije — koji 
je također paradoks, na glavu postavljena engleska fraza »too 


good to be true« — Shaw ovako objašnjava kroz usta jednoga 


lica komedije: »Ništa ne uspijeva tako dobro kao laž. Reci ne- 
što, što je tako istinito, da je ljudima cijeloga života udaralo u 
oči, i sav će svijet ustati i strastveno te pobijati. Ako se ne po- 
vučeš i izvineš, jao si ga tebi. Ali samo reci neku bučnu glupu 
laž, za koju svatko zna da je laž, i žagor zadovoljnog odobrava- 
nja zašuštat će sa svih strana svijeta.« 

I tako Shaw, da ne bi morao lagati, propovijeda svoje ideje 
u formi paradoksa. U konkretnom slučaju moral i suština ove 
»političke ekstravagancije«, veliki paradoks, oko kojega se sve 
okreće, jest tvrdnja, da je naš socijalni sustav ne samo, kako 
se obično priznaje, nepravedan prema siromasima, već da je 
okrutan prema bogatima. Da to dokaže, on prikazuje u svojoj 
komediji troje lakoumnih mladih ljudi, koji iznenada dolaze do 
velikoga bogatstva i hoće da se dobro pozabave, ali za svoj 
novac ne dobiju ništa osim briga i nezadovoljstva. »Uvijek sam 
znala«, veli junakinja komedije, »da ima na tisuće siromašnih 
ljudi; i mene su učili da vjerujem, da su oni siromašni, jer je 
Bog tako odredio, da bi ih kaznio zato što su prljavi, pijanice 
1 nepošteni, i zato što ne znaju čitati i pisati. Ali nisam znala, 
da su bogati bijedni. Nisam znala, da sam ja sama bijedna. 
Nisam znala, da je naš respektabilitet bahati snobizam, a naša 
religija pohlepna sebičnost.« 

Predgovor ovoj komediji, u kojemu Shaw na široko razlaže 
gore spomenutu centralnu misao, u stvari je napadaj na privatno 
vlasništvo od strane bogataša. Prikazujući »bijedu« bogataša 

Shaw hoće da oslabi onu jaku građansku opoziciju socijalističkoj 
ideji, koja proizlazi iz opravdanoga straha, da bi socijalizam uči- 
nio nemogućim tečenje golemih bogatstava, koja kapitalistički 
sistem podržava. Ali kad Shaw u ovom slučaju osniva svoj argu- 
ment na pretpostavci, da se građansko društvo sastoji samo od 
bogataša i siromaha, on gubi s vida maloga posjednika, koji lako 
snosi terete svoga umjerenog imutka i koji je obično gorljiviji 
branitelj privatnog vlasništva nego sami kapitalisti. 

Da sad vidimo, kako je Shaw ove misli ilustrirao u svojoj 
komediji. Radnja se dešava u raskošnoj vili u predgrađu bo- 
gatoga engleskog grada. Noć je. Mlada djevojka leži »teško« 
bolesna i spava. Vrata i prozori hermetički su zatvoreni i zastrti 
teškim zavjesama. Svjetiljka sa zelenim štitom slabo osvjetljuje 
sobu. Ulazi majka u razgovoru s liječnikom, koji joj otkriva 
tajne svog umijeća. On priznaje, da on sam ne može izliječiti 
nikoga ni od koje bolesti: »Kad se bolesnik sam izliječi, meni se 
pripisuje zasluga... Ja liječim sugestijom. Valjda ne mislite, 
da vjerujem, da ljekovi liječe ljude? Ali njihova vjera u lje- 
kove ih liječi... Lakše je vjerovati u ljekove i injekcije nego 
u sebe i onu tajnu moć, koja daje život i o kojoj nitko od nas 
ne zna ništa.« Za našu bi bolesnicu bilo prenaporno da se sama 
liječi. »Čemu da se ona trudi, kad može platiti, da netko drugi 
za nju radi? Ona ne čisti svoje cipele i ne riba pod svoje sobe, 
već plaća druge, da to za nju rade. Čemu onda da se sama li- 
ječi... kad može platiti liječnika, da je njeguje?« Poslije krat- 
ka vremena bolesnica ostaje na samu s noćnom bolničarkom, 
koja, na užas i zaprepaštenje bolesnice, odmah rastvori prozor, 
zapali sva svijetla i, grubo strgnuvši s postelje pokrivač i jastuk, 
namjesti ih za sebe u naslonjaču do kreveta. Naskoro se pokaže, 
da bolničarka nije nikakva bolničarka, već da se primila te 
službe da bi ukrala dragocjeni niz bisera, što leži na stolu za 
toaletu. Da to izvrši, ona se dogovorila sa svojim ljubavnikom, 
koji sada maskiran ulazi kroz prozor. Ni bolničarka ni njezin 
ljubavnik nisu provalnici po zanimanju: ona je bivša sobarica, 
a on bivši vojni kapelan (koji je u Oxfordu primio sveti red, 
i to potajno, da ga otac ateist ne bi razbaštinio). Kad se dosjeti 

jadu, bolesnica, zaboravivši sasvim na svoju bolest, razvije takve 
atletske sposobnosti, da je provalnički par potpuno nemoćan pred 
njenom snagom i vještinom. Provalnik na to promijeni taktiku 
i savjetuje bolesnici, da ona sama ukrade biser. Ali kako da ona 
ukrade svoj vlastiti niz bisera? »Prodaj ga«, savjetuje joj pro- 
valnik, »divno se pozabavi s novcem. Uživaj život! Valjda ne 
misliš, da biti invalid znači živjeti?« Bolesnica nema ništa protiv 
toga, da se oslobodi okova svoje porodice i svoga društvenog 
položaja, ali kako da proda biser? Bivši se kapelan nudi, da će 
on to za nju učiniti uz pedeset po sto profita. Bolesnici se to 
čini mnogo, ali, jer joj se mladić pomalo počinje sviđati, ona 
pristaje i sprema se da bježi s njim i s bolničarkom nekuda izvan 
dohvata Scotland Yarda: »na Korziku, u Istru, Dalmaciju ili 
Grčku«! Bolničarka i njen partner će se pretvarati da su raz- 
bojnici, koji su ugrabili bolesnicu, i tako izvući od njene majke 
masnu otkupninu, koju će onda zajednički pošteno podijeliti. 
Konačno njih troje odlaze, dok se bolesnica u zadnjem trenutku 
sjeti da ukrade svoj vlastiti biser, na koji su provalnici sami u 
žurbi bili zaboravili. 

I tako svršava prvi čin, koji je s tehničke strane savršen te 
obećaje, da će se komad razviti u zabavnu farsu. Ali Shawu 
nije svrha da zabavlja publiku; on hoće da poučava. I već na 
početku drugoga čina učitelj, kojega smo mazočnost u prvom 
jedva osjećali, stupa na katedru. Zbog toga i konstrukcija ko- 
medije postaje labava, ali to je potpuno u skladu sa Shawovim 
načelima, koja on i u praksi dosljedno provodi. On je već ođ 
početka svoga rada napustio konvencionalni zaplet u komediji 
i na njegovo mjesto postavio diskusiju. »Izbjegavam fabulu«, 
veli on, »kao kugu... Fabula je zabavna za onoga, koji je sa- 
stavlja, ali dosadna do ludila za gledaoce.« Stoga u ostala dva 
čina ove komedije i nema mnogo radnje: u Engleskoj se pročulo 
da su razbojnici ugrabili bolesnicu i odveli je u neki daleki kraj 
pri moru (ne čini nam se, da je Shaw ovdje mogao misliti na 
Dalmaciju!). Britanska vlada šalje vojsku da oslobodi kraj od 
razbojnika i izbavi djevojku. Napokon dolazi i majka u potragu 
za svojom kćerkom, i ne će ili ne može da je prepozna: toliko 

se promijenila živući mjesec dana zdravim, prirodnim, primi- 
tivnim životom. »Ti ne sličiš ni malo mojoj kćeri,« veli ona, »i 
zato mi se sviđaš. Dođi, draga, sa _ mnom. Ja imam mnoštvo 
novaca i šezdeset godina u ludo utrošena života da nadoknadim; 
stoga će ti uz mene biti dobro. Dođi sa mnom kao drugarica; 
i zaboravimo, da na svijetu postoje takve bijedne stvari kao Što 
su majke i kćeri.« 

Ova mršava radnja služi Shawu kao okvir i okosnica za iz- 
nošenje njegovih ideja. U tu mu svrhu služe kao zvučnik sva 
lica komedije; često i ona, s kojima se inače on ne bi želio iden- 
tificirati. To i čini njegove karaktere neuvjerljivima, jer ovdje, 
na primjer, svako lice, osim posve negativnoga karikiranog pu- 
kovnika Tallboysa, na mjestima govori onako, kako bi sam Shaw 
govorio. Tu je u prvom redu bolesnica, najsimpatičnije prika- 
zano lice, koja se buni protiv respektabiliteta i društvenih pred- 
suda. Ona kaže svom otmičaru: »Izbavio si me od respektabili- 
teta tako savršeno, da ima već mjesec dana kako živim poput 
koze u planinama. Riješila sam se brižne majke i više je ne 
mrzim. Moje robovanje kuharima, koji su me prenatrpavali 
velikim obrocima ribe, mesa i živadi, stvar je bijedne prošlosti: 

. jedem urme i kruha i vode i sirova luka, kad mogu do njih 
doći; a kad ne mogu, postim...« Ova apologija vegetarijanstva 
kao da je umetnuta samo zato, da ne bi bilo nikakve sumnje, 
da je to Shaw, koji ovdje govori, a ne bolesnica. 

' Jedna od najznačajnijih strana Shawove ličnosti, njegov pu- 
Titanizam, otkriva se u jednom drugom, naoko sporednom licu 
ove komedije. To je Narednik, koji svuda, čak i na vojničkim 
ekspedicijama, nosi uza se primjerak »Poklonikova Putovanja« 
i tumači bivšoj sobarici ideje Johna Bunyana, velikoga puri- 
tanca. lako rođen u Irskoj, Shaw je podrijetlom Englez i kao 
takav on je u katoličkom Dublinu dobio strogo protestantski 
odgoj, koji ga je za sav život učinio ekstremnim puritancem. 
Prema definiciji G. K. Chestertona puritanac je »čovjek, ko- 
jemu um ne poznaje praznika i koji ne će da gleda u božanstvo 
ili u dobro ako ne s najoštrijom koncentracijom intelekta.« Do- 
sljedno tome Shaw nije nikad frivolan, njegova duhovitost nije 

slabost, jer ona uvijek pretpostavlja, da mu je istina jasna i 
na dohvatu. U puritanskom traženju istine Shaw je intransi- 
gentan i hoće da vidi istinu licem u lice, pa makar ga uništila. 
Pri tome on nema strpljenja s osjećajnošću i mutnim simbo- 
lizmom. Sve, što je sentimentalno i romantično, on prezire kao 
lažno, i protivi se svemu, što se kosi s diktatima razuma. Njegov 
socijalizam nije emocionalan. Prema tome nije čudo, da je nje- 
mu, kao i Naredniku iz njegove komedije, najmiliji književnik. 
autor »Poklonikova Putovanja« John Bunyan, koga on više ci- 
jeni nego Shakespearea. Po Shawovu mišljenju Bunyan muževno: 
shvaća život kao veliku i tegotnu pustolovinu, dok kod Shake- 
spearea on nalazi samo »razulareni pesimizam razočarana sensu- 
alca.« Ova puritanska strogost Shawova očituje se već izrana 
u njegovom stavu prema drami, osobito prema lakšim i površni- 
jim oblicima dramske umjetnosti. Shawa njegovi puritanski 
odgojitelji nisu mogli spriječiti, da se ne posveti kazalištu, ali 
su učinili da teatar ozbiljno shvati. Naziv »Igre za Puritance« 
(Plays for Puritans), koji je on dao jednoj od ranijih svojih. 
knjiga, mogao bi dobro poslužiti kao skupni naslov svim nje- 
govim dramama. Od ranih »Kućevlasnika« pa sve do posljednje: 
Shawove komedije svuda se u njegovu djelu primjećuje karak-. 
teristično gospodovanje uma nad srcem i puti, prirođena ljubav 
prema refleksijama i idejama te preziranje senzacija i emocija. 
Ali da se vratimo predmetu. Shaw, dakako, ni u ovoj kome- 
diji ne propušta ni jedne prilike da se naruga Englezima i da 
na njihov račun zbija šale. On gleda na Englesku s irskoga. 
stajališta. Despoti Irske njemu nisu mogli imponirati svojom. 
ljubavlju za slobodom. Njega vrijeđaju britanski formalizam, hi- 
pokrizija i konvencionalnost. U komediji »Too true to be good« 
Sve ove »vrline« utjelovljene su u pukovniku Tallboysu, koji 
vodi ekspediciju u potragu za ugrabljenom bolesnicom. U času: 
slabosti udari on kišobranom po glavi bolesničinu majku, koja 
mu dodijava tražeći svoju kćer. Istina, gospođa je dosadna te: 
»ide na živce« i ostalim članovima ekspedicije; »ali«, veli jedam 
od njih, »to ne mijenja činjenicu, da čovjek, koji može dići ruku 
na ženu... nije vrijedan britanskog imena.«  »Ja to dobro. 

znam«, odgovara pukovnik. »Ne treba da me na to podsjećate. 
Dama ima pravo na ispriku. Dobit će je.« Drugom prilikom, kad 
mu netko savjetuje, da i svoju ženu, koja ga pomalo tiranizira, 
udari kišobranom po glavi, pukovnik Tallboys kaže: »Ne usuđu- 
jem se. Ima momenata, kad želim, da tko drugi to učini. Ali ne 
preda mnom. Ja bih ga ubio.« 

Kad je riječ o ovoj komediji, u kojoj se dokazuje, da je gra- 
danski društveni sustav okrutan prema bogatašima, zanimljivo je 
istaći Shawov stav prema siromaštvu. Ostrovskij je napisao či- 
tavu komediju da bi dokazao kako »Siromaštvo nije sramota«; 
Shaw, naprotiv, u »Majoru Barbari« (Major Barbara, 1905) 
tvrdi, da je siromaštvo zločin; da je zločin podnositi ga i biti 
zadovoljan s njim; po njegovu shvaćanju siromaštvo je izvor 
svih zala, izvor brutalnosti, korupcije i straha. I u ovoj komediji, 
o kojoj je govor, bolesnica se buni protiv siromaštva, a u kome- 
diji »On the Rocks« socijalistički raspoloženi Viscount Barker 
predbacuje svojim političkim sumišljenicima, koji rade protiv 
Svojih interesa: »Meni siromaštvo nije oduzelo sav polet kao 
vama.« Shawa naročito muči misao na kobni utjecaj, koji bijeda 
i siromaštvo vrše na duševni razvoj djeteta. »Čovjeku, koji je 
bio siromašan u djetinjstvu«, pisao je on jednom prilikom ame- 
ričkom sucu Henriku Neillu, »nije moguće nikad izbiti iz kostiju 
stiiden siromaštva; ali on će učiniti mjesta za bolje opskrbljeno 
pokoljenje. Bez sumnje u Americi ima posjednika, koji kažu, 
«da je krađa oporezivati posjed jednoga čovjeka zato da se plati 
obrazovanje djece drugoga. I mi u Engleskoj imamo takvih 
'lopova.« 

U pogledu tehnike već smo spomenuli da je Shaw odbacio 
uobičajeni zaplet i da je na mjesto konvencionalnih karaktera 
stavio zvučnike, putem kojih on propovijeda svoje ideje o soci- 
jalnim i privrednim pitanjima. Sad još preostaje da nešto ka- 
žemo o njegovoj upotrebi monologa. U teatru srednjega vijeka 
i rane renesanse bio je običaj, da se glumac obraća publici i drži 
«duge govore; ali u to je doba podij, s kojega je glumac govorio, 
bio okružen gledaocima, tako da je kontakt između pozornice i 
gledališta bio neposredan i spontan. Shaw je ovu staru konven- 

ciju obnovio na modernoj pozornici i uspio da ipak do kraja 
zadrži interes publike. On je to postigao svojim govorničkim da- 
rom, koji je razvio u debatama Fabijevskog društva (» The Fa- 
bian Society«), i dok je u mladosti, radeći aktivno kao politički 
borac, sa drvenih sanduka harangirao mase po uglovima london- 
skih ulica. U svojim posljednjim dramama, u »Apple Cart«-u 
i naročito u posljednje dvije komedije, koje nas ovdje u prvom 
redu zanimaju, on tako često upotrebljava — ili radije zloupo- 
trebljava — ove deklamacije, da kod javnih predstava publika, 
iako još ne napušta gledalište, jasno pokazuje znakove nestrplji- 
vosti. Shaw sve više postaje rob svoje rječitosti i, poput svog 
Aubreya, on mora »govoriti, govoriti, govoriti... bez obzira na 
to, da li ima Što da kaže.« U riječima ovoga lopova Aubreya 
najčešće se prepoznaje glas samog autora, iako nas on na kraju 
komedije, valjda svjestan ove nehotične sličnosti, opominje, da 
ne shvatimo Aubreyeve riječi kao »božansko otkrivenje«, jer da 
ih izgovara najbeznadnija i najbesavjesnija hulja. Ali kako da 
se Čovjek otme iskušenju da, na primjer, na samoga Shawa pri- 
mijeni ono što Aubrey kaže o Svojoj rječitosti: »Ja imam bo- 
žanski dar, koji prelazi granice mojih sitnih ličnih vjerovanja. 
To je dar jasnoće i rječitosti. Jasnoća je jedan od najdragocje- 
nijih talenata: to je talenat učitelja i tumača. Ja mogu bilo kome 
ma što rastumačiti; i ja volim da to činim. Osjećam se primoran 
da to radim, ako je samo doktrina lijepa i suptilna i vješto 
prikazana. Ja mogu instinktivno osjećati, da je nešto najgluplji 
besmisao; pa ipak, ako iz toga mogu izvući dirljiv dramatski 
efekt, moj me dar osvoji i sili me da to izvedem.« 


Između ove »političke ekstravagancije« i »političke kome- 
dije« »On the Rocks« dobro dolazi kao zabavna međuigra u 
odmoru »Village Wooing« (Seosko udvaranje), nepretenciozna 
i nepolitička mala aktovka u tri »razgovora«, koju Shaw skromno 
zove »comediettina za dva glasa«. Sadržaj je u kratko 
ovaj: Poštanska činovnica u nekom zabitnom selu Engleske do- 
bije na lutriji poveću svotu novaca i, da jedamput u životu 
zaboravi na svoje mizerne prilike, ona odluči da taj novac po- 

troši krstareći morem na raskošnoj turističkoj lađi. Tu se dobro 
zabavlja i svuda prolazi kao prava lady, »jer Američani ne 
raspoznavaju ladies od običnih žena, a Englezi i tako ne će 
ni s kim da razgovaraju.« Njoj ipak uspije da nagovori jednoga 
engleskog književnika i cio se komad sastoji od tri razgovora, 
za vrijeme kojih ga ona konačno dovede do toga, da je uzme 
za ženu. Stvar je zanimljiva jedino kao »tour_de force« tehnike. 
Shaw je ovdje ponovio eksperiment, koji je još jednom prije 
učinio s komedijom »Priprema za ženidbu« (Getting Married, 
1908): kao odgovor kriticima, koji su mu spočitavali, da duhovit 
dijalog ne može spasti mršavu radnju, on je tu servirao publici 
čist dijalog bez ikakve radnje. U oba je slučaja svojim iskri- 
čavim i duhovitim dijalogom potpuno nadoknadio nedostatak 
svake radnje ili zapleta. 

Ne možemo prijeći na komediju »On the Rocks«, a da bar 
usput ne kažemo par riječi o Shawu sociologu i političaru, s ko- 
jima je Shaw dramatičar nerazrešno povezan. Jer Shawu je 
mnogo više stalo do politike nego do umjetnosti; ako i jest pri- 
vidno častoljuban, on se doista više trudi da učini dobro nego 
da stekne slavu. U komediji »On the Rocks« kaže se na jednom 
mjestu: »Vječni se rat vodi između onih, koji su na svijetu 
zato, da iz njega izvuku što više koristi, i onih, koji su tu zato, 
da život na zemlji učine što ugodnijim za sve ljude.« Nema 
nikakve sumnje, da Shaw pripada u ovu drugu kategoriju. Jer, 
zahvaljajući svojoj muzičkoj obrazovanosti, on je mogao uživati 
u umjetnosti među umjetnicima, mogao je svojom duhovitošću 
pomračiti slavu svih salonskih lavova, mogao je biti dvadeset 
puta poznatiji kao uspješan i popularan humorist. Umjesto toga, 

.on se kao beskompromisan socijalist u mladosti mučio pod žrv- 
njem statistike i krcao svoj mozak najsuhoparnijim i najprlja- 
vijim detaljima, tako da bi — kad se Prilika pruži — mogao bez 
pripreme raspravljati o šivaćim strojevima ili o kanalizaciji, o 
tifusu ili o podzemnoj željeznici. Njegova briga za javno dobro 
i interese zajednice prelazi u pravu strast, što treba to više cije- 
niti, kad se uzme na um, da je u doba njegove mladosti osjećaj 
reda i pravičnosti bio spao na niže grane nego u ma koje drugo 

vrijeme. U Engleskoj je to bilo doba Oskara Wildea, Aubrey 
Beardsleya, engleskih »esteta« i anemičkih Prerafaelita. U ho 
joj knjizi o Shawu Chesterton plastički opisuje stanje društva 
i književne prilike onoga vremena: »Individualizam najgore 
vrste bio je na vrhuncu; naročito umjetnički individualizam, 
koji je još mnogo okrutniji, mnogo kratkovidniji, i mnogo ne- 
racionalniji nego trgovački individualizam. Umjetnici su hvalili 
propadanje društva kao što crvi slave raspadanje lešine. Estet 
je bio receptivan kao buha. Njegov je jedini posao bio da se 
hrani činjenicama i bojama, kao što se parasit hrani krvlju. 
Ego je bio sve... Ovaj bolesni ponos nije čak ni bio svjestan 
nekog općeg interesa, i bio bi našao svaki politički izraz ne- 
ukusnim i beznačajnim.«*) 

Protiv ovoga društva Shaw je ustao svom žestinom mlade- 
načkog poleta izvrgavajući ruglu pretencioznost, hipokriziju i 
respektabilitet Viktorijine ere. Od toga vremena on je, prateći 
prilike u svijetu, neprestano napadao nepravednost, pokvarenost 
i glupost ljudsku. Svi znatniji politički događaji posljednjih 
pedeset godina, engleski 1 strani, odraženi su u njegovim dje- 
lima. Posljednja stranica u njegovu pregledu svjetske povijesti 
jest komedija »On the Rocks«. 

Engleski izraz »on the rocks« (doslovno »na hridinama«) 
općenito se upotrebljava, kad se hoće za nekoga kazati, da je 
ostao bez ikakvih sredstava. U našem specijalnom slučaju Shaw 
ovim izrazom obilježava Englesku, koja njemu, u neizvjesnoj 
ali ne predalekoj budućnosti, zbog ekonomske i financijske is- 
crpenosti sliči na lađu, koja se nasukala. Ovaj natpis, dakle, 
treba prevesti sa »Na suhu« ili »Nasukani« (ali ne »Nasukali«, 
kako stoji u prospektu uprave Narodnog Kazališta, koje nam 
obećaje, da će još ove sezone izvesti Shawovu komediju). 


*) »George Bernard Shaw« by Gilbert K. Chesterton. London, John 
Lane, 1909. Ova studija ostaje, i poslije Hendersonove »standard« biografije 
(A. Henderson: George Bernard Shaw — His Life and Works, 1911), naj- 
bolje i najpronicavije pisano djelo o Shawu. Bez posebna pozivanja na 
Chestertona u ovom smo se prikazu na mjestima služili njegovom knjigom. 

Komedija »On the Rocks« obrađuje najaktualnije probleme 
i predstavlja provizorno iznošenje ideja, koje su još u stadiju 
razvitka. Zbog toga Shaw, koji se i inače rado zabavlja izvrta- 
njem vrednota, ovdje izilazi više nego obično nejasan. U ko- 
mediji »Too true to be good« on je bio konsekventno nedoslje- 
dan, u njegovoj ludosti je bilo metode; ali ovdje je njegova 
nedosljednost bez sistema. Stoga, po našem mišljenju, ova ko- 
medija daleko zaostaje za onom prvom, premda joj Shaw daje 
više važnosti. »On the Rocks« je u glavnom kritika postojećih 
torma vladavine i, po svom običaju, Shaw i ovdje bolje zna da 
upre prstom u ono, što ne valja, nego da na mjesto toga postavi 
što bolje. U predgovoru ovoj komediji on se s jedne strane 
zalaže za diktaturu, zagovarajući uništenje svih, koji su »u soci- 
jalnom smislu nepopravljivo inkompatibilni«, a s druge strane 
traži slobodu kritike. Ali te dvije stvari ne idu zajedno; jer 
forma vladavine, koju Shaw brani, smatra, i mora smatrati svaku 
vrstu kritike kao najjači dokaz »socijalne inkompatibilnosti«. 
Čini se, da je ova zbrka u pojmovima nastala radi toga, što 
Shaw, nezadovoljan s evolucijskim socijalizmom, u koji je ne- 
kada vjerovao, nastoji da dovede u sklad svoju prirođenu ljubav 
prema slobodi govora i kritike s radikalnijim formama socija- 
lizma, za koje se sada zalaže. 


Komedija »On the Rocks« u prvom je redu napadaj na par- 
lamentarizam i demokraciju u prilog diktaturi. »Misliš li, da 
možeš vladati u ovoj zemlji bez privoljenja engleskog naroda?« 
pita jedan konservativni ministar diktatorski raspoloženoga pre- 
mijera. »Nijedna zemlja: nije nikad bila upravljana s privo- 
ljenjem naroda«, odgovara mu ovaj, »jer narod uopće ne će 
da se s njim upravlja.« Drugo jedno lice kaže, da je jedini 


čovjek, koji je ikad pravo shvatio engleski parlament, bio Guy: 


Fawkes (koji je godine 1605. pokušao. da ga digne u zrak) i 
proriče, da će jednoga dana stajati spomenik »starome Guyu« 
na položaju današnjega Donjeg Doma. Isto-se tako laskavo iz- 
razuje Shaw i o demokraciji: »Ljudima ove zemlje isvih evrop- 
skih zemalja i Amerike«, kaže junak ove komedije, »postalo je 
dosadno slušati da oni, zahvaljujući demokraciji, stvarno vla- 

daju zemljom. Oni znadu dobro, da ne vladaju i da ne mogu 
vladati i da ništa o vladanju ne znaju... Oni hoće da se nešto 
uradi, što će im dati pošteno zaposlenje. Hoće da jedu i piju 
žito i kavu, koju izrabljivači pale da bi tim proizvodima podigli 
cijenu. Oni žele da objese ljude, koji spaljuju dobru hranu, dok 
puk gladuje. Oni sami ne mogu da srede prilike; zato traže vođe, 
koji će ih disciplinirati, koji će ih prisiliti, da to učine...« I 
tako, razočaran u demokraciji i parlamentarizmu, o kojima nije 
nikad imao nekih naročitih iluzija, Shaw se obraća diktaturi 
kao jedinom spasu. Dakako, on u prvom redu misli na diktaturu 
s lijeva, ali njegovo nepovjerenje prema parlamentarizmu i de- 
mokraciji toliko je naraslo, da im sada, kako se čini, pretpo- 
stavlja diktaturu uopće, ma s koje strane ona došla. Starom 
laburisti Hipneyu izgleda da je svejedno, hoće li diktator biti 
Napoleon, Mussolini ili Lenjin. »Bolje jedan diktator, koji 
snosi odgovornost pred svijetom za dobro i zlo, što radi«, veli 
on, »negoli u svakoj ulici po jedan prljavi mali diktator, koji 
ne odgovara ni pred kime, i koji te može izbaciti iz kuće, ako 
mu ne platiš svoje pravo da živiš na zemlji; ili ti može oduzeti 
službu, ako se pred njim uspraviš kao ravnopravan čovjek pre- 
ma čovjeku.« 

O radnji u ovoj komediji ne treba mnogo da se kaže, jer je 
tako reći i nema. Cijeli je komad jedna velika politička debata. 
Komedija je, kao i tolike druge Shawove komedije, »povijest 
jednog obraćenja«. U ovom se slučaju radi o obraćenju Sir 
Arthura Chavendera, britanskog ministra predsjednika, koji se 
od uvjerenoga demokrata pretvara u diktatora prema Shawoyu 
ukusu. U prvom je činu on prava karikatura ministra, koji 
upravlja zemljom po demokratskim načelima i koji »ne može 
ići brže nego mu birači dopuštaju.« Na primjedbu delegacije 
nezaposlenih radnika, da je teškoća u tome, što on ne može 
ništa, a nešto ipak mora da se uradi, Sir Arthur se snebiva: »Ali 
zašto, ako je sve, što je bilo moguće, već učinjeno.« »Da«. od- 
vraća vođa delegacije, »ali nezaposleni su — no, nezaposleni.« Sir 
Arthur je ipak optimist. On vidi znakove obnove u trgovini: »Neki 
od najupućenijih stručnjaka u Cityu misle, da će ove godine kriza 

prestati... Prema posljednjim podacima izvoz španjolskog luka 
dostigao je opet visinu iz godine 1913!« U vremenskom razmaku 
između prvoga i drugog čina Sir Arthur provodi svoj odmor u 
jednom sanatoriju u gorama Walesa, gdje se liječi od one 
»obične engleske bolesti: inercije mozga.« U drugom se činu 
on vraća na dužnost preporođen. On sada zagovara nacionali- 
zaciju posjeda, banaka, rudnika, saobraćaja, te podvostručenje 
poreza na nezaslužene prihode. I sad bismo znali na čemu smo, 
da Shaw, na svoj tipični način, sve ne isprevrne. Sada, naime, 
Sir Arthur dobiva na svoju stranu sve imućne klase, dok se 
proletarijat diže protiv njega. »Jer«,y umuje Shaw, »psi su na 
lancu najoštriji čuvari vlasništva; ujesti će najprije onoga, tko 
ih pokuša odriješiti.« I tako Sir Arthur svojim obraćenjem nije 
postigao ništa. »O Arture, dragi Arture«, veli mu jedan pri- 
jatelj, »zašto si razmišljao za vrijeme svog odmora? Bolje ti je 
bilo igrati golf. Zar nisi znao, da engleska politika ne podnosi, 
da se o njoj misli? Zar nisi znao, da smo mi kao narod izgubili 
naviku mišljenja?« Zavjesa se spušta, dok pobunjeni nezapo- 
sleni radnici pjevaju Carpenterovu pjesmu »England, arise!« uz 
zvuk batina, koje padaju po njihovim glavama. 
A gledalac ostaje u dvoumici, kao što ostaje na kraju većine 
Shawovih drama. On počne s jednom idejom, pa je onda raz- 
vija i rasteže, priča i priča da bi otkrio što sam misli, i na kraju 
se ispostavi, da zaključak stoji u opreci s onim, što se prema 
postavljenim premisama moglo očekivati. Uzrok je tome, što 
Shaw na sve suviše kritički gleda i onda u sve stane sumnjati. 
»Ništa nas ne može spasti od stalnog strmoglavog pada u bez- 
dan«, veli se negdje u komediji »Too true to be good«, »nego 
solidna osnova dogme; a čim smo se s tim složili, nalazimo, da 
je jedina pouzdana dogma: da uopće nema dogme.« Patetično 
je, kako se Shaw, osjećajući ovu svoju slabost, priznaje poražen 
u životu. U jednom pismu on izražava strah, da nikad ne će iz- 
vršiti neki stvaran utjecaj, jer nikad nije nikoga ubio i ne želi 
da to učini. Ali zbog ove slabosti on ne krivi sebe, nego sav 
ljudski rod. Kad umre i pođe u nebo, on će, kaže, osjećati, da 
mu »intelektualna čast« nalaže da reče Bogu: »Sve ih uništi,. 


244 


Starče. Tvoj je eksperiment s čovjekom propao. Ljudi kao po- 
litičke životinje nisu nikako vrsni da riješe probleme, koje stvara 
samo njihovo množenje. Briši sve i stvori nešto bolje.« Nje- 
gova snaga leži u negiranju zla, njegova slabost u nemoći da 
postavi nešto bolje na mjesto onoga, što je porušio. On je revo- 
lucionarac u potrazi za čisto novim, koji u prvom redu mrzi 
pritisak prošlosti i historije. Ali to čisto novo on sam ne može 
da pronađe. Njegova posljednja riječ u tom pogledu kao da 
je sadržana u zaključnoj »propovijedi« komedije »Too true to 
be good«: »Preživjeli smo svoju vjeru, svoj politički sistem, 
svoju vlastitu snagu uma i karaktera. Kobna riječ NE na ču- 
desan način uvukla se u sva naša vjerovanja... Ali što sad? 
Je li NE dovoljno? ... Ja trebam da propovijedam afirmacije. 
Bez njih me mladež ne će slušati; jer i mladima dozlogrde po- 
ricanja... Propovjednik treba da kaže put života. Oh, kad bih 
ga samo ja mogao naći!« 

Ali Shawu nije suđeno da nađe put života. To ipak ne znači, 
da treba njegov rad podcjenjivati ili mu poricati ozbiljnost kao 
što to, s lako shvatljivih razloga, najviše rade Englezi. Na pi- 
tanje, što misle o Shawu, devedeset od sto Engleza odgovorit će, 
da ga ozbiljno ne shvaćaju. 

Stvarni utjecaj Bernarda Shawa gotovo je potpuno negati- 
van, ali taj je negativni utjecaj bio, i još je vrlo jak naročito 
u redovima građanske inteligencije, kojoj se Shaw u prvom ređu 
upravlja. Tu on vrši destruktivan utjecaj, koji se u prošlosti 
može porediti samo s Voltaireovim. Ali kad treba da priđe naj- 
važnijem dijelu svoga posla, rekonstrukciji vjere i društva — 
Shaw onda promaši. Iz ovoga njegovog poraza, iz njegovih broj- 
nih negacija izlazi jedina, ali velika, pozitivna odlika njegova 
rada. On kao tajfun ruši sve, ali u isto vrijeme čisti atmosferu 
i vitla prah i paučinu, koju su vjekovi naslagali na strukturi 
evropskoga građanskog društva. Ništa ne može izbjeći njegovu 
kaustičkom peru — ni književnost, ni umjetnost, ni medicina, 
ni religija, ni politika, ni rasne predsude, ni društvene konven- 
cionalnosti. On je veliki rušilac, koji za sobom ostavlja čist put 
za novije, svježije i konstruktivnije misli. 

SLAVKO BATUŠIĆ, ZAGREB 


FREGATA PANDORA 


Ništa, baš ništa nije u ovim riječima izmišljeno. Prepriča- 
vam samo jednu staru reportažu, držeći se činjenica, napisanih 
u nekim sasvim izblijedjelim papirima, objavljenim davno, ne- 
gdje 1794. Reportažu, kakve bijahu česte potkraj XVIII. vi- 
jeka, u herojsko doba otkrivanja arhipelaga polinezijskih i i ostrva 
u Tihom oceanu, što su ih nalazili i opisivali junaci i pioniri 
jedara kapetan Cook, grof La Pćrouse, barun Lesseps, Bougain- 
ville, komodori Arthur Phillip i John Hunter, poručnik King i 
toliki drugi većinom zaboravljeni, očajno smioni moreplovci 
onih dana davnih. 

Putovanja oko svijeta neznanim i opasnim tjesnacima južne 
hemisfere imađahu u sebi sladostrast smrtnih opasnosti današnjih 
provala u ljubičastu stratosferu. Nagađalo se, kuda se ide, ali 
se nikad nije izvjesno znalo, kako natrag. Slutili se novi čudni 
svjetovi, bezbrojna i beskrajna rumena ostrva u toplim tropskim 
morima — velika je i neopisiva privlačna moć zanosila čežnje 
srčanih i često jednako pohlepnih brodara. 'Vladaše geslo: u ime 
avantire. 

I evo, prepričavam ovdje hladno i stvarno jednu takvu ne 
naročito neobično avantiru. Jednu od onih, kakve su se tada 
dešavale u serijama. 

Ponavljam: ništa nije u ovim riječima izmišljeno, i upravo 
je zato ljepota u ovom nizu nepredviđenih događaja, što se 
odigravahu kao po skakutavoj ćudi neke sudbonosne kocke. 

Prepričavam samo dokumentarnu reportažu Georga Hamil- 
tona, prvoga ranarnika kraljevske britanske fregate »Pandora«, 
o njenom trogodišnjem putu oko svijeta. 

Evo golih, suštih činjenica, 


L 
Vrhovni admiralitet u Londonu donosi odluku, da se ima 
istražiti plovnost nepoznatoga i opasnog morskog prolaza Ende- 
avour, sjeverno od Australije, koji znatno skraćuje put između 

Sydneya i Batavije, te da se ujedno imaju pohvatati buntovnici 
sa bivšega kraljevskog broda »Bounty«, koji se iskrcaše na otoku 
Tahiti. 

Ova je naučno-kaznena misija povjerena fregati »Pandora« 
pod komandom kapetana Edwardsa. Dne 10. kolovoza 1790. 
dignuta su sidra i razvijena jedra u luci Chatham. Na palubi: 
24 topa i 160 ljudi. 

Fregata, s povoljnim vjetrom, ostavlja kredne obale južne 


Engleske i nakon nekoliko dana spušta sidro pred Santa-Cruzom 


na Kanarskim otocima. Tu se opskrbljuje svježom vodom, na- 
randžama i limunima, a onda zabrodi preko Atlantika. 

Na samu staru godinu pred »Pandorom« su obale brazilske, 
i ona pozdravlja Rio de Janeiro sa petnaest topovskih hitaca; 
isti joj je pozdrav uzvraćen. Portugiski potkralj prima engleske 
oficire učtivo i srdačno. 

Hamiltonu se grad sviđa, ali on je civiliziran Englez, k tome 
i liječnik, pa ne može da se uzdrži od ove primjedbe: 

»Sve javne radove vrše ovdje robovi u lancima. Da bi sebi 
olakšali tešku pečalbu, oni pjevaju, ili više recitiraju, pjesmu 
tužaljku, a uz to im gvožđe zveči. To su takvi glasovi tuge, koji 
dušu jače diraju na samilost, no što bi to mogla najsavršenija 
muzika.« 

(U Francuskoj su već proglašena Prava Čovjeka i padaju 
glave za Jednakost.) 


lI. 


Za nekoliko dana »Pandora« ostavlja Braziliju i kreće na 
jug. Zaplovi kroz. Magellanov .tjesnac-i obiđe burni Kap Horn 
bez naročitih neprilika. Tjedni prolaze, otočja Tihog oceana se 
gube u daljinama i olujama. Nakon gotovo osam mjeseci pu- 
tovanja fregata se usidži“ 23. ožujka 1791. u aiavajj= Bayu na 
otoku Tahiti. 

Kapetan Edwardš šalje bocu ruma tahitskom kralju O-Tu, 
a poručnici Cornef i Hayward se iskrcavaju s oboružanim mor- 
narima da na sjeverozapadnom dijelu otoka potraže buntov- 
nike sa broda »Bounty«. 

Boca ruma je djelovala. Kralj O-Tu dolazi u posjete na 
»Pandoru«, s njim su obje njegove žene Idia i Aeredy te velika 
pratnja eriha, poglavica i urođenika. Tahićani su još iz doba 
kapetana Cooka prijateljski skloni Englezima; vole njihov rum, 
sjekire, šarene tkanine i mjedenu dugmad; u zamjenu za te 
dragocjenosti dovoze pune kanoe plodina zemaljskih, peradi, 
voća i različnih životinja. 

Tamatrah, veliki erih sjevernog dijela otoka, pomaže poruč- 
niku Haywardu, kojemu tako uspijeva da pohvata nekih desetak 
buntovnika, dok su ostali na bijegu dijelom postrijeljani, a di- 
jelom pobijeni od Tahićana. Uapšenici su okovani u negve i 
zatvoreni u neku krletku na palubi. Njihove žene i djeca — jer 
oni su se poženili s urođenicama — očajno vape na obali i režu 
oštrim školjkama lica do krvi. 

Tim uspješnim lovom na ljude »Pandora« je izvršila jedan 
dio svoje misije. 

Sunce je na otoku Tahiti vruće, priroda blagoslovena, a obi- 


čaji priprosti, rajski. Englezi planduju i dobro se zabavljaju: 


s otočanima. A još više s otočankama, smeđim, vitkim i ela- 
stičnim kao mlade paome. Uostalom, to nije ništa novo. To se 
čita u svima reportažama, od Cooka pa do Gauguina. Stalni 
urlik žena na obali, na pogled okovanih muževa u kavezima, 
samo je sentimentalna epizoda. 

Idućih dana priređena je na kopnu, u šumskoj čistini, velika 
»hiewah« — svečanost sa plesom 1 muzikom — pri kojoj sudje- 
luje kralj, zatim neki vladari susjednih otoka, moćni erihi, niži 
poglavice, brojan narod tahitski i mnogo mladih žena i djevo- 
jaka. Matuara, kralj otoka York, ponudi u općem veselju dok- 
toru Hamiltonu, da mu postane »tayo« — pobratim. Čujmo 
Hamiltona: mag 

»Tko postane »tayo«, to jest brat i prijatelj jednoga čovjeka, 
taj mu mora iskazati pažnju time, da obljubi njegovu ženu. 
Kako nisam znao za taj običaj, nehotice sam veoma uvrijedio 
kralja Matuaru, svog »taya«. Njegovo Veličanstvo ponijelo se 
prema meni veoma hladno, i konačno, me dalo podsjetiti preko 
našega tumača Browna, da bolje izvršim svoju dužnost. Ali 

meni baš nije bilo odviše ugodno pri duši, jer u prvom redu ja 
više nisam mlad čovjek. A u drugom redu ta dama, nazvana 
Peggy O-Tu, otmjena žena, sestra tahitskog kralja, u mladosti 
slavljena ljepotica, sada je zbog mnogih iskustava u životu već 
prilično oronula. Ali kraljeva se želja morala ispuniti, i tako 
smo Matuara i ja postali pravi pobratimi. On bijaše vrlo famili- 
jaran čovjek, koji je izvanredno volio svoju ženu i djecu; sad 
je postao zamišljen i zabrinut, ne će li njegova žena donijeti 
na svijet šareno-pjegavo dijete, premda je pri našem dolasku 
na otok već bila u šestom mjesecu trudnoće.« 

Ali Englezi imaju i civilizatorske namjere. Oficiri su na 
zgodnom mjestu kopna ogradili oveću bašču i u njoj posadili 
dovezene mladice i sjemenje limuna, narandža, ananasa, kave, 
luka, graška i sličnih biljaka, poučivši otočane, kako će s njima 
postupati. Ali lijeni Tahićani samo stresaju glavom: to su već po- 
kušavali Cook i Bligh, ali čemu da oni rade i da se muče poslom, 
kad im priroda sama od sebe pruža sve što im treba. Hamilton 
uzdiše rousseau-ovski: kako bi sretni bili ti ljudi, da ih Evrop- 
ljani nikad nisu posjetili! Jer jedina dobročinstva, kojima su 
naplatili njihovu gostoljubnost i susretljivost, to su do sada 
barut i različne bolesti; jednu od njih oni nazivaju engleskom 
bolešću, jer je poznaju tek od doba svoga prvog dodira s En- 
glezima. 

Mnogi dobri Tahićani moljakaju oficire, da ih uzmu sa so- 
bom u Englesku. Ali kad im je objašnjeno, da se tamo sve, pa 
čak | hljeb, mora steći radom, brzo ih prolazi volja za putova- 
njem u takovu zemlju. 

Zanimljivo je i to: Kapetan Cook je na Tahiti ostavio po 
jednoga pastuha, kobilu, bika i kravu, i podučio otočane, kako 
se ta stoka timari. Ali zbog nesporazumka oni su zaklali pastuha, 
pa kako im se meso pokazalo nepodobnim za jelo, uhvatila ih 
odvratnost, te su pobili i ostalu stoku, da ne bi imali posla. Isto 


tako nijesu htjeli da se priviknu na mlijeko, tvrdeći da je to 


vrsta mokraće. 

Evo, otprilike ovako se živi na modrožutom otočju Tahiti, na 
kojemu svaka žena nosi crveni cvijet, zataknut iznad lijevog uha 
u crnoj kosi sjajnoj. 

Napokon se idila prekida. ' 

»Pandora« diže sidra i razvija jedra. Gostoljubni Tahićani 
su izvan sebe od tuge, što gube goste i prijatelje, koji su im 
pružali tolike razonode. Fregatu opkoljuju stotine kanoa nakr- 
canih urođenicima, koji oštrim školjkama zadiru u vlastito meso 
i mažu se krvlju po glavama plačući usto gorko od tuge. 

Posljednji se oprašta od kapetana Edwardsa kralj O-Tu, koji 
moli u suzama, da se izruči njegov srdačni pozdrav kralju Ge- 
orgu engleskom. 

II. 


Dne 8. svibnja prolazi fregata s povoljnim vjetrom pored 
otočja York, a onda Ulitea i Otaha. Dne 19. usidruje se na 
istočnoj obali Whaitutaecki uz velike mjere opreza: tu više ne 
stanuju ljubazni Tahićani, već urođenici divlji, surovi i rato- 
borni, crno obilježeni u knjigama mnogih moreplovaca. Usto 
tu duva oštra bura i more je visoko. Midshipman Sival pokuša 
da se iskrca u malom čamcu, ali nestaje u oluji. Mladić je pao 
žrtvom bez razloga. 

Početkom lipnja »Pandora« otkriva čitav niz otočja sjeverno 
od Nove Kaledonije i istočno od Nove Gvineje, te ih krsti feu- 
dalnim imenima Vojvode od Yorka, Vojvode od Clarencea itd. 
Zatim se 29. ponovno usidruje pred Anamokom, na t. zv. Pri- 
jateljskom otočju, koje je sve prije nego prijateljsko. Oficiri 
mogu na malu šetnju na obalu samo uz pratnju jakih straža 


s naperenim mušketama, kojih je djelovanje ratobornim otoča- 


nima otprije dobro poznato. Ipak se nekako uspostavljaju trgo- 


vačke veze, te posada kupuje za stare škare, čavle i kojekakve 


komadiće željeza zemaljske plodine i perad, ali sve se to vrši uz 
naperene cijevi i prijeteće poglede. Kad izlaze po pitku vodu, 
poručnik Corner dobiva iznenada po glavi debelom kijačom, a 
napadač u isti tren olovo u slabine; računi su izravnani. 

Iduća etapa vodi »Pandoru« kroz onaj zamršeni i još ne- 
istraženi labirint otoka, otočića i koralnih grebena između 12 
i 20 stupnja južne širine i 160 i 170 stupnja istočne dužine. To 
su otoci Howeovi, Bickertonovi, Gardnerovi, Probyevi i Gren- 
villeovi; kod ovoga posljednjeg čitava flotila kanoa neustrašivo 

navali na fregatu i urođenici stanu mahnito udarati sulicama 
i toljagama po brodskoj trupini, dok ih ne rasprši jedan gromki 
slijepi hitac iz topa. 

Iza toga, čitav kolovoz, »Pandora« vrluda i krstari potpuno 
nepoznatim vodama, sa rasijanim otočićima, između kojih je 
sve puno opasnih pličina, u kojima oštro koralno grebenje vreba 
da brodu raspori utrobu. Oficiri vrše neprestano navigacijska 
mjerenja, skiciraju geografske karte, utvrđuju položaj, mjere 
dubine. Sad je na »Pandori« da izvrši i drugi dio svoga zadatka: 
da se probije na zapad, da pronađe taj novi sigurni morski put 
između Nove Gvineje i sjeverne obale Australije, novu cestu 
za brodove, što plove između toga najmlađeg kontinenta i istočne: 
Indije. 

Pred fregatom ide neprestano izvidnički čamac, koji olov- 
nicom stalno mjeri dubine i daje signale, kako treba manevri- 
rati. Međutim su opasnosti pličina i podvodnih oštrih stijena sve 
veće; sve gušće se oko broda steže mreža opasnosti i gubi se 
nada u mogućnost prolaza. »Pandora« se s mukom kreće iznad 
samih oštrih kamenih noževa, manevriranje je otegoćeno jakim. 
i nepravilnim udarcima vjetrova, zbog čega se plovi tek sa če- 
tvrtinom jedara i u najvećoj živčanoj napetosti. 

Dne 28. kolovoza naveče, po zalazu sunca, kapetan Edwards. 
odlučuje da se spuste sidra, jer je noću i suviše opasno ploviti. 
Kušaju izmjeriti dubinu, ali olovnica ne nalazi dna ni na trista. 
stopa; tu dakle ne mogu da se usidre. Oprezno razviju jedno 
jedro, da bi se pomaknuli malo dalje, ali u taj čas udari stra- 
hovit nagao vjetar, ponese fregatu nasumce naprijed, zatjera je 
među dva podmorska grebena, koji je ukliještiše oštrim zubima. 
Kapetan daje nalog, da se razviju sva jedra, kako bi se brod 
istrgnuo iz kamenih ralja. Ali nov udarac vjetra, ovaj put u 
puna jedra, definitivno nasuče brod. Iz potpalublja dotrči mor- 
nar i javlja, da more provaljuje u brod, i da je dolje sve pod 
vodom. 


Za čas je sva momčad na smrkovima, uapšenici su pušteni 
iz krletke i skinuti su im okovi, te svi crpu vodu uz očajne na- 

pore. Odvezuju i topove te ih prebacuju preko palube u more, 
samo da brod bude lakši, ali čini se da je sve to uzalud. 

Noć je sve mračnija i sve burnija i sve beznadnija. »Pan- 
dora«, nabodena na britke kamene noževe, trza se kao ranjena 
Životinja, smrkovi rade mahnitom brzinom, ali katastrofa je ne- 
izbježna. 

Oficiri drže kratko ratno vijeće. Nakon što je jednoglasno 
konstatirano, da se za spas kraljevskog broda ne da više ništa 
učiniti, odlučeno je, da se napusti te da se sva pažnja namijeni 
spasu posade. U uzburkano more, u crnu noć, spušteni su čamci. 
Deviza je: spasi se, tko može! 

Hamilton stvarno: 

»Odjednom se brod nakon žestokoga udarca posve nagnuo 
na stranu. Jedan oficir povikne kapetanu, da je sidro i prednja 
paluba već pod vodom. Brod tone. Bože pomozi! Na to skoči 
preko palube u more. Kapetan skoči za njim. U taj se čas brod 
posljednji put trgne i potone u tren oka. Posada je imala upravo 
još toliko vremena da poskače preko palube. U početku bijahu 
zapomaganja onih, što se utapljahu, glasna; ali kako su se za- 
marali i tonuli u dubine, jadikovke su pomalo prestajale. Pola 
sata, ili možda još i dulje, hvatali su čamci preživjele nesret- 
nike. Napokon je svanulo jutro i pojavilo se sunce. Kad su se 
okupili svi čamci, utvrdismo, da se utopilo 35 mornara i 4 uap- 
šenika. Pošto smo ponovno pribrali nešto snaga, doveslasmo do 
četiri milje udaljenoga otočića. Na sreću se spasila bačvica pitke 
vode, nešto dvopeka, vina, nekoliko pušaka i naboja. Stala nas 
mučiti vrućina od sunca i užareni pijesak. Uz to osjećasmo ne- 
podnosnu žeđu, jer su nam želuci bili puni slane morske vode. 
Izmjerili smo pažljivo svoju zalihu pitke vode i izračunali, da 
svaki od nas može na dan dobiti po dvije čašice;.u tom slučaju 
trajat će nam zaliha petnaest dana. Odjednom nas je uznemirilo 
čudno vladanje nekoga mornara Connela. Posumnjali smo, da 
je ukrao vina i da se opio; ali kod pobližega istraživanja utvr- 
dismo, da ga je strahovita žeđa navela na to, da se napije 
morske vode. Od toga je posve pomahnitao i za neko vrijeme 
umro u groznim mukama.« ' 

IV. 


Stvorena je odluka, da se brodolomci pokušaju probiti na 
zapad i dohvatiti otok Timor, koji je u vlasti Nizozemaca. Kako 
su se u času brodoloma nalazili otprilike na 11. stupnju južne 
Širine i 143. stupnju istočne dužine, trebalo im je do Timora 
prevaliti preko hiljadu engleskih milja. Opraviše čamce, četiri 
na broju, podigoše za nuždu jedra i rasporediše se tako, da je 
u svakom čamcu bio oficir, desetak mornara i nekoliko uapše- 
nika. 

Tako započne mučno i polako prolaženje kroz nepoznato: 
more, uz obrok od komadića suhog kruha u težini jednoga olov- 
nog taneta i dviju čašica vode na dan. Tu i tamo nabasaju na 
kakav otočić, iskrcaju se oprezno, traže, ali nigdje ni vode ni 
zelenila, sam kamen i pijesak. 

Konačno, nakon nekoliko dana, naiđu na neki otok, gdje na 
obali stoje goli mrko-smeđi ljudi sa kopljima u rukama. Daju 
im zdvojne znakove, da žele vode. Urođenici ih razumiju i do- 
nose neku veliku posudu punu vode, ali kao plaću zahtijevaju 
— dugmad. Mornari režu dugmeta sa svojih uniforma i traže, 
da im se dade nešto za jelo. Ali mjesto toga odjednom ih zaspe 
tuča oštroga kamenja, strelica i kopalja. Nekolicina je ranjena; 
jedva se spasavaju pucnjavom i bježe dalje na široku pučinu. 

I sada kroz duge dane veslanje, borba s valovima, znoj, 
žeđa, glad, pusti otočići. Konačno na jednom otoku ponovno 
nađu vode, a onda se otisnu na ravni put prema Timoru, koji 
im se čini obećanom zemljom — kroz debelo more, bez kopna 
na horizontu. Jednoga predvečerja zahvati ih strahovita bura te 
moraju čamce međusobno povezati konopcima, da se ne rastr- 
kaju.i ne izgube u dubokim modrim brazdama. Ali konopci 
pucaju, čamci su raspršeni na sve strane i jedva se nađu po- 
novno na okupu drugoga dana. 


Opasnosti postaju sve veće: 

»Oko podneva 4. rujna ugledasmo nekoliko čudnovatih, crno 
i žuto prugastih morskih zmija. U južnom Oceanu ima ih dvije 
vrste, koje su veoma nasrtljive i opasne: Coluber lacticaudatus 

i Anguis lacticaudatus; ova je posljednja uz to i vrlo otrovna. 
Obje je opisao i naslikao Vosmaer, Amsterdam 1774.« 


Kad su izbjegli i morskim zmijama muči ih tropsko sunce, 
te mnogi padaju udareni sunčanicom. Glad i žeđa razaraju im 
snage, ali svi oni znaju, da je spas samo u što bržem dolasku do 
Timora, pa zato veslaju, veslaju posljednjim snagama, hraneći 
mišice golom voljom. 


Oskudica je sve teža, a patnje sve žešće; neki se mole, drugi 
proklinju, na rubu su očaja; ničega nema oko, njih do te strašne 
modre ravnine, iznad koje gore bijeli sunčani ognjevi. Sva cri- 
jeva krče i grče se, jer ono malo vode i dvopeka ne djeluje kao 
hrana, već više kao izazov upaljenim utrobama. Situacija je već 
na rubu sviju ljudskih stega i zakona. Primjećuje se sve češće, 
kako tu i tamo zablista po koji pritajeni kanibalski pogled, a uap- 
šenici drhšću, jer osjećaju, da ih ti gladni pogledi mjere kao 
živad pred klanje. Doista, može se desiti svašta. Ali energija 
kapetana Edwardsa je neslomljiva, on neprestano vrši o podne- 
vima mjerenja i uvjerava stradalnike, da kopno treba da je već 
sasvim blizu. Vjeruju mu, ne vjeruju, — veslaju, padaju, pri- 
dižu se, veslaju. 

I onda napokon! 

Dne 183. rujna ujutro ugledaju na horizontu nizak trak 
zemlje. Ali tako su oslabili, da im treba još čitav jedan dan da 
doveslaju do obale. Ali tu ih čeka neugodno iznenađenje: more 
tako žestoko udara o hridine, da čamci ne mogu pristati. Neki 
smioniji mornari skaču u more; plivaju prema obali, ali trojicu 
ih valovi razmrskaju o pećine. Nema druge nego dalje. Obilaze 
otok i konačno im uspije da se iskrcaju u nekom malom zalivu. 
Tu napokon ima vode, slatke vode! Napiju se, i omamljeni na- 
porima leže na tratini. Gotovo je nevjerojatnno, da su se spasili. 

Popodne naiđu na njih urođenici i potvrde njihova naga- 
đanja, da se nalaze na Timoru. Kapetan Edwards, mršav i siv 
kao kostur, ne može da sakrije svoje zadovoljstvo: ipak ih je 
doveo na Timor. 

Urođenici donose mnogo hrane, ali tu više ne vrijedi valuta 
dugmadi i čavala, kojom su navikli da plaćaju. Jedan oficir 
nađe na sreću u džepu nešto srebrnoga sitniša, i račun je plaćen. 

Brodolomci se konačno nahrane, odmore i ispavaju, a onda 
ponovno ukrcaju na čamce, te nakon dva dana stignu u Kupang, 
glavni grad Timora, gdje ih mijnheer Van Jon, nizozemski gu- 
verner, dočeka srdačno i gostoljubno. 

Nakon pet tjedana, krajem listopada, svi se ukrcaše na brod 
»Rembang« od istočnoindijske holandeske kompanije. Preko Ba- 
tavije i Sumatre zaploviše prema južnom rtu Afrike i iskrcaše 
se u Capetownu, gdje ih primi i pozdravi engleski pukovnik 
Gordon. Odatle se vratiše tek iza nove godine 1792. preko Am- 
sterdama u domovinu. 

U Londonu su svečano dočekani. Oficiri primiše odlikova- 
nja, mornari nagrade, a uapšenici — buntovnici sa broda 
»Bounty« — okovani su u negve i bačeni u duboke crne kra- 
ljevske britanske zatvore. 

DR. JOSIP BOGNER, ZAGREB 


DRAMATIKA JOSIPA KOZARCA 


U uvodu »Izabranim pripovijetkama« Josipa Kozarca ispi- 
suje Branko Vodnik i ove retke: »Ali prije negoli je Kozarac 
pokopao svoje stihove i podao se posve novelistici, dao se još 
na jedno polje: na komediju, kamo ga također nije zvao njegov 
talenat.« Iako je doduše u svima dosadanjim prikazima o Ko- 
zarčevu književnom radu spominjan i njegov rad u dramatici, 
baš kao i u poeziji, i ocjenjivan negativno, ipak se detaljno još 
nitko nije njime pozabavio i prostudirao ga. Čak se u većini 
slučajeva njegova komedija »Tartufov unuk« pogrešno naziva 


»Tartufov nauk«, dok se komedija »Turci u Karlovcu« gotovo - 


nigdje i ne spominje. A ipak Kozarac je zaslužio, ako ni zbog 
čega a ono zbog svoga novelističkog rada, da se i njegovo dram- 
sko djelo, ma koliko bilo početničko i nedostatno, prouči i izbliže 
osvijetli. 

Najmlađe je Kozarčevo dramsko djelo »Turci u Karlovcu«, 
»izvorna šaljiva igra u jednom činu«. Izvodila se prvi i jedini 
put 3. studenoga 1878. na Krežminu koncertu u kazalištu, kao 
1. točka I. dijela programa. Komedija je prikazana kao djelo 
anonimnoga pisca, pa ni u kazališnom prijepisu nema Kozarčeva 
imena. Međutim, »Narodne novine« objavljujući program Krež- 
mina koncerta, napominju, da je pisac komedije Beleković. 
Dakle, Kozarac je kao autor ostao anoniman. 

Prije nego prijeđemo na razmatranje ove Kozarčeve kome- 
dije, koju je on napisao kao dvadesetogodišnji mladić, iznijet 
ćemo glasove ondašnje štampe i kritike o tom djelu. »Narodne 
novine« u 253. broju od 4. studenoga 1878. u svom referatu o 
čitavom koncertu donose i ovo mjesto: »Što se tiče izvorne šale 
»Turci u Karlovcu«, koja je uz koncert prikazana, žalimo, da ne 
možemo reći da je uspjela. No kao prvi pokus mlada pisca pod- 
nosi.«.Šteta je samo što prikaz nije opširiniji i što nije izvedena 
analiza djela; u ovom je obliku recenzija i previše zgusnuta i la- 
konička a da je mogla korisno djelovati na mladog autora. 

.  Opširniji je. no. jednako. strog sudija. August, Šenoa, koji u 
45. broju » Vienca« od 9. studenoga 1878. prikazuje djelo ovim 
riječima: 


.»>Neki dan priredio: je: naš. domaći umjetnik g. Franjo Krežma sa 
svojom sestrom Ankom koncert..Da je,krasno, sjajno uspio, da se svakom pri- 
likom vidi znamenit napredak, suviše je i spomenuti. Tom prilikom bješe pri- 
kazana izvorna novica »Turci u Karlovcu«, gluma ul činu od N. N. 
Da se razumijemo. Prije nego .se potisne koja novica za pozorište, valja je 
svakako prosuditi. Tu mogu nastati tri slučaja: ili je stvar dobra, onda je 
dajte na pozorište; ili je stvar dobro zamišljena, al' zlo izvedena, onda neka 
se vrati piscu na popravak ili neka je drugi vještak: tehnički popravi; ili je 
zlo zamišljena i zlo izvedena, onda: je bacite. Svakako smiju samo takove 
stvari doći na pozorište, za koje možeš biti uvjeren. da ne će apsolutno pro- 
pasti, premda uspjeh može biti veći ili manji. Povrh toga moraš izvornim 
plodovima posvetiti svu njegu, da ne dođu prije do predstave, dok nisu 
pomno ispravljeni. Lakrdijica »Turci u Karlovcu« svakako je dobro zami- 
šljena, al djetinski izvedena. Karakteristika slaba, dijalog trom i plitak, 
dosjetke gotovo nikakve, a scenički tečaj oduljen osobito pri kraju. Tu ima- 
mo dakle drugi od naših slučaja, slučaj najobičniji, jer je put od zamišljaja 
do savršenog tehničkog izvedenja vrlo dug i težak. »Turci u Karlovcu« su 
nezrela jabuka, koja pod takovim oblikom nije smjela doći na naše pozo- 
rište, već ju je trebalo radikalno preraditi, i to u interesu domaće drama- 
tike, od koje se naše općinstvo takvim pokusima odbija, i u interesu pisca 
novaka, koga će takov neuspjeh odvratiti“od dalnje radnje. Uzmite još i to, 
da glumci nisu osobito znali. uloga, da je glavnu žensku ulogu igrala za ne- 
volju gđa. Vormastinka, jer nijedna od drugih gospoja nije htjela (!!) pa 
si :možete misliti, da »Turci u Karlovcu« nisu: uspjeti: mogli. Mi ćemo si 
zapamtiti, koliko pijeteta pokazuju neke glumice prema izvornim plodovi- 
ma, neka budu uvjerene, da će ih znati kritika valjano ocijeniti u tuđim 
komadima.« 


Šenoinoj kritici Kozarčeva djela jedva bismo imali što dodati. 
Šenoa je točno uočio sve nedostatke ove komedije,.u prvom redu 
tehničko neznanje piščevo i naivnost obradbe. No kritika Šeno- 
ina ima za nas.još i jednu posebnu kulturno-historijsku zanim- 
ljivost. Iz nje naime saznajemo, da nijedna . poznatija glumica 
nije htjela preuzeti glavne uloge i da glumci uopće nisu znali 
dobro svoje. uloge. Doista, uz ovakve prilike, a uz to još i bez 
ikakva retuša, razumljivo: je da su »Turci'u Karlovcu«: morali 
potpuno propasti. “ : 


Hrvatsko Kolo 2 bo) 7 17 


Predmet je Kozarčeve komedije, čini se, jedna historijska 
uzbuna u Karlovcu, nastala povodom alarmantnih vijesti o do- 
lasku Turaka. Oko toga je predmeta ispleo Kozarac svoj jedno: 
čin, unijevši u nj, naravno, i ljubavnu historiju. Sama zamisao 
djela nije nipošto glupa ili plitka, kako ističe i Šenoa, ali tehnička 
je obradba potpuno nevješta, a razrješenje dramskoga čvora 
veoma naivno. I obradba i dijalog i karakterizacija jasno poka- 
zuju neiskusnost i nezrelost dvadesetgodišnjega mladića. Neo- 
bično su naivni dijalozi o ljubavi i ženama u prvom prizoru, a 
»dosjetke« su upravo dokaz o nedostatku svakoga smisla za višii 
profinjeniji humor. Uza to je radnja preopterećena sporim tem- 
pom i novelističkim balastom, tako da nema onoga pravog dram- 
skog nerva. Samo pak zauzlavanje dramskoga čvora, koliko je god 
banalno, ipak nije neuvjerljivo, tek razrješavanje je opet straho- 
vito naivno. Jedan fingirani napad Turaka treba da izmiri posva- 
đene roditelje i donese blagoslov zaljubljenicima! Kozarac je s to- 
liko naivnosti sapleo dramski čvor, koliko samo jedan neiskusni 
mladić može da bude naivan. Bez imalo psihološke uvjerljivosti i 
obrazloženja! Ali ipak najslabija je strana komedije: slabo cr- 
tani karakteri i mrtav dijalog. Da bi malo osvježio radnju i 
unio u nju života, Kozarac je uveo među svoje junake i staroga 
slugu Miška, koji bi trebao da bude komičan tip. Međutim Ko- 
zarac nije umio da njegovom karakteru da komične crte i oso- 
bine, nego je mislio, da će njegov kajkavski dijalekt biti do- 
voljan za komički efekt. Zbog toga i ova figura ispada drveno 
i namješteno, iako je mogla u vještijim rukama doista biti izvor 
komike. Za markiranje karaktera — poslije već u svojim pri- 
povijetkama izvrstan i dubok psiholog — Kozarac ovdje ne po- 
kazuje nikakva dara. Nesumnjivo je, da je i mladost razlog 
slaboj psihologiji, ali je nesumnjivo i to, da u Kozarca nije bilo 
dramskoga dara. Kozarac nije intimno osjećao bit dramskoga 
djela — on je u svojoj suštini bio tuđ dramskoj: tehnici:i njenim 
zahtjevima. Jer inače ne bi bila shvatljiva na injestima. upravo 
nevjerojatna naivnost obradbe, naivnost prevelika i-za dvadeset- 
godišnju mladost! No, da je koncepcija djela ipak posve dobra, 
ne može biti sumnje. Vještiji bi komediograf izgradio iz toga 

materijala uspjelo djelo. Kozarcu je nedostajao svaki dublji 
dramski osjećaj, i zato je mjesto žive i dinamičke komedije dao 
naivno-sentimentalnu i drveno-neuvjerljivu šalu. Citiranje bi 
kao i detaljnije ispitivanje ovoga djela bilo posve zališno, i ne 
bi izmijenilo ništa na našem sudu, pa ćemo zbog toga odmah 
prijeći na drugo Kozarčevo djelo i pobliže ga promotriti. 

Ovaj prvi komediografski neuspjeh nije obeshrabrio Kozarca. 
Već 16. ožujka 1879. prikazuje se u kazalištu Kozarčeva izvorna 
lakrdija u 2 čina »Tuna Bunjavilo«, — lakrdija koja ima pod- 
naslov »Lopov A. Dumas« — »Živio A. Dumas«. I ova je ko- 
medija doživjela samo jednu izvedbu, no sud je kritike ovaj put 
bio povoljniji. U 683. broju »Obzora« od 17. ožujka 1879. čitamo 
ovaj prikaz: 

»Neki Filip Lukavština drži šifrirano ljubavno pismo, što ga je sudac 
Branko pisao njegovoj kćeri Magdi, za oporuku bogata ujaka, pa si tare 
glavu, da ga odgoneta. To daje povod smiješnim prizorima između njega 
i njegove okolice, dok se napokon ne riješi da je ljubavno pismo — ljubavno 
pismo! 

Mladi, i nema sumnje, vrlo daroviti pisac uzeo je premalo kvasa za 
lakrdiju u dva čina. Pomanjkanje čina kušao je nadomjestiti obilnom sin- 
češnom (?!) Karakteristikom, al! je tu zapao u drugi grijeh — on je naime 
pretjerao svoje komičke motive. Lukavština, Vucibatina i Tuna Bunjavilo 
karikirani su suviše, osobito prva dva lica, koja ne imaju nikakve realne 
podloge u našem svijetu. Tuna je svakako bolje crtan i mjestimice vrlo dobro 
crtan, samo ne bi smio toliko opetovati svoja prirečja. 

I ciganin Šolda, koga uzeše u pandure, izrađen je po naravi. Prikazi- 
valo se vrlo dobro i gg. glumci nisu Štedili ničim, samo da izvornomu djelu 
omoguće put do srca slušateljstva. Osobito su im zgodne bile maske. Gg. Man- 
drović, Sajević, Freudenreich i Anton bili su zaista originalni. Gđica. Kra- 
ljeva bila je dražesna ciganica, a g. Fijan i gđica. Freudenreichova zabavni 
ljubavnici. »Tunja Bunjavilo« bit će zgodan za diletantska društva.« 

Kozarac je s ovom svojom drugom komedijom, kao što se 
vidi po prikazu »Obzora«, postigao ipak izvjestan uspjeh, iako 
još uvijek vrlo skroman. I kao djelo bolje izrađeno, i kao pred- 
stava vrsnije izvedena, »Tuna Bunjavilo« za Kozarca ipak 
znači uspon i uspjeh. Prije svega, karakteri su psihološki dublje 
i snažnije crtani, a i radnja je mnogo življa. U ovom djelu već 
ima i dramske plastike i akcije. Dijalog je također okretniji i 
dinamičniji negoli u prvoj komediji. Naivnosti, čisto tehničko- 

scenske naravi, naći ćemo doduše i ovdje, no nje ipak nema u 
onolikom stepenu kao u Kozarčevu dramskom prvencu. Odatle 
i cijelo djelo ima obilježje neposrednijega stvaralaštva nego što 
je to bilo s » Turcima u Karlovcu«. 


Istaknuo sam, da su karakteri u ovoj komediji plastičniji,: 


potpuniji i zaokruženiji od onih u Kozarčevu prvom djelu. No 
zato su neki od njih nešto previše, i gotovo grubo karikirani, 
kako točno ističe i recenzent »Obzora«. Bez obzira na to, što takva 
lica »ne imaju nikakve realne podloge u našem svijetu«, za Ko- 
zarčevu bi komediju to moglo biti indiferentno, samo kada bi 


ta lica pristajala u okvir njegova djela. Kozarac nije umio da: 
stvara tipove, nego je pribjegavao karikaturi. Zato ni Tuna Bu-' 


njavilo, jedno od najuspjelijih lica, nije uzdignut do tipa, nego 
je gurnut u karikaturu. To je bez sumnje velik nedostatak, ali 


on se objašnjava nedostatkom istinske komediografske sposobno- 


sti kao i nedostakom potrebnoga osjećanja za držanje mjere 
u karikiranju. Radi toga je Kozarac s jedne strane grubo kari- 
kirao, a s druge opet ostajao u potpuno realističkom crtanju, 
tako da je unutar samoga dramskog okvira razbio jedinstvenu 
psihološku liniju. Međutim, uza sve to pregrubo karikiranje Ko- 
zarac je ipak uspio da uglavnom komiku izvede iz same ličnosti, 
iz samoga karaktera, a ne da je postizava izvanjskim i usiljenim 
sredstvima. : 

Uopće, u ovoj komediji ima na mjestima dobrih scena i psi- 
hološki dobro crtanih situacija. Figure ciganina i ciganke date su 
realistički uvjerljivo, a i plastično su i živo izvedene. Ove su lič- 
nosti donesene potpuno realistički, bez pretjeravanja i karika- 
ture, baš kao i ličnosti oboje mladih ljubavnika. Za razliku od 
njih, Tuna Bunjavilo, Lukavština i Vucibatina — već njihova 
imena treba da budu tipska — izvedeni su u karikaturi. Kariki- 
ranje je pogdjegdje opet pretjerano naivno izvedeno, tako da 
je baš zbog toga oduzet ovim licima karakter tipa. Da je Kozarac 
umio razviti svoje ličnosti u tipove, njegova bi se komedija 
mogla uzdići do značajnijega dramskog djela. 

olako komika u ovoj komediji izvire pretežito iz samih ka- 
raktera. i situacija, ipak se Kozarac u crtanju Tunine ličnosti 

služio i vanjskim, nebitnim sredstvima. Kao što u svom prvom 
odjelu .nastoji pomoću dijalekta učiniti slugu Miška komičnom 
figurom, namjesto pomoću ošro crtana karaktera, tako i svoga 
Tunu, u ovoj komediji, ma koliko on bio inače psihološki jače 


i potpunije ocrtan od Miška, preopterećuje stalnim prirječicama 
i gestama, a da za to ne daje dubljega psihološkog obrazloženja. 


Iz ove činjenice jasno izlazi, da Kozarac nije bio na čistu s time, 


što je bit komike i kako je treba postići. Namjesto da je tražio 
srž komike u samom karakteru, on ju je tražio na površini, u 


“izvanjskim momentima. 


Što se tiče dramske akcije, nje bez sumnje ima više negoli 


x X A og: 
“u » Turcima u Karlovcu«. Radnja brže teče, a i dramski se čvor 


uvjerljivije zapliće. Naravno, i tu još ima mnogo tehničke ne- 
vještine, no bar donekle ima i obrazloženja. A i dijalog je 


“ovdje življi; jedino mu nedostaje oštrija poenta i čistija dram- 


ska izbrušenost. Previše je »prozaičan«, ako bih smio tako reći. 
Nema one oštrine, koja je prijeko potrebna u dobroj drami. 


'Idejne problematike nema ni u ovoj komediji, tako da je ko- 


načna impresija veoma blijeda. U njoj nema dubljega studija 
ni ljudi ni života. Dok je u svojoj prozi Kozarac stalno studirao, 
udubljivao se u najrazličnije probleme 1 lične i narodne, ovdje 
je sasvim na površini. Jedino u crtanju ciganina i ciganke kao 
da se donekle može naslutiti potonji oštri psiholog. Ima, doduše, 


žu crtanju ovih ličnosti još premalo dubljega studija, jer zbog 
težnje za komičkim efektima Kozarac i njih opterećuje suvišnim, 


potpuno izvanjskim karakteristikama, no ipak on ih oštro ski- 
čira i realistički uvjerljivo izvodi. — Po svima se dakle elemen- 


tima ove komedije jasno da zaključiti, da Kozarac nije još 
“otkrio svoga pravog poziva i svoga polja rada. Ne shvaćajući 


i ne osjećajući bit komedije, kao ni zakone scensko-dramskoga 
zbivanja, Kozarac je u crtanju karaktera ostajao na površini, 


služio se čak 1 karikiranjem, a da ipak nikada nije ulazio u samu 
- dubinu ličnosti. Tražeći komiku u izvanjskim momentima na- 
mjesto u nutrini karaktera, on je nužno morao zagaziti ili u na- 
ivnosti ili u gruba pretjerivanja. Uz to, ne povodeći se u svojim 
'spomentitim komedijama ni za kakvom idejom, bilo moralnom 

bilo socijalnom, Kozarac je morao zaplivati više vodama plitke . 


lakrdije negoli vodama prave komedije. Zbog toga i ova oba 
njegova djela ne nose u sebi nikakva refleksa svoga vremena 
i društva, i nemaju osim književno-historijskoga nikakva dru- 
gog značenja. 

(Na kraju bih htio još protumačiti zašto u podnaslovu kome- 
dije »Tuna Bunjavilo« čitamo one čudne uzvike: »Lopov A. Du- 
mas« — »Živio A. Dumas«. Kako se naime šifrirano ljubavno 
pismo nalazi u jednom Dumas-ovu romanu, to pri raspletu 
radnje razočarani otac kliče: Lopov A. Dumas, a sretni mladenci 
naprotiv: Živio A. Dumas!) 

Iste godine kada je prikazana Kozarčeva komedija »Tuna 
Bunjavilo«, štampano je u Slavjanskom Almanahu (Beč, 1879.) 
njegovo najveće i najzanimljivije dramsko djelo »Tartufov 
unuk«, komedija u pet čina. To je i jedino njegovo štampano 
dramsko djelo, a ne nosi njegov puni potpis nego samo inici- 
jal K. 

Već se po samu naslovu komedije lako razabira, da je 
Kozarac, pišući ovo djelo, imao pred očima velikoga francuskog 
komediografa Moličre-a i njegovoga »Le Tartuffe-a«. Toliko 
je ta komedija još zanimljivija. Vrijedno je pritom istaknuti 
1. da je to komedija karaktera, i 2. da je napisana u jampskom 
stihu kao i Moličre-ova. Da se Kozarac u svom djelu gotovo 
doslovno ugledao u Moličre-a, svjedoči ne samo činjenica, što 
je i Kozarac pokušao da dade u svojoj komediji tip licemjerca, 
nego je i samu radnju analogno udesio prema Moličre-ovu tekstu. 
Beznačajne promjene — u Kozarca Tartuffe ima majku i sestru, 
i zaljubljuje se u kćerku a ne u suprugu svoga dobrotvora kao 
u Moličre-a — ne mijenjaju ništa na stvari. U svojoj komediji, 
punoj dramske akcije i finoga dramskog graduiranja, Moličre 
je stvorio vječni tip hipokrite, koji pod zaštitom lažne pobožno- 
sti i satanske sugestivnosti podgriza moralne osnove jedne poro- 
dice. Rješavajući u svom djelu problem lažne i prave pobožnosti, 
Moličre, u suprotnosti s kršćanstvom, dolazi gotovo do zaključka, 
da prava pobožnost mora biti oslobođena od religije. Idejno, 
dakle, on stoji vrlo blizu Voltaire-u. U čitavoj jednoj peroraciji 

Cićante-ovoj Moličre upravo dijalektički suptilno razlaže svu 
razliku između hipokrite i pravoga bigota, da bi na taj način 
pokazao kako prava pobožnost često nema veze s religijom. To 
je mjesto jedan od vrhunaca Moličre-ova duha i misli. — Pri- 
pravivši tako već unaprijed psihologiju hipokrite, Moličre vodi 
kasnije Tartuffe-a u njegovoj akciji, po zakonima dramskoga 
zbivanja, do apsurda. U genijalnoj ekspoziciji, za koju Goethe 
kaže da je »jedinstvena na svijetu, da je nešto najveće i naj- 
bolje u ovoj vrsti«, Moličre već daje da se nasluti sudbonos- 
nost i težina daljega događanja. Vodeći Tartuffe-a u njegovu 
hipokritstvu do krajnosti, Moličre je stvorio tip, vječan po svojoj 
izopačenoj i satanskoj duši. Sve je karakterne crte hipokrite 
Moličre zgusnuo u svom 'Tartuffe-u, tako te se ovaj, zbog toga 
što je doveden već do »idealnoga« oličenja jednoga karaktera, 
pričinja skoro karikaturom. Ali tu bi se mogla dobro primijeniti 
Strindbergova riječ, da savršeno ocrtan karakter nužno graniči 
s karikaturom. I upravo na taj su se način Moličre-ovi tipovi 
približavali nekom višem životu, sažimajući u sebi svu složenost 
života uopće. 

U poredbi s Moličre-om, Kozarac se ne može nazvati ni nje- 
govim učenikom. Hoteći da ovu svoju komediju postavi na 
idejnu osnovicu i da u njoj studira karaktere, Kozarac je u idej- 
nom pogledu posve podbacio, jer nije znao da obrazloži i 
istakne svoje mišljenje o hipokritstvu, da razvije neki svoj nazor 
o tom pitanju, dok je opet u studiju karaktera, bez snage da 
stvori tip, zapao u karikaturu. Kozarčev je Tartuffe kao karakter 
slabo crtan, bez čvrstih linija 1 bez potpunosti, — a uz to i kari- 
kiran. Njegova je rječitost, za razliku od rječitosti Moličre-ova 
tipa, plitka i naivna, kao što je i sve njegovo djelovanje riješeno 
onoga satanskog, infernalnog daha, kojim je prodahnuo agira- 
nje Moličre-ova heroja. Zato je i razumljivo što Kozarčev junak 
nema životnosti i plastike u sebi, nego daje dojam kopije jed- 
noga velikog uzora. Držeći se gotovo doslovno Moličre-a u vo- 
đenju dramske radnje, Kozarac čak i analagno, kae kod francu- 
skoga pjesnika, rješava dramski čvor pomoću »deusa ex ma- 
china« (kod Moličre-a je »deus. ex machina« kraljev glasnik, 
a kod Kozarca su to tri stranca). 

Idejno, i tehnički, ova je Kozarčeva komedija kopija Mo- 
ličre-ova teksta, ito vrlo blijeda i drvena: kopija. Glavni je 
manjak Kozarčeva :djela:- troma i mrtva: radnja. Zbivanje je 
gotovo umrtvljeno. :Nema ni živosti.agiranja ni živosti dijaloga. 
Dok u Moličre-a radnja, ma koliko da je u stvari jednostavna, 
ključa unutarnjim životom i uzburkanošću, te nas. svojom inten- 
zivnošću pripremana: katastrofalne dogođaje, dotle se kod Ko- 
zarca ne zbiva gotovo ništa, ili bolje, mijenjaju se samo lica.i 
šcene, a da ipak pravoga zbivanja, koje bi se ogledalo u psiho- 
logiji njegovih junaka, nema. Kozarac nije, čini se, bio na čistu 
o tome, što znači hipokritstvo za moralne temelje porodičnoga 
života i koliko je razorna njegova uloga u tom životu. Socijalne 
i moralne posljedice takvoga djelovanja Kozarac nije umio da 
pravo uoči, i zato je s toliko malo markantnih poteza — jer 
naivno karikiranje još ne znači markantno crtanje karaktera — 
izveo svoga Tartuffe-a. A s isto je toliko naivnoga pretjerivanja 
izveo i figuru Tartuffe-ova dobročinitelja. Doduše i kod Mo- 
- ličre-a je to isto lice obilježeno više manje kao glupan, ali kod 
Kozarca je već potpuno karikirano; dotjerano do krajnosti. Samo 
tako se dade'i shvatiti što plitka Tartuffe-ova brbljanja smatra 
riječju božjom! Oduzevši Tartuffe-u njegov satanski karakter, 
suptilnu dijalektiku i slatku iječitost; Kozarac mu je oduzeo 
upravo one elemente, koji čine Moličre-ova heroja vječnim tipom 
i savršenom umjetničkom tvorbom. Kozarčev je Tartuffe tek mali 
prefriganac koji vara i vuče za nos potpune duševne slijepce. 
Ukratko: Kozarčevoj: komediji nedostaje onaj stvaralački duh, 
koji struji Moličre“ovim djelom i koji se osjeća od prvoga pri- 
zora. U Kozarčevu je tekstu život uleđen, umrtvljen, a stvara- 
lački se zanos uopće nigdje ne da osjetiti. Svako se lice i svaka 
scena pričinja samo kao kopija, koja nema istinskoga života. 
Nigdje se ne primjećije autorova ličnost, njegov temperamenat 
i njegova duševnost. Cijelom djelu nedostaje stvaralački subje- 
kat, pa se odatle:nužno i djelo doživljuje samo kao »produkt« 


bez krvi i ŽivotaPonića “e md svnenu goome 
Očevidno je, da Kozarac rije mogao ni približno dostići svoga 
francuskog učitelja, ali je izvan sumnje i t6;'da je samo s nešto 

originalnoga shvaćanja ipak mogao svom djelu udahnuti Života 
i bar donekle ga psihološki obrazložiti (bilo bi suvišno isticati 
mnoge psihološki potpuno neobjašnjene scene). Ne znajući da 


svojoj komediji dade malo naših primjesa, lokalne boje i našega 


mentaliteta, Kozarac je stvorio mrtvo djelo, bez ikakve veze 
s našim društvom, vremenom i životom. U njegovu tekstu nema 
ni vječnih ni naših tipova; ni vječnih problema ni specijalno 
naših; ukratko: niti je dan naš život niti je dan život »sub specie 
aeternitatis«. A kako je uz to komedija i tehnički slabo izvedena, 
naročito s obzirom na neprovedeno jedinstvo radnje, shvatljivo 
je, da se taj mladenački pokušaj Kozarčev mora smatrati samo 
pokušajem. Odmah sam na početku napomenuo, da je taj poku- 
šaj vrlo zanimljiv iz dvaju razloga, a ovdje bih još nadodao, 
da te razloge nikako ne treba ispustiti iz vida. Prekoračivši jedva 
dvadesetu godinu, Kozarac se u ovom djelu okušao 5 predmetom, 
za koji doduše nije bio dorastao, ali koji je književno-historijski 
neobično interesantan. A dodamo li još da je on jedini dao ko- 
mediju karaktera u našoj dramskoj literaturi za čitavo razdoblje 
od ilirskoga pokreta do svršetka 19. stoljeća, onda značenje 
»Tartufova unuka«, pa ma i samo književno-historijski, nije baš 
sasvim neznatno. Razvitku naše novije dramatike Kozarčev rad 
nije naravno ništa pridonio, ali kao dokumenat on ostaje ipak 
značajan i vrijedan studija. Da se, napokon, o Kozarčevim sti- 
hovima i njihovoj pjesničkoj vrijednosti ne da ništa važnije 
reći, mislim da ne treba posebno isticati. 

Komediografsko djelo Josipa Kozarca, prema tome, nema 
onoga značenja i vrijednosti, što je ima njegovo pripovjedačko 
djelo. Razlog je tome bez sumnje i mladost, ali ipak mnogo je 
važniji i odlučniji razlog: nedostajanje dara za tu književnu 
vrstu. Kao i u poeziji, i u drami je Kozarac samo tapao za dru- 
gima, a da nikada nije stao na vlastite noge. Zato i od toga rada ' 
nije ništa ostalo za naše vrijeme. Njegova riječ na tima poljima 
književnoga stvaranja nije nikada bila njegova, — tu je riječ 
izrekao Kozarac tek u svojoj prozi, u svojoj. novelistici. 

DR. A. SCHNEIDER, ZAGREB 


BILJEŠKE UZ CRTEŽE ANDRIJE MEDULIĆA 


Među dosta brojno sačuvanim izvornim crtežima Andrije Medulića 
(Andrea Meldolla Schiavone), rođenog 1503 (?) u Nadinu a umrlog 1563 u 
Mlecima, dat će izbor osam najljepših i najznačajnijih zornu sliku o nje- 
govu crtačkom stilu. Istina, savršenu predodžbu o Meduliću grafičaru mogli 
bi, pored crteža, pružiti tek njegovi brojni i zanimljivi bakropisi. Ali će, me- 
đutim, i ovi ovdje reproducirani crteži pokazati svu draž i povodljivost nje- 
gove umjetnosti. Utjecaj umiljatnog parmesanskog majstora Parmigianina 
(Francesco Mazzola Parmigianino, 1504—1450), baštinika ljupke umjetnosti 
Correggiove, koji je toliko presudan pri formiranju naročitog- slikarskog: 
izražaja Medulićevog u prvom perijodu njegova razvoja, kazuje se jasno 
i u njegovoj grafici, u crtežima i bakropisima. Osnovna je značajka Parmigia- 
ninove umjetnosti neka umiljatnost, neka morbidna dražest. Ženski su njegovi 
likovi ufinjeni, neobično duguljastih udova, nježni i ljupki (»perchč diede alle 
sue figure... una certa venusta, dolcezza e leggiadria nelle attitudini,« Va- 
sari). Dašto, da se taj stil Parmigianinov, isprva potpuno nov i zavodljiv, 
kasnije prestavio u manirizam, u neku bolećivu mekoću, melankoliju i ero- 
tičnu čeznutljivost (škola Fontainebleauska, Rosso Fiorentino, Primaticcio). 
Utvrđena je činjenica, da je Medulić počeo svoju umjetničku karijeru pi- 
šući u bakar crteže i bakropise Parmigianinove (varirajući ih, dašto, pogdje- 
gdje). Ali je utjecaj Parmigianinov i kasnije (kad na Medulića utječe sve 
više slikarstvo mletačko) znatan, a naročito se on razabire u Medulićevim 
crtežima. Medulić je u svojim crtežima jednako kao i u svojim bakropi- 
sima uvijek slikar, i to slikar, koji je dobro prozreo sve one efekte, koji se 
daju postići kontrastima svijetla i sjene. Zato on gotovo svagda. izbjegava: 
priliku, kad bi morao dati apsolutno korektan crtež lika, ispravan u cjelo- 
kupnom orisu i u svakom anatomijskom detalju svoje strukture. Sve nje- 
gove crteže provejava neki sfumato, neki chiaroscuro. Tijek je tjelesnih: 
linija zastrt i ovijen lakim i lepršavim velima (izuzetak je krepka bečka. 
»Pieta«, nastala pod dojmovima mletačkim). A u tome upravo i jest sva 
njihova dražest i umiljatnost. Lavirajući svoj isprva perom ili kredom na ša- 
reno bojadisanom papiru osnovani crtež bistrom, sepijom i akvarelnim bo- 
jama, postizava on time i sasvim naročitu i suptilnu kolorističku draž. 

1. Judita sa glavom Holofernovom. Beč, Albertina (inv. broj 1575). Lju- 
bičasto bojadisani papir. Crtež kistom (bistre), svijetla istaknuta bijelom bo- 
jom. Visina 182, širina 164 milimetara. 

2. Oplakivanje mrtvog tijela Kristovog. Beč, Albertina (inv. broj 1579). 
Jasno-smeđe, bojadisani papir. Crtež kovnom pisaljkom i perom, smeđe # 

zeleno laviran, svijetla istaknuta bijelom bojom. Na donjem: lijevom rubu 
zapis kasnije ruke od česti izbrisan: »Andrea Schiavone F. 1550«. 204 : 276 m. 


3. Dužd Francesco Dond (1545—1553) prisustvuje sa sv. Markom i su. 
Antunom zarukama sv. Katarine. Donington Priory, zbirka Gathorne Hardy 
(inv. broj 537). Smeđe bojadisani papir. Crtež perom, laviran, svijetla istak- 
nuta bijelom bojom. 274 :317 m. — Po svoj prilici »modello« za sliku, koju: 
je Medulić naslikao za Sala del Collegio u Duždevoj palači u Mlecima. Slika 
je izgorjela 1574 i nadomještena slikom Tintorettovom, koja prikazuje isti 
prizor. 


4. Madona sa djetetom, sv. Dorotejom i malim Ivanom. Firenca, Galerija 
Uffizi, grafički kabinet (inv. broj 1845). Bijeli papir. Crtež kistom u zelenoj 
akvarelnoj boji. 206 : 142 m. — Crtež kazuje neku sličnost sa Medulićevim 
bakropisom Bartsch-Meldolla 54. 


5. Alegorija. Firenca, Galerija Uffizi, grafički kabinet (inv. broj 1847). 
Bijeli papir. Crtež kistom u žutoj akvarelnoj boji. Žena odjevena dugom. 
mekom i prozirnom haljinom sjedi na ovisoku sjedalu. Lijevom rukom, koju 
je spustila niz tijelo, drži okrajak vela, koji je straga drapiran u vijorit krug 
(naročito mio i čest motiv kod Parmigianina i Medulića). Desnu je ruku 
ispružila dlanom prema gore. Nad rukom leprša golub. 230 : 150 m. 


6. Zaruke sv. Katarine. London, British Museum, grafičko odjeljenje 
(inv. broj 1853-10-8-6). Jasno-smeđe bojadisani papir. Crtež kistom (bistre), 
svijetla istaknuta bijelom bojom. 242 :207 m. Crtež je ponešto sličan Medu- 
lićevu bakropisu Bartsch-Meldolla 59. : 

7. Judita. London, British Museum, grafičko odjeljenje (inv. broj 
1895-9-15-854). Zagasito-smeđe bojadisani papir. Crtež perom, laviran bi- 
strom, svijetla istaknuta bijelom bojom. 249 :190 m. Varijanta Parmigiani- 
novog bakropisa Bartsch-Parmigianino 1 i jednog bakropisa Medulićevog. 

8. Poklonstvo kraljeva. Turin, Biblioteca Reale (inv. broj 15935). Modro 
bojadisani papir. Crtež perom, laviran bistrom, svijetla istaknuta bijelom 
bojom. 225 : 158 m. 

Sve su reprodukcije izvedene po originalnim, naročito nabavljenim foto- 


grafijskim snimkama. 

MIRKO BREYER, ZAGREB 


DVA PRERADOVIĆEVA PISMA BOG. ŠULEKU 


U kolu preporoditelja: hrvatskoga naroda za minuloga devetnaestog vi- 
jeka odlično se i: vidno ističe njegov posinak, sin bratske slovačke zemlje, 
umni dr. Bogoslav Šulek (1816—1895).+ 


Taj neumorni i zaslužni pregalac u mnogim različitim područjima na- 
.rodne prosvjete uživao je za čitavoga svog života pored općenog priznanja 
također poštovanje i prijateljstvo lijepa niza istaknutih ličnosti u novoj svojoj 
hrvatskoj domovini, po ostalom Slavenskom Jugu i širom prastaroga Sla- 
venstva. . P 


: Iznosim ovdje u točnom prijepisu dva pisma, što mu ih je upravio vrlo 

naklonjeni slavni Petar Preradović.? Zanimljivi su to prilozi biografiji obaju 
narodnih odličnika a ujedno i značajna građa za upoznavanje mišljenja i 
struja u političkom životu nedugo iza hrvatsko-ugarske nagodbe. ' 


Prvo je pismo pisano 20. ožujka 1868. iz Arada, gdje se Preradović na- 
lazio od godine 1866. na čelu brigade, najprije kao pukovnik a zatim kao 
general, prije svog preseljenja (iste 1868. godine) na posljednje svoje bo- 
ravište u Beč. Bio je to odgovor na Šulekovo pismo, kojim je popratio Pre- 
radoviću na dar poslati primjerak svoga tada doštampanog općim priznanjem 
primljenog i vrlo uvaženog djela: »Naše Pravice«, bogatoga zbornika 
»zakonah, poveljah i spisah, znamenitih za državno pravo kraljevine dalma- 
tinskohrvatsko-slavonske od godine 1202.—1868.« 


Izrazi saučešća u drugom pismu odnose se na Šulekovu nezgodu, koja 
ga je zadesila 20. kolovoza 1870. Tada je on, vozeći se od sv. Šimuna sa 
župnikom Jagićem, kod provaljenih kola slomio nogu. Nije to bila ni. prva 
ni posljednja nezgoda Šulekova, koji je kobnim upravo sticajem prilika u 
više navrata nastradao, bivši uopće kroz čitavi svoj život krhka i slaba tijela. 
Ali je bio vazda bistra duha, neutrudive marljivosti i otporne postojanosti, 

- dočekavši ipak i osamdesetu godinu života. 


Znamo već otprije za veći broj pisama, što ih je Preradović upravio 
Šuleku počevši od godine 1847. iz Zadra, Vidma, Brescie, Pavije, Mantove, 
Monze, Arada i Beča. Petnaest njih na broj, objelodanio je dr. Milivoj 


1 Vidi o njemu: Torbar Jos.: O životu i djelovanju dra. Bogoslava 
Šuleka. (»Ljetopis Jugoslavenske Akademije«. XI., 1897.) 


?* Dosele nepriopćeni izvornici u mojoj zbirci autografa. 

Šrepel.? 24. II. 1867. piše mu Preradović iz Arada među ostalim: »Vaša su mi 
pisma kao zrake sunca, koje me ogriju u ovoj magjarskoj magli, kroz koju 
jedva progledati mogu«. U posljednjem svom pismu iz Beča (četvrt godine 
pred svoju smrt) javlja Šuleku (5. V. 1872.), da će poradi liječenja u Ma- 
riabrunn kod Miinchena, »da se izliečim, ako Bog da, konačno od otoka zle- 
zene, komu evo već skoro pol godine odoljeti nemogu.« Tu se ujedno po- 
sljednji put potpisuje: »Liepo Vas pozdravlja i u srdce ljubi Vaš stari pri- 
jatelj Preradović.« ' 


Dragi prijatelju! 


Oprostite što Vam tek danas odgovaram na Vaše milo pismo 18. 1. o. g 
niesam nekako mogao prije dospjeti, prem da sam mnogo mislio na Vas 
duhom Vam već davno odgovorio. 

Ponajprije liepa Vam hvala na preliepom daru, koji u dobri čas dodje 
našem narodu. Kamo sreće, da se svi naši domorodci tako brinu zanj kao. 
Vi — nebi bio u tolikom neznanstvu nit bi ga neprijatelji mogli tako preva- 
riti ko što jesu. Vaša je knjiga uprav biser nanizan Vašom vještom rukom 
i može se njime naša književnost kititi i ponositi. Čudim se kako ste u toli. 
kratko vrieme odoljeli tolikom radu — slava Vam u svakom obziru! 

Naše stvari ko da su u nekakvom primirju, samo Hellenbach i Živković, 
koji svoje stranke niesu dobro poznavali, sad puškaraju, da ih samce sviet 
sasvim nezaboravi. Ja mislim da su važni dogadjaji u Austriji i izvan nje 
na domaku. Čini mi se ko da puca Zora novoj 48-oj godini, koja će opet sve 
preokrenuti i na nove pravednije temelje postaviti. Grivičić je žrtva slabosti. 
vladine; a tu će slabost madjari sve to-više upotrebljavati dok nesteknu sve 
što im treba, da budu neodvisni. Onda — ako Austrija po svome europej- 
skom položaju bude još moguća da obstoji — morat će okrenuti deblji kraj. 
pa udri po magjarskih stečevinah i tjeraj stvari opet tamo gdje su bile. 
Ljevica madjarska dobiva svaki dan više privrženikah. Jedan časopis ovda- 
šnji, koji je prije uz Deaka pristajao prešao je nedavno u kolo ljevice i neće- 
više da o Deaku znade itd. j 

A šta je kod nas novoga? Od davna nedobivam već nikakvih viestih 
osim što ih u novinah čitam. Pišite mi skoro o svemu što biva ili što će po- 
svoj prilici biti, nemjerite mi istom mjerom već pišite skoro. — Je-li znate: 
da je Bertićeva gospoja na umoru. On mi je to nedavno pisao. 

Bog Vas čuvao! Pozdravite Mrazovića itd. ko što Vas pozdravlja 

Vaš prijatelj 
Prerad. 
U Aradu, 20. III. 868. 


5 »Građa za poviješt književnosti hrvatske«. I. E : a 

P. u. Gospodinu Šuleku. 


II. 
Moj dragi prijatelju. 


Nemogu Vam izraziti bol, koja me shvati, kad doznadoh novu nesreću 
nedavno sbivšu Vam se. Vi ste upravo osudjen neprestano patiti na ovomu 
ssvietu, jedva što se oporavite od jedne nevolje eto Vam opet druge. A znam 
kako Vas to bolovanje dvostruko muči, jer ste naučni radu, koji Vas i hrani. 
Sreća da ste u svojoj kući i da imate vjernu dušu, koja Vas dvori. Primite 
izraz moje najsrdačnije sužali i budite uvjereni da mi je tako pri srdcu, kao 
«da sam i sam slomio ruku i nogu. Ako Vam po svojih slabih silah u ičemu 
pomoći mogu bit će mi drago, samo mi prijavite. 

Hvala na poslanoj knjižici,“ niesam ju još pročitao nebivši sve ovo 

vrieme kod kuće, već koje kuda. 

Rodić ode dakle u Dalmaciju na temelju nagodbe s autonomnom stran- 
kom, uslied koje morade uzpostaviti opet Alesania tu nesreću dalmatinsku. 
Kako će dugo Šš njime moći obstati neznam, ali svakako bit će mu, uz ne- 
znanje talianskoga jezika, položaj vrlo težak. 

Sva pozornost ovdašnjega svieta razdieljena je sad medju rat i česke 
stvari. Prvi je skoro svršen i to na način, kako ovdje visoki krugovi to nisu 
očekivali, te usljed toga objesili su nos i neznadu kuda za njim. Druge će 
takodjer po svoj prilici novi bolji pravac uzeti i da se skoro opet oporavite 

Bog daj da i ovu nesreću sretno prebolite i da se skoro opet oporavite 
ina moje i na mnogih Vam prijateljah veselje, to od srdca želi 


Vaš iskreni prijatelj 


Preradović gm. 


U Beču, 2. IX. 1870. 


* Tada je izašla Šulekova vrsna monografija: »O životu i djelih slav- 
moga fiziologa Ivana Purkynje.« (P. o. iz »Rada« XII). 

